
AUTORIUS SKAITANČIAM 


Žmogus daug ką pažįsta, daug ką supranta, 
yra suradęs ar nors sužinojęs tiek daug praeityje 
nežinotų dalykų, kad nevienas neeilinis žmogus 
yra linkęs priimti tik tai, ką jis pažįsta ar nors 
supranta. Retas betgi pagalvoja, kad daugelis 
mūsų pažįstamų ar suprantamų dalykų yra tik 
labai antraeiliai, kad ne vienas nesupranta net 
pačių elementariausių dalykų, o tačiau, jų ir 
nesuprasdamas, jis ne tik privalo juos priimti, 
'bet be jų negalėtų net egzistuoti. Tokių dalykų 
yra tiek daug, kad būtų perilga net pradėti juos 
išskaičiuoti. Pasvarstykime tik tris: žmogų, 
pasaulį ir Dievą. Ar kas laikytų save vadinamu 
tikinčiu ar netikinčiu, tačiau bent apie šiuos tris 
kiekvienas turėtų pagalvoti. Fiziologai ir medi- 
kai yra toli pažengę žmogaus kūno organizmo ir 
jo veikimo tyrinėjimuose, tačiau dar nedaug ką 
žinome apie žmogaus proto, valios, sentimentų 
veikimą. O svarbiausia, kad iki šiol žmonės yra 
dar toli nuo visiems aiškaus ir visų priimto vieno 

supratimo, kas yra žmogus. Mąstytojai, filosofai - 
ir teologai yra daug prirašę apie žmogų, tačiau, 
kaip šiandien atrodo, žmonės dar negreitai 
supras vieną ir visiems aiškią nuomonę, kas yra 
žmogus, aiškiau pasakius, kas esu aš pats. 

Panašiai yra su pasaulio pažinimu. Apie 
pasaulį dažnai kalbama taip, tarsi apie kokią 
paprasčiausią žmogaus seniai ir pilnai suprastą 
sąvoką. Ogi faktas yra, kad iki šiol dar nė vienas 
žmogus nesužinojo ir nesuprato, kas ir koks yra 
pasaulis. 

Taip yra ir su Dievu. To, kuris šiuo žodžiu 
vadinamas, dar joks žmogus pilnai nesuprato ir 
pilnai neišreiškė. 

Koks paradoksas: mes negalime išvengti 
apie šiuos tris — žmogų, pasaulį ir Dievą 
nekalbėję, nes negalime jų išvengti egzistuo- 
dami, ir nežinome, kas jie yra. Žmogus, nors ir 
nesuprasdamas, kas jis yra, negali išvengti pats 
savęs, faktiškai visas jo gyvenimas yra jam pa- 
čiam. Nežinodami ir nesuprasdami, kas ir koks 
yra pasaulis, negalime paneigti jo buvimo, o 
esame neatskiriama jo fizinė dalelė, be jo 
negalime egzistuoti. Žodžiai „atsižadėti pasau- 
lio“ yra posakis, vartojamas tik simboline pras- 
me, o imti tuos žodžius kaip jie skamba, būtų 
absurdas. Žmogus gali pasišalinti nuo visų kitų 
žmonių, kaip yra padarę vadinamieji atsiskyrė- 
liai, gali naudotis žemės gėrybėmis — oru, van- 
deniu, maistu — tik minimaliniu kiekiu gyvybei 
ir sveikatai palaikyti, tai vis tiek jis lieka pasau- 

lyje, lieka pasaulio fizinė dalelė, savo egzisten- - 
ciją palaiko pasauliu ir kai mirs, tai jo kūnas liks 
šiame pasaulyje — žemėje, kur jis gyveno. 

Žmogus savo jausmais nepaliečia Dievo, 
kaip paliečia pasaulio medžiaginius daiktus, bet 
vis tiek kiekvienam mąstančiam tampa aišku, 
kad ir visą pasaulį, ir patį žmogų tvarko kažkas 
kitas, o ne žmogus ir ne pasaulis pats save. Žmo- 
gus pats sau neduoda nei egzistencijos, nei gyvy- 
bės, ne jis pats tai ir užbaigia. Taip yra ir su visu 
pasauliu: ne jis pats sau davė egzistenciją, ne jis 
pats save tvarko, ne jis pats lems savo ateitį. 
Toks žmogus, kuris norėtų priimti tik tai, ką jis 
supranta, turėtų nepriimti ne tik to, ką mūsų 
kalboje vadiname Dievu, o turėtų nepriimti ir 
netikėti pasaulio ir savo buvimu. Kitaip 
pasakius, asmuo, nusiteikęs priimti tik tai, ką jis 
supranta, kas jam aišku, neturi iš viso ko priimti, 
nes negali suprasti, taigi ir priimti net pats 
savęs. 

Žmogus yra, jis yra pasaulyje ir daugeliu 
prasmių yra pasaulio dalelė, pasaulis ir žmogus 
yra su tuo, kurį vadiname Dievu. Šie trys savo 
tarpe yra taip sujungti, kad yra neatskiriami. 
Taigi, reikia ir mąstyti, ir kalbėti apie jų trijų 
santykius, reikia ne vien iš įdomumo, bet 
kadangi tai yra neišvengiama būtinybė. Kuris to 
nepaisytų, toks nieko nepaisytų ir santykiuose 
pats su savim, ir su kitais žmonėmis, ir su pasau- 
liu, su Dievu galėtų padaryti tokių klaidų, kurios 
ji pražudytų visokia prasme. Kiek apie šiuos tris 


9 


— žmogų, pasaulį ir Dievą — pasakė žmogaus 
protas ir patirtis, dar niekas nepasakė taip 
pilnai, taip aiškiai, kad visi tai priimtų ir jau 
nebūtų ką daugiau mąstyti, tirti ir pasakyti 
pilniau ir tiksliau. 

Šiuose puslapiuose bus bandoma kalbėti apie 
šiuos tris: žmogų, pasaulį ir Dievą, apie jų santy- 
kius tarp savęs ne tiek Apreiškimo, o daugiau 
žmogaus mintimis ir žodžiais. Kas bus pasakyta, 
nebus pasakyta taip, kad nebūtų ko daugiau, pil- 
niau ir tiksliau pasakyti. Jeigu yra ribotas mūsų 
supratimas net pačių savęs, tai dar ribotesnis 
yra žmogaus sugebėjimas savo mintis išreikšti 
žodžiais. Jeigu dažnai yra sunku surasti tinka- 
mų žodžių išreikšti suprantamiems dalykams, tai 
dar sunkiau reikšti žodžiais mintis apie dalykus, 
viršijančius žmogaus proto ribas. Kas telpa 
sekančiuose šios knygos lapuose, yra skiriama ir 
tinka kiekvienam žmogui be pažiūrų ir įsi- 
tikinimų skirtumo. Kas čia liečiamus klausimus 
išreikštų pilniau, tiksliau, padarytų daug gero 
visiem žmonėm. 

Mintys, telpančios sekančiuose lapuose, nėra 
mano vieno. Daugiausia čia pasektas belgas 
teologas kun. Robert Guelluy (Vie de Foi et 
Taches Terrestres). 

ĮVADAS 


Biblinės istorijos eigoje panašūs epizodai, 
kaip Abraomo išskyrimas iš kitų žmonių, yra 
tarp lemtingiausių epizodų, aprašytų Biblijoje. 
Biblija — Šventasis Raštas trumpai, bet vaiz- 
džiai pasako, kaip žmogus, apsvaigintas savo 
laimėjimais, ypatingai metalų suradimu, kurie 
labai daug padėjo pakeisti gyvenimo sąlygas ir 
tuo pačiu jo kasdienį gyvenimą, svajojo užval- 
dyti visą žemę ir dangų. Dievas nuramino šį tuš- 
čio išdidumo pasireiškimą. Tą visuotinę vienybę, 
apie kurią žmogus svajojo, Dievas apreiškė ir 
pažadėjo, bet ne kaip paties žmogaus susikurtą, o 
kaip dovaną, kurią žmogus turi priimti tikėjimo 
dvasioje. Babelio kūrėjų ambicijas pakeičia vieno 
tada niekam nežinomo žmogaus — Abraomo, 
tikinčiųjų tėvo, pašaukimas. 

Bet tikėjimas neatpalaiduoja žmogaus nuo 
kūrimo savo pasaulio. Ir tikintis žmogus privalo 
kurti, tačiau kitokioje dvasioje negu netikintis. 
Mes turime rimtai žiūrėti į pasaulį, kuriame 

gyvename. Pasaulis nėra aukščiausia vertybė. 
Žmogus negali leistis pasaulio suklaidinamas, 
pasaulis turi mums Dievą ne užslėpti, o padėti jį 
geriau suprasti. Reikia visu nuoširdumu atsidėti 
tam, ką kuriam. Tenka pasaulyje veikti, tačiau 
tuo pačiu metu pasilikti širdyje visiškai susirišu- 
siu su Dievu. Būkime labai veiklūs, tačiau tuo 
pačiu metu visuose dalykuose labai paisydami 
Dievo veikimo mumyse ir pasaulyje. Reikia no- 
rėti ir siekti mūsų pastangoms visiškos sėkmės, 
tačiau visada esant pasiruošusiais priimti ir 
nesėkmę, ir kančią. 

Šio gyvenimo kelyje stebint dalykus ir vei- 
kiant, mintys, kurios čia seks, tesužadina kiek- 
viename naudingų minčių, padedančių geriau 
suprasti save ir žemiško gyvenimo kelią. 

PIRMOJI DALIS 
TIKĖJIMAS Į DIEVA TVĖRĖJĄ 


I 


SUTVĖRIMO DOGMOS RELIGINĖ 
REIKŠMĖ 


Mes pažinome ir įtikėjome meilę (1, Jon. 
4, 16). Apaštalas šv. Jonas sutraukė krikščionių 
tikėjimą į šiuos žodžius: „Mes pažinome ir 
įtikėjome meilę, kuria Dievas mus myli“. Tikėti 
krikščionių mokymui apie pasaulio sutvėrimą — 
tai yra tikėti meilę. Tai reiškia matyti meilę kaip 
būties pradžią, pasaulio buvimą išreikšti meilės 
buvimu. Tai reiškia, kad į pasaulį reikia žiūrėti 
kaip įvykdytą reikšmingą didžiadvasišką planą, 
kaip beribio Gerumo maloningą pasireiškimą. 

Svarstyti pasaulį krikščioniškomis mintimis 
reiškia suprasti pasaulį kaip dovaną, matyti visą 
realybę, priklausančią maloningos apvaizdos. 
Tai reiškia ribotų būčių buvimą aiškinti beribės 
meilės buvimu. 

Mūsų visatos pradžia yra kas nors, kuris 
myli ir iš meilės padaro realybe viską, kas tik 
egzistuoja. Negyva inertinė medžiaga egzistuoja 
tik todėl, kad visatą kūrusi Sąmonė taip nori ir 
žino jos paskirtį. Kiekvienam žmogui pasaulis 

yra paslaptis, o tikinčiam tos paslapties raktas 
yra paslaptinga Meilė. Visata priklauso kam 
nors, sutverta kieno nors, yra tvarkoma kieno 
nors. 

Ši dinamiška būtis, kurios pasėkas ir žymę 
matome viskame, kas tik egzistuoja, išaiškina 
taip pat ir Golgotos įvykį. Pasaulio pradžia yra 
ta pati, kaip ir Marijos sūnaus Jėzaus. Tai seka 
iš tos pačios beribės nesiliaujančios Meilės, kuri 
davė žmonijai ir Kristų. Pasaulio istorija yra 
neatskiriama nuo Kristaus istorijos. 

Pasaulio sutvėrimo tiesa yra neatskiriama 
dalis naujo tvėrimo tiesos. Dievas, kuris tveria, 
yra tas pat Dievas, kuris atsiduoda pats save 
savo kūriniui. Pasaulis egzistuoja tik todėl, kad 
Dievas norėjo su juo šios vienybės. Kalvarijos 
Golgota, atskleidžianti mums Dievo jausmus, 
kalba mums apie galingą meilės srovę, kuri yra 
pasaulio atsiradimo priežastis. 

Dievas ir tvėrimas. Visatos Tvėrėjas yra 
visų žmonių ir Jėzaus Kristaus Dievas. Pasaulio 
egzistavimo istorija yra kaip scena nesiliaujan- 
čios išganingos veiklos, kuri siekia nuo pirmojo 
žmogaus — Adomo per visas generacijas iki 
Atpirkėjo. Dievas, kuris tveria iš meilės, savo 
malones teikia iš meilės, reikalauja, kad tikė- 
tume visagalę meilę, kuria jis valdo visatą. Tikė- 
jimas į tvėrimą reikalauja pasitikėjimo gyvuoju 
Dievu, kaip ir tikėjimas į Išganymą. 

Savo sprendimuose ir veiksmuose Dievas 
priklauso tik pats savęs. Jis yra pradžios — 

iniciatyvos Dievas. Jo įkvėpimas seka tik iš jo 
paties širdies — iš meilės, jis nepriklauso nuo 
nieko kito, jam pakanka jo paties. Nepriklau- 
somai nuo nieko kito Meilės Dievas nusprendė 
sutverti pasaulį. Kai jis tveria, jis tai daro taip 
laisvai, tokiu tikslu, kurio niekas iš šalies negali 
jam priskirti. Jis nepriklauso nuo jokios ap- 
linkos, kuri ir atsiranda tik per jo kūrybą, kaip 
nepriklausė nuo žydų karinės galios, kai savo 
galia leido žydams užimti jiems pažadėtą žemę. 
Pasaulį jis leido taip laisvai, kaip laisvai pasi- 
rinko Izraelį tarp kitų žemės tautų. Tvėrimo 
veiksmas yra tyro dosnumo pasėka, kaip ir 
sprendimas išlaisvinti Abraomo tautą. Nepai- 
sant, kiek tobulas ir didingas būtų pasaulis, jis 
buvo sukurtas tik iš gryno maloningumo. Dievas 
vienas visatos autorius, ir jis vienas už ją atsa- 
kingas. Jeigu pasaulyje vyksta kas nors, ką mes 
laikome blogu, tai ne todėl, kad Dievas nepajėg- 
tų to sulaikykti. Kai jis leido savo tvariniui iš- 
krypti, tai leido laisvai, tik sau pačiam pasilikęs 
galią pagal savo maloningą planą tą iškrypimą 
atitaisyti. 

Dievas yra vienintelis valdytojas. Jis neturi 
su kuo dalintis atsakomybe už savo kūriniją. 
Pasaulis, koks yra, su laisvais tvariniais, galin- 
čiais net piktnaudoti jo gerumą ir dovanas, 
atrodė jam geras. Jis žinojo ką darąs, ryž- 
damasis kurti tokį pasaulį. Jo tvarinių jam pasi- 
priešinimas jo nenugalėjo. Jis rado būdus ati- 
taisyti jų papildytą sauvalę ir savo pirminiu 

dosnumu bei meile paliko juos toliau egzistuoti. 
Jis nuėjo taip toli šiame atlaidume ir dosnume, 
kad siuntė savo Sūnų būti žmonių dalininku, kad 
tuo būdu mus atnaujintų. 

Išpažinti šią tiesą, kad visos tvarinijos yra 
tik vienas autorius, asmeninis Dievas, savo 
veiksmuose absoliučiai nuo nieko nepriklau- 
somas, reiškia tikėti į meilės pirmavimą, tą meilę 
pastatyti kaip pradžią ir pabaigą visokios realy- 
bės, išpažinti, kad ši meilė yra pagrindas visko, 
kas tik egzistuoja. Tai tikėjimas ir išpažinimas 
tokio optimizmo, kurio drąsa ir šiandien sukelia 
tam tikro nesutarimo ir kuris visada kai kam 
atrodė negalimas. 

Didysis išlaisvinimas, kurį visais amžiais 
krikščionybė skelbia ir teikia žmonėms, yra 
pagalba žmogui suprasti, kad jis yra mylimas. 
Kaip visais amžiais, taip ir šių dienų žmogui 
didžioji pagunda yra šią žinią atmesti ar bent 
nepriimti jos pažodžiui, nes ji atrodo perdaug 
šviesi, kad galėtų būti tikra. Įsimąstę į žmogų, 
suprantame, kad jam yra sunkiau įtikėti ir 
priimti džiaugsmą negu liūdesį, instinktyviai 
esame linkę mažiau abejoti bloga naujiena negu 
gera. Esame linkę laukti dalykų blogiausios išei- 
ties negu įžiūrėti palankias aplinkybes. Esame 
labiau linkę į neviltį negu į viltį. Esame labiau 
veikiami įsivaizduojamų sunkumų negu galimos 
sėkmės. Mums daro didesnio įspūdžio pra- 
laimėjimai negu laimėjimai. Esame linkę kituose 
greičiau pastebėti klaidas negu geras savybes. 

Mums yra sunku tvirtai laikytis krikščioniškos 
tiesos be rezervų, išlikti tvirtai įsitikinusiais, kad 
pasaulis, kuriame gyvename, yra valdomas visa- 
galės meilės, visa širdimi priimti Evangelijos 
gerąją naujieną, pagal kurią visokia kančia yra 
nugalėta ir per dieviškąjį gerumą gali būti pras- 
minga. Mums yra sunku viską matyti šioje per- 
spektyvoje, pasitikėti, kad visame yra mylinčio 
Dievo ranka. Mums tenka visada kovoti prieš 
egocentrinį impulsą būti „realistais“, prieš 
impulsą, mums rimtai kliudantį priimti šią 
didingą meilę, prieš impulsą, kuris mus lenkia 
mąstyti apie šią meilę tarsi apie gražų sapną, o 
ne kaip apie aukščiausią realybę, visokios rea- 
lybės pagrindą. 

Krikščionių mokymas siūlo mums tikėti 
meile, kuri duoda ir palaiko buvimą to pasaulio, 
kuriame mes gyvename, tikėti dievišką meilę, 
nesvyruojančia tokiem pasiryžimam kaip Įsikū- 
nijimas, Atpirkimas, kad atnaujintų nupuolusį 
pasaulį. Tokia meilė yra visiškai priešinga skep- 
ticizmui, kurį mes, žmonės, taip užsispyrusiai 
išpažįstame, klaidingai jį laikydami ir vadin- 
dami „dalykų supratimu“. Tokia meilė yra prie- 
šinga mūsų nepasitikėjimui, kurį taip dažnai mes 
laikome išmintim. 

Pasitikėjimas, kokio Dievas iš mūsų reika- 
lauja, yra išmintingas nusiteikimas, paremtas 
protu, bet siekiąs toli virš proto. Toks pasi- 
tikėjimas reikalauja dvasinio pajėgumo, proto ir 
valios balansuoto bendradarbiavimo. Antgam- 

tinė išmintis, kurios turi įkvėpti šis pasi- 
tikėjimas, reikalauja kartu ir atsargumo, ir 
pajėgumo bandyti. 

Sutvėrėjas ir tvarinys. Bandykime 
suprantamiau ar gal ir tiksliau išreikšti Dievo 
kaip Tvėrėjo paslaptį. Kaip buvo minėta, šis tikė- 
jimas žiūri į pasaulį kaip į meilės kūrinį, kad jis 
yra neatskiriamas nuo tikėjimo į atperkamąją 
meilę, kad jis priima ne tik idėją, o ir norą pasi- 
tikėti tuo, kurio meilė mums kartu yra ir neužtar- 
nauta, ir visagalinti. 

Asmeninio Dievo visagalingumas yra vienas 
jo visiškos laisvės aspektas. Jis veikia neįtako- 
Jamas jokios pašalinės jėgos ir be jokios galimy- 
bės pelnyti ką nors sau. Niekas iš šalies negali 
riboti jo veikimo, tai gali tik jis pats. Jo kūriniai 
negali kaip nors jo riboti ar daryti jam kokios 
nors įtakos. Jis yra visiškai nepriklausomas nuo 
to pasaulio, kurį jis pats leido egzistuoti. Tverda- 
mas jis yra visiškai laisvas, nes jis yra tobulai 
pats savyje, nepriklausomas nuo to, ką jis su- 
tveria, jis lieka tobulai tas pat savo kūrinių aki- 
vaizdoje, kokiu jis buvo ar būtų, jeigu tų tvarinių 
visai nebūtų. 

Nors yra neįmanoma išreikšti žmonių kal- 
bos žodžiais, kaip Dievas yra arti savo tvarinių, 
vis tiek juos nuo Dievo skiria beribė, nes Dievas 
yra begaliniai tobulas, o visa tvarinija daugybe 
atžvilgių yra ribota. Dievas yra visai kitokia 
būtis negu tvarinija. Tarpe Dievo ir tvarinijos 
yra radikalus skirtumas pačiame esime taip 

esimo būdo, taip laiko atžvilgiu. Dievas taip pat 
nėra kokia nors jėga, paskleista tvarinijoje. Jis 
taip pat nėra tik aukščiausio laipsnio būtis. 
Proporcijos atžvilgiu negali būti jokio paly- 
ginimo tarp Dievo ir tobuliausio tvarinio. Nėra 
kaip palyginti ribotą su neribotu, visiškai pri- 
klausančius tvarinius su tuo, kurio visa tva- 
rinija priklauso, kurio esimas, tobulumas, galia 
seka iš jo paties. Ką mes bemanytume apie 
žmogų ir jo kūrybą, tai žmogaus buvimas nėra iš 
jo paties, turi savo pradžią; žmogus nedavė pats 
sau proto, o jį gavo; ką žmogus kuria, kuria tuo 
protu, kuris yra jame, bet ne iš jo paties; kuria 
daug ką iš medžiagų, kurių buvimui jis neturi 
jokios dalies. 

Kaip savo egzistencija, taip ir savo veikimu 
Dievas yra visiškai nepriklasomas. Jis tveria ne 
priemonių pagalba, o vien savo minties ir valios 
veiksmais. Užtenka jo minties — žodžio, kad 
pašauktų egzistuoti iki tol nebuvusią būtybę. 
Visa realybė šalia jo priklauso nuo jo. Kai Dievas 
tvėrė, prieš tai nebuvo jokios egzistencijos būties, 
tik jis vienas. Tarp tvarinijos priklausomumo ir 
Tvėrėjo nepriklausomumo nėra nieko tarpinio. 
Tvėrėjo vienas žvilgsnis viską apima, viskas yra 
paskendę tokioje priklausomybėje, kad ir savo 
egzistenciją, ir viską gauna ne iš savęs, o iš 
Tvėrėjo. Visatą Dievas sutvėrė iš nieko, sutvėrė 
ją dalyvauti tame, kas yra jis pats — Tvėrėjas. 

Tvarinija yra absoliučiai priklausoma ir 
savo buvimu, ir buvimo būdu. Šis priklau- 

somumas yra toks visiškas ir dabar, koks buvo 
pirmame tvėrimo momente. Laikas nieko nekei- 
čia tvarinijos sąlygose išlaikyti savo egzis- 
tenciją vienų per kitus. Tik vienas Dievas yra iš 
savęs, per save savo prigimtimi, savo esme, savo 
sąvoka. Visa kita dalyvauja jo buvime jo paties 
laisvu pasirinkimu ir sprendimu, kiekvienu egzis- 
tavimo momentu yra tik per jį, taip, kad be jo 
palaikymo būtis išnyktų, kaip sakoma — pavirs- 
tų į nieką. 

Sąvoką, kad pasaulio buvimas turi pradžią, 
yra tik antraeilė sąvoka, pasakanti, 'kad pasau- 
lio buvimas nėra būtinas. Pradžios — Genezės 
knygoje yra kalbama apie sutverto pasaulio pra- 
džią. Krikščionybė įsakmiai atmeta pasaulio 
amžinumo teoriją, ar ta teorija sektų iš hipotezės, 
kad medžiaga egzistavusi šalia Dievo, nuo jo 
nepriklausoma, ar kad medžiaga esanti būtina 
Dievo apsisprendimui, kad jis būtų kuo yra. Baž- 
nyčia nepritaria nuomonei, kad neva būtybių 
egzistencija neturinti pradžios. Tokia hipotezė 
bando paneigti tiesą, kad visi daiktai priklauso 
nuo Dievo laisvo sprendimo. Sutvėrimo tiesos 
esmė yra tame, kad daiktai priklauso nuo Dievo, 
o ne Dievas nuo daiktų. Čia pravartu priminti 
dvi eksperimentinių mokslų išvadas. Vieną, kad 
visokia medžiaga yra tik energijos apraiška. Kai 
kasdieninėje kalboje sakoma: kokį nors daiktą 
paversti energija, tai reiškia išgauti tame daikte, 
to ar kito daikto išvaizdoje esančią energiją. 
Antrą, tikinčiam mokslininkui eksperimentai 

neatsako į klausimą, ar energija yra būtis, 
niekieno nepriklausoma, ar ji yra kokios kitos 
būties. Kol kas ne eksperimentais, o tikėjimu 
tikintysis atsako, kad tai, ką vadiname energija, 
kokioje formoje ji bebūtų, yra vieno šaltinio — 
Dievo galios apraiška. Taip pat ir laikas nėra ko- 
kia nors atskira būtis, o yra tik žmogaus susi- 
kurta sąvoka apskaičiuoti ar matuoti daiktų 
vyksmą ir judėjimą. Jeigu nebūtų jokio vyksmo, 
judėjimo, neturėtume laiko sąvokos. 

Tvėrimo tiesa skelbia Dievo visišką nepri- 
klausomumą, kas liečia jo sprendimą tverti 
formas, kokias kuriam tvariniui ir visai sutver- 
tai visatai jis duoda. Tvėrimo tiesa taip pat 
atmeta bandymą pasaulio atsiradimą aiškinti 
dviejų priešiškų būtybių — galių buvimu: viena 
gėrio, kita blogio autorius, kurios viena kitą apri- 
bojančios. Šios senovės Oriento dviejų priešingų 
būtybių teorijos jau eina užmarštin. Tvėrimo 
tiesa atmeta taip pat panteistinę ir eman- 
cipacijos teorijas, kurios abi sujaukia ribotą su 
neribotu ar bando išgalvoti tarp jų kokį tarpinį 
tiltą. Tvėrimo tiesa atmeta visokią sąvoką, kuri 
neigtų Dievo kaip asmens buvimą, pašaukusį 
egzistuoti visatą ir ją tvarkantį visiškai 
nepriklausomai, vadovaujamą visiškai neužin- 
teresuotos meilės. 

Tvėrimo doktrina ir šios paslapties 
prasmė. Visatos sutvėrimo krikščioniškoje 
doktrinoje telpa sąvoka viską viršijančio gyvojo 
Dievo, beribio tobulumo asmeninės būtybės, kuri 

yra vienintelis visatos autorius. Dievas leidžia 
pasaulį egzistuoti iš savo meilės gerumo, tik 
norėdamas pasidalinti laime, be jokios kitos 
įtakos jo valiai, taip pat be jokių kliūčių, neiš- 
skiriant ir tai, ką žmonės laikome ar vadiname 
kliūtimis. Padarius klaidą tvariniui, kuriam jis 
davė laisvą valią, jo valia tą tvarinį išgelbėti yra 
tokia tvirta ir taip toli siekianti, kad tuo tikslu jis 
nusprendė Įsikūnijimą žmoguje. 

Tikėti pasaulio sutvėrimą reiškia išpažinti ir 
tikėti paslaptį — žmogaus protui pilnai neiš- 
semiamą tiesą. Aišku, kad suprasti, ką reiškia 
sutverti iš nieko, yra taip neįmanoma, kaip 
neįmanoma suprasti, ką reiškia būti Dievu. 
Suprasti Dievo mintis — intencijas reiktų turėti 
protą, lygų Dievo protui. Dievo veiksmai skiriasi 
nuo mūsų veiksmų tiek pat, kiek nuo mūsų ski- 
riasi jis pats. Visos sutvertos būtys priklauso nuo 
Tvėrėjo nepalyginamai labiau, negu bet kokis 
žmonių kūrinys, negalįs toliau egzistuoti 
nepriklausomai nuo to žmogaus, kuris jį sukūrė. 
Tarp Dievo veiksmų ir mūsiškių nepriklauso- 
mumas yra didesnis, negu tik laipsnio skirtu- 
mas. Yra skirtumas tarp begalinio ir riboto. 

Tveriančioji galia yra tik vienintelė. Tvė- 
rimas yra veiksmas, kurio objektas gauna iš 
veikiančio savo būtį, o ne tik buvimo būdą. Mūsų 
protas yra pratęs lyginti vieną su kitu tik ribotus 
dalykus, ir jis negali lengvai ir aiškiai suprasti, 
ką reiškia sutverti. Svarstyti pasaulio su- 
tvėrimą — reiškia svarstyti pasaulio ne tik san- 

tvarką, o jo egzistencijos pradžią ir priežastį. Tai 
reiškia pasaulio egzistenciją aiškinti ne kokių 
nors fizinių priežasčių įtakoje, o tik gyvojo Dievo 
veikimu, kurio veiksminga mintis, sukūrusi 
pasaulį iš nieko, palaiko jo buvimą ir jį apgau- 
bia nuolatine meile. 

Svarstyti pasaulio sutvėrimą krikščioniška 
šio žodžio prasme reiškia svarstyti vieną iš 
meilės apsireiškimą. Tai reikalauja, kad mūsų 
tikėjimas ir pasitikėjimas remtųsi spontaniška ir 
visagalinčia meile, kad mes visiškai atsi- 
duotume Tam, kurį žinome, kad jis yra Meilė, 
begaliniai tobula Meilė, reikalaujanti, kad mes ją 
ne tik priimtume, o kad pasitikėtum jos iš- 
mintim. 

O tačiau, nors ši paslaptis taip viršija mūsų 
protą, vis tiek reikia mūsų proto pritarimo, kad ją 
priimtume. Bažnyčia turi drąsos skelbti, kad ši 
sutvėrimo dogma — paslaptis ir žmogaus protas 
savo tarpe sutaria. Dievas sutvėrė mus, galin- 
čius protauti. Savo Apreiškimu jis mus užtik- 
rina, kad mes turime galią jį pasiekti mūsų, kaip 
protingų būčių, jėgomis. Aišku, kad tikėti nėra 
tas pat ką protauti. Krikščioniui pasitikėjimas 
Dievu Tvėrėju yra neatskiriamas nuo pasi- 
tikėjimo protu, kurį Dievas sukūrė. Dogma arba 
paslaptis ragina mąstantį ieškoti jam paslėpto 
savo Dievo, kuris nori, kad žmogus priimtų jį 
savo protu. 

Keli istoriniai priminimai. Bažnyčiai 
visais laikais teko kovoti, norint žmonėse palai- 

kyti savo drąsų tikėjimą į Dievą Tvėrėją. Šią 
savo drąsą Bažnyčia išreiškė pačiu pasaulio su- 
tvėrimo dogmos paskelbimo aktu, nors mąstan- 
tys žmonės visais laikais stengėsi šios dogmos 
sąvoką ir turinį taisyti, papildyti. Tiesa, kad tų 
žmonių ne vienas buvo mažiau religingas negu 
išmintingas, pajėgesnis galvoti negu tikėti. 

Bažnyčiai teko gintis ir ginti dogmą nuo 
bandymų, kurie per eilę šimtmečių stengėsi išaiš- 
kinti blogio, sąvoką prileisdami šalia Dievo 
Tvėrėjo piktąjį tvėrėją, sukūrusį žemės nelaimes 
ar esantį tų nelaimių priežastimi vienokia ar 
kitokia prasme. Niceos visuotino susirinkimo 
(325 m.) Tikėjimo Išpažinime, kuris ir dabar kal- 
bamas mišiose, išpažįstamas vienas Dievas, 
vienintelis visų regimų ir neregimų Sutvėrėjas. 
Himne Te Deum laudamus — Tave Dieve gar- 
biname esame kviečiami garbinti kaip autorių 
visko, kas yra danguje ir žemėje, dėkojant atvi- 
rai išpažinti jį esant visokios realybės šaltiniu. 
IV Laterano visuotinis susirinkimas (1215 m.) 
pakartojo, kad ir pats velnias buvo Dievo sutver- 
tas, buvo sutvertas geras ir jo sutvėrimas buvo 
meilės veiksmas. Nusikaltusių angelų likimas 
yra Dievo tvarinijos — pasaulio ta dalis, kuri yra 
virš arba už mūsų proto ribų. 

Bažnyčiai teko ginti Dievo transcendentiš- 
kumą nuo daugelio kitų bandymų tai paneigti 
(prieš antropomorfizmą — atmetantį nesupran- 
tamo Dievo paslaptį, prieš įvairias panteizmo 
formas). 3ažnyčios susirinkimai, aptarusieji 

Trejybės paslaptį, pareikšdami, kad Žodis-Die- 
vas, įsikūnijęs žmoguje Kristaus asmenyje, nėra 
sutvertas, o yra vienos prigimties su Tėvu, aiš- 
kiai pabrėžė skirtumą tarp Dievo ir tvarinijos. 
IV Laterano susirinkimas aiškiai pareiškia, kad 
pasaulio autorius yra tas pat paslaptingasis 
Dievas, apie kurį kalba Šventas Raštas, asmeni- 
nis Dievas, kurio tobulumas viršija viską, ką mes 
besugebėtume apie jį pasakyti. Visagalis, sutvė- 
ręs visatą tik iš savo gerumo, per Mozę ir prana- 
šus apreiškė savo planą išgelbėti nusikaltusią, 
nupuolusią žmoniją. 

Kas buvo vadinta „trylikto šimtmečio aristo- 
telizmo banga“, yra pradininkas modernaus 
racionalizmo. Vidurinių amžių teologai 
energingai gynė tveriančios Meilės absoliučią 
laisvę, pasaulio sutvėrimo tikėjimo tiesą prieš 
graikų filosofijos idėjas, kad pasaulio egzisten- 
cija esanti būtina. Moderniais laikais teologams 
teko kovoti prieš deistus, ginant tveriančio ir 
mylinčio Dievo buvimą su savo tvarinija (Deiz- 
mas — bandymai išaiškinti Dievo buvimą tik 
protu, atmetant Apreiškimą. Laikui bėgant — 
nuo XVI šimtmečio ir vėliau deizmo minties 
sekėjai yra pateikę kelias skirtingas Dievo 
sąvokas). 

Filosofai ir gamtos mokslininkai 19-me šimt- 
metyje buvo didelėje įtakoje „nuolatinio vyksmo“ 
teorijos, ir šios krypties ideologija buvo pateikia- 
ma ateistinėje dvasioje. 

Idealistai filosofai nedarė skirtumo tarp 

dieviško ir žmogiško, laikėsi dvasios „tapimo“ 
teorijos. Metafizinis supratimas buvo atmestas 
kaip neturįs objektyvios reikšmės. Vietoje tobulo 
Dievo pastatytas dievas, kuris tveria pats save. 
Esąs tik besivystantis pasaulis, o asmeninio 
Dievo šalia pasaulio nesą. Tik įmantriais 
žodžiais, tiesioginiai to nepasakant, Dievas suta- 
patinamas su pasauliu. 

Kai kurie pozityvizmo atstovai manė, kad 
Dievas ir jo sąvoka esąs visai nereikalingas. 
Pasaulio dabartinę būklę galima esą išaiškinti jo 
ankstesne būkle. Žmogaus atsiradimas ir 
buvimas esąs lengvai išaiškinamas gyvulių 
buvimu, iš kurių žmogus esąs kilęs. Prileidus 
žmogaus kilimą iš gyvulio, atpuoląs reikalas ieš- 
koti žmogaus autoriaus. 

Neturime tikslo čia plačiai pasakoti realis- 
tinės filosofijos ir pozityvizmo išvadų ir klaidų 
istoriją. Priminsime I Vatikano susirinkimo 
(1869.XII.8—1870.X.20) pakartotą IV Laterno 
susirinkimo mokymą ir jį plačiau paaiškintą. 
Ten tvirtinama, kad žmogaus protas gali surasti 
Dievą Sutvėrėją, aiškiai pasisakyta prieš pan- 
teizmą, pabrėžta, kad savo sutvertą pasaulį 
Dievas tvarko savo apvaizda. 

Po šio trumpo žvilgsnio į Bažnyčios mokymą 
ir įvairias kitas teorijas pasaulio sutvėrimo klau- 
simu praeityje yra pravartu priminti P. Pijaus 
XII encikliką ,Humani Generis“ (1950 m. rugpiū- 
čio 12 d.), kuria žmonija įspėjama prieš pavojų 
paaukoti tiesos pilnumą ir pastovumą tokiam jos 


28 


sprendimui, koks būtų lengviau priimtinas žmo- 
nėms. Tame dokumente P. Pijus XII pabrėžia 
pilnos tiesos reikalą, kuri neturi tendencijos 
derintis prie įvairių nuomonių. Atmesdamas 
mūsų laiko filosofų agnosticizmą, P. Pijus XII 
pakartoja I Vatikano susirinkimo mokymą, kad 
sutvėrimas yra Dievo visiškai laisvos valios, kad 
Dievo visažinojimas valdant pasaulį yra suderi- 
namas su žmogui duota laisva valia. Toje encik- 
likoje žmonija raginama būti išmintinga evoliu- 
cijos klausimu ir primena reikalą priimti tiesą, 
kad siela yra sutverta betarpiai paties Dievo. 
Pastebima, kad poligenistinė hipotezė, neva 
žmonių giminė esanti kilusi iš daugelio skirtingų 
gimdytojų, o ne iš vienos žmonių poros, negali 
būti suderinama su gimtosios nuodėmės tiesa (II 
Vatikano visuotinis susirinkimas pakartoja tas 
pačias tiesas apie pasaulio ir žmogaus su- 
tvėrimą ir Sutvėrėją. Plg. Konstit. apie Apreiš- 
kimą, apie Bažnyčią mūsų laiko pasaulyje). 
Gyvulių ir žmogaus pasaulis. Pasvarstę 
bendrai pasaulio sutvėrimą, pasvarstykime žmo- 
gaus sutvėrimą. Neliesdami plačiau poligenizmo 
teorijų, čia tik priminsime Bažnyčios mokymą 
apie žmones kaip vieno tėvo ainiją. Šis moky- 
mas pabrėžia visų žmonių lygybę ir jų prigimties 
pranašumą prieš visokias kitas kūnines būtis. 
Priimti krikščionišką žmogaus sąvoką 
reiškia tikėti, kad žmogus yra sutvertas iš meilės 
ir Dievui už jo meilę turi atsilyginti savo meile. 
Bažnyčios aiškinimas žmogaus kilmės ir Dievo 


29 


veiksmas žmogaus atsiradime užbaigia tai, ką ji 
kalba apie sutvėrimą bendrai. Pasvarstykime 
tad kai kurias mintis, kurios papildys tai, kas 
pasakyta iki šiol. 

Svarstymo, kas yra žmogus, tikslas bus ne 
tiek griežtai parodyti sielos dvasingumą ir iš to 
sekančios privilegijas, o daugiau tai, kad supras- 
tume žmogaus dvasinės prigimties religinę pras- 
me, kaip ji suprantama krikščionybės. Žmogus, 
apie kokį kalba Bažnyčia, yra aptariamas ne 
pagal savo kūnines prigimties formas ir charak- 
teristikas. Žmogus skiriasi nuo gyvulių kitais bū- 
dais negu tik savo galvos erdve, talpinančia 
smegenis, ar savo galūnių forma, ar savo nervų 
sistemos tobulumu. Bažnyčia taip pat neaptaria 
žmogaus pagal jo techninius sugebėjimus. Tiesa, 
kad žemėje tik žmogus sugeba pasigaminti įran- 
kius, vartoti ugnį. Nors kartais atrodo gyvuliai 
stebėtinai sugebą, tai vis tiek yra aiškus skir- 
tumas tarp žmogaus ir gyvulių prisitaikyti įvai- 
rioms sąlygoms. Tačiau, kiek žmogus besu- 
gebėtų geriau už gyvulius naudotis medžiaginiu 
pasauliu, tai jis ne tuo labiausiai skiriasi nuo 
gyvulių. 

Mąstytojų protui viena iš ryškiųjų žmogaus 
savybių, kuri jį pastato aukščiau už visas 
medžiaginės būtis, kuri ypatingai yra žmogiška, 
yra žmogaus sugebėjimas bešališkai žvelgti į 
daiktus. Žmogui rūpi daiktų ne tik naudingu- 
mas, žmogus apie viską sprendžia, kas yra tei- 
singa ir kas klaidinga, kas yra gera ir kas yra 

bloga. Jis sprendžia apie pareikštos minties 
objektyvumą, apie veiksmų moralinę vertę. 
Žmogus nėra naudingų dalykų vergas ir apie 
daiktus sprendžia ne tik pagal jų naudą sau, o ir 
kitokiais kriteriumais. Jis taip pat nesprendžia 
tik pagal tai, kas yra išviršiniai patrauklu ar kas 
atstumiančiu. Žmogus atsiliepia į moralės vertės 
balsą. Jis paiso ne tik impulsų kaip būtinybės, o 
paiso savo sąžinės. 

Žmogus sugeba spręsti be aistrų ir pasirinkti 
su pagarba ne tik idėjas, o ir žmones. Meilė pade- 
da jam gerbti ir pasišvęsti. Iš visų tvarinių 
žemėje tai gali tik žmogus. Jis žino, ką reiškia 
gerbti kitus, asmenis įvertinti, traktuoti savo 
artimą taip, kaip norėtų būti pats kitų traktuo- 
jamas, nes žmoguje mato savybes, aukštesnes 
negu kituose tvariniuose. 

Žmogus sugeba su meile susitikti ir savo bro- 
lius, ir Dievą. Dievas parodė jam tiek meilės, kad 
davė jam sugebėjimą sąmoningai ir laisvai atsi- 
liepti į meilę. Teologų protui prasmingiausia ir 
giliausia žmogaus aptartis yra ta, kad žmogus 
gali pažinti, priimti ir mylėti. 

Zmogus yra karalius pasaulio, kuris buvo su- 
tvertas iš meilės ir kad būtų įvykdytas meilės 
planas. Žmogus yra karalius ne ta prasme, kad iš 
visų tvarinių žemėje jis yra gudriausias, o kad tik 
jis vienas gali mylėti, į Dievo meilę atsakyti 
meile. Visus daiktus Dievas sutvėrė taip, kad jie 
galėtų tarnauti šiai privilegijuotai būtybei — 
žmogui ir kad tarnaudami jam tarnautų Meilei. 

Žmogus niekad nėra taip pilnai žmogus, kaip 
iškildamas virš savų interesų. Jis niekad 
nepriklauso sau daugiau, niekad labiau savęs 
neapsaugoja, kaip bešališkai spręsdamas ir 
aukodamasis. Vaikelyje savos asmenybės sąmo- 
ningumas auga kartu su jo pajėgumu atsisakyti 
savo interesų. Mažas vaikas ilgai į viską atsaki- 
nėja „ne“, kol pradeda sakyti „taip“. Jis instink- 
tyviai, beveik gaivališkai jėga priešinasi, kol 
išmoksta ir pajėgia kokio nors susivaldymo, atsi- 
žadėjimo veiksmo. 

Tvarinys, turįs sąmoningumo galią, kuris 
save valdo, suprasdamas savo „aš“, supranta 
savo vidinį vieningumą. Jis jau nėra tik suge- 
bėjimų, tik teigiamų ir neigiamų savybių sudė- 
tinis rinkinys. Jo galių ir charakterio savybių 
rinkinys — inventorius dar nepasako visko, kas 
jis yra. Jis nėra tik aritmetinė tų daiktų suma. 
Jis yra asmuo, turi asmeninę sielą. 

Dievas ir žmonių gimimas. Žmoguje gali 
būti paveldėtų teigiamų ir neigiamų savybių, bet 
savęs sąmoningumas nėra paveldėtas. Tai, kuo 
žmogus yra intymiai ir neperteikiamai jis pats, 
nėra kitų žmonių kūrinys. Asmens sąmo- 
ningumą galima įtakoti, jį galima šiek tiek arba 
patobulinti arba jam pakenkti, tačiau joks 
žmogus negali duoti sąmoningumo kitam 
žmogui. Savęs sąmoningumą išvystyti galima 
kitam tik padėti. Tėvai gali perduoti savo vai- 
kams savo gabumus ir tai skaityti savo šeimos 
paveldėjimu. Tačiau tėvai nėra kūrėjai savo 

vaikų privilegijos būti savęs sąmoningomis 
būtimis, jų asmens vieningumo, jų vidinio „aš“. 
Tėvai lieka šio viso tik liudininkai. Jie gali 
padėti pasireikšti savo vaikų sąmoningumui, 
tačiau jie nėra to sąmoningumo davėjai. Jie tik 
dalyvauja vyksme, kuris yra šalia jų ir virš jų, jie 
dvasiai padėjo, bet jos nesukūrė. 

Kiekviena sąmoninga būtis turi kai ką bend- 
ro su gimdytojais, tačiau ji yra kartu ir absoliu- 
čiai nauja, iki tol neegzistavusi būtis. Kūdikio 
atėjimo į pasaulį faktas priklauso nuo tėvų, bet 
kaip asmuo savo kilme jis priklauso betarpiai 
nuo Dievo. Vaikams gali būti perduotos įvairios 
teigiamos ar negiamos savybės, sugebėjimai, 
tačiau ne tai, kaip kuris asmuo jas naudos ir ne 
asmens „aš“. Savęs sąmonė kaip tokia neturi nei 
tėvų, nei protėvių. Tiesa, kad kai kuriuose sielos 
pasirieškimo būduose gali būti paveldėjimo pėd- 
sakų, kadangi šiame gyvenime siela būtinai yra 
su savo kūnu, jos veikimo būdai daug priklauso 
nuo kūno, su kuriuo ji yra sujungta. Siela tačiau 
nėra paveldėta. Ji yra tiesioginiai iš Dievo. 
Kiekvieno kūdikio gimimas pastato tėvus aki- 
vaizdoje Dievo tiesioginio veikimo. Žmogaus 
asmuo, kurį vadiname jo tėvų vaiku, yra kartu ir 
Dievo, ir tėvų kūrinys. Kaip Dievo duodamą 
dovaną tėvai gauna iš Dievo tvarinį, per kuriuos 
jis ateina į pasaulį. Tokia, bendrais žodžiais, yra 
Bažnyčios priimta doktrina. Kiekvieno naujo 
žmogaus gimimas seka iš labai ypatingo bend- 
radarbiavimo tarp Dievo ir žmogaus. Siela neper- 

duodama gimdymu. Tik vienas Dievas gali su- 
tverti sąmoningą būtį ir tai jis daro jo paties 
nustatytu gimdymo keliu. Žmogus todėl negali 
beatodairiškai elgtis su savo galia gimdyti. Jeigu 
visame gyvenime, tai šiame dalyke žmogus bend- 
radarbiauja su Dievu labai ypatingu būdu, 
kadangi tai baigiasi ne tik sielos apgyven- 
dinimu kūne, o kūnas ir siela tampa viena būtis 
— vienas asmuo. 

Dievas ir pirmojo žmogaus atsi- 
radimas. P. Pijus XII enciklikoje ,„Humanis 
Generis“ (1950 m. gruodžio 12 d.) pakartoja tą 
pačią doktriną apie Dievo veikimą, atsirandant 
pirmajam žmogui. Jeigu kiekvieno žmogaus 
gyvenimas priklauso dieviško veikimo labiau, 
negu kurio nors medžiaginio daikto sutvėrimas 
ar gyvulio gimimas, tai pirmojo žmogaus kilmė 
buvo reikalinga Tvėrėjo ypatingo veiksmo. 

Pažvelkime į evoliucijos hipotezę. Jeigu 
žmogaus kūno išvaizda ir būtų buvusi paruošta 
kokio nors gyvulio tobulėjančiu vystymusi, tai 
skirtumas tarp gyvulio ir žmogaus yra toks 
beribis, kad to skirtumo priežastimi galėjo būti 
tik Dievas. Žmogaus, kuo jis yra, nėra kaip paly- 
ginti su jokiu gyvuliu. Kiek panašus savo kūnu 
kokiam nors gyvuliui žmogus bebūtų buvęs, tai 
vis tiek jis buvo begaliniai skirtingas nuo jo savo 
galia suprasti ir nesavanaudiškai pasišvęsti. Gi 
žmogaus dvasinio gyvenimo iš viso nėra kaip 
palyginti su gyvulių gyvenimu, nes šalia žmo- 
gaus nėra gyvulio su siela. Tai buvo mums neįsi- 

vaizduojamai ir  nesuprantamai didingas 
momentas, kai žemėje pirmą kartą pasijuto esąs 
sąmoningas žmogus. Žmogaus sąmoningumas, 
dvasinės būties pasireiškimas kūninėje būtyje, 
galinčios dvasiniai mylėti, buvo neišmatuo- 
jamas naujas žingsnis pirmyn gyvybės isto- 
rijoje. Tai buvo savotiškas Dievo apsireiškimas, 
kurio paveikslas yra žmogus. Prieš Dievo įsi- 
kūnijimą — kai jis — Atpirkėjas gyveno žmogaus 
gyvenimu ir patyrė visas žmogaus mintis 
žmogiškoje savo sąmonėje, žmogaus sutvėrimas 
buvo pirmas Dievo savybių apsireiškimas 
kūninėje būtyje. Žmogaus sutvėrimas buvo tarsi 
pavaizdavimas ir paruošimas Dievo Sūnaus bū- 
simojo įsikūnijimo. Jeigu ir priimtum žmogaus 
kūno išsivystymo hipotezę, tai tarp tokių „prieš- 
žmogių“ ir pirmųjų žmonių bei jų ainijos 
negalėtų būti jokio palyginimo. Tarp gyvulio ir 
dvasinės būties yra ne laipsnio, o prigimties 
skirtumas. Skirtumas yra ne tik sąmoningume, 0 
žmonių kaip gimdytojų vaidmenyje. Kai tėvai 
gauna iš Dievo kūdikį, kurio jie vieni negali 
sukurti, jie bendradarbiauja su Tvėrėju veiksme, 
kuriame žmogui priklauso tik dalis. Savo elgesiu, 
paveldėjimu gimdytojai netiesioginiai dalyvauja 
formavime tų, kurie iš jų gimsta. Visatos istorijo- 
je buvo visa kita viršijantis momentas, kai 
žemėje atsirado dvasia, kai medžiaginiame kūne 
pirmą kartą atsirado siela. Žemėje atsirado būtis 
visai kitokia negu visa kita, kas žemėje egzis- 
tavo prieš tai. Tame įvykyje Dievas dalyvavo 

taip, kas iki tol žemėje buvo nežinoma. Sakoma: 
„Dievas kvėpė“ į kūną ir davė tam kūnui sielą. 
Tas naujas tvarinys buvo toks artimas Dievui, 
kad dabar mes negalime to įsivaizduoti, nes 
esame netekę dalies to artimumo, bendravimo. 
Kai teologai vadina tą buvusį bendravimą ne 
gamtine, o antgamtine dovana, tai tokiu žodžiu 
jie vis tiek negali pilnai išreikšti to bendravimo. 
Gyvenimas malonioje draugystėje tarp Dievo, 
kuris yra Meilė, ir tvarinio, sukurto meilei, dvasi- 
nės būties pilnumas, viršijantis tvarinio natūra- 
lias galias, išvystytas tobula pusiausvyra, šioje 
naujoje būtyje dvasiai užtikrina neišreiškiamą 
viršenybę jos santykyje su medžiaga. Pirmasis 
žmogus buvo visiškoje sandaroje pats su savim, 
su pasauliu, su Dievu. 

Koks buvo vidinis to žmogaus gyvenimas, jo 
savijauta, staiga atsiradus taip artimai su Dievu, 
su gyvulių pasauliu, dvasiniai esant panašiu 
Dievui, o kūniniai-anatominiai taip artimu gyvu- 
liams? Visi esame sutikę žmonių, mažai išauklė- 
tų, nesugebančių giliai galvoti, spręsti, o tačiau 
turinčių labai tobulą moralinį jautrumą, vyrų ir 
moterų su nedidele intelektualine kultūra, tačiau 
nepaprastai turtingomis sielomis. Pirmu žvilgs- 
niu jie gal atrodytų neišsivystę, bet jų širdyse 
telpa dideli švelnumo lobiai. Gal jie nesugeba iš- 
rasti nieko naujo, bet žino stebėtinų būdų 
parodyti savo meilę. Jie yra atviros ir net nai- 
vios sielos, kurių dvasinis subrendimas yra 
stebėtinas. Jie gali būti mažo išsimokslinimo, 

bet, kai jiems tenka spręsti, kas yra gera ir kas 
bloga, kai yra klausimas savęs atsižadėjimo ir 
Dievo, jų sprendimai dažnai yra stebėtinai 
sveiki. Tokiais atvejais galėjo būti ir mūsų pro- 
tėviai, tie pirmieji gyvenusieji žmonės žemėje. Jie 
nebuvo kultūringi šio žodžio šiandienine pras- 
me, bet jų širdys buvo savotiškas pasaulis, dabar 
mums, paliestiems nuodėmės, visiškai nesupran- 
tamas. Kiekviena siela ir dabar yra atskiras 
visas pasaulis, apie kiekvieną būtų ką kalbėti 
niekad nebaigiant. Žmogaus vidus yra beribis 
pasaulis. O kaip daug teisingiau tai buvo su 
pirmuoju žmogum, dar nepaliestu nuodėmės, 
jeigų jo pusiausvyros nesugriovė net per 
nuodėmę patirtas blogis. 

Žmogus yra sutvertas meilei. Priimti 
sutvėrimo krikščionišką doktriną — reiškia 
tikėti, kad visatos esimas yra surištas su meilės 
paslaptim. Tikėti, kaip moko Bažnyčia, kad 
žmogus yra žemėje geriausias Dievo kūrinys, 
reiškia žiūrėti į žmogų kaip priklausantį nuo 
meilės ir skirtą meilei. Tai ir norėta parodyti tuo, 
kas iki šiol kalbėta. Šių taip paprastų tiesų 
mąstymas gali mums padėti geriau suprasti 
lobius, mums paslėptus taip žinomose mūsų 
tikėjimo tiesose. 

II 


NAUJOS PAŽIŪROS Į PASAULĮ 
IR KRIKŠČIONIŠKOJI MINTIS 


Pastaba ir paaiškinimas. Šiandien į 
pasaulį žiūrima šiek tiek skirtingai negu prieš 
šimtą metų. Pirmiausia, medžiaginiu atžvilgiu. 
Naujų optinių įrankių, elektroninių teleskopų ir 
mikroskopų pagalba atskleidė žmogui naujas 
erdves ne tik akims, bet ir intelektualiniu bei 
dvasiniu atžvilgiu. Šiandien ne tik matome 
daugiau pasaulio negu prieš šimtą metų, o tai, ką 
matome, kitaip aiškiname. Renesanso laikų 
intelektualinė pažanga ir religinė krizė buvo net 
mažiausiuose dalykuose neišpainiojamai susi- 
jusi su to laiko pažiūra į gyvybę. Taip antai 
aštuonioliktame šimtmetyje magnetinių ir 
elektros fenomenų atradimai turėjo gilios įtakos 
Vokietijos romantikams filosofams. Devyniolik- 
tame šimtmetyje rūšių evoliucijos teorija sutapo 
su Markso mintimis apie aplinkos įtaką būtims 
ir su ekonominio liberalizmo mintimis apie 
kompeticijos-varžybų reikšmę. Kurie gyvens po. 
mūsų, pajėgs suprasti geriau už mus tarpusavią 

mūsų, pajėgs suprasti geriau už mus tarpusavę 
įtaką mokslo atradimų, filosofinių krypčių, lite- 
ratūros ir meno krypčių, religinių minčių ir 
kitokių žmogaus pasireiškimų. Šiandien, kaip ir 
pradžioje šios modernios eros, krikščionys kar- 
tais susimaišo įtakoje nelauktų atradimų erdvėse 
ar žemės elementų prigimtyje. Koperniko ir 
Galileo laikais nuomonės užbaiga apie žemės 
geocentriškumą atrodė pasitarnavimu racio- 
nalizmui. Tada buvo sakoma, kad jeigu žemė 
nėra fizinis visatos centras, tai ar ne naivu tikėti, 
kaip moko krikščionių religija, į Kristaus įsikūni- 
jimą, Atpirkimą, iš kurių tiesų sektų, kad žemė 
esanti visatos centras. Mūsų dienose satelito 
iššovimą į erdves rusai bandė panaduoti ateizmo 
propagandai. Ir be tokios propagandos net inteli- 
gentiški, nuoširdūs krikščionys yra susimaišę 
įtakoje dabartinių mokslo hipotezių apie visatos 
platybes erdvės ir laiko atžvilgiu. 

Gražios sintezės įtakoje, kokia seka iš gam- 
tininkų ir teologų minčių, jėzuitas Teilhard de 
Chardin pasišovė aiškinti sutverto pasaulio evo- 
liuciją, norėdamas suderinti dabarties pozity- 
vistų teorijas su tikėjimo tiesomis. Jis pradeda 
mokslinėmis sąvokomis, aiškiai norėdamas 
parodyti, kaip jos derinasi su dogmatinėmis tie- 
somis. Šis bandymas čia paminimas tik dėl to, 
kad atkreiptume dėmesį, kaip jis skiriasi nuo to, 
kas čia bus pasakyta toliau. Čia bus pažvelgta į 
kai kurias tikėjimo tiesas, parodant, kiek jos 
derinasi su žmonių mokslinio galvojimo keliu. 

Dievo keliai ir žmogus. Tikroji realybė yra 
nematoma. Tuo mus įtikina mūsų kasdieninė 
patirtis. Mums paslėpta net mūsų pačių tikroji 
realybė. Kiekvienas iš mūsų esame daug geresni 
ir daug blogesni, negu apie mus mano mūsų kai- 
mynai. Visų įvykių aplink mus žmogiškas supra- 
timas taip pat yra nematomas. Kiekvieną kartą, 
kada tik sprendžiame apie dabar vykstančius 
faktus, galime būti tikri, kad kur nors klystame. 
Svarstydami ne tik pozityvios doktrinos rezul- 
tatus, o bendrai mokslinę eigą, galime kartais tei- 
singai suprasti ir save, ir kitus. Kad būtų 
suprasta faktų tiesa, atidengta visa jų reikšmė, 
neužtenka faktus rūpestingai tik suregistruoti, 
sukataloguoti. Dėl daugybės daiktų ir faktų 
gamtoje, atrodančių labai paprastais, moksli- 
ninkų svarstyta, ginčytasi ir iki šiol vis dar be 
absoliutaus tikrumo, ar jau galutinai teisingai 
atsakyta. Verta prisiminti, kad ne bemoksliai, o 
mokslininkai iki šiol dar nebaigė ginčo, kas yra 
žmogus. Daugybė faktų mus pastato prieš kažką 
virš ir šalia visų mums suprantamų faktų. 


Taip, tikroji realybė yra nematoma. Šventas 
Raštas tai pasako, kalbėdamas apie pasaulio 
istoriją. Jausmais ir įrankiais pagaunama visata 
yra tik dalis daug platesnės tikrosios visatos. 
Dievo tvarinija yra daug didesnių dimensijų 
negu žmogus įsivaizduoja. Pasaulio tikroji isto- 
rija talpina savyje ir kovą tarp gėrio ir blogio, 
tarp Dievo šaukimo į meilę ir tai meilei pasiprie- 
šinimo. Žmogaus nupuolimo — nuodėmės kilmė 

nėra pats žmogus. Žmogaus papildytas dieviš- 
kos meilės atmetimas turi daug gilesnį pagrindą, 
kurio kilmė yra toliau negu žmogus. Medžiaginis 
pasaulis yra neišrišamai sujungtas su dvasios 
pirmavimo kova; žmogus nuolat keičia medžia- 
gą, o ta medžiaga keičia ir jį patį. Tačiau žmo- 
gaus prieštaravimas Dievui, kuris paliečia ir 
regimą pasaulį, yra tik atgarsis kitos kovos. 
Medžiaginės būtys yra paskendę dvasinėje visa- 
toje. Žmogus yra tik menkas tvarinėlis, paly- 
ginus su angelu ir velniu. Pasirinkimas, kuriam 
žmogų Dievas kviečia ir kurį žmogus dabartinėje 
savo būklėje gali daryti tik palaipsniui, dalinai ir 
abejotinu būdu, seniai buvo anų dvasinių būty- 
bių padarytas pilnai ir galutinai. Žmogus ir 
dabar patiria pasėkas ano angelų padaryto pasi- 
rinkimo. Aplink žmogų yra ir laimingų dvasių- 
angelų ir nelaimingų Dievą atmetusių dvasių 
įtaka, ir žmogus negali išvengti tos įtakos tiek, 
kiek jis pats to norėtų. Ta kova, žmogui 
nematoma šiame pasaulyje, pasiekia aukščiau- 
sio laipsnio. Anot Švento Rašto ir krikščionių 
tradicijos, dvasių pasaulyje nėra lyčių skirtumo. 
Pagal tradicinę teologinę nuomonę, šis faktas 
yra angelų tobulumo ženklas. Kiekvienas 
angelas yra visiškai nepriklausomas nuo kurio 
nors kito angelo, jų kilmė ne vieno per kitą, o 
kiekvienas yra sutvertas individualiai paties 
Dievo. Gimininis arba lytinis skirtumas, koks 
yra žemės gyvių ir augalų tarpe, angelų tarpe 
neturėtų nei pagrindo, nei prasmės. Žmonių 

tarpe viena ar kita lytis yra žmonės kiek 
skirtingu būdu, lyčių skirtumas žmogų savotiš- 
kai apriboja. Juodu vienas be antro negali būti 
priemonė naujai žmogiškai būčiai. Tačiau dėl 
lyčių skirtumo vienos lyties žmonės esminiai 
nėra aukštesni už kitos lyties žmones. Kad dau- 
gelio žmonių ir tautų tarpe buvo įsivyravusi ne 
visur dar ir dabar išnykusi tendencija laikyti 
moterį žemesne už vyrą, tai tik todėl, kad žmo- 
nės viską sprendė ar sprendžia dar ir dabar 
fizine jėga, o ne protu. Kai šiandien plačiai 
kalbama apie moters ir vyro teisių sulyginimą, 
tai reikia suprasti civilinių ir bendro gyvenimo 
teisių lygybę. Jokios tendencijos ir jokie įsta- 
tymai nepakeis vyro ir moters prigimties, pri- 
gimtų teisių ir pareigų. Kaip sakyta, angelai 
kiekvienas yra vienintelis savo rūšies dvasinis: 
vienetas ir kiekvievienas yra savaip tobulas. 
Žmogui iki šiol nepavyko kokiu nors deramu 
būdu pavaizduoti nei savo proto, nei valios, nei 
sielos, nei angelo, nei Dievo. Žmogus viską vaiz- 
duoja arba jo matytais daiktais arba medžia- 
giniais simboliais, šiek tiek veikiamas labai ribo- 
tos savo vaizduotės. Žmonių meno tradicija ir 
angelus vaizduoja žmogaus kūne, žmogaus 
veidu, kiek jam tai pavyksta, be vyro ar moters 
charakteringų kūno savybių. Žinoma, tie 
paveikslai neišreiškia dvasinio gyvenimo laips- 
nio ir galios, kurių neišreiškia jokia žmogiška 
asmenybė. Toks yra angelų pasaulis. Angelai 
yra ne tik švelnumo būtybės, o yra dvasios, visiš- 

kai apvaldančios save, gyvenančios labai gyvu ir 
subrendusiu dvasiniu gyvenimu. 

Ir angelai, ir velniai savo prigimtimi yra ir 
tobulesni, ir galingesni už žmogų. Tačiau 
dvasinio angelų pasaulio gyvenimo Šventas Raš- 
tas neparodo Dievo dėmesio centru. Šventas Raš- 
tas duotas per žmones ir žmogui. Ten nekal- 
bama apie dvasinį-angelų ir velnių pasaulį, apie 
jų istoriją, apie jų santykius su Dievu. Nema- 
tomas pasaulis, paaiškinantis ir matomąjį, yra 
tam tikra prasme tik aplinka, kurioje vystosi 
matomasis pasaulis. Matomam pasaulyje Dievo 
dėmesio centras yra žmogus ir jo tikėjimas. Tik 
dėl žmogaus Dievo Sūnus tapo žmogumi. Savo 
planuose Dievas pirmą vietą skyrė ne grynoms 
dvasioms, o būtybei ant dvasinio gyvenimo 
ribos, ant ribos tarp dvasios ir medžiagos. Tva- 
rinys, kuriam Dievas parodė daugiausia dėmesio, 
yra tas, kuris „taip“ gali ištarti tik svyruo- 
damas, visada silpnas ir nepastovus bent šiame 
laikiname gyvenime, kuris tačiau nulems ir 
amžinybę. 

Žmonių giminėje, taip daug žemesnėje už 
angelus, Dievas atkreipia dėmesį į vieną tautą, 
visoje žmonių masėje bereikšmę ir palygintą su 
angelais, ir pačią savyje. Savo meilės veikimo 
įrankiais jis nepasirinko žmonių didelių imperijų. 
Jis neparodė ypatingo dėmesio senovės Indijos 
ar Kinijos civilizacijai. Priešingai, jis pasirinko 
Izraelį: pripuolamą aglomeraciją visokių žmonių, 
kurie, kol buvo Egipte, nebuvo net atskira bend- 

ruomenė, o tik nedidelis skaičius tame krašte 
pakrikusių vergų. Ne tik prieš tai, o dar ilgai po 
to savo istorijoje Izraelis praktiškai beveik 
neturėjo politinės nepriklausomybės ar eko- 
nominės galios, savos civilizacijos ar natūralių 
teritorijos ribų. Tai buvo giminė, kitų dažnai 
niekinama, gyvenanti pakelėje tarp Egipto ir 
Azijos. Hebrajai-Izraelis turėjo tik vieną turtą — 
savo religiją. Apart savo religijos jie kaip tauta 
žmonijos civilizacijai beveik nedavė nieko kito. 
Iš šios daugelio tautų tarpe antraeilės tautos 
Dievas rinkosi toliau. Jis parinko Mozę, kuriam 
pradžioje nepavyko jo užsimojimas ir jis turėjo 
slapstytis. Vėliau šiai tautai vadovauti Dievas 
parinko Saulių iš mažiausios giminės ir men- 
kiausios šeimos narį. Nugalėti Pilistinų atstovą 
Goliatą jis pasiuntė nesubrendusį jaunuolį, ne tik 
neparuoštą kariškai, o net be ginklo. Jėzui 
motina jis parinko jauną liaudies mergaitę, 
kurios to laiko rinktiniai žmonės tikrai nebūtų 
rinkę tokiai misijai. Pats Jėzus pasirinko tokį gy- 
venimo būdą, kad iš jo tikrai nebuvo jokių per- 
spektyvų žmogiškai garbei. Jėzus nebandė kurti 
savo „įstaigos“ Romoje — tada pasaulį valdžiu- 
sios imperijos sostinėje, kurios valdžioje buvo ir 
Palestina. Jis nebandė siekti kokios nors aukš- 
tos vietos. Jo bendradarbių pasirinkimas taip pat 
neatrodė žavintis. Jis mėgo bendrauti su visuo- 
menės atmestais. Prie savęs pasirinko būrelį 
vyrų, neturinčių visuomenėje jokio prestižo. Gero 
verslininko nuomonei Jėzus galėjo atrodyti 

asmeniu, veltui eikvojančiu laiką ir energiją su 
tokiais žmonėmis, iš kurių nebuvo ko tikėtis. 
Dievas nekeičia savo veikimo būdo. Moder- 
niosios eros pradžioje Dievas nepasirinko 
Napoleono įrankiu kokiai nors ypatingai misijai. 
Pačią Prancūziją pabudinti iš dvasinio apmi- 
rimo Dievas pasirinko Napoleono bendralaikį, 
išvengusį tarnybos jo armijoje, mažiausiai Ži- 
nomo užkampio Arso kleboną Joną Vyanney. 
Galima manyti, kad velniai piktinosi, maty- 
dami, kad Dievas taip myli žmogų, jog nuspren- 
dė įsikūnyti žmoguje. Kai kurie Bažnyčios tėvai 
ir manė, kad šis Dievo planas sukėlęs Satano 
pasipriešinimą. Jeigu Oriento ar Graikijos filo- 
sofai būtų supratę Izraelio tautos parinkimą, jie 
būtų bent stebėjęsi, jeigu neužsigavę tokiu Dievo 
sprendimu. Ar Platonas, Aristotelis nebūtų išsi- 
gandę minties, kad Dievas lanko žemę Nazareto 
jauno staliaus asmenyje. Su ta mintimi nepajėgė 
apsiprasti net pačios Izraelio tautos vadai. Net 
Jėzaus pasirinktieji apaštalai nejaukiai jautėsi, 
matydami, kaip Jėzus gaišina laiką su mažais 
vaikais, jie tai net pareiškė savo Mokytojui. Jie 
gal nepagalvojo, kad Izraelio šviesuoliai su 
panašia panieka žiūri į Jėzų, kad jis pasirinko 
juos — dvylika tokių neauklėtų bemokslių 
asmenų. O pati Izraelio tauta ano laiko civiliza- 
cijos atstovams buvo taip pat toli nuo žmonijos 
centro, kaip mūsų laiko moderniems astrono- 
mams mūsų planeta — žemė nėra pasaulio cent- 
ras. O Kristaus laikų Izraelio tautos vadams 

Dovidas, iš jo giminės mergaitė Marija buvo 
tokios mažos reikšmės, palyginus su tautos 
rinktiniais asmenimis, kaip dabar atrodo mūsų 
žemė visatą tyrinėjantiems mokslininkams. 

Galutinai, kiekvienam pajėgesniam kiek 
nors įžvelgti Dievo kelius gali atrodyti, kad žemė, 
kuriai Dievas parodė tiek dėmesio, turėtų būti 
visatos centru. Dievui yra tarsi būdinga ypa- 
tingo dėmesio parodyti tam, kas mums atrodo be- 
reikšmiu. Šis faktas pasako, kaip silpnai mes 
pajėgiame suprasti Dievo mintis, jo planus, kas 
ko vertas jo sprendimu. 

Pasaulio tikroji paskirtis. Jeigu Dievas 
skiria tiek daug dėmesio tokiai mažai visatos 
dalelei, kokia yra mūsų žemė, tai kokiam tikslui 
jis sukūrė tokią didingą, žmogaus dar nė vaiz- 
duote, nė mokslo priemonėmis neapimtą visatą? 
Gal tai kiek suprastume, jeigu Dievas būtų kūręs 
dabartinę visatą, geresnę už kitą, jeigu kita būtų 
buvusi prieš dabartinę. Dievas tačiau yra visko 
autorius, kuris neklysta, neturi ką apgailėti ar 
taisyti. Iš to seka, kad viskas, kas egzistuoja, yra 
pasėka viską apimančio ir vieno pasaulio plano. 
Koks tas planas galėtų būti? 

Šventas Raštas sako, kad pasaulis buvo su- 
tvertas žmogui. Kokią prasmę galima įžiūrėti 
šiandien tokiame tvirtinime? Pasaulio sutvėrimo 
pirmas atpasakojimas, koks telpa Pradžios-Gene- 
zės knygoje (ebraiškai Beresith), antrame sky- 
riuje kalba svarbiausiai apie žmogaus kilmę. Tai 
būtų galima pavadinti „Pirmos šeimos istorija“. 

To skyriaus tekstas įsakmiai nesako, kad visi 
daiktai buvo Dievo sutverti, o parodo Dievą, 
ruošiantį visko pilną žemę žmonių giminės tėvui, 
viską pavedant jo valdžion, ir pagaliau duodantį 
jam gyvenimo draugę. Dėmesio centras čia yra 
žmonių giminės paskirtis, kuri, kaip sakoma, 
turėjo gyventi taikoje su Dievu, kol nuodėmė 
padarė žmogaus egzistenciją tragiška ir iškreipė 
net ir žemės medžiaginį pasaulį. Tačidu tos 
pačios knygos pirmojo skyriaus jau pat pirmose 
eilutėse horizontai yra platesni. Čia autorius 
kalba, kad Dievas sutvėrė ne tik žemę, o visą 
visatą. Nors Oriento senovės religijose buvo gar- 
binamos žvaigždės, tačiau Pradžios knygoje tos 
žvaigždės aprašomos kaip savo paskirtį turį su- 
tverti daiktai. Tvėrėjas jas taip sutvarkė, kad 
bent kai kurios iš jų atžymi žemės laiko sezonus, 
skiria dieną ir naktį. Tvarinijos tikslas ir vaini- 
kas yra žmogus, kurį Dievas sutvėrė tvėrimo 
šeštą, tai yra paskutinę dieną jau paruoštoje jam 
aplinkoje. Dievas tarė žmogui: Pripildykite žemę, 
valdykite gyvūniją, tavo maistui duodu žemės ir 
medžių vaisius. Pradžios knygoje pasakojama, 
kad žmogus buvo apgyvendintas visko pilname 
Edeno plote — sodne, kad jį kultivuotų ir 
saugotų. 

Švento Rašto minėta vieta turi ir religinį 
atspalvį. Žodis, kurį čia vartojame: kultivuoti, 
kitose Švento Rašto vietose reiškia tarnavimą 
Dievui. Įsakymas apvaldyti ir tvarkyti žem 
Savaime primena, kaip nugalėtojas užima nuga- 

lėtojo gėrybes. Dievas užbaigia savo darbą ir per- 
duoda žmogui teisę į jo kūrybą — į laimėjimo vai- 
sius. 

Šiose mintyse telpa ne tik programa, kaip 
išmintingai naudoti pasaulį, o kartu ir planas, 
kaip gyventi su Dievu visatoje, kuria žmogus turi 
naudotis su religine pagarba. Ko laukia Dievas iš 
žmogaus, tai darbo, įkvėpto panašiai, kaip 
vienuolių trapistų, o ne darbo, iš kurio būtų žiū- 
rima tik kuo daugiausia produkcijos ir medžia- 
ginės pažangos. Pasaulio sutvėrimo trumpą 
atpasakojimą reikia suprasti visos Biblijos 
kontekste, o ne kaip erą, įvykį, neturintį ryšio su 
visata ir amžinybe. Pažiūra į pasaulį turi būti ne 
ekonomisto ar industrijalo psichologijos, kurie į 
žmogaus pranašumą prieš gyvulius žiūri tik iš 
produkcijos metodų taško. Medžiaginės gėrybės 
yra tik tiek prasmingos, kiek jos vartojamos 
žmogišku ir religingų būdu. Tai suprantant, 
žemės gėrybių naudojimas talpina savyje ir susi- 
valdymą, ir atsižadėjimą. Žmogaus viešpa- 
tavimas pasauliui reikalauja, kad pats žmogus 
pakiltų virš medžiaginių daiktų. Pranciškus 
Asižietis geriau valdė tvariniją, negu gamtą ap- 
valdęs inžinierius, kurio siela būtų supančiota ir 
visiškai pavergta tos pačios gamtos daiktų. 

Dievas davė izraelitams pažadėtą žemę, 
tačiau pareikalavo gyventi prie jos neprisirišant, 
išlaikyti dvasią, kokia gyveno tyruose. Dievas 
duoda medžiagines gėrybes, kad jos patarnautų 
kitoms gėrybėms, kurios Dievo akyse yra es- 

minės. Dievas apgyvendino pirmus žmones 
rojuje, bet tuo tikslu, kad jie gyventų draugystėje 
su Dievu, pareikalaudamas iš žmogaus bent 
simbolinio apsivaldymo: naudojant rojaus gėry- 
bes, uždraudė naudotis vieno medžio vaisiais. 
Panašiai Jėzus Galilejos Kanos vestuvėse davė 
svečiams vyno ne natūraliu būdu, lyg ir parody- 
damas, kad vietoje ritualinio apsiplovimo van- 
dens vėliau bus duotas Eucharistinis vynas. Tose 
vestuvėse nei šeimininkai, nei svečiai tiek daug 
neprašė ir nelaukė. Jie pageidavo tik vyno, be 
jokių aukštesnių minčių. Deja, ir pirmieji žmonės 
rojuje daugiau susidomėjo draudžiamo medžio 
vaisiais, negu sandora su Dievu. 

Medžiaginis pasaulis buvo sukurtas žmogui, 
tačiau ne vien kasdieniniam medžiaginiam tiks- 
lui, o dvasiniam. Pasaulis yra šventovė, kurioje 
žmogus turi garbinti Dievą. Darbas — tai tarsi 
liturginė apeiga. Medžiaginė pažanga yra vienas 
iš kelių, kuriais žmogus turi eiti link Dievo. Kaip 
vaizduojama pasaulio sutvėrimo atpasakojime, 
pasaulis turi šventą-sakralinį charakterį. Tai 
Dievo karalystė, Dievo taip tvarkoma, kad joje 
žmogus gali gyventi vienybėje su Dievu, jo aki- 
vaizdoje, jo meilėje ir jo tarnyboje. 

Medžiaginis pasaulis žmogui patikėtas tokiu 
būdu, kad žmogus gali pasauliu ir naudotis, ir jo 
atsisakyti, juo domėtis ir nuo jo visiškai atsipa- 
laiduoti, būti jo valdovu ir tapti jo vergu. Tvėrėjo 
esminis tikslas nuo pat pradžios buvo ne tas, kad 
viskas būtų tik žmogaus tarnybai ir jo 

patogumui. Dievas, sukūręs rojų, jame patalpino 
ir medį su uždraustu vaisium. 

Švento Rašto įkvėptas tekstas nesuveda reli- 
ginio klausimo, kaip mes dažnai padarome, tik į 
psichologinio klausimo dimensiją, kuriame būtų 
svarstoma tik žmogaus dvasinė pažanga. Šven- 
tas Raštas kalba ne tik apie asmeninį vidinį žmo- 
gaus gyvenimą. Tas knygas rašiusieji turėjo 
mintyje visą žmonių giminę ir net visus daiktus. 
Ten pasakoma, kokia didelė kosminė nelaimė 
buvo angelų ir žmogaus nuodėmė. Ta pati mintis 
eina per Senojo Testamento mesianines pra- 
našystes ir Naujo Testamento mokymą apie 
Atpirkėją. Vieną dieną Viešpats paims visus 
savo kūrinius atgal į savo rankas, ir galutinoji 
užbaiga, jau pradėta Kristaus atėjimu, bus visos 
tvarinijos atnaujinimas. Realusis pasaulis bus 
sugrąžintas savo pirminei paskirčiai, kai 
žmogus, kuriam buvo skirtas pasaulis, pasieks 
savo galutinąjį, tikrąjį tikslą. Esminė problema, 
kuriai Dievas ryžosi, tverdamas pasaulį, yra 
vienybės problema. Nuodėmė suskaldė Dievo 
kūrybą. Dievas veda ją atgal vienybėn, vieny- 
damas su savim. Gi tuo tarpu diabolinės galybės 
stengiasi skirti pasaulį nuo Dievo ir laikyti pa- 
dalintą. Vieną dieną ta vienybė, norėta nuo pat 
pradžios ir nuodėmės suardyta, bus atkurta 
aplink Atpirkėją. Apie tokią užbaigą, į kurią 
visata eina, kalba Šventas Raštas. Ten 
nepasakoma, kokiu keliu, išskyrus įspėjimą, kad 
Dievo keliai nėra tie patys kaip mūsų keliai. 


50 


Kokia bus žmonių giminės ateitis? Ar 
žmonės apgyvendins erdves, peržengę žemės 
ribas? Dar neatspėta, prieš kiek laiko žmogus at- 
sirado žemėje. Atrodo, kad prieš žmogaus atsi- 
radimą žemės gyvenimo pažanga ar kitimas 
buvo labai lėtas. Tačiau žmogaus pastangomis 
pasaulio kitimas pagreitėjo ir vis greitėja, didėja. 
Paskutiniais 50 metų žemės veidas pasikeitė 
daugiau, negu iki šiol per paskutinį tūkstantį 
metų. Ar greitai bus pastoviai keliaujama į kitas 
planetas? Ar žmogus pamažu pasieks ir apval- 
dys visą visatą? Aišku, dabar mes esame žmo- 
gaus bandymų dar tik pačioje pradžioje ir į save 
turime žiūrėti panašiai, kaip pirmieji krikščio- 
nys, liudininkai ir dalyviai pradžios dvasinės 
evoliucijos, kurioje dabartiniai mūsų mąstymo 
keliai yra dar tik pradinis taškas. Ateitis išsivys- 
tys toli gražu daugiau negu šiandien mes galime 
suprasti ar vaizduotis. Mes esame linkę perdaug 
apgaudinėti save, manydami, kad mes, dabar 
gyveną, esame pasiekę jau aukščiausio reali- 
zavimo ir daugeliu atvejų esame linkę užsidaryti 
dabartinėje būklėje, tarsi ateityje ji nepatirs 
rimtų pakeitimų. Siekdami savo paskirties mūsų 
gyvenimo kelionėje, turime skaitytis su tuo, kad 
esame pasaulyje ir esame jo dalelytė. Arba mes, 
žmonės, turime daryti pasaulį žmoniškesniu, ar 
pasaulis mums, žmonėms, gali būti labai pa- 
vojingas. Mūsų likimas yra surištas su tuo, ką 
mes veikiame su pasauliu: ar mes teikiame 
pasauliui prasmę, ar nuo jo nuplėšiame visokią 

žmogišką žymę. Atpirkimas atnaujino žmogui 
visų daiktų prasmę ir tuo būdu atnaujino visos 
tvarinijos vieningumą. Tai apreiškimo turinio 
plotmė. Apreiškimas nepretenduoja mokyti kos- 
mologijos ar pasakyti mūsų žemės fizinę ateitį. 

Faktas, kad visatos vaizdas, ką dabar apie jį 
žinome, ir jo evoliucija mums yra dar nesupran- 
tama beribė. Žvelkime į daiktus mums įmano- 
moje šviesoje ir prileiskime, kad ateis laikas, kai 
gyvybė išsilaisvins iš dabartinių jos apribojimų 
ir kad vieną dieną žmogus apgyvens visas erd- 
ves. Faktas, kad šiandien žmogus pasinaudoja 
maždaug tik viena 80,000-ja dalele saulės energi- 
jos. Visa kita saulės energija, mūsų atžvilgiu, yra 
išeikvojama veltui. Mūsų žemės tik trečdalis yra 
sausuma, o kita dalis padengta vandenynų ir 
jūrų. Sausumos tik maža dalis yra žmogaus 
gyvenama. Ogi iki šiol dar nesuskaičiuotos 
žvaigždės tarsi aistringai žėri gal jau bilijonus 
metų, skleisdamos žmogaus proto neapimamą 
energiją. O palyginus su pasaulio amžiumi, 
žmogus žemėje yra dar labai neseniai. Tačiau tai 
visai derinasi su tuo, ką Šventasis Raštas sako 
apie Dievą. Dievas skyrė ypatingo dėmesio Abra- 
omui, Mozei, kai tuo tarpu kitur žemėje žmonija 
daugėjo, darė pažangą, vystė techniką ir bendrai 
kultūrą, kūrė imperijas. Sakytum, kad Dievas 
nėra metodiškas administratorius, jis vadovau- 
jasi ne praktiška išmintim, o širdimi. Kai žmo- 
gus tvarko kokią nors įmonę finansininko protu 
ir rūpestingumu, tai jis neužsiima ekstravagan- 

cijomis, lengvai nepakenčia nuostolių. Bet tas 
pat žmogus kaip šeimos galva ne kartą elgiasi 
visai skirtingai. Tada tas pat žmogus neskai- 
čiuoja taip smulkmeniškai. Tarpusavė meilė 
neretai jį nuveda iki neišmintingųjų išlaidų. Kur 
nėra nors retkarčiais pasitaikančių „kvailys- 
čių“, ten nėra meilės. Apie tai mums primena ir 
šv. Paulius, nerinkdamas žodžių: jis kalba apie 
kryžiaus paikybę — taip daugeliui jo laiko žmo- 
nių atrodė Kristaus mirtis ant kryžiaus (1 Kor. I, 
18), 


Pasaulis ir Bažnyčia. Eikime dar toliau ir 
bandykime atvirai pažvelgti į dar didesnį nesi- 
derinimą, negu disproporcija tarp visatos masto 
ir žmonijos išgyvenimų. Tenka pareikšti ne tik 
tai, kad pasaulis yra sutvertas žmogui, o kad jis 
yra sutvertas Bažnyčiai. 


Šventojo Rašto Senajame Testamente labiau | 
centrinė yra paskirties negu sutvėrimo mintis. 
Dievas yra pats pirmasis, kuris savo veikla įėjo į 
žmonijos istoriją pasirinkti tautą, kurią jis apglo- 
bė ypatingu rūpestingumu, apie kurią vieną 
dieną jis surinks visą žmoniją. Tvėrimas yra 
dalis Dievo to paties veiksmo kaip ir paskirtis 
arba pašaukimas. Tai dalis to paties veiksmo, 
kurį Dievas įvykdė Izraelyje. Šio veiksmo vai- 
nikas buvo palaima, suteikta visai žemei, palai- 
ma, kuri buvo tik pavaizduota pasaulio pra- 
džioje. Pradžios — Genezės knygos pirmame 
skyriuje žodynas dažnai yra toks pat, kaip ir 

aprašant dievišką veiksmą, pasirenkant 
išrinktąją tautą. Pasaulio pradinė santvarka 
buvo tik įžanga visagaliam veiksmui, kuriuo 
Dievas patvarkys įvykių eigą pagal savo planą. 
Šv. Paulius išreiškia šią mintį, sakydamas, kad 
ei yra sukurtu Kristujeir Kristui (plg. Kolos. 1, 
16). 

Tačiau, jeigu pagal Tvėrėjo mintį esminis 
tikslas buvo visus žmones surinkti dvasinėn 
vienybėn apie Naują Izraelį, tai matomi virši- 
niai įvykiai šio fakto nepatvirtina. Prisimenant 
Abraomo istoriją, atrodo, kad ji buvo prieš 
visokią Abraomo viltį tapti gausios palikuonijos 
pradininku. Vėliau atrodė, kad tie jo palikuonys 
tapo Dievo visiškai užmiršti, jų istorija lieka 
beveik be jokių pėdsakų iki Mozės. Mozės laikais 
ir po Mozės sekė eilė visokiausių bandymų — 
nelaimių. Dovydo laiko palaima nors buvo suža- 
dinusi laikinų vilčių, liko be aiškios ateities. 
Izraelio nelaimių eilėje gal didžiausias apsivy- 
limas buvo karaliaus Josio likimas. Jis buvo val- 
dovas, paisantis Dievo, tikėjimo vyras ir turįs 
valdovo savybių. Į jį buvo žiūrima kaip į naują 
Dovydą, su atgimimo viltim. Tačiau Josias dar 
jaunas žuvo kovoje su egiptiečiais 609 metais 
prieš Kristų. Tai buvo užbaiga Izraelio visų opti- 
mistinių vilčių. Sekė svetimų okupacija, masinės 
žudynės, tautos trėmimas. Ateinant Kristui, 
Izraelio padėtis buvo visai tamsi, tada Palestina 
buvo pavergta romėnų. Viltys, kurias šiek tiek 
pažadino Mesijas, tapo taip pat labai greitai 


54 


užgesintos. Po Palmių sekmadienio triumfo tuoj 
sekė Kalvarijos kalno įvykis — Mesijo mirtis. 


Panaši įvykių eiga yra Bažnyčios istorijoje. 
Atrodo, tarsi Dievui būtų malonu nuolat pra- 
laimėti. Visoki nesėkmingi įvykiai, persekio- 
jimai nuolat sunaikina vertingiausius laimėji- 
mus ir niekais paverčia sunkių pastangų vaisius. 
Dievas pasirenka iš žmonių šventų asmenų, 
tačiau ir iš tų vieniems trūksta praktiškos iš- 
minties, kitiems sveikatos, kad žemėje jie nepa- 
daro didesnės įtakos. Vienas kitas pasireiškia 
didele įtaka, tai per anksti miršta. Kitas gal 
stebuklus padarytų, jeigu turėtų reikalingos nors 
minimalinės medžiaginės, finansinės paramos. 
Kitas vėl gal būtų labai daug gero padaręs, jeigu 
būtų turėjęs nors kelis draugus jam padėti. 
Neatrodo, kad Dievas skubėtų. Laikas nuo laiko 
jo darbai tai vienokiu, tai kitokiu būdu bent dali- 
nai vis sugriaunami. Bažnyčia vienur yra nesu- 
sipratimų, kitur — ją valdančių apsnūdimo auka. 
Kitur vėl jai pakenkia jos pačios perdėtos uolu- 
mas. Antai, kur nors kunigas daro gera, ką tik 
sugeba, tačiau neatrodo, kad ir Dievas ten paro- 
dytų panašaus rūpestingumo ar nors dėmesio. 
Vienur jis galėjo apsaugoti, kad ugnis ar kitokia 
katastrofa nesunaikintų visos veiklos židinio, ar 
apsaugoti nuo tos žalos, kokios padarė vienas 
neatsargus žodis. Bažnyčios įtaka trukdoma ne 
vien pasitaikančių atskirų įvykių, o ne vienu 
atveju civilizacijos pažangos. Atrodo, kad Dievas 

palieka Bažnyčiai vienai pačiai viskuo pasi- 
rūpinti. 

Dievas tačiau veikia ir tarp žmogaus pra- 
laimėjimų, nors dažnai visai kitokiais būdais 
negu būtų galima laukti. Jo ir tikslas yra daug 
aukštesnis negu žmonių tikslai. Antai, minėtoji 
karaliaus Isaio mirtis pažadino Izraelyje tikėji- 
mo atgimimą ir nelauktą vilties atsinaujinimą. 
Kalvarijos kalno nelaimė tikrumoje buvo per- 
galė, kokią visur skelbia kryžiai. Bažnyčios 
nepasisekimai priverčia ją atsinaujinti tikėjime, 
sudvasinti savo viltis, sukilninti meilę. 

Dievas trokšta ne mūsų — žmonių darbų, 
kuriuos mes visa širdim padarytume dėl jo, o 
viršžmogiško darbo, kurį jis padarys mumyse, 
jeigų mes turėsime tikėjimą. Jo garbė bus ne 
tame, ką mes galėtume paaukoti jam iš mūsų 
turimų menkniekių, o tame, ką jis įvykdys 
mumyse, jeigų mes sūniškai jam pritarsime. Jo 
garbė yra būti mūsų Tėvu ir būti tokiu mūsų 
priimtu ne vien žodiniu išpažinimu, o gyvenimu 
pagal jo mintį ir valią. Pasitikėjimas visada yra 
gražiausia pagarba, kokią gali pareikšti vienas 
asmuo kitam. Šios dovanos laukia iš žmogaus ir 
Dievas. Jis laukia, kad į jo meilę mes atsaky- 
tume mūsų tikėjimu. 

Dėl to Dievas kartais mus išbando, 
leisdamas sugriūti visiems mūsų žemiškiems 
užsimojimams, apvildamas visas mūsų nuo- 
taikas. Mes tikėjomės esą tikintys, o tuo tarpu 
mes džiaugėmės tik savo psichologinėmis nuo- 

taikomis, pasitenkindami patys savimi, savais 
laimėjimais, bendradarbiavimo sugebėjimais. 
Mes manėme apie save esą giliai krikščioniški, o 
tuo tarpu mūsų gyvenimas pirmoje vietoje buvo 
visai žmogiško idealizmo forma. Kokiam nors ta- 
lentingam kunigui pasiūlome būti vadovu ir 
dalimi tik mažos tikinčiųjų grupės, be įtakos per- 
spektyvų, be pagrindo dalintis su visuomene 
savo talentais. Dievas siūlo pasitikėti juo tik 
todėl, kad jis yra Dievas, o ne dėl to, kad mes 
būtume patenkinti patys savimi ar savais pasi- 
sekimais kitų žmonių tarpe. 


Žmogui reikia išmokti nesipriešinti Dievo 
veikimui, siekti aukštesnio išsigelbėjimo, negu 
dabartinis mūsų sielos tobulumas ir mūsų pasi- 
tikėjimas mūsų pačių pastangomis ar kitų žmo- 
nių pagalba. Žmogui reikia stengtis gyventi su 
Dievu visiškai pasivedant jo maloningam geru- 
mui. Mes turime paruošti kelią Dievo veikimui 
mumyse, atverdami tam veikimui mūsų sielas, 
kad tas veikimas pakeistų mus antgamtiniai. 
Dievas myli žmogų ir laukia iš žmogaus tikėjimo, 
ugdančio žmoguje vilųį ir meilę. Dievas yra 
žmogui dosnus. Kad sustiprintų žmogaus pasi- 
tikėjimą Dievu, jis duoda žmogui daugiau, negu 
žmogus pats sugalvotų. Tikintį Dievas išbando, 
kad jame Dievo meilė taptų tvirtesnė. Dievas lei- 
džia žmogui pralaimėti, kad patrauktų atgal prie 
savęs tokius, kurie yra daugiau užinteresuoti iš 
Dievo gaunamomis dovanomis negu pačiu 

Dievu, kurie užmiršta, kad pasaulis, kuriuo jie 
naudojasi, yra sutvertas Dievo ir jam priklauso. 

Atpirkimo disproporcija. Dievo akyse yra 
vertingas jo tvarinių laisvai parodomas jam loja- 
lumas, tvarinių, turinčių galią laisvai apsi- 
spręsti. Dievui malonus tvarinių pasitikėjimas, 
kuriam tiek pavojų, jie patys toki silpni, nepa- 
stovūs. Bet ar yra pateisinama, ar suprantama, 
kad šis pasikeitimas meile tarp Dievo ir žmo- 
gaus, kuriai Dievas aukoja visa kita, vyktų 
tokioje nežinios, netikrumo atmosferoje, talpintų 
tiek kentėjimų, tiek beprasmių skausmų, neįpras- 
minamų tikėjimo gyvenimu? Kodėl šioje žemėje, 
ar tiksliau — žmonių gyvenime, kartais yra taip 
gražu, o kartais taip baisu? 

Kiek siekia žmogaus patirtis ir bendrai paži- 
nimas, Dievo tvarinija nėra pilnai išbaigta. Net 
ir negyvas pasaulis yra iki dabar ir bus nuo- 
latinėje tapimo būklėje. Gyvybė pamažu užka- 
riauja vis daugiau ir daugiau žemės sausumą, 
vandenis, orą, erdves. Net gyvybė tobulėja, nors 
jos laimėjimai pareikalauja didelių aukų. Žmo- 
gaus gyvenimo sąlygos nėra tik Dievo dovana, o 
yra taip pat vaisius žmogaus bendradarbiavimo 
su Dievu. Tas bendradarbiavimas reikalauja 
žmogaus aktyvaus dalyvavimo. Dievo veikimas 
nepaneigia ir nepalieka nuošaliai žmogaus 
laisvės, o kviečia ją bendradarbiauti, panašiai 
kaip vyksta geroje sandaroje tarp žmonių. Leis- 
damas laisvas būtis ir prisiimdamas su jomis 
bendradarbiauti, Dievas prisiima tam tikrą 

riziką. Dievui buvo aiškų nuo pat pradžios, kad, 
būdami laisvi, angelai gali jam paprieštarauti, 
kad, būdamas laisvas, žmogus gali jo nepaklau- 
syti. Nuodėmei įvykus, priimdamas jos pasėkas, 
Dievas nusprendė, kad nuodėmė turi būti nu- 
bausta. Tikinčiam žmogui, gyvenančiam pasau- 
lyje po nuodėmės, gali atrodyti beprasmiu ir ne- 
reikalingu dalyku suprasti ir vaizduotis pasaulį 
be nuodėmės. Krikščionybės esmė, branduolys 
yra Atpirkimo faktas ir tiesa, kas visus tva- 
rinius mums parodo nuodėmės ir Atpirkimo 
paslapties realybėje. 

Aišku, kad Dievas galėjo sukliudyti tokąi 
nelaimę — nuodėmę, nesukliudydamas savo tva- 
rinio laisvos valios. Jis galėjo kiekvieną žmogų 
apsaugoti nuo nuodėmės, kaip apsaugojo Šv. 
Mergelę Mariją. Kai Dievas tvėrė pasaulį, turė- 
damas mintyje savo bendradarbiavimą su 
žmogum Kristaus Bažnyčioje, kai tai patikėjo 
žmonėms, jis galėjo kitaip suderinti tikslus ir 
priemones. Nepažeisdamas žmogaus laisvės, 
kurią gerbti jis yra apsisprendęs, Dievas galėtų 
Bažnyčios reikalus kiekvieną dieną geriau pri- 
derinti to laiko aplinkybėms. Laisvės pasireiš- 
kimai, per kuriuos turi būti vykdomas Dievo 
viršgamtinis veiksmas, galėtų turėti žmogui 
mažiau žalingą ir net nesužalotą išraišką. Netgi 
daugiau negu fizinės energijos, kaip žmogui 
atrodo, beprasmis eikvojimas visatoje yra 
niekad nesiliaują fiziniai kentėjimai. O dar ir už 
tai mįslingesnis atrodo daugelio pralaimėtas 

Atpirkimas, Kristaus darbų, jo dvasinių ir fizi- 
nių kančių nesėkmė žmonių gyvenime. Kristus 
matė visus tuos atvejus, kur jo kančia atrodys be- 
prasmė, verkė žiūrėdamas į Jeruzalę, verkė ne 
miesto sienų ateinančio sugriovimo, o to, kuo 
tomis dienomis ir ateityje pasirodys žmonės. 

Šis veltui eikvojimas yra nesuprantamiau- 
sias. Kam Įsikūnijimas, kam kryžius? Kam tokiu 
būdu dalintis ta žmogaus menkyste, užuot, kad 
tą menkystę panaikintų kokiu nors paprastu 
būdu? Kam toks perdėtas troškimas iškentėti 
pilnai nusidėjėlio likimą? Kam visa tai, kam nors 
vienas lašas Kristaus kraujo, kai Dievas galėjo 
mus susigrąžinti, nedalyvaudamas žmogaus gy- 
venimo tragedijoje? 

Dievo darbų kiekviena raidė yra atžymėta 
Atpirkimu. Jeigu atrodo, kad tarp tų darbų ir 
Atpirkimo nėra proporcijos, tai tą patį galime 
pasakyti ir apie mūsų išganymą per kryžių. 
Jeigu priimame tai, kas mums ne visai supran- 
tama apie Kalvarijos kalno įvykį, tai galima 
priimti ir visus kitus mums neaiškius Dievo 
darbus. Kokių paaiškinimų mes galime reika- 
lauti iš Dievo Tėvo apie Kristaus asmens likimą, 
jeigu Kristus iš meilės žmonėms pats sutiko būti 
žmonių  prikryžiuotas? Kokių paaiškinimų 
žmonės galėtų reikalauti iš Jėzaus pačių žmonių 
prikryžiuoto už juos pačius? 

Dievas perdaug mus myli... Kai sutinkame, 
kad Kristus išeikvojo tiek daug meilės, kaip 
mums atrodo, kad Alyvų kalne prakaitavo už 

mus krauju, kad tai baigėsi laisvai prisiimta 
mirtim, tai niekas neturėtų mūsų stebinti. Visas 
Dievo darbas yra įvykdytas pagal Kristaus 
pavyzdį, kuris yra visko tikslas ir centras. Dievo 
darbų kiekvienoje detalėje yra Kristaus žymės. 
Jėzus beveik beprasmiai praleido apie trisdešimt 
metų, beveik veltui darbavosi sekančius trejus 
metus ir galutinai tapo nužudytas. Ši paslaptis 
yra raktas į visus klausimus. 

Nedidelės reikšmės faktas, kad mūsų žemė 
yra mažas krislelis visatoje ar kad žmogui 
sukurtas pasaulis yra begalinis ir apimties, ir 
laiko atžvilgiu. Tai yra menkniekis, palyginus su 
esmine diproporcija, kad Dievo sūnus panorėjo 
tapti tuo, kuo mes esame, gyveno mūsų žemiš- 
kuose nepritekliuose ir pasirinko už mus numirti. 
Netgi, jeigų mes būtume visatos judėjimo cent- 
ras, jeigų žmogus nuo pat pradžios būtų už- 
valdęs visus kitus erdvių visatos kūnus, jeigu 
Bažnyčiai jau priklausytų visi žmonės, tai tarp 
žmonių giminės ir Išganymo ir ką Išganymas 
kainavo Dievo Sūnui disproporcija būtų mums 
tokia pat mįslė, kaip yra ir dabar. Kokia bebūtų 
žmogaus ir Bažnyčios didybė, ar tai verta Jė- 
zaus mirties, kai Dievas galėjo žmones išgelbėti 
ir be to? 

Tačiau dar nebaigėme kalbėti apie užuo- 
miną iš astronomijos, kurią galėtume pritaikyti 
ir mūsų pačių elgesiui. Ko Dievas iš mūsų nori — 
tai kad būtume jo gyvybės dalininkais. Jis nori, 
kad mes būtume tai gyvybei priimlūs, savo atsi- 

davimu išreikšdami pagarbą tam dieviškam 
veiksmui, kokį jis nori vykdyti žmogaus sieloje. 
Ar galėtume drįsti manyti, kad Dievo niekas 
kitas nedomina, tik žmogus. Dievo pirminis inte- 
resas yra viršgamtinis, tačiau jis gali padaryti, 
kad jo didingumas atsiskleistų paprastoje natū- 
ralioje laukų dirvoje. Jis gali padėti pasiekti 
didelio šventumo bemoksliui, vargšui žmogui. 
Biblijoje ir krikščionybės eroje yra daug pavyz- 
džių, kaip Dievas laisvai pasirenka kurį jis nori. 
Visai galima, kad žmogus taptų kultūringas, tur- 
tingas, ištobulinęs įvairius savo talentus, o 
tačiau liktų svetimas Dievui, liktų dvasios 
vargšas. Tokiais atvejais ne Dievas nuo žmo- 
gaus atsitraukia, tik žmogus, susikoncentravęs į 
laikino gyvenimo menkniekius, užsimiršta savo 
vertingiausią ir svarbiausią paskirtį — santy- 
kius su Dievu. Ir priešingai, žmonių žodžiais 
sakant, Dievas gali apipilti savo malonėmis tokį 
asmenį, kuris žemėje nelaimėjo nieko pasaulie- 
tiško. Tačiau toks asmuo paliko atvirą Dievo 
malonei savo sielą. 

Tačiau ar būtų galima sakyti, kad žmonijos 
pažangą krikščionybė tik tiek vertina, kiek ta 
pažanga pasitarnauja žmogaus antgamtiniam 
reikalam, dvasiniam gyvenimui? Ir čia, jeigu 
nenorime klysti, turime mokėti atskirti. Turime 
suprasti skirtumą tarp daiktų, kas jie yra savyje, 
ir tarp to, kaip jie liečia mane ir į mane veikia. 
Tą skirtumą turime suprasti pirmoje vietoje ant- 
gamtinės priklausomybės atžvilgiu. Antai, savy- 

je malda yra svarbesnė už darbą, tačiau kas 
liečia atskirą žmogų asmeniniai, Dievas gali 
pareikalauti, kad šis ar kitas asmuo neužsiimtų 
tik kontempliacija. Dievas konkrečiai nori, kad 
kiekvienas žmogus atitiktų savo asmeninį pašau- 
kimą. Būtų klaida manyti, kad visi žmonės 
turėtų užsidaryti vienuolynuose tik maldai, 
kontempliacijai, kad tik tokiu keliu žmonės gali 
siekti tobulumo. Tik vienybėje su Dievu galima 
surasti kiekvienam mūsų kaip krikščioniui skirtą 
gyvenimo kelią. Tokius klausimus svarsty- 
damas, žmogus tik pats vienas neišvengtų 
klaidų. 

Konkrečiai kalbant, yra žmonių, kuriuos 
Dievas patraukia prie savęs ne tiek jų tikėjimo, 
kiek geros valios keliu. Nė vienas teologas nepri- 
tars nuomonei, kad Meilės Dievas atmestų visus 
nieko nežinančius apie Bažnyčią, ar nuo jos 
atskirtus kokiomis nors nenugalimomis psi- 
chologinėmis kliūtimis. Neturintieji tikėjimo 
aukoja savo gyvenimą grynai humanistinei 
pažangai. Tai vienintelis jų kelias siekti Dievo, ir 
iš tokio Dievas nieko kito nelaukia. Iš tikinčiojo, 
kurį Dievas pašaukė darbuotis pasaulyje, jis 
laukia tokių pat pastangų, kaip ir iš ano netikin- 
čio, tačiau gaivinamų teologiniu gyvenimu. Ir 
krikščionis, atsisakydamas pasaulio, gali užsi- 
daryti vienuolyne ne kitu motyvu, tik kad pa- 
bėgtų nuo atsakomybės gyvenime. O tikrumoje 
kiekvienas žmogus, save stiprindamas malda ir 
paisydamas jį saistančių aplinkybių, turi steng- 

tis savo krikščioniškais laimėjimais būti tokiu, 
kokio iš jo laukia Dievas. Tikrieji laimėjimai 
kiekvieno žmogaus yra skirtingi. 

Savyje tobuliausi dalykai nebūtinai yra 
skirti kiekvienam žmogui. Tačiau iš kitos pusės, 
neturėčiau nieko trokšti sau, kas nėra gera 
savyje. Kiekvienas siekiamas dalykas turi būti 
kuo nors geras ir pasiekiamas. Krikščionio 
pašaukimu negalėtų būti toks darbas, kuris 
neturėtų jokios vertės savyje, nepriklausomai 
savo vertės, sekančios iš to darbo tikslo, iš 
pasėkų. Dievo akyse viskas turi vertę, kas yra 
žmoniška, kam Dievas šaukia tikinčius ar 
netikinčius kiekvieną savo keliu. Savo prigim- 
timi vertingi ir pageidautini dalykai tikrumoje 
gali būti ir blogai naudojami ar siekiami inten- 
cija visiškai priešinga Dievo intencijai. Dievo 
darbai gali būti nukreipti prieš Dievą, jeigu 
žmogus klysta ar nekreipia dėmesio į Dievo 
balsą. 

Kad Dievas leido žmonėms išlieti nekaltą 
Kristaus kraują, tai nereiškia, kad Kristus ir jo 
kraujas nerūpėjo Dangiškajam Tėvui. Kai 
Dievas leidžia, kad jo Bažnyčiai trūksta kunigų, 
tai iš to neseka, kad Dievui nerūpi, kas patar- 
naus tikintiesiems, kas darbuosis tarp stab- 
meldžių ir netikinčių. Kad Dievas padėjo pasiekti 
tobulumo-šventumo bemoksliams, tai nereiškia, 
kad Dievui nerūpi žmonių švietimas, kultūra. 
Taip galėtų atrodyti paprastam žmogaus protui, 
tačiau mes nepajėgiame suprasti visų Dievo 

minčių. Jeigu Dievas nebūtų mūsų protams 
paslaptingas ir mįslingas, tai jis nebūtų Dievas, 
jis mūsų neviršytų. Tai būtų tik suasmeninta 
mūsų idėja, mūsų pačių sukurta pagal mūsų 
mastą. Dievas žino, ką jis veikia, tačiau jis 
galvoja širdim, ir tai sumaišo mūsų žmogiškus 
proto apskaičiavimus ir išvadas. 

Istorijos užbaiga. Kad suprastume pasau- 
lio istoriją krikščioniška prasme, turime nu- 
kreipti mūsų mąstymą į šį tą už mūsiškai supran- 
tamos istorijos. Reikia galvoti ne vien apie 
praeitį, o apie istorijos užbaigą. Visatos ir Baž- 
nyčios išsivystymas savo paslaptis atskleis tik 
laiko pabaigoje. Kas intencijoje yra svarbiausia 
ir pirmauja, tai vykdymo eigoje seka paskiausia. 
Žmogus veikia siekdamas tikslo, o ne jį pasiekęs. 
Pirminis Dievo tikslas, apie kurį viskas sukasi, 
yra galutinis amžinasis išsipildymas, kurį jis 
ruošia laiko eigoje. Norint suprasti tvėrimo pras- 
mę, reikia galvoti apie tvarinijos užbaigą — apie 
„naują tvėrimą“. Šv. Jonas Apreiškimo- 
Apokalipsės knygoje kalba apie visų daiktų at- 
naujinimą, kuriam visi daiktai buvo sutverti. Jis 
aprašo tą užbaigą, į kurią savo tvariniją Dievas 
veda nuo pat laiko pradžios, išaiškina Pradžios- 
Genezės knygą, kuri pradeda Apreiškimą. Tvar- 
kydamas visatą, kurios sutvėrimas Biblijoje 
minimas tik labai lakoniškai, Dievas galutinai 
mintyje turėjo vienybę. Tverdamas visatą, 
Dievas prieš akis turėjo galutinį visko subūrimą 
draugėn, kurios pradžia čia žemėje yra Bažnyčia. 

Visatos istorija yra šios užbaigos ruošimas. 
Matomos visatos istorija atsiskleidžia tarp dviejų 
lemtingų įvykių: nepakeičiamo angelų apsi- 
sprendimo ir žmogaus amžino susitikimo su 
Dievu. Dvasinis pasaulis apima medžiaginį 
pasaulį ir žmogų, kuris lemia ir savo, ir pasaulio 
likimą, Dievą priimdamas ar jį atmesdamas. 
Suskilimas tarp angelų atsiliepė ir žmogui. 
Adomo nuodėmė yra pasėka, atgarsis Satano 
maišto. Žmogus yra ne savos, o kitų galybių 
kovos laukas. Žmogus vadovaujasi nematomo 
pasaulio įkvėpimu ir iš savo pusės traukia paskui 
save medžiaginį pasaulį. Užbaigoje matydami 
viską kaip yra, suprasime visos visatos prasmę ir 
jos tikrąsias dimensijas — jos pirminę ir galu- 
tinę paskirtį, istorijos eigą. Matysime regimų ir 
neregimų galių abipusės įtakos reikšmę. 

Kristaus amžinosios karalystės nereikia 
vaizduotis kaip vietos, kurioje tie, kurie yra su 
Dievu, savo tarpe skiriasi tik šventumo laipsniu 
ir atpažįstami tik iš šio šventumo laipsnio. 
Dangus yra asmenybės išsipildymas. Gyve- 
namas kraštas, laiko kultūra, kiekvieno gyvė- 
nama aplinka, bendrai civilizacija, kurioje kuris 
gyvena, palieka žmoguje ir psichologinių pasėkų. 
Galima manyti, kad tos kiekvieno asmens būdin- 
gos psichologinės savybės liks mumyse amžinai. 
Pasipildymas paties žmogaus ir per jį jo gyvė- 
namo pasaulio yra tai, ko Dievas nori. Visa, ką 
Dievas daro, prisideda galutinam jo tvarinių 
veido sukūrimui. 

Įsikūnijimas ir Atpirkimas pratęsiami mu- 
myse. Tai pilnai mes tik tada suprasime, kai tai 
pasieks savo pilnybę. Kai visa bus suvienyta 
Kristuje, tada mums nereiks tikėti: tada supra- 
sime, kad visa buvo sutverta Kristui. Įsikū- 
nijimo ir Atpirkimo tąsa yra Bažnyčia. Pasaulis 
buvo sutvertas Dangaus Bažnyčiai, kurioje susi- 
tiks visi, kurie matomu ar nematomu būdų 
priklausė Bažnyčiai žemėje. Tik tame galutina- 
me išsipildyme mes suprasime tikrąją apimtį ir 
prasmę to, kas čia, žemėje, savo viršine išvaizda 
mums dar yra tik „,„maža kaimenė“. 

Pasaulis sutvertas žmogui, tačiau galutinai 
prisikėlusiam žmogui. Dieviškojo veikimo užbai- 
ga parodys, ką žmogus padarė jam patikėtame 
pasaulyje ir kuo tapo žmogus per pasaulį. 
Parodys taip pat, ką Dievas padarė su pasauliu 
ir su žmogum, būtent: parodys viską, ko nuo 
laiko pradžios Dievas laukė iš pasaulio ir iš 
žmogaus. 

Kai dabar nematomas taps matomu, kai 
pamatysim Dievo veidą, tada bus mums parody- 
tas to dabar nematomo tikras veidas. 

ANTROJI DALIS 
TIKĖJIMAS Į DIEVA IŠGANYTOJĄ 


III 
AR KRIKŠČIONYBĖ YRA TIK 
HUMANIZMAS 


Žmogaus gelbėjimas. Daug kalbama, kaip 
„gelbėti žmogų“. Ką mes turime mintyje, kalbė- 
dami apie tai pagal mūsų krikščioniškąjį tikė- 
jimą? Ką duoda žmogui Jėzus, ateidamas pas jį 
kaip Išganytojas? Mūsų, kaip žmonių, protui yra 
nuodėmė, iš kurios žmogus turi būti išgelbėtas. 
Nuodėmė, ta daugiaprasmė blogybė, yra ne tik 
nelaimė, tai yra vergija. Nuodėme žmogus pats 
save ne tik pažemina, o per ją patenka šėtono 
valdžion. 

Tapti išganytu nėra pirmoje eilėje būti išlais- 
vintu iš apribojimų, sekančių iš mūsų prigimties, 
iš paveldėjimo, iš praeities, iš aplinkos, kurioje 
gyvename. Tapti išganytu — tai yra daugiau 
nebūti atskirtu nuo Dievo, o būti drauge su juo, 
būti jo draugu. Pašvenčianti malonė tai yra 
Dievo buvimas mumyse. Gi buvimas nuodėmėje 
yra atsiskyrimas nuo Dievo. Atskirtas nuo 
Dievo, žmogus yra ne tik paliktas vienas jo 

paties likimui, o tampa vergu to, kas supran- 
tama pragaru — velnio karalyste. 

Vienuma ir bendravimas. Žmogaus 
gyvenimas — tai santykių, bendravimo kūrimas. 
Ir išganytu būti reiškia būti kartu su Dievu, o ne 
vienam. Pasmerkimas yra nutraukimas san- 
tykių su Dievu, susirišimas su velniu. Norint 
gyvenimą suprasti krikščioniškai, reikia galvoti 
ne tik apie savo paties išganymą, o turėti mintyje 
ir tą, kurio link mes einame. Reikia mąstyti ir 
apie tą, kuris žmoguje gyvena ir veikia, kuriuo 
žmogus pasitiki ir kuriame randa savo gyve- 
nimą. Mus nuolat lydi ir slegia ne visada gyvai 
jaučiamas rūpestis: ar esu su Dievu, ar prie- 
šingai — esu vienas, kitaip sakant, esu su šėtonu, 
kurio tironija atskiria žmogų nuo visko kito. Pra- 
garo pasaulis, tai atskirtųjų pasaulis, atskirtų 
nuo visko kito — nuo Dievo, nuo angelų, nuo 
išganytojų pasaulio. 

Būti išganytu tai reiškia išsilaisvinti iš 
velnio valdžios ir susijungti su Dievu ir išga- 
nytųjų pasauliu. Tai dalyvauti stebėtiname gyve- 
nime, daugiau nesipriešinti Dievo traukimui ir 
būti atviru jo veikimui. Tai būti kartu su Kris- 
tum, tampant jam panašiu tiek, kad per jį 
būtumęė dangiškojo Tėvo-Tvėrėjo vaikai. Būti 
išganytu tai reiškia tapti dalyviu susitikimo 
dieviško ir žmogiško, išbaigto per Kristaus įsikū- 
nijimą. O šis įsikūnijimas visą savo reikšmę 
pasieks tik per visuotinį prisikėlimą. 

Kas nors galėtų sakyti, kad tai neišaiškina 

Dievo veikimo, kad tai tik pridengia vieną nesu- 
prantamą dalyką ir aiškina kitu, dar mažiau 
suprantamu dalyku. Tai tiesa. Mes įtikėjome 
meilei, meilei be jokio saiko, be ribos. Yra sunku 
tikėti tokiai meilei, tai reikalauja ne tik proto, oir' 
visos sielos. „Tai kieti žodžiai“ (Jon. 6, 61). Toks 
buvo žydų atsiliepimas į Kristaus žodžius, kai jis 
atskleidė jiems Dievo meilę, pažadėdamas 
Eucharistiją. Atperkamosios meilės beribiš- 
kumas tiesiog išbando žmogaus tikėjimą. Tačiau, 
jeigų tikime į šią beribę Dievo meilę nuodė- 
mingam žmogui, tai nėra ko stebėtis jokia mums 
atrodančia disharmonija Dievo darbuose. Ar 
toks Dievo pateisinimas, remiantis tik tikėjimu, 
gali turėti kokios nors reikšmės netikinčiam 
žmogui? Žinoma, ne. Tačiau Dievas, kaip mes 
apie jį kalbame, yra Krikščioniško Apreiškimo 
Dievas. Jeigu šis Apreiškimas yra teisingas, tada 
viskas, ką matome iš Dievo darbų, gali būti pri- 
imta su pasitikėjimu. Iš kitos pusės, jeigu kas 
neteikia jokios reikšmės Apreiškimui, tai toks 
neturi ko klausti tikinčiojo apie pateisinimą 
nepasisekimų Kristaus Bažnyčioje, dėl kurios, 
anot tikinčiųjų, Dievas sutvėrė pasaulį; nėra ko 
klausti apie mums atrodančias disproporcijas 
visatoje ir jų prasmę. Jeigu kalbame apie Dievą 
be Apreiškimo šviesos, tai kalbame ne apie krikš- 
čionių Dievą. O kokį nors kitokį Dievą yra sunku 
priimti. 
Nuodėmės pasėkų žymės. Kad geriau 

suprastume Apreiškimo paslaptį, trumpai 

pažvelkime į gyvybės istoriją prieš žmogaus atsi- 
radimą. Energijos beprasmio eikvojimo sukre- 
čiantis pavyzdys yra mums nežinomas skaičius 
jau užgesusių žvaigždžių. Visame kelyje kaip ir 
kas atsirado randame akligatvių, kaip žmogaus 
protui atrodo, kur gyvybė praranda kelią. Ran- 
dame gyvių anatomines formas, kurie žemėje 
gyveno ir išnyko nepalikę jokio ženklo, kad būtų 
ką nors suteikę pasaulio pažangai. Daugybės 
didelių ir mažų gyvių nepaliko nieko, tik savo 
pačių liekanas, surandamas iškasenose. Iš to 
gyvybės medžio daugelio šakų nerandame nė 
žymių, kad jie būtų davę pradžią kokioms nors 
naujoms rūšims, jie nėra tarpininkai, o tik išeik- 
votos gyvybės. Taip galima spręsti iš to, kiek 
žmogus apie juos žino. Dar daugiau. Žmogaus 
protui atrodo, kad negalima paneigti gyvūnų 
geologinėje visatoje esant daug niekam nerei- 
kalingų būtybių. Arba antai, pliki negyvenami 
plotai mūsų planetoje, daugybė nenaudingos 
augmenijos, gyvūnijos, parazitų, kenkiančių 
kitiems tvariniams, naudingiems žmogui, ar net 
pačiam žmogui, net jo gyvybei. Mokslas labai 
stengiasi apvalyti žemę nuo šių parazitų, kad 
žemėje galėtų gyventi tvarinija, turinti dvasinį 
gyvenimą, ir šiai naudingi kiti žemesni gyviai. 
Visa gyvybės istorija yra nuolatinė negailes- 
tinga kova. Poetų ir kitų žmonių taip dažnai 
minima „miškų tyla“ yra nuolatinės žiauros 
žudynės. Visokios gyvos būtybės ryja viena kitą, 
ir gamta yra parodžiusi nepaprastos išminties, 

suteikdama gyvoms būtybėms žiaurių žudymo 
ginklų. Žmogus nesugalvojo beveik nieko naujo, 
naudodamas savo išradingus sugebėjimus 
karams. Jėgos, kurios sutvarkė gyvūnijos 
pasaulį, padarė tai seniai prieš žmogaus atsi- 
radimą. 

Atrodo, nepriimtina mintis, kad žemėje gy- 
vybė atsirado tik pripuolamai, be planingų prie- 
žasčių. Kokį žodį žmogus besugalvotų pavadinti 
jėgai, kuri yra gyvybės istorijos pagrindas, tai 
vis tiek negalima paneigti buvimo tikslios jėgos, 
kuri vadovauja pažangai. O vis tiek gyvybės 
kelias daugeliu atvejų atrodo aklas, kartais 
absurdiškas ir net žiaurus. 

Biblijos rašytojams nebuvo svetima ta ne- 
tvarka visatoje ir tos netvarkos tąsa, kurią jie 
mato pačiame žmoguje nuo pat pirmosios nuo- 
dėmės. Pradžios  — Genezės knygos antrame 
skyriuje žemė parodoma prakeikta pirmosios 
nuodėmės pasėkoje. Pirmame skyriuje ta pati 
mintis pareiškiama konkretesniu būdu. Kaip 
atrodo, pradžioje buvo planuotas pasaulis, 
kuriame žmogus turėjęs būti vegetaras ir visi 
gyvuliai taip pat turėję maitintis tik augmenija ir 
jos vaisiais. Pirminėje visatoje žiaurumų nebuvę. 
Panašias mintis randame pas pranašą Izaiją. 
Mesianiniais laikais taika sugrįš, nebūsią pasi- 
kėsinimo prieš gyvybę. Liūtas gulėsiąs kartu su 
ėriuku (Iz. 11, 6). Šie atrodą simboliniais žodžiais 
turėtų tapti realybe gamtoje. Tačiau mintis, kad 
žmogus, sugadindamas pats save, sugadino ir 

visos žemės gyvenimą, padeda išaiškinti mūsų 
laiko pasaulį. Kaip žmoguje, taip ir pasaulyje yra 
likę nuodėmės padarytų žaizdų. Anas Pradžios 
knygos mintis galima praplėsti toliau, kaip daro 
šv. Paulius. Kristui sutvertas pasaulis atspindi 
Atpirkimo paslaptį, mumyse visur yra įspaustos 
kryžiavimo žymės (plg. Galat. 6). 

Kurdamas pasaulį, Dievas žinojo, kas gali 
jame įvykti, ir visa tai priėmė. Jis aiškiai matė 
laisvą valią gavusio tvarinio neklusnumo — 
nuodėmės galimybes ir nusprendė, kad tokiu 
atveju savo tvarinius jų nelaimėje jis pasieks per 
Įsikūnijimą ir Išganymą. Jis pramatė visas tas 
nesąmones, žiaurumus, kuriose skęs žmogus, ir 
nusprendė visas tas blogybes atitaisyti, dalin- 
damasis tomis kančiomis savo Sūnaus asmenyje. 
Jis leido, kad pasaulis, sutvertas laisvą valią 
turinčio žmogaus tarnybai kaip priemonė, kuri 
padėtų žmogui pasiekti jo paskirtį, eitų savo 
vystymosi ilgą kelią tarp nesąmonių ir žiau- 
rumų. Jis leido, kad žemės įstatymus žmogus pri- 
taikytų ir Kristui, kai jis ateis į žmonių tarpą 
juos iš tų įstatymų išlaisvinti — iš įstatymų 
nesėkmių ir kančių. 

Galima sakyti, kad po žmogaus pirmos 
nuodėmės gyvybės kelias žemėje bendrai imant 
yra panašus į Jėzaus gyvenimą žemėje, nes ir 
Jėzus į Prisikėlimą ėjo per visokias kliūtis ir kan- 
čią. Ir pasaulio skausmingas paveikslas vra 
panašus į Kristaus paveikslą ir mums primena 
Velykų paslaptį — mirties ir prisikėlimo paslaptį, 

kuri kartojasi toliau Bažnyčios gyvenime. Pasau- 
lis buvo sutvertas su mums nežinoma paslaptim, 
ir tai pasakantys pėdsakai yra sutinkami visur. 
Reikia sutikti, kad Dievo sutvertame pasau- 
lyje pradžioje viskas buvo gera, pabrėžiama Pra- 
džios knygoje, kaip kartoja IV Laterano susi- 
rinkimas. Šalia to reikia sutikti, kad visokio 
blogio pasaulyje pradininkas buvo velnias, kuris 
taip pat yra visiškai priklausomas nuo Dievo. 
Turime atmesti viską, kas priešinga Dievo meilės 
įkvėptam krikščioniškam optimizmui, ir viską, 
kas yra panašu manichiejų dualizmui. Kartu 
turime išpažinti, kad Dievas yra meilė ir visa- 
galis. Viso pasaulio darna buvo pažeista angelų 
nuodėmės dar prieš žmogaus nuodėmę. Tačiau, 
sustodami tik ties nuodėme, neturėtume pilno 
nuodėmės supratimo. Pilnai nuodėmę suprasti 
galima tik svarstant gailestingumo paslaptį, 
svarstant Atpirkimą. Tik dėl to viską, kas yra 
skausmingo pasaulio egzistencijos eigoje, nu- 
kreipiame į Kristaus kentėjimus. Atrodo, kad 
galima sakyti, jog pasaulis iš anksto buvo pažy- 
mėtas kryžiaus ženklu, panašiai kaip prieš 
Atpirkimą buvo padaryta Marijai išimtis iš gim- 
tosios nuodėmės. Taip galvojant, manyti, kad 
Dievas leido pasauliui turėti Išganytojo kančių 
žymių seniai prieš Išganytojo kančią ir net prieš 
pirmųjų žmonių nuodėmę, nėra nieko nesu- 
derinamo su tikėjimu į pirmykštę meilę. 
Antgamtė ir »ašaukimas. Kas pasakyta 
apie visatos tikslą, viskas tinka kalbant apie 


TT 


kiekvieną žmogų. Iš fakto, kad mūsų žemė 
visatoje yra tokia mažareikšmė, kartais tokia 
neprieteliška žmogui, kad Bažnyčia iki šiol, 
tariant Evangelijos žodžiais, yra tokia „maža 
kaimenė“, kartais daromos labai klaidingos išva- 
dos. Mums labiau patiktų, jeigų mūsų žemė visa- 
toje užimtų svarbesnę vietą, jeigu žmogaus galios 
ir valdžia siektų toliau, jeigu Bažnyčia būtų 
galingesnė. Atrodo, kad tada būtų lengviau tikėti 
Dievo meilei, tikėjimas būtų racionalesnis. 
Atrodo, kad tada būtų lengviau išpažinti ir visa- 
tos krikščionišką sąvoką. Tačiau tikėjimo 
negalima suvesti tik į pasaulio supratimo išpaži- 
nimą. Tikėjimas nėra tik protiniai sutvarkytos ir 
suprantamos sintezės. Tikėjimas pirmoje eilėje 
yra nuolankus pasitikėjimas Tuo, kurio rankose 
yra mūsų esimas ir gyvybė. 

Kokiais bereikšmiais mes esame tvarinijos 
visatoje, tokiais mažais esame ir savo pačių 
akyse. Tai dar viena mūsų apsivylimo ir klai- 
dingų išvadų priežastis. Mes norėtume didžiuotis 
savimi be jokių apribojimų, būti laisvi nuo klai- 
dų mūsų sprendimuose, nuo mūsų menkystės, 
nuo nepastovumo. Atrodo, kad būtų lengviau 
tikėti ir Dievo meilei, jeigu jaustumės jos verti, 
jeigu jaustume nors šiokios tokios savo galybės. 
Gali mums tai nepatikti, bet tam tikras savo 
menkystės komplekso jausmas mums kliudo 
rimtai sutikti su tuo, kad Dievas mumis domisi. 
Kad būtume tuo tikri, mes pageidautume būti 
tikri patys savimi. Mūsų nepajėgumas garbingai 

galvoti apie save kliudo mums pasitikėti ir 
Dievu. Mes pripažįstame, kad Dievas yra geras, 
bet tai ir baigiasi tik pripažinimu. Praktikoje 
mums yra sunku gyventi kaip žmonėms, nesant 
tikriems, kad esame mylimi. 

Mes jaučiame reikalą būti pasitenkinusiais 
savyje, kad būtume patenkinti ir Dievu; būti sėk- 
mingais savo gyvenime, kad galėtume skelbti, 
jog Dievas daro didžius dalykus; būti bent be 
didesnės nuodėmės, kad galėtume tikėti Dievo 
gailestingumu. Mums reikia kokio nors supran- 
tamo pagrindo manyti apie save, jog esame nors 
šiek tiek verti meilės, pirmiau negu galėtume 
manyti, kad Dievas mus myli be jokios ypa- 
tingos priežasties, o vien todėl, kad jis yra mus 
sutvėręs ir yra geras. Tokia mūsų nuotaika aiš- 
kiai yra naivesnė už viduramžių geocentrinę teo- 
riją. Mokslas užbaigė iliuziją, kad žemė esanti 
visatos centras, tad laikas išsilaisvinti dar iš 
didesnės vaikiškumo žymės. Liaukimės galvoję 
esą tokiu galingu traukos centru, kad mes patys 
galime pritraukti net patį Dievą. Pabandykime 
reikiamai nusižeminti ir pajusti, kad Dievas yra 
begaliniai geresnis už mus ir pajėgiantis mylėti 
mus tokius, koki esame. 

Galėtų kas nors klausti: jeigų Dievas 
tikrai mus myli, tai jis galėtų sunaikinti mūsų 
negales ir mūsų moralines silpnybes bei blogy- 
bes. Atrodo, kad jeigu mes būtume Dievo vietoje, 
tai elgtumės kitaip, negu jis elgiasi. Turbūt mes 
pradėtume keisti visatos gravitacijos kelius 

pagal tai, kokios svarbos skirtum kuriam erdvių 
kūnui. Tačiau nepretenduokime pertoli ir leis- 
kime Dievui palikti mūsų žemę, kur ji yra, 
panašiai kaip Jėzus gyveno ant jos, kur ji yra, 
likime ir patys su savais netobulumais, nes 
Dievas myli mus tokius, koki esame. 

Išganymas, kurį Dievas mums duoda 
įsikūnijusio jo žodžio — Kristaus asmenybe, yra 
visai ne tai, kas yra mūsų gyvenimo sąlygų pasi- 
keitimas ir pažanga tik žmogiška prasme. Tai 
perėjimas iš žmogui velnio primestos vienumos į 
Dievo duotą bendravimą. Žmogaus veiksmai ir 
technika gali mus paskatinti tapti daugiau žmo- 
niškais, tačiau tik Dievas gali pasiūlyti būti su 
juo — su Dievu, tai yra būti žmogumi viršžmo- 
gišku būdu. 

Biblijos kiekviename puslapyje primenamas 
žmogui galimas pasirinkimas: arba siekti išga- 
nymo, pasiliekant vienam, arba gyventi su 
Dievu. Išganymas, apie kokį Biblijoje kalbama 
daugybę kartų, per šimtmečius buvo klaidingai 
suprastas kaip laikinas, žemiškas išsilais- 
vinimas. (Žydai vis laukė išlaisvinimų nuo 
pavojų jų laisvei). O tačiau visi tie Biblijos paly- 
ginimai yra tik komentarai — paaiškinimas to 
pažado: jūs priklausysite man, jūs vaikščiosite 
mano akivaizdoje, jūs būsite mano tauta, ir aš 
būsiu jūsų Dievas. Apreiškime išganymas reiš- 
kia pagrindinai priklausyti Dievui, gyventi su. 
Dievu. Kristaus įsikūnijimas turėjo parodyti 
Išganymą kaip gyvenimą su Dievu. 

Mūsų aukščiausių vilčių objektas yra ne 
žemiškos gerovės siekimas, o buvimas su 
Asmeniu. Nors ir silpnas, bet tam tikra prasme 
panašumas gali būti jaunų vedusiųjų gyve- 
nimas. Juodų pirmoje eilėje siekia ne žemiško 
didesnio kasdieninio patogumo, ne tiek savų 
asmenybių papildymo ar pilnumos, o gyventi 
kartu. Kiekvienas žmogus, galvojantis, ką jis 
veiks savo gyvenime, turi pasirinkti vieną iš 
dviejų: jis gali arba tobulinti save griežtoje 
vienumoje — nuo visų atsiskyręs, lavindamasis 
fiziniai, vystydamas savo talentus, tobulintis 
doriniai; arba gali būti priimlus kitus suprasti ir 
mylėti, prisiimdamas tą priklausomumą, koks 
seka iš ryšių, santykių su kitais. Krikščionybė 
pateikia mums dar vieną savęs papildymo būdą. 
Tai išganymas, pasiekiamas ne techninėmis 
priemonėmis ir būdais, o pasikeitimu, bendrau- 
jant su Dievu. Tačiau, kaip toliau bus kalbama, 
šis išganymo kelias nesunaikina vertybių, 
pasiekiamų kitais minėtais keliais. Šis bendra- 
vimo su Dievu kelias žmogiškąjį asmenį ir anuos 
žmogiško pasipildymo kelius palieka antroje 
vietoje, kuri natūraliai jiems ir priklauso. Tarp 
ko kita, šis bendravimas su Dievu nustelbia ar 
net ir sunaikina puikybę, kuri žaloja gyvenimą 
ta prasme, kad nenori pripažinti bendrai žmo- 
gaus ar bent savo asmeninės priklausomybės 
Dievui. 

Ir mūsų laiko žmogų Dievas klausia, kaip 
klausė visų laikų žmones. Dievas palieka pasi- 

rinkti vieną iš dviejų idealų: atsiskyrėlio idealą 
ar sūniško priklausomumo idealą, kuris baigiasi 
amžina draugyeste. 

Vienišas nepriklausomumas tikrumoje yra 
apgaulė. Pragaro sąlygos nėra nepriklausomas 
savistovumas, o yra vergija. Čia, žemėje, pa- 
grįsti gyvenimą puikybe — reiškia pasirinkti ne 
laisvę, nepriklausomumą, o jų tik karikatūrą. 
Yra bendravimų, siūlančių žmogui užsidaryti 
savyje, yra įtakų, padarančių žmogų kaliniu. 
Tokios pat prigimties yra velnio veikla pasau- 
lyje. Jis atskiria žmogų nuo Dievo, ragindamas jį 
į puikybę, visokios nuodėmės ir blogybių šaknį. 
Žmogus gali atmesti Dievą, pilnai suprasdamas, 
ką darąs, ir tam savo valia pritardamas. Tai 
vadinamoji nuodėmė prieš Dvasią. Ta nuodėmė 
gali tapti nenugalima kliūtimi žmogaus išga- 
nymui, kadangi išganymas turi būti priimtas 
laisvai, o ne primestas žmogui per prievartą. 
Žmogus gali atmesti Dievą ir susijungti su velniu 
per savo neišmanymą, nesuprasdamas šio pasi- 
rinkimo visos baisios reikšmės. Šis atvejis daž- 
niausiai yra netikinčiųjų atvejis. Šiuo atveju 
Dievas dar gali „turėti paskutinį žodį“, o tas 
žodis visada yra gailestingumo žodis. Yra didelis 
skirtumas būti geros valios netikinčiu, kuris 
visada nusistatęs priimti pažintą tiesą, ir atmesti 
Dievą į jį tikint. Pirmuoju atveju yra galimas 
tiesos pažinimas, o antruoju atveju tiesa 
atmetama, 

Pilnas susivienijimas yra galimas tik 

būsimame gyvenime. Tikslia ir galutine pras- 
me žmogaus išganymas yra amžinojo gyvenimo 
būklė. Tik amžinybėje žmogus bus su Dievu 
„veidu į veidą“, be pavojaus, kad tas susitikimas 
galėtų būti kada nors kieno nors nutrauktas. Tik- 
ras gyvenimas, tikra šviesa yra gyvenimas kartu 
su Dievu, ne tik šalia jo, o be varžymosi, be nepa- 
stovumo pavojaus iš mūsų pusės. 

Išganymu pasiektas artimas bendravimas su 
Dievu yra ne tik tai, ką jis žmogui duoda, o kas 
jis yra pats savyje. Šviesos gyvenimas, kaip 
dažnai vadinamas Šventajame Rašte, yra Dievo 
privilegija. Išganytas žmogus tampa to gy- 
venimo, tos šviesos dalininku. Žmogui Dievas 
duoda ne kokių kitokių gėrybių, o pats save. 
Dievas apšviečia savo tvarinius, ir vienybė tarp 
Dievo ir žmogaus tampa tokia artima, kad Dievo 
gyvenimas tampa žmogaus gyvenimu. 

Tuo pačiu išganymas tampa vienybe ir tarp 
žmonių. Tai ne tik kokia nors koegzistencija — 
gyvenimas šalia vieni kitų ar tik nuoširdi sutar- 
tinė, o per kontaktą su Dievu sunaikinama 
viskas, kas žmones skyrė vienus nuo kitų. Ir čia, 
žemėje, yra asmenų, kurių patrauklumas yra 
tarsi užkrečiantis. Pirmiau negu kuo nors jie 
pasireiškia, jau savo buvimu išsklaido visokią 
nesantaiką, visokį nepasitikėjimą, pusiau nesą- 
moningai skiriantį vienus žmones nuo kitų. Čia, 
žemėje, kokios nors grupės asmenų tampri 
vienybė yra vaisius ne tiek paviršutiniškos geros 
valios, kiek visų rėmimasis kuria nors jiems 

bendra žmogiška vertybe, o dar daugiau kuriuo 
nors asmeniu, kuriam visi jaučia gilaus patrau- 
kimo. Nepalyginamai labiau mus padarys tikrai 
vienos šeimos nariais mūsų susitikimas su 
Dievu, įvykęs aiškiu mūsų jam atsidavimu. Tai 
mus taip suartins, kaip negali suartinti jokia 
žmogiška, žemiška jėga. Kartu su pačiu Dievu, su 
jo dievišku gyvenimu mums taip pat bus duotas 
antgamtinis broliškas gyvenimas. 

Mes tikimės mūsų asmeninio ir viso pasau- 
lio išganymo. Tai du atžvilgiu vienos ir tos 
pačios realybės. Danguje mes priklausysime 
Dievui ir kartu būsime broliškoje vienybėje savo 
tarpe. Žmonės bus laimėti Dievo karalystės, jie 
bus nauji žmonės naujoje būklėje: būdami Dievo, 
su Dievu ir Dievuje nauju būdu priklausysime ir 
vieni kitiem. 

Gyvenimas malonėje yra čia, žemėje, 
dabar mums nematoma ir ne visų supran- 
tama vienybė. Mūsų išganymas, kuris yra 
pilnoje vienybėje su Dievu, prasideda čia, žemėje, 
Jau ir šiame žemiškame gyvenime mes nesame 
visiškai vieni. Susitikimas žmogaus ir Išgany- 
tojo, kuris sutelkia žmones, yra realybė čia ir 
dabar. Tačiau ši amžinybės pradžia ir buvimas 
jau dabartiniame mūsų laike yra mums dar pa- 
slpėta realybė. Kas yra esminio Kristaus Išga- 
nyme, yra paslpėta visoms akims, išskyrus 
tikėjimo akis. Realybė giliausia prasme viršija 
žmogišką pažinimo galią. Čia, žemėje, realybė, 
viršijanti visokią kitą realybę, yra malonė. 

Malonė, esanti dar net sąmonės neturinčiame 
kūdikyje, mirštančiame jau netekusiame sąmo- 
nės (jei toks momentas iš viso būna, nes apie 
mirštančio savijautą ir būklę dar beveik nieko 
nežinomeK(, mūsų vadinamam nenormaliame 
žmoguje, kuris gal niekad neturės jį apsupančio 
pasaulio pilnos sąmonės ir nuovokos. Šiuose vi- 
suose asmenyse mūsų suprantamo ir vadinamo 
žmogiškumo yra nedaug, o tačiau labai daug die- 
viško. Gyvenimas su Dievu čia, žemėje, tai pirmoje 
eilėje yra šių dviejų skirtingų — dieviško ir žmo- 
giško — paslaptingas junginys. Išganymas, kuris 
yra svarbesnis už visa kita, dangaus ir žemės susi- 
tikimas, viršijantis viską, ką mes beisi- 
vaizduotume. Kūdikis gali būti mediciniškai pa- 
smerktas ankstyvai mirčiai, gali nesulaukti 
protinio subrendimo amžiaus ar niekad ne- 
pasiekti psichologinio subrendimo. Toks asmuo 
yra skaitomas žemėje prarastų humanizmui ir 
socialiniams santykiams, tačiau jis nėra 
prarastas žmogaus amžinai paskirčiai. Jo Išga- 
nytojas yra su juo, ir per jo krikštą jo sieloje buvo 
pasėta amžino gyvenimo sėkla. 

Kai Dievo planas bus įvykdytas, žmogus 
pilnai bus jis pats, kuo jis yra savo prigimtimi. 
Danguje nebus nei luošų, nei liguistų, nei neiš- 
manėlių, nei bailių žmonių. Kai žmogus pilnai 
susivienija su Dievu, jis tampa tokiu, kokiu būti 
žmogų visada norėjo Dievas. Priešingai, žmogus, 
kaip mes dabar jį pažįstame, yra tapęs kari- 
katūra to, ko Dievas tikėjosi iš žmogaus. Žmo- 

nijai jos aiškiame tobulume atstovauja tik Kris- 
tus ir jo motina, kadangi tik juodu du suderino 
dieviškąjį gyvenimą savyje — savo sieloje ir 
kūne. Joks kitas žmogus nėra pilnai tobulas, nes 
kiekvienas kitas yra iškreiptas piktos velnio 
įtakos per gimtąją ir asmenines nuodėmes. Tai 
palietė net ir Kristaus kūną jo žmogiškame 
mirtingame gyvenime. Sutikdamas kentėti ir 
mirti, jis prisiėmė nuodėmės sužalotą žmogaus 
prigimtį ir tapo panašus į nusidėjėlius. 
Sąmoningas susivienijimas su Dievu 
čia, žemėje — teologinis gyvenimas. Pasau- 
lis, kuriame gyvename, yra tas, kuris buvo iš 
Dievo išplėštas, tačiau yra vėl jo atsiimtas. 
Pasaulis vėl yra dieviškos malonės įtakoje, kuri 
jį atitaiso tiek giliai, ko žmogus savo elgesiu 
nepajėgia parodyti. Pirmoji žmogaus nuodėmė 
atleista ir tokiu būdu ryšys tarp žemės ir dan- 
gaus yra atnaujintas. Dievo meilė pasauliui atsi- 
liepia pasaulio meile jam. Susipainioję savo že- 
miškose silpnybėse žmonės vistiek siekia 
teologinio gyvenimo — ryšio ir susivienijimo su 
Dievu. Tikėjimas, kokio Dievas laukia iš mūsų, 
yra tvarinijos lojalumas jam, nors ir su 
nuodėmingumo žymėmis. Tai tikėjimas, pripa- 
žįstąs Adomo nupuolimu visai žmonijai padarytą 
nuostolį, ir šis tikėjimas yra kelias į išsilais- 
vinimą iš tos nelaimės. Teologinis gyvenimas 
yra pergalė prieš nuodėmę ir jos pasėkas, tačiau 
kitokia pergalė negu fizinis ar psichinis pagy- 
dymas medicinos ar psichologinio auklėjimo 

keliu. Tikėjimas, iš kurio kyla viltis ir meilė, turi 
išganymo galią, nes tikėjimu susirišame su Kris- 
tum, pasivedama Dievui. Tikėjimu mes pri- 
imame Dievo planą padaryti mus Dievo vaikais, 
nepaisant mūsų nevertumo. Tas planas savaime 
vykdomas per žmogaus moralinio gyvenimo ati- 
taisymą. Tačiau tai nėra tas pat, kas yra tik 
moralinė pažanga. 

Krikščionio pastangos dorai gyventi yra die- 
viško žodžio vykdymas gyvenime. Tai tarsi 
nuolatinės maldos gyvenimo būdas. Šias pastan- 
gas gali trukdyti žmogaus temperamentas, pa- 
veldėtos savybės, papročiai, aplinka, dėl kurių 
žmogaus pastangos gali nepasiekti norimo tiks- 
lo. Tikėjimas reikalauja skaitytis su klaidomis, 
kurių žmogus negali išvengti. Tai reikalauja atsi- 
žadėti visokios ambicijos net dvasinei pažangai, 
kurioje tokia ambicija gal galėtų būti skatinan- 
čia jėga. Norint tas visas atsivertimui kliūtis 
nugalėti, reikia pastangų ne mūsų pasiten- 
kinimui, o kad to reikalauja ir yra vertas mūsų 
Viešpats. Tikėjimas reikalauja mus išsilaisvinti 
iš žmogiško susirūpinimo laimėjimais ir eiti 
Dievo link tuo pačiu uolumu, ar mes matytum ar 
ne mūsų pastangų kokius nors apčiuopiamus vai- 
sius. 

Tikėjimas veda į kitokią būklę, negu tik 
mūsų žmogiškas pasitenkinimas ar pusiau- 
svyra. Ne tik gali būti, o yra atvejų, kai žmogaus 
teologinis gyvenimas yra silpnas ar jo tempera- 
mentas su ydomis, kad po atsivertimo žmogus 

gali atkristi į tas pačias ir taip dažnas nuodė- 
mes, kokias pildė prieš surasdamas Dievą. Gal 
jis ir labai stoiškai kovojo ir tebekovoja prieš 
savo blogus polinkius be pastebimos pažangos. 
Tačiau jo dvasioje vyksta kitimas, stiprinantis jį 
ir jo norą bei nusiteikimą stengtis ir laimėti. Tas 
kitimas yra tiek gilesnis, kiek tvirtesnis tampa jo 
tikėjimas. Anksčiau jis kovojo prieš savo neigia- 
mybes — silpnybes, ydas ar nuodėmes, paisy- 
damas savęs ir savo jėgomis, jis vien sau priskir- 
davo pasisekimus ir nepasisekimus. Dabar jo 
pastangų raginantis motyvas yra pasitikėjimas 
gailestingojo Dievo meile. Tas jo tikėjimas meile 
ji palaiko ir laimėjimo, ir pralaimėjimo atvejais. 

Tikėjimas yra visiškai nesuderinamas su 
tokia žmogaus dvasia ar nuotaika neva jam 
pakanka paties savęs. Tikėjimas reikalauja 
moralinio gyvenimo tokio atnaujinimo, kad jis 
būtų tikra išraiška aktyvaus lojalumo Dievui. 
Vis tiek tačiau, nors tikėjimas pašalina blogos 
valios nuodėmės pavojų, tai jis savaime 
nepašalina silpnybių, sekančių iš žmogaus 
temperamento ar blogų papročių. Tokias silp- 
nybes tikėjimas gali pašalinti ar padėti jas 
pašalinti tik palaipsniui ir po daugelio nepasi- 
sekimų. Pagrindinis pasikeitimas, kurio žmogus 
patiria iš tikėjimo, yra žmogaus elgesio moralinė- 
je nuotaikoje, kad žmogus neišsilaisvina iš silp- 
nybių ne dėl blogos valios, o tik dėl savo nepa- 
jėgumo. Gali būti tačiau atvejų, kad ir šias 

nuotaikas pakeisti daugiau padeda medicina, 
auklėjimas, drausmė negu tikėjimas. 

Eventualiai žmogaus gyvenime gali pasitai- 
kyti netobulumai, nepaisant jo tvirto tikėjimo ir 
pastangų, gal niekad ar retai bus nuodėmė. 
Reikia pripažinti, kad moraliniu atžvilgiu tikė- 
jimas visada turi didelės reikšmės ir įtakos žmo- 
gaus elgesiui. Tačiau, kadangi tikėjimas auto- 
matiškai ar bent tiesioginiai nepakeičia 
charakterio ydų, nepapildo proto išsilavinimo, 
tai nepaisant asmens geros intencijos, tikėjimo 
įtaka objektyviai blogiems veiksmams gali būti 
ribota. Žmogaus krikščioniškas pasikeitimas ar 
atsivertimas yra visai kitokios srities, negu būdo 
ar elgesio pakeitimas kitokiais keliais ir kito- 
kiais motyvais. 

Taigi, čia, žemėje, pradėtas išganymas nėra 
pirmoje eilėje tik išsilaisvinimas iš žemėn trau- 
kiančių silpnybių, o išsilaisvinimas iš žemiško 
pasitenkinimo motyvų ir žemiško beviltiškumo, 
kurie vestų žmogų toliau eiti be Dievo. Svarbu ne 
vien tai, kad blogas žmogus liaujasi buvęs blo- 
gas, o tai, kad ir stengdamasis, ir laimėdamas, ir 
pralaimėdamas nesijaustų esąs vienas, o kad 
šauktųsi Dievo, jam pasisakydamas savo 
reikalus ir juo pasitikėtų. Kiekvieno atskiro žmo- 
gaus išganymas, pradėtas čia, žemėje, yra jo 
vienybėje su Dievu. Tai yra visai skirtingos pri- 
gimties, negu žmogaus kova už moralumą kito- 
kiais motyvais ar žmogaus psichės gydymas 
žmogiškomis priemonėmis. Išganymas yra virš- 

gamtinis siekimas ir viršgamtinė sritis. Tai gyve- 
nimas vienybėje su Dievu, kuris visokias pastan- 
gas įkvepia viršgamtiškais motyvais. Tai 
nepasiekiama siekiant vien humanistinių idealų 
ar medžiaginėmis priemonėmis ar psicho- 
terapija. Žmogus gali jo norėti ir gauti tik vieny- 
bėje su Dievu, kuris pats žmogui tai duoda. 

Krikščioniška būsena savo giliausią apraiš- 
ką randa antgamtinėje nuotaikoje, kurioje žmo- 
gus daugiau galvoja apie Dievą, negu apie savo 
kaip žmogaus kilnumą. Žmogaus esminis 
siekimas yra savyje įamžinti tikėjimo ugnį, o ne 
„kurti krikščionišką civilizaciją“. Svarbiausias 
siektinas dalykas yra ne tai, kas gali būti bendro 
krikščionybės su filosofiniai įkvėptu huma- 
nizmu, o tai, ką gali duoti tik viena krikščionybė 
ir niekas kitas: kvietimas priimti antgamtinį 
išganymą, kurį Dievas nori įvykdyti mumyse jau 
net šioje žemėje, jeigu mes patys tam pritariam. 

Kad teisingai suprastume ir Kristaus Bažny- 
čios tikrą vertę, lyginant ją su kokia nors lab- 
daros draugija, reikia visada turėti mintyje Baž- 
nyčios antgamtinę paskirtį. Bažnyčios negalima 
statyti greta su kokia nors organizacija, siekian- 
čia moralinės pažangos. Religijos negalima 
suvesti tik į būdą ar sistemą pagerinti žmonių 
siekiamą žmoniškumą. Bažnyčios esminė žymė 
yra ne padaryti žmogų žmoniškesniu, o jam 
padėti save pavesti Dievui, kuris jį išgelbės, jeigu 
žmogus pats nuoširdžiai to norės. 

Teologinis gyvenimas ir moralinio gy- 

venimo reikalavimai. Žemiškieji idealai ir 
žemiškoji technika negali palengvinti žmogui 
atsivertimo prie Dievo, prie Kristaus per tikė- 
jimą. Kaip yda gali padaryti žmogų nejautriu 
dieviškam šaukimui, taip ir žmogaus viršinė 
aplinka gali jam kliudyti pažinti Dievą bendrai 
ir Kristų. Žmogiškos kliūtys gali padaryti tikėji- 
mą negalimu. Antai, nekrikščioniški kraštai, kur 
krikščionybė dar nepasiekė. Kaip pažinsi Kristų 
ir krikščionybę be skelbėjo (Plg. Rom. 10.4). Ir 
psichologiniai neparuoštas asmuo gali nesu- 
gebėti suprasti Kristaus šaukimo. Žmogaus 
vienatvė, dėl kurios kas nors nepažįsta Dievo, 
gali būti ne iš to asmens kaltės, žmogus gali būti 
tik sąlygų, aplinkybių vergas, auka ne savo apsi- 
sprendimų. Tokiais atvejais velnio viešpata- 
vimas yra nepilnas ir netikras. Geros valios 
pagonys nėra Dievo nei atmesti, nei pasmerkti. 
Bažnyčia neturi teisės paisyti velnio tokio vieš- 
patavimo. Bažnyčia privalo panaudoti visas 
priemones, kad laimėtų tikėjimas: moralinį 
auklėjimą, protinį auklėjimą, gyvenimo medžia- 
ginių sąlygų gerinimą, psichologinį žmonių švie- 
timą. Bažnyčia taip pat, matydama, kaip Dievo 
pažinimas ne visada padeda išsilaisvinti iš ydų, 
negali į tai žiūrėti nieko neveikdama. Ir visi 
tikintieji, ir jiems vadovaują turi paisyti žmonių 
ne vien tikėjimo, o jų ir elgesio. Individo ir visuo- 
menės moralės pakėlimas yra normalus kelias 
žmogui, siekiančiam Dievo, reikalaujančio, kaip 
buvo jau minėta, pilno atsivertimo. Tarpe visu 

religijų ir moralinių sistemų viena krikščionybė 
turi šį bruožą: žmogaus asmeninį pasidavimą 
asmeniniam Dievui ne baimės, o pasitikėjimo 
dvasioje. Šiuo keliu Dievas gali įvykdyti žmogu- 
je tikrai dievišką darbą. Toje malonės šviesoje 
tikrai yra apgailėtinos visokios nuodėmės ypa- 
tingai todėl, kad jos liudija žmogaus daugiau ar 
mažiau sąmoningą laisvą netobulą pasidavimą 
Dievui, ne tokį, kokio reikalauja teologinis tikė- 
jimo, vilties ir meilės gyvenimas. 

Šią blogą nuodėmės pasėką reikia pabrėžti. 
Kai žmogus mano ir jaučiasi esąs pats savęs 
šeimininkas ir nejaučia savo pralaimėjimo, jam 
gresia pavojus nejausti Dievo ir Atpirkimo reika- 
lingumo. Gi kai savo silpnybę žmogus jau pajun- 
ta ir supranta, jis atsiduria pavojuje netekti drą- 
sos tikėti Dievo meilės ištikimybe ir 
gailestingumu. Baimė, kad visos pastangos gali 
būti veltui, pastato pavojun patį teologinį 
gyvenimą. Sunku pasitikėti ir tesėti, kai nėra kuo 
pasidrąsinti savais nuopelnais, laimėjimais, o 
lieka pasitikėti tik Dievo gailestingumu. Sunku 
eiti prie Dievo tuščiomis rankomis, griežtai pasi- 
ryžti valdytis, atsižadėti savęs tiek, kiek reika- 
lauja silpnybių apvaldymas. Nelengva suprasti, 
kad Dievo akyse daugiau reiškia mūsų pastan- 
gos siekti vienybės su Dievu kaip sūnaus su tėvu, 
negu tų pastangų realūs rezultatai. Sunku tikėti, 
kad vaiką su tokiais menkais talentais ir 
menkais laimėjimais Tėvas mylėtų tokį, koks jis 
yra, visai neieškodamas ypatingų motyvų, ža- 

dinančių jo meilę. Kartais reikia heroiškos nuo- 
taikos, kad būtų galima džiaugsmingai gyventi 
tikėjimo gyvenimu. O tačiau mūsų tikėjimas iš 
mūsų to reikalauja. Mūsų pasisekimai visada bus 
primaišyti ir nepasisekimų, ir mes visada būsime 
reikalingi vienokios ar kitokios pagalbos. 

Šis mūsų pastovumas teologinėje nuo- 
taikoje, nepaisant pasikartojančių klaidų, tik 
paties žmogaus jėgoms yra ne tik sunkus, bet ir 
neįmanomas. Teologinis gyvenimas mumyse 
gali išaugti ir tesėti tik daugeriopos malonės 
pagalba, kurią mes turime priimti visa siela, 
būdami toki, koki esame, likdami ištikimi Išga- 
nytojui. Malonę mes turime priimti su nuolat at- 
naujinamu lojalumu ir pasitikėjimu, nepaisant 
pasikartojančių mūsų klaidų. Nepriklausomai 
nuo šių ryšių su teologiniu gyvenimu, kurie prak- 
tikoje yra tik tikinčio asmens ryšiai, tikinčiojo 
akyse yra apgailėtini visi išsikreipimai ir natū- 
raliajai teisei, kokių jis mato susitikdamas su 
netikinčiaisiais, nes tie išsikreipimai yra bendrai 
prieš žmoniškumą. Dievas yra autorius ir natū- 
ralios teisės, kurios Apreiškimas ne tik nepa- 
naikina, o ją tik papildo, paaiškina. 

Teologinis gyvenimas ir ,,nuodėmės 
jausmas“. Kad geriau suprastume psichologinį 
atsinaujinimą, koks gali įvykti tikėjimo, vilties 
ir meilės poveikyje, pasvarstykime, kaip tikintis 
žmogus turėtų Dievo akivaizdoje žiūrėti į savo 
silpnybes. „Krikščioniškas nuodėmės pajau- 
timas“ labai skiriasi nuo instinktyvios baimės, 

patiriamos, kai žmogus pažeidžia kokį nors savo 
paties susikurtą stabą, arba nuo to nemalonumo, 
kokį asmuo natūraliai pajunta, pavyzdžiui, nusi- 
kalsdamas skaistybei, apie ką tiek daug kalba 
modernieji žmogaus psichologijos analizatoriai, 

Aišku, nuodėmės jausmo nereikia sumaišyti 
ar sutapatybinti su baime ar depresija, kylančia 
iš liguistos psichologijos. Nereikia taip pat jos 
lyginti su jausmu, nusižengus kokiam nors 
žmonių įstatymui. Nuodėmingumo jausmas yra 
labai skirtingas nuo nerimo jausmo, kai nusi- 
žengiame kokiem nors mūsų priimtiems prin- 
cipams ar garbės taisyklėms. Taip pat negalima 
nuodėmingumo jausmo suvesti į atsakingumo 
jausmą. Visi anie atvejai gali būti ir vienišoje 
netikinčio sieloje, be ryšio ar santykio ne tik su 
Dievu, bet ir su bet kokiu kitu asmeniu. 
Nuodėmės jausmas yra nusikaltimo kam nors 
jausmas, nusikaltimo meilės Dievui. Tai yra 
netvarkos pajautimas, kylantis iš pajautimo 
nelojalumo Dievo meilei.  ,„Nuodėmės pa- 
jautimą“ mes jaučiame pagal tai, kiek turime 
„Dievo pajautimo“. Prisipažinti nusidėjusiu 
krikščioniška prasme galima tik tada, jeigu 
tikime į Dievo meilę. 

Nusidėjusio jausmas yra kaltės jausmas, 
tačiau kaltės, kurioje nėra kokios nors instinkty- 
vios baimės ar kokios nors neapkantos sau ar 
kam kitam. Tame jausme nėra kokios nors despe- 
racijos ar kokio nors agresyvumo — keršto jaus- 
mo kieno nors atžvilgiu. Tai gailestis akivaiz- 

doje gailestingumo To, kurį nuodėmė atmeta, o 
ne vien liudesys, kyląs iš savo menkystės 
jausmo. Dievo meilės jausmas išskiria mintis 
apie savus žemiškus pasisekimus, pamėgimą 
gėrėtis savimi ar jausmą mūsų pralaimėjimo ir iš 
to sekančio nepasitenkinimo. 

Mūsų susirūpinimas, kad esame nusidėję, 
tampa tyresniu ir sveikesniu, kai stengiamės būti 
Dievo akivaizdoje. Tas susirūpinimas tampa 
nekenksmingas, kai baigiasi mūsų vienumos 
jausmas. Kad jo sunkumą ir pajuntame, tai jis 
mūsų neprislegia, o tik labiau mus paskatina. 
Kaip yra beprasmiška tik krimstis, žvelgiant į 
save, taip yra naudinga atsistoti Dievo akivaiz- 
doje atgailos dvasioje. Pirmuoju atveju žmogus 
save tik izoliuoja ir kankina, o antruoju atveju 
bendrauja. Gailestis seka iš meilės. Žmogaus 
nuotaika galvoti tik apie save, užsidarius savyje, 
žmogų suniekina ir ne retai duoda klientų psi- 
chiatrams. Priešingai, gailestis Dievo akivaiz- 
doje teikia mūsų pastangoms naujo paska- 
tinimo. Štai kodėl šventiems asmenims, kurie gal 
labai daug išgyvena, bet ne depresiją, niekad 
neįkyri save laikyti nusidėjėliais. Jie išpažįsta 
esą nuodėmingos menkystės, bet tai jie daro pasi- 
tikėjimo dvasioje, ramybėje ir tuo pasiragindami 
į gera. Kai jie išpažįsta savo nuodėmingumą, tai 
galvoja ne apie save, o apie Dievą. Jie nepasako- 
ja verkšlendami savo istorijų, o skelbia Dievo 
gailestingumą. Jie nekeikia nei savęs, nei kitų, o 
garbina Dievą. Iš tikro, nuodėmingumo jausmas 

yra kelias ne tik pažinti save, o taip pat pažinti 
Dievą. Tas nuodėmingumo jausmas susideda iš 
dviejų dalykų, kuriuodu paaiškina vienas kitą: iš 
savęs pažinimo tikėjimo ir Atpirkimo šviesoje ir 
Dievo meilės pažinimo, palyginant ją su tos 
meilės objektu — žmogaus nevertumu. 

Iš kur tas paradoksas, kad tam pačiam krikš- 
čioniui nuodėmės yra didžiausia blogybė ir 
nemaloniausias dalykas ir kartu menkos reikš- 
mės, nes kas jam tikrai rūpi — tai Aukščiausiojo 
gailestingoji meilė. Šv. Augustinas kartoja šv. 
Pauliaus žodžius, kad mylintiems Dievą viskas 
išeina į gera, net ir nuodėmė (Rom. 8, 28). O šv. 
Teresė Vaikelio Jėzaus savo autobiografijos 
užbaigoje, užrašytoje paišeliu ligonės, gulinčios 
ir laukiančios mirties, sako, jeigu ji būtų 
papildžiusi visokias nuodėmes, kokios tik yra 
įmanomos, eitų pas Deivą su tuo pačiu pasi- 
tikėjimu ir meile kaip ir dabar. 

Kas yra tai, kas turi žmogui labai rūpėti ir 
kartu nerūpėti? Pirmiausia, tai praeityje mūsų 
papildytos nuodėmės. Mes turime gyventi kaip 
nusidėjėliai, kuriems nuodėmės yra atleistos. 
Mes išpažįstame Atpirkimo tikėjimą. Todėl mes 
negalime artintis prie Dievo išdidžiai iškeltomis 
galvomis, tarsi tarp jo ir mūsų nestovėtų prikry- 
žiuotas už mus jo Sūnus. Kadangi mes tikime 
Meilę, aukštesnę už visokią žmogaus turimą 
meilę, tikime meilę, paraginusią duoti už mus 
savo Sūnų, tai Dievo baimė negali mūsų sustab- 


96 


dyti prie jo artintis. Mes turime eiti pas Dievą su 
meile, sekančia iš jo atlaidumo. 

Žmonių ir ateities nuodėmės yra ir begalinės 
reikšmės, ir kartu bereikšmės. Mes turime daryti 
viską, kad nuodėmių išvengtume, o tačiau ra- 
miai priimti mūsų silpnumo tikrovę, nepasi- 
duodami baimei, kai galvojame, kad galime vėl 
atkristi į nuodėmę, kuri sustabdytų mūsų 
dvasinę pažangą ir gal net atskirtų nuo Dievo. 
Dievas laukia iš mūsų ne vien pastangų, kokių 
parodo ir stabmeldžiai, o sūnaus su pasitikinčia 
energija, kuriam yra užtikrinta jo Tėvo meilė. 
Mūsų pastangos, kylančios iš šio pasitikėjimo, 
stiprins mūsų teologinį gyvenimą ir bus propor- 
cingos šiam pasitikėjimui. Kai visuose mūsų 
veiksmuose vadovaujamės dieviškąja malone, tai 
dažnai tampa galimu ir lengvu tai, kas būtų 
neįmanoma tik žmogiškom jėgom. Kas pasakyta 
apie teologinį gyvenimą bendrai, tinka visom 
moralinėm pastangom, žadinamom šiuo 
teologiniu gyvenimu. Žmogiškas išsipildymas 
pasiekiamas ne psichologiniu gydymu ar išlavin- 
to proto malonumu. Ne, tai pasiekiama išsilais- 
vinimu, sekančiu iš pasidavimo Dievui. Žmogiš- 
kos savijautos laipsnis gali būti šio pasidavimo 
ir sąlyga, ir pasėka. Dievo siekiantis krikščionis 
vis tiek nori ir psichologinės pusiausvyros, ir 
kultūros, tačiau šie dalykai jam perkeičiami virš- 
gamtine šviesa. Užuot siekęs veikti vienas, tikin- 
tysis stengsis viską veikti kartu su Dievu. 

Šis dvasinis pasikeitimas ir nusiteikimas 

gali būti nors šiek tiek palygintas su tokiais išgy- 
venimais, kurie kyla iš grynai žmogiško bendra- 
vimo, kaip pavyzdžiui moterystės prieteliš- 
kumas, gerų draugų tarpusavis pasitikėjimas ir 
bendravimas. Teologiškas gyvenimas yra šiek 
tiek panašus į žmogiškus kelius išvengti vienu- 
mos, tačiau nuo jų ir skiriasi tiek giliai, kiek 
skiriasi žmogus nuo Dievo. Kai bendravimu su 
Dievu prasideda dvasinis žmogaus pasikeitimas, 
tai įtampos atsileidimas ir kitoki vidiniai reiš- 
kiniai pasiekia nepalyginamai giliau negu tai 
įmanoma bet kokiais santykiais ar pagalba 
žmonių vienų kitiems. Reikia prisipažinti, kad 
mūsų tikėjimas dažnai yra silpnas. Tačiau vis 
tiek jis atgaivina kiekvieną mūsų būties gyslelę 
pagal tai, kiek jis yra tvirtas ir gilus. 

Teologinis gyvenimas ir žmogiškos 
pažangos reikalavimai. Žmogaus religinės 
pastangos neišvengiamai rišasi su moralinėmis 
pastangomis, būtinomis kiekvienam žmogui, 
kuriam rūpi žmogų pakeisti. Moralė turi savo 
vertę nepriklausomai tikėjimo dvasios, tačiau 
tikėjimo dvasia tikinčiojo sieloje duoda tai 
moralei kryptį. Bažnyčia atmeta mintį, tarsi 
netikinčio žmogaus visi veiksmai būtinai nepa- 
tinka Dievui, tačiau tikinčiam moralinė pažanga 
turi dvejopos reikšmės: viena, kad tai rišasi su jo 
teologinio gyvenimo moraline pažanga; antra, 
kad ta pažanga ir tikinčio ir netikinčio gyvenime 
yra vertinga savyje, ko turi paisyti kiekvienas 
žmogus. 

Dievo priėmimas tikėjimo dvasioje, susi- 
tikimas su Dievu padeda pasijusti Dievo vaiku, 
kas yra psichologinio pasikeitimo pradžia, kurį 
pradėjo Išganymas. Kaip jau pakartotinai 
minėta, tai yra malonės žymė pasauliui. Tai 
padaro visatą skirtingą nuo to, kuo ji būtų, jeigu 
nebūtų ruoštas Kristaus atėjimas ar jeigu Kris- 
tus nebūtų atėjęs. To negali duoti žmonijos hu- 
manizmas ir tai yra giliausias pasikeitimas, 
įneštas į žmogaus elgesį per Kristaus religiją. 
Tačiau gyvenimas tikėjimu yra būtinai sujung- 
tas su moralinio tobulumo siekimu. Tiesa, kad 
moralinės pastangos turi ir savą atskirą reikš- 
mę, moralės sritis nėra tas pat, kas yra tikėjimas. 

Dar daugiau, moralės pažanga yra ne vien 
tikinčiųjų interesas. Kas kalbama toliau, tai 
tinka viskam, kas turi tikrą žmogišką vertę ir 
vienybę su Dievu, gali palengvinti ar padaryti 
pilnesne. Tuo yra net kasdieninių sąlygų page- 
rėjimas, žmonių fizinis ir psichinis sveikatin- 
gumas. Religija, būdama visai ne tai, kas yra bet 
kokia humanizmo forma, vis tiek iš mūsų reika- 
lauja nebūti svetimais jokiai humanizmo formai. 
Dievas nėra indiferentus žmogui jokioje žemiško 
gyvenimo ir veiklos srityje. 

Religijos vaidmuo žmogaus pastan- 
goms sukurti ,„žmoniškesnį pasaulį“. Pir- 
mas klausimas, kurio turime save klausti aki- 
vaizdoje Krikščioniško Atpirkimo ir humanizmo 
be Dievo, yra ne tas, ar religija turi įtakos mora- 
liniam gyvenimui asmenų ir tautų santykiuose, 

geresnei psichologinei pusiausvyrai. Ir ne tai ar 
antgamtinis Dievo veikimas turi įtakos žmogaus 
žemiškai pažangai. Pirmas klausimas yra: ar yra 
Dievas, ar jis mus šaukia, ar tiesa, ko moko Baž- 
nyčia. Šis klausimas neišskiria dar kitos prob- 
lemos, liečiančios klausimą, kuo patarnauja 
religija žmogui ir kokia prasme „Krikščioniškoji 
civilizacija“ yra žmogiškas paveldėjimas, kuriam 
joks žmogus negali būti indiferentiškas. Mes 
turime teisę kuo plačiausiai ir kuo sėkmingiau- 
siai pasinaudoti tuo, ką Bažnyčia yra nuveikusi 
žmogaus žmogiškosios pusės patobulinimui. 
Tačiau negalime užmiršti, kad tos žmogiškos 
pastangos sukurti tai, ką yra davusi krikščio- 
nybė, buvo kaip dalis religinių pastangų, ku- 
rioms Bažnyčia teisingai skiria pirmenybę. 
Tikinčiojo asmeninės pastangos yra pasiekti 
ne savęs apvaldymo ar tapti geriau išbalansuotu 
ar būti dosnesniu ir naudingesniu savo artimui. 
Religija nėra kelias pirmoje eilėje tapti tobu- 
lesniu vien pasaulietiško humanizmo prasme. 
Religija aukščiau už visa kita yra pasidavimas 
Dievui. Tai esminės pastangos, kurių reikalauja 
gyvenimas tikėjimu. Svarbiau yra tikėti negu 
būti moraliu, gerai išbalansuotu, pasišventusiu. 
Tačiau nereikia daug aiškinti, kad ir moralinis 
sveikumas arba tvarkingumas, psichologinis su- 
brendimas, nesavanaudiškumas nėra antraeiliai 
dalykai. Žmogus gali turėti ydų ir vis tiek savo 
menkystėje šauktis Dievo. Žmogus gali būti 
psichologinis ar fizinis išsigimėlis ir vis tiek savo 

nelaimę priimti su viltimi Dievuje. Ir priešingai, 
žmogus gali apvaldyti savo ydas, bet gali būti 
nesusitaikęs su Dievu. Tačiau joks žmogus negali 
sakyti priimąs Kristų ir kartu sakyti, kad klus- 
numas jo įsakymams esąs nesvarbus dalykas, 
ypatingai tai, kas liečia jo santykius su artimu. 

Negalima paneigti, kad mes dažnai siekia- 
me sau ar norime padėti kitiems tapti tik labiau 
išsivysčiusiomis žmogiškomis būtimis, morales- 
niais, psichologiškai geriau išbalansuotais. Net 
ir tikėjimą panaudojame kaip priemonę skleisti 
humanistinius idealus. Ir religijoje mes stengia- 
mės panaudoti techniką, panašią į metodus, 
vartojamus žmonių gyvenimui pagerinti, prak- 
tikas, randamas daugelyje veiksmų, siekiančių 
pagerinti ir privatų, ir socialinį gyvenimą. Aiš- 
ku, kad siekiant pažangos, kuri rūpi ir pačiam 
Dievui, reikia neužmiršti, kokios pagalbos galime 
rasti tame, ką žinome apie Dievą. Tačiau 
nereikia sumaišyti tikslo su priemonėmis. 

Pravartu visada atsiminti, kad nors sociali- 
niai, medicinos mokslai, psichologinė technika, 
humanitariniai idealai ir geriausiai pavyktų, tai 
religija vis tiek nepraras savo reikšmės. Daug 
kalbama, kaip padaryti „žmoniją humaniš- 
kesne“. Reikia suprasti, kad tokios pastangos 
nors ir daugiausia pasiektų, tai vis tiek visi tie 
laimėjimai neatstotų religijos. 

Krikščioniškoji religija yra visai kita sritis 
negu pasaulinis humanizmas. Yra didelis skir- 
tumas tapti žmogui tik humaniškesniu ar atsi- 

duoti į Dievo rankas, tarp sugebėjimo tobuliau 
apvaldyti pasaulį ar artėjimo prie Kristaus, tarp 
tobulėjimo tik savomis žmogiškomis pastan- 
gomis ir priemonėmis ar sugebėjimo bendrauti su 
Dievu. Vis tiek tačiau, nors krikščioniškasis 
tikėjimas turi prieš akis pirmoje vietoje kitus 
tikslus, tai privalo įvertinti viską, ką žmogus 
sukuria, patobulina, kaip nors pakelia. 
Anksčiau buvo minėta, koks yra tikrasis reli- 
gijos tikslas ir kame yra pavojus sumaišyti bend- 
radarbiavimą ir bendravimą su Dievu ir idealus, 
sukurtus paties žmogaus. Prie tų pasakytų 
minčių yra pabrėžtinas dar vienas aspektas. 
Sakyta, kad tikintysis turi domėtis viskuo, kas 
humaniška. Tačiau reikia siekti aukščiau ir pa- 
brėžti, kad žmogaus bendravimas su Dievu yra 
netiesioginis, tačiau ir neprilygstamas kelias 
žmogų tobulinti. Reikia visada turėti omenyje, 
kad į Dievą veda ne vienas kelias. Vieni yra 
Dievo šaukiami pasitraukti iš pasaulio. Kiti, 
priešingai, yra siunčiami į pasaulį, kur jie savo 
tikėjimo dėka imsis žemiškų uždavinių tyra 
intencija, kuri jų pastangas padarys nepalygi- 
namai vaisingesnėmis. Tik pagalvokime apie 
visus dvasiniai įkvėptus krikščioniškos labdaros 
darbus. Prisiminkime, ką tikėjimas įsako pagar- 
bos žmogaus asmeniui srityje, kaip Dievo su- 
tvertai ir Kristaus atpirktai būtybei. Prisi- 
minkime taip pat, kaip ištikimybė asmeniniam 
Dievui ir Dievo sutvertam žmogui veda į konkre- 
čią pagarbą ir tarpusavę pagalbą motyvais, 

visiškai skirtingais nuo principų apie Žmogaus 
paskirtį, įkvėptų abstrakčių žmogiškų teorijų. 

Sekimas absoliutaus, kuris pakeičia mūsų 
pažiūras į žemiškas realybes, reikalauja atsi- 
palaiduoti nuo ribotų dalykų. Tai mūsų nepa- 
daro svetimais pasauliui, bet mums padeda būti 
pasaulyje tokiu būdu, kuris yra ir giliau huma- 
niškas, ir antgamtiškas. 

Kokia bebūtų žemiška pažanga, žmogus 
visada pasiliks kentėjimų ir mirties auka. Teolo- 
giškas gyvenimas pakeičia kančių ir mirties 
prasmę. Tikėjimas padeda pakilti virš jų ir tai ne 
tokiu keliu kaip bendri patarimai ar ir pastan- 
gos jų nepaisyti, juos stoiškai pakelti. 

Krikščioniškas gyvenimas apsaugoja žmogų 
ir nuo žemiškos klaidingos laimės ir teikia stip- 
rybės kentėjimuose. Jis žmogų apsaugoja, kad jo 
lengvai nepavergtų praeinantieji malonumai 
lengvam gyvenimui, neturinčiam tolesnių per- 
spektyvų. Jis padeda žmogui net čia, žemėje, 
rasti ramybę ir džiaugsmo, kokio jis niekad nepa- 
tirtų atsiskyręs nuo Dievo. 

Šios mintys tinka kalbant ne vien apie atski- 
rus asmenis ar atskirus atvejus, o kalbant apie 
visą Bažnyčią ir visą istoriją. Tiesa, kad trum- 
pas žvilgsnis į Krikščionių bendruomenę ir jos 
praeitį pastebės daug dėmių. Tačiau mes galime 
džiaugtis Bažnyčios darbais žmonijos civiliza- 
cijai, kuriuos ir kokius yra nuveikusi per šimtme- 
čius, tęsia šiandien šalyse, kokiomis yra dar ir 

mūsų laikų vadinamos misijų šalys ir visaip nu- 
skriaustos tautos. 

Bažnyčioje yra daug netobulumų, kadangi 
jis susideda iš žmonių, ir yra daug vertybių šalia 
Bažnyčios. Norint viską teisingai vertinti, reikia 
paaiškinimo. O norint geriau paaiškinti, nepa- 
kanka dalykus tik išvardinti, suskaičiuoti. Reikia 
suprasti dvasią, kuri įvykiams suteikia ypatingą 
veidą. Krikščionišką humanizmo idealą reikia 
dar kartą nušviesti teologinių dorybių kontekste, 
jeigu norime suprasti pagrindą pastangų, kurios, 
nepaisant trūkumų, turi retą žmogišką kokybę ir 
turi jam vienam savą religinę vertybę. 

Apreiškimo turinio esmė yra ne žmogaus, 0 
Dievo sąvoka. Iš šio šaltinio plaukia Bažnyčios 
mokslo visos kitos pažiūros, panašiai kaip mūsų 
krikščioniškame gyvenime visų žmogiškų daly- 
kų vertė seka iš mūsų tikėjimo į Dievą. 

Atviras protas ir atvira širdis. Kai 
sakome, kad Bažnyčios pagrindinis darbas yra 
antgamtinė vienybė žmogaus su Dievu ir tarpe 
žmonių vienybė Dievuje; kai sakome, kad šis 
grynai dieviškas darbas tapo įkūnytas civiliza- 
cijos pažangoje, su ja tačiau nesusimaišydamas 
ir nesutapdamas, tai sakome, kad Bažnyčia gali 
ir turi atsižvelgti į visokias humanizmo formas, 
netapdama nė vienos iš jų belaisve. 

Net mes, kaip krikščionys, turime ko pasi- 
mokyti ir iš Indijos, ir iš Islamo pasaulio. Tas, 
kuris moko mus per Bažnyčią — Dievas, kalba 
taip pat apie savo planą, liečiantį pasaulyje kiek- 

vieną žmogų. Kadangi kiekviena žmogiška būtis 
yra dieviškas paveikslas, tai kokiu nors būdu 
Dievas pasireiškia kiekviename žmoguje. Jeigu 
eisime į stabmeldžių tarpą su Evangelijos 
skelbiama neturto dvasia, tai Dievas ir per juos 
mus praturtina. Bažnyčios, teologijos, šventumo 
istorija kalba ne tik apie patirtas dovanas, o ir 
apie jomis pasikeitimą. 

Aišku, negali būti nė klausimo, kad mes 
duotumės suvedžiojami religinio sinkretizmo — 
mišinio, kuriame vergiškumas mūsų pačių pa- 
togumui užimtų vietą mūsų ištikimybės Dievui. 
Reikia mokėti ir pasistengti suprasti, ko ir kada 
laukia iš mūsų tikėjimas ir Dievas. 

Šioje dvasioje mes turime atverti mūsų pro- 
tus ir širdis viskam, kas padeda būti žmogumi ir 
padaryti žmogų žmoniškesniu, nepaisant, kaip 
tai skirtųsi nuo žmonėms įprastų kelių. 

IV 
BAŽNYČIA — IŠGANYMO PASLAPTIS 


Tiesa. Svarstant, ko Dievas iš mūsų laukia 
išganymo darbe, reikia žvelgti ne pagal mūsų 
sugebėjimą, o iš objektyvios tiesos taško. Supran- 
tama, mes norime, kad mūsų veiksmai būtų sėk- 
mingi, tačiau pirma visko turi rūpėti, kad jie 
derintųsi su tiesa. 

Didžiosios realybės: gyvenimas ir 
vienybė. Kaip jau minėta anksčiau, pagrindinė 
realybė yra nematoma. Pravartu prisiminti, kad 
mes esame taip apsupti matomų realybių, jog yra 
pavojaus netekti paslapties sąvokos, kuri yra 
tokia esminė visokiam krikščioniškam mąsty- 
mui. Pradėkime vienu pavyzdžiu. Šeima nėra 
ekonominė bendruomenė, šeimos tėvas nėra tas 
pat, kas užvaizda darbovietėje. Kuo jis skiriasi? 
Prekybos pasaulyje nuosavybę ir darbą jungia- 
me su kitais, žinoma, žmogišku būdu, kuriame 
yra tam tikro atsižadėjimo ir atsidavimo, kad 
būtų pasiektas medžiaginis tikslas. O kas sudaro 
šeimą? Tai jos atsidavimas vienų kitiems, kad 

būtų įgyvendinta meilė. Dėl to iš visokių sutarčių 
žmonių tarpe tik moterystės sutartis yra nenu- 
traukiama, nesuardoma. Šeima yra Bažnyčios 
paveikslas. Šeimos paslaptis ir jos realybės pa- 
grindas yra daug gilesnis, negu jungtinėmis 
jėgomis kokio nors viršinio darbo išpildymas. 
Moterystės nesuardomumas mums primena 
amžinai galiojantį Krikšto, Sutvirtinimo, Kuni- 
gystės charakterį. 

Giliausios realybės yra nematomos, ir žmo- 
gaus giliausios problemos yra vienybės prob- 
lemos. Apie tai mes turime tik labai paviršuti- 
nišką nuovoką. Mūsų gyvenimo svarbieji 
klausimai yra šie: kiekvieno mūsų vidinio vienin- 
gumo klausimas, mūsų santykiai šeimoje, visuo- 
menėje, tautoje, tarptautinėje plotmėje, o už visus 
svarbiausia — mūsų ryšiai su Dievu. Atsakymą į 
visas šias problemas, nuo kurių mes niekad nesa- 
me laisvi, galima rasti mūsų tikėjimo didžiosiose 
paslaptyse, kurios yra vienybės paslaptys. Krikš- 
čioniškojo Apreiškimo Dievas apreiškė save žmo- 
nėms kaip Dievą, trokštantį vienybės. 

Dievas, kuris mums kalbėjo per Jėzų Kristų, 
yra ne tik Pirmoji Priežastis ar Pirminis Protas, 
kuris tvarko visatą, apie kurį kalba filosofai. Jis 
yra daugiau negu pagrindinis dėsnis, kuriuo 
remiasi visuomeninė santvarka. Jis yra daugiau 
ir aukščiau už juos visus, nes jis yra kuris yra. 
Dievas yra ne tik būtis: jis yra tarpininkas tarp 
asmenų, jis yra Dialogas. Vienybė tarp Asmenų, 
Jis yra Tėvas ir Sūnus ir Šventoji Dvasia pilnoje 

vienybėje. Jų atsidavimas savo tarpe yra visiš- 
kas taip, kad kiekvienas dieviškas asmuo yra 
grynai ir paprastai paties savęs dovana. Dievas 
Tėvas nėra ta prasme, kad jis būtų kieno nors 
tėvas, o yra tėvystė. Dieviškasis gyvenimas, kiek 
mes jį suprantame iš Apreiškimo, yra aukščiau- 
sias asmenybės pasireiškimas, tai yra esimas 
savyje ir vienybėje su kitu. Mes tikime į Dievą ne 
kaip į idėją, o į asmeninį Dievą, kuris yra Meilė. 
Mes tikime į Tėvą ir į Sūnų ir jų tarpusavę meilę 
— Šventąją Dvasią. Mes taip pat tikime, kad ši 
dieviška gyvybė yra perėmusi perdėm visą 
pasaulį. Mūsų tikėjimas padeda mums sutikti su 
ta mintimi, jis padeda įgyti malonę, kuri tvari- 
niuose pasireiškia gyvybės ir vienybės buvimu, 
kuri yra Dievuje. 

Gyvybė ir vienybė yra neatskiriamos. 
Gyventi, tai reiškia gyventi su kuo nors. Tai yra 
tiesa biologiniame gyvenime, bet daug gilesnę 
prasmę tai turi dvasiniame gyvenime. Kiekvie- 
nai dvasinei būčiai gyventi reiškia būti drauge. 
Tai galime matyti kiekvieną dieną. Mes save 
sumažiname, kai užsidarome nuo kitų, kai pasi- 
duodame pagundai izoliuotis ir užsidaryti savyje, 
susigraužime, nusiminime. Mes sumažiname 
patys save, kai tampame indiferentiški tam, kas 
vyksta aplink mus, kai nutraukiame dialogą su 
Dievu ir su žmonėmis, kai apsitveriame tylos 
siena iš neprieteliškumo ar desperacijos jausmo. 
Tai pasikėsinimas į savo gyvybės pilnumą. 
Kasdieninė patirtis mus įspėja, kad užsidarymas 

savyje yra kažkas demoniško ir tame užsispy- 
rusiai pasilikimas sukuria tiesiog pragariškų 
nuotaikų sąlygas. Tai pragaras žemėje, 
priešingai, mes vėl gyvename, kai atgauname 
užuojautą, supratimą kitų. Mes tikrai būtume 
tikri mes, jeigu sugebėtume nesivaržomai broliš- 
kai bendrauti. Kada nors būsime tikri mes šioje 
vienybėje ir tai bus dangaus gyvenimas. 
Gyvybė ir vienybė yra neatskiriamos. Dievas 
pašaukė egzistuoti pasaulį, kad jame įvykdytų 
gyvybę ir vienybę. Jis sutvėrė žmogų, kad galėtų 
kartu su juo gyventi. Šventame Rašte eilę kartų 
randame šį prisiminimą, pasiilgimą, šis pažadas 
kartojamas sangrąžinėje formoje, tuo pasakoma 
abipusė meilė ir priklausomybė: „Aš būsiu jūsų 
Dievas, jūs būsite mano tauta“ (Kun. 26, 12). 
Dievas laukia iš mūsų šio to daugiau, negu tik 
tarnavimo. Tokius, kuo mes esame, jis mus su- 
tvėrė iš meilės ir tokius, kad galėtume mylėti: 
„Tu mylėsi Viešpatį tavo Dievą visa tavo 
širdimi, visa tavo siela, visomis tavo jėgomis“ 
(Pakrt. Įst. 6, 5; Met. 22, 37; Mrk. 12, 30; Luk. 10, 
27). Jėzus paaiškino savo išrinktųjų ir visų mūsų 
pašaukimą šiais žodžiais: „Aš jau nebevadinsiu 
jūsų tarnais... Jus aš pavadinau prieteliais“ (Jn. 
15, 15). Krikščioniškas gyvenimas ir apaštala- 
vimas, kuriam esame pašaukti, pirma visko kito 
yra prieteliškumas — prieteliškumas su Dievu, su 
žmonėmis, Dievo veikla šiame pasaulyje plaukia 
iš jo širdies ir mumyse pasireiškia meile. 
Dievas nesitenkina, duodamas mums tik 

įvairias dovanas. Jis mums pats atsiduoda. Ir iš 
mūsų jis reikalauja ne tik dovanų, jis reikalauja 
atiduoti jam pačius save. Visiškas atsidavimas, 
kas yra meilė, yra negalimas kitaip kaip būnant 
kartu. Visiškas atsidavimas, kokio iš mūsų reika- 
lauja Dievas, žmogui yra neįmanomas, pasi- 
kliaujant tik savo vieno jėgomis. Tai įmanoma 
tik tada, kai žmogus, būdamas aktyviai pasy- 
vus, prisiima bendravimą, kurį jame pažadina 
pats Dievas, savo sielą atveria Dievo malonei ir 
Dievui atiduoda savo tikėjimą, viltį ir meilę. 

Gyvybė ir vienybė Atpirkimo paslap- 
tyje. Kalbame apie Atpirkimo ir Bažnyčios 
paslapties gelmes. Šv. Trejybės paslaptis yra 
pratęsta kitoje vienybės paslaptyje — Dievo, 
tapusio žmogumi per Įsikūnijimą, ir tuo būdu 
Kristaus Mistinio Kūno paslaptyje. Tikintieji į 
Trejybės gyvenimą tikime taip pat į Dievybės ir 
žmogaus prigimties vienybę įsikūnijusio Žodžio 
asmenyje. Galutinai, mes tikime į visos žmonijos 
pašaukimą vienybėn Jėzuje Kristuje. 

Dievo šaukimas gyventi kartu su juo yra 
parodytas nepaprastai galingų būdu Sūnaus 
įsikūnijime, gyvenimu ir mirtimi tarp žmonių ir 
jo prisikėlimu mumyse. Amžinasis Sūnus — 
Išganytojas buvo duotas mums. Jis ne tik prisi- 
ėmė mūsų prigimtį, o net tapo nariu mūsų nuo- 
dėmingos giminės. Šv. Marija — jo motina yra 
kartu ir maištininkų prieš Dievą — žmonių duktė 
ir kartu motina Šventumo Dievo. Kristus gyveno 
pilnų žmogišku nemalonės gyvenimu, išskyrus 

nuodėmę. Ir šiuo nupuolusio žmogaus gyvenimu 
jis gyveno iki mirties ant kryžiaus, prie kurio jį 
prikalė tie žmonės, kuriuos jis atėjo gelbėti. Taip 
elgdamasis jis padarė visiškai naujomis žmo- 
gaus sąlygas. Jis pakeitė jas į prisikėlimą, mums 
paslaptingų būdu, pradėtu čia, žemėje. Kaip 
gyvas ir efektingas šaukimas vienybėn, Jėzus 
atėjo padaryti mus per save tikrais Tėvo vaikais 
ir tikrais broliais savo tarpe. 

Visa Evangelija yra vientisas kvietimas į 
tikrą gyvenimą, į tikrą vienybę. Dievas nesi- 
riboja būti tik geradariu mūsų nuodėmingam 
pasauliui, pats pasilikdamas šalia pasaulio. Jis 
davė savo Sūnų gyventi su mumis, už mus nu- 
mirti ir atsikelti mumyse. Mes einame pas Dievą 
ne tik „tarsi jis būtų mūsų Tėvas“, ar prie savo 
artimo, „tarsi jis būtų mūsų brolis“, kaip elgėsi 
Jėzus — ne „tarsi jis būtų žmogus“. Jėzus tikrai 
tapo žmogumi, tapdamas mūsų broliu pilniausia 
to žodžio prasme. Visų žmonių paskirtis yra 
jaustis broliais, būti broliais realiausia šio žodžio 
prasme, gyventi autentiškiausiu,  arčiausiu 
šeimos gyvenimu. 

Pasvarstykime šią realybę, kuri mums tik 
todėl atrodo tokia paprasta, kad mūsų gyvenime 
jos nėra. Tikrovė yra ši: visi žmonės yra paskirti 
būti Tėvo vaikais; visi — ir didžiausi išsi- 
gimėliai, ir tvirčiausios valios, ir nereikšmin- 
giausi, ir įtakingiausieji, laukiniai ir hipercivili- 
zuotieji, išdidūs apvaldę gamtos jėgas, susekę ir 
apvaldę atominę energiją — visi be išimties yra 

Jėzaus Kristaus ir jo Bažnyčios šaukiami būti 
Dievo vaikais, gyventi tuo pačiu dvasiniu pavel- 
dėjimu, ta pačia malone kaip vienos šeimos 
vaikai. Gimimu visi ir visiškai esame neverti ir 
netikę gyventi antgamtiniu gyvenimu, kurį 
Dievas duoda visiškai veltui, iš savo gerumo. O 
tačiau visi esame Šv. Trejybės šaukiami, būdami 
vienybėje savo tarpe, tapti būtimis kartu ir labai 
menkomis, ir labai spindinčiomis, kiekvienas 
vienu šeimos narių, kuriems yra atleistos nuo- 
dėmės. 

Išsiskyrusieji asmenys, pavyzdžiui — prisie- 
kusieji moterystėje tik susitaikę supranta, kuris 
kame klydo. Ir mes nesuprantame savo nuo- 
dėmės blogybės, kol nepasikeičiame, nepasi- 
taisome iš nuodėmės. Mes tol nematome, kaip 
esame neverti mums veltui duodamos dieviškos 
meilės kvietimo, kol to kvietimo nepriimame. Tik 
supratę mūsų paskirties malonei vertę, supran- 
tame mums Dievo reikalingumą ir tampame 
dėkingi ir nusižeminę. Tik matydami mūsų 
menkystės nelankstumą, žvelgiame į tai, kas yra 
virš ir šalia mūsų menkystės. Visa, kas yra 
mumyse neigiamo, tada pasirodo tikroje švie- 
soje, kai pastatoma prieš ką nors pozityvaus. 
Norint pasiekti krikščionišką nuodėmės supra- 
timą, reikia suprasti mums visiėms parodytą 
begalinį gailestingumą. Tik tada mes galime eiti 
link Dievo ir link žmonių, išsilaisvinę iš savi- 
meilės, iš kartelio ir susitaikiusių vaikų sielomis. 
Reikia eiti šio griežto atsivertimo keliu, kad 

suprastume ir mūsų silpnybę ir jėgą, kad būtum 
mes patys tikrai visi kartu ir tikrai susivieniję su 
savo broliais. 

Taip, mes visi esame vienodai reikalingi 
pagalbos akivaizdoje to gailestingumo, kuris 
veikia visuose žmonėse dažnai mums nepaste- 
bimu būdu. Nepaisant mūsų natūralių gabumų 
ar mūsų vietos visuomenėje, mes visi esame 
vienodai nuogi akivaizdoje tos paskirties, kuri 
yra perdidelė, kad ją suprastume. Mes visi esame 
priklausomi mums veltui duotos meilės, visi 
esame reikalingi atlaidumo, kuris iškels mus 
aukščiau visko, ko mes negalime teisingai tikėtis. 
Dieviškas pašaukimas per malonę gyventi vieny- 
bėje su Dievu ir su artimu, šeimoje, kurios ryšiai 
yra įgavę savo formą per mūsų visų bendrą nuo- 
dėmę ir visiems bendrą atleidimą, aiškiai yra 
brolybės šauksmas, paliečiąs širdį taip, kaip joks 
kitas šauksmas, kokį ir kada nors žmogus galėjo 
pažinti ar pažins. 

Išganymo darbas Bažnyčioje. Dievo tėviš- 
kas planas bus užbaigtas tik danguje, visų vieny- 
bės tėvynėje. Ten mes susivienysime su Jėzumi 
Kristumi tokiu būdu, kurio čia, žemėje, mes nesu- 
gebame išreikšti ir per jį mes būsime suvienyti 
savo tarpe tokiu neišskiriamu būdu, su kuriuo 
negali būti palyginti šiame gyvenime joki arti- 
miausi žmMogiški ryšiai. 

Bažnyčia yra dieviškas vienybės troškimas, 
jau įvykdytas tokiu būdu, kad mums tai yra dar 
paslaptis, pradžia šio visiško ir galutino buvimo 

mūsų su Dievu ir vienų su kitais. Tai pradžia čia, 
žemėje, to amžino pasikeitimo, kuriame žmonės 
visų rasių, spalvų, kultūrų bus nauja tauta, 
šventa tauta, prisikėlusio Kristaus amžinoji 
karalystė. Tai preliudas išsipildymo mūsų Išga- 
nytojo nuolatinio troškimo: „Kad visi būtų viena, 
kaip Tu, Tėve, esi manyje ir aš tavyje (Jn. 17, 21). 
Bažnyčia yra pasaulio istorijos užbaiga, kuri 
yra dabar matoma, bet dar tik paslėptu būdu. 
Dievas visada buvo, yra ir bus iki laiko pabaigos 
žmogaus protui dar paslėptas Dievas. Jis buvo 
paslėptas Dievas, kai buvo su savo tauta Senojo 
Įstatymo dienose ir kai jis atėjo gyventi su 
žmonėmis žemiškų gyvenimu kaip Išganytojas. 
Jį Nazareto dailidės asmenyje atpažino tik tie, 
kurie jį matė tikėjimo akimis. Dabar Bažnyčioje 
gali jį matyti tik tos sielos, kurios yra atviros 
paslapčiai. Dievo darbas, kuris vieną dieną bus 
užbaigtas šviesoje, čia, žemėje, atsiskleidžia tik 
per ženklus, rodančius Dievą ir jo veikimą, bet 
pilnai neatskleidžiančius jo paties. Tai Sak- 
ramentų, ypatingai Eucharistijos veikimas, kuris 
yra Bažnyčios gyvenimo ir jos liturgijos centras. 
Eucharistijoje Viešpats parodo tikintiesiems, kad 
jie yra skirti dangaus bendrystei, tapusiai mums 
pasiekiama jo mirties ant kryžiaus paslap- 
tingomis pasėkomis. Šiame Sakramente Vieš- 
pats veda mus į amžiną su juo bendrystę. 
Bažnyčios narys yra asmuo, kuriam per 
Krikštą yra leista dalyvauti Eucharistijos 
paslaptyje per sakramentinę Komuniją — 

Vienybę, kuriam leista taip pat dalyvauti Kris- 
taus Mistinio Kūno vienybėje. Kunigystė teikia 
žmogui galią į Eucharistinį Kristaus kūną ir 
kartu į Mistinį Kūną. Žodžiai, kuriais Bažnyčios 
hierarchija moko ir vadovauja Mistiniam Kūnui, 
yra tam tikru būdu pratęsimas sakramentinių 
žodžių, kurie įvykdo Eucharistinį Kristaus 
buvimą. Bažnyčios gyvenimas, kartu kunigų ir 
tikinčiųjų pasauliečių, yra Eucharistijos tąsa. 
Bažnyčios gyvastingumo problema yra sakra- 
mentinės Komunijos — Vienybės problema ir 
vienybės tąsa meilės vienybėje. 

Bažnyčia, būdama mistinė tąsa Kristaus 
eucharistinio buvimo, yra ženklas kaip ir pati 
Eucharistija. Tai veiksmingas ženklas išganymo 
darbo, kurio visos dimensijos mums paaiškės tik 
danguje. Kaip sakramentinės malonės veikimas 
siekia toliau negu sakramento teikimas, taip ir 
Bažnyčią gaivinantis Šventosios Dvasios 
veikimas siekia toliau už Bažnyčios ribų. Bažny- 
čia šiandien — visi tie žmonės, pašauktieji 
darbuotis pasaulio išganymui, yra paslaptingas 
Dievo veikimo ženklas visuose žmonėse, be rasių 
ar kokio nors asmenų vertingumo skirtumo. 
Tačiau vis tiek tai yra dar tik paruošimas. Tiktai 
danguje — galutinio išsipildymo dieną stebė- 
damiesi suprasime šio dieviško darbo plotmę, 
kurio netobulu įrankiu yra dabartinė Bažnyčia. 

Siekiant vienybės, tarnybų įvairumai 
Bažnyčioje. Laike pradėta, Bažnyčia yra 
vienybė laiko pabaigoje. Tačiau dangaus vieny- 

bė nėra tarsi kokia paslėpta brangenybė, žmogui 
visiškai neprieinama. Ji yra kaip sėkla, pasėta 
žemėje, kuri, augdama į subrendusį augalą, 
patiria įtakos ir iš saulės aukštai, ir iš žemės, į 
kurią suleidžia šaknis, prisitaikydama prie 
dirvos, kurios žymių ji pasilaikys net perdirb- 
dama tą dirvą į savas dalis — augmenį, vaisius. 
Vienybė, kuriai Dievas sutvėrė pasaulį, jau turi 
šaknis mumyse. Laikui bėgant, tai įgyja ir įgis 
savo pastovius bruožus. Toje žmonijos istorijos 
dirvoje Dievas įkurdino savo Bažnyčią. 

Kurdama tarp žmonių jai charakteringą 
dvasinę vienybę, Bažnyčia nei nepanaikina, nei 
neignoruoja epochų ir kultūrų skirtumų. Bažny- 
čia įvertina istorijoje nuolat kuriamus ryšius ir 
viso pasaulio, ir kiekvieno individo darbu, drau- 
gystėmis šeimoje, tautoje. Bažnyčia neprimeta 
savęs kaip nors iš aukšto daugybei žemiškų sam- 
būrių, tarsi jie būtų kokie nors pašaliniai. Baž- 
nyčios siekiamas tikslas, jos paskirtis yra tuo 
pačiu metu būti nuo tų sambūrių ir skirtinga, ir 
gyva juose. 

Bažnyčios paslaptingoji vienybė pasireiškia 
jos liturgijoje, jos dogmose, jos moralinėje doktri- 
noje, tikinčiųjų jungime į bendruomenes pačioje 
Bažnyčioje, kaip diecezijos, parapijos, įvairios 
religinės organizacijos ir tikinčiųjų lojalumu 
savo dvasinei vadovybei, tvarkančiai dogmų, 
moralės mokslą, liturgiją ir įvairias krikščionių 
institucijas. Iš viso to — iš priklausymo tai 
pačiai Bažnyčiai, paklusnumo tam pačiam dan- 

giškam Tėvui, pasitikėjimo ta pačia Dvasia, iš 
bendrumo tikėjime, viltyje, meilėje seka kaip jos 
privilegija kelias gyvenimo kartų, nors ir 
netobulu būdu. Tačiau Bažnyčia negali pasiten- 
kinti vykdydama tik tai, kas yra griežtai jos 
sritis. Ji privalo įkvėpti gyvybės malonės ir 
grynai žmogiškom bendruomenėm ir taip tam 
tikra prasme jų siekiamai vienybei. Nekeisdama 
jų vidinio charakterio, ji privalo pakelti jų vieny- 
bės tikslus į aukštesnį, negu vien tik žmogišką 
lygį. 

Krikščioniška veikla turi savo būdus, kaip 
pavyzdžiui vieša ir privati malda, apreikštų tiesų 
nagrinėjimas, asketinės praktikos. Tačiau aišku, 
kad ji nesiriboja tik šiais dalykais, nesiriboja tik 
tuo ir krikščioniško gyvenimo vienybė. Krikščio- 
niškas gyveniams nėra koks atskiras priedas 
žmogaus darbui ar jo šeimos gyvenimui, jis neat- 
leidžia žmogaus nuo žmogiškos veiklos, žmogaus 
veiklą jis tarsi persunkia ir pagyvina. Pavyz- 
džiui, artimo meilė nėra kokia nors kokybė, kuri 
būtų tik pašalinis priedas ekonomisto, teisininko 
pastangoms padėti žmonių santaikai. Artimo 
meilė savo išvadomis nėra kas nors skirtingo 
nuo tų, kurių reikalauja darbo sutartys, medi- 
cina, visuomeninė teisė ar tarptautinės sutartys. 
Artimo meilė nei nepanaikina, nei nepavaduoja 
žmogiškų procedūrų. Priešingai, ji turi visas jas 
perimti, pagyvinti ir sukilninti. Panašiai ir Baž- 
nyčia nėra koks pašalinis priedas darbo bend- 
ruomenei, šeimai, tautai. Išskyrus nepaprastus 

atvejus, kur tektų jai užpildyti kokią nors tuš- 
tumą, Bažnyčia nesiima to, kas priklauso anoms. 
Ji tik įkvepia joms dvasinio ir kartu žmogiško 
gyvastingumo. Savo dalį Bažnyčia turi atlikti 
taip, kad ir šeima, ir tauta išliktų tuo, kuo jos yra 
savyje, kad žmonės savo žmogiškose bend- 
ruomenėse gyventų antgamtiniai kaip Dievo 
vaikai. Bažnyčia privalo palaikyti savo narių 
vienybę, vidaus taiką tautoje ir tarp tautų, nors 
kartu siekdama kurti tokią vienybę ir taiką, kuri 
yra antgamtinė Dievo dovana. 

Šioje vienybėje ir gyvenimo veikloje Bažny- 
čia turi tvirtai laikytis dvilypės realybės. Jis turi 
kreipti dėmesį į abi — dievišką ir žmogišką — 
realybę. Žmonių bendruomenė, kurioje Bažnyčia 
tesia Kristaus veiklą šioje žemėje, turi savus 
tikėjimo ir meilės lobius. O kadangi šios dovanos 
yra šio laikino gyvenimo keleivių, tai jos per- 
sunktos viltimi. Šios dorybės gyvenimo eigoje 
reiškiasi pagal to laiko žmonių civilizaciją. Visa, 
kas rišasi su laiko, vietos civilizacija, seka taip 
pat iš Dievo planų ir todėl tai rūpi Bažnyčiai, 
skatina krikščionių pastangas. Ir pats Dievas 
domisi šiais dalykais ne mažiau negu ūkininkas 
kultivuodamas savo laukų dirvą, į kurią jis sės 
įvairias sėklas. 

Dieviškas ir laikinas. Dievas veikia 
pasaulyje įvairiose srityse ir nesuskaičiuojamais 
būdais. Paprasčiausia techniška pažanga, kad ir 
naujo siūlo audiniui, vaikams žaislelio išra- 
dimas yra tarsi nauja papėdė Dievo ant- 

gamtiniam darbui. Visa, kas padeda civiliza- 
cijos pažangai, padeda vystyti žmogaus kelius 
būti tikresniu žmogumi ir gyventi arčiau su 
Dievu. Civilizacijos pažanga teikia žmogui tie- 
sioginiai ir netiesioginiai naujų galimybių eiti 
link Dievo su viskuo, kas jame Dievo sukurta. 
Net ir toki dalykėliai, kurie neturi jokio tiesio- 
ginio ryšio su religija, reikalingi krikščionių 
bendradarbiavimo. Medžiaginis pasaulis yra 
Dievo sutvertas, ir to pasaulio mes priklausome, 
kad būtume kuo esame. Visi žemiški dalykai 
liečia Dievo tautą, kaip liečia ir Tvėrėją. Tikė- 
jimas į dangaus ir žemės Dievą, vieną visų 
daiktų Sutvėrėją, įpareigoja tikinčius kartu su 
netikinčiais gerbti laikinojo gyvenimo pažangą. 

Panašiai kaip Dievas pasaulyje veikia 
daugeliu būdų, taip ir Bažnyčios uždaviniai yra 
labai įvairūs. Vieniems jos narių, pašauktiems 
Kunigystėn, Dievo yra patikėta speciali misija. 
Jie yra Dievo žodžio ir Sakramentų teikimo 
tarnai. Kiti pasirenka vienuolinių įžadų kelią 
tikslu pasišvęsti maldai ir artimo tarnybai. Kiti 
vėl panašiems dalykams pasišvenčia ir be 
vienuolinių įžadų. O visa dauguma kaip krikš- 
čionys gyvena visiem žmonėm bendru gyvenimu. 

Yra taip pat daug ir kitų įvairių kelių, kuriais 
Dievo vedami žmonės jungiasi savo tarpe į galu- 
tinę vienybę. Tai gali vykti per religinius sambū- 
rius, per įvairią katalikišką veiklą, per krikščio- 
nių įvairias profesines grupes tikslu skleisti 
krikščionišką gyvenimą, tarnaujant visuomenei, 

buriant savo narius iš įvairių religijų per dar- 
bininkų sąjungas ar per prekybos draugijas, tie- 
sioginiai neturinčias nieko bendro su religija, per 
šeimas, per valstybę, per tarptautines organiza- 
cijas. 

Visur, vienuolyno klauzūroje ar pasaulyje, ar 
antgamtinės malonės darbuose, ar pasau- 
liniuose užsimojimuose Bažnyčios nariai tūri 
gyventi ta pačia dvasia, kurią bandysime nors 
trumpai pasvarstyti. 

Krikščionio prisirišimas ir atsipalai- 
davimas. Krikščionybę iškreiptai suprastų, kas 
manytų, kad ji atpalaiduoja krikščionis nuo 
rūpesčių kūniškais reikalais ir visą jų dėmesį nu- 
kreipia tik į doros sritį. Priešingai, krikščionys 
yra raginami visai į kitokį nusiteikimą. Iš vienos 
pusės, iš krikščionio yra reikalaujama suprasti 
šio pasaulio paskirtį ir pagal tai gyventi pasau- 
lyje, o iš kitos pusės neprisirišti klaidingai net ir 
prie dorybių. Toks pasakymas gali kurį nors nu- 
stebinti, tačiau tai pasako labai svarbią tik- 
rovę. Tai reiškia, kad ir gera darydami mes 
nesame niekieno nepriklausą, kad turime 
privilegiją daryti gera. Krikščioniui ir netinka, ir 
negalima dvasinio turtuolio nuotaika žiūrėti iš 
aukšto į tuos, kurie turi ydų. Būdami patys nuo- 
dėmingi, nė vienas negalime žiūrėti į klystan- 
čius su panieka. Mums nevalia gėrėtis pasise- 
kimais ar graužtis dėl nepasisekimų. Gėrėjimasis 
savimi ir kartėlis yra tokios savanaudiškos nuo- 
taikos, kokias puoselėti savyje mums nevalia. 

Mes turime ugdyti savyje dėkingumo, atgailos 
jausmus, kurie yra meilės pasireiškimo būdai, 
vieningumo nuotaika. 

Užtat, kiek tai yra mūsų galioje, reikia paisy- 
ti dorovės įstatymų, o tačiau neprisirišti prie 
laimėjimų mūsų pastangomis, suprasti nužė- 
mintai ir prisiimti faktą, kad esame niekas dau- 
giau tik vargšai nusidėjėliai. Reikia stengtis, n: 
ir kovoti, kad nenusikalstume tyrumui ir kitoms 
dorybėms, nors aiškiai matome netyrumo 
liekanas ir tyriausiuose, puikybės liekanas varg- 
šuose, egoizmo liekanas gailestinguose. Krikš- 
čioniškos gyvybės šaknys yra tikėjime, viltyje ir 
meilėje, kurios moko atspėti Dievo valią ir ją pri- 
imti, nepaisant klaidinančių mūsų širdies 
polinkių. 

Esminis dalykas yra ne pasikeitimas ar pasi- 
taisymas iš ydų į natūralias dorybes, nes tokio 
pasikeitimo galima atsiekti ir neatsižadant 
savęs, netampant labiau atsidavusiu Dievui, 
kitaip pasakius, ir nepasiekiant krikščioniškų 
dorybių. Suprantama, jog šiuo nenorima 
pasakyti, kad krikščionis neturėtų rūpintis būti 
žmogumi su natūraliu žmogui derančiu charak- 
teriu. Ir krikščionis turi ištvermingai stengtis 
tapti natūraliai doru, tačiau kitokiais motyvais, 
ne pasitenkinimui, kai laimės, ar nusiminimui, 
jeigu pralaimės. Mūsų pastangų reikalauja daug 
pagrindinesnis atsivertimas negu išdidus farizie- 
jiškas pasukimas iš klaidų į dorybes. Iš žydų 
buvo reikalaujama atsisakyti savininkų senti- 

mentų į Senojo Testamento dvasines gėrybes. Ta- 
čiau jie prarasdavo ne tik savininkų sentimen- 
tus, o ir pačias dvasines gėrybes, jas pakeisdami 
deginamomis ir kitokiomis aukomis. Yra ir tokių, 
kurie nutolsta nuo Dievo, prisirišdami prie gautų 
iš Dievo dovanų. 

Žmogui reikia atsipalaiduoti nuo visko, kas 
nėra Dievas, vienintelė absoliuti vertybė, su 
kuria susirišti reikia be jokių rezervų. Tačiau nuo 
viso kito atsipalaiduoti reikia netampant tiems 
dalykams indiferentišku. Netiesa, kad krikščio- 
niui aukščiausias gėris yra moralumas, kad paly- 
gintos su juo visokios kitos gėrybės esą menka- 
vertės. Ir moralės atžvilgiu mūsų nusiteikimas 
turi būti atsipalaidavimas. Tai reiškia, kad mūsų 
sielai turi mirti dorinio moralumo ambicijos, 
tačiau kartu ir labai stengiantis to moralinio 
tobulumo siekti: Panašiai reikia nusiteikti 
visokių kitų vertybių atžvilgiu, kokių mes turime 
siekti pagal jų reliatyvią svarbą, tačiau visada 
suprasdami kiekvienos jų tikrąją vietą. Toks turi 
būti mūsų nusiteikimas ir civilizacijos, ir eko- 
nominei pažangai. Mes negalime būti tiems daly- 
kams indiferentiški, mes privalome būti ir tose 
srityse aktyviai rūpestingi, tačiau nereikia prie 
jų prisirišti. Esame raginami kovoti prieš ligas, 
nors žinome, kad jų neišvengsime. Esame 
raginami kovoti prieš neturtą, tačiau pasilik- 
dami beturčiais dvaisoje. Esame raginami 
domėtis kultūra, nors ir būtume atsisakę ja 
naudotis. Esame raginami kovoti prieš neteisybę 

ir neteisingumą, tačiau nemaištaudami. Esame 
raginami būti tvirtais, tačiau ir mandagiais. 
Esame raginami būti užsispyrusiais kame reikia, 
tačiau suprasdami ir kitus. Esame raginami būti 
klusnūs, tačiau ne vergai. Esame raginami būti 
aktyvūs, tačiau ne pigūs agitatoriai. Galime 
kalbėtis sieloje, būdami linkę į tylą, būti tylūs, 
tačiau ne iš liguisto užsispyrimo, o kad geriau 
bendrautume su kitais. Visuose dalykuose iš 
mūsų laukiama ne prievartos, jėgos, o tvirtumo, 
kurio vadovas yra švelnumas ir kurio pagrindas 
yra nusižeminimas. 

Mirtis ir prisikėlimas santykyje su 
dieviška meile. Iš mūsų reikalaujama numirti 
patiems sau, jeigu norime, kad mumyse gyventų 
Dievas. Vienu žodžiu, iš mūsų reikalaujama 
meilės. O meilė visada reiškia vienaip ar kitaip 
numirti sau, kad gyventum kitam ir kitu. Taigi 
meilė visada pasmerkia žmogų gana paradoksiš- 
kai nuotaikai. Antai, moterystėje vyras ir mo- 
teris yra gundomi klausti save, ar iš moterystės 
pakankamai patyrė sau, o tačiau tą klausimą 
turi pakreipti kitaip ir paklausti save, ar vienas 
antram suteikia tai, ko vienas iš antro tikėjosi. 
Kurie iš meilės pasišvenčia našlaičiams, ligo- 
niams, vargšams, niekad neklausia, ko ir kiek 
patiria iš to patys sau, o klausia, ar pakankamai 
patys jiems atsiduoda. Toks yra meilės įstaty- 
mas. Iš meilės patiriam tiek ir pagal tai, kiek iš 
meilės atsiduodame. Iš savęs turime tiek ir pagal 
tai, kiek save atiduodame, pasišvenčiame, 

daugiau ar mažiau esame mes patys pagal tai, 
kiek savęs atsižadame. 

Mylėti — visada reiškia mirti pačiam sau, 
gyvenant nauju gyvenimu, kuriame mes atgau- 
name tai, ko atsižadėjome prie ko nors prisiriš- 
dami, praturtėjome nauja vertybe. Žmogiškas 
prisirišimas, ar tai būtų moterystė ar tik drau- 
gystė, turi savyje tam tikrą kiekį ir fizinio 
patraukimo, nes šiame gyvenime žmogus nėra 
tik siela, o siela kūne. Kadangi tačiau tai yra 
žmogiškas patraukimas, o ne vien instinktyvus 
prisirišimas, tai žmogaus fizinė dalis — kūnas su 
sava prigimtimi jungiamas į aukštesnę sistemą, 
eina per tam tikrą mirtį ir prisikėlimą. Instink- 
tas lieka gyvas ir kilnioje moterystės meilėje, 
tačiau gyvybė, jį žadinanti, yra skirtinga nuo 
gryno vien kūniško instinkto. Vedusiųjų meilė 
yra perkeičiama, kai įjungiama į moterystės dva- 
singumą. Krikščionys vyras ir žmona, kuriuodu 
abu kartu myli Dievą, visa savo siela, visomis 
savo jėgomis, ir vienas antrą myli ne mažiau už 
netikinčiuosius, tačiau myli skirtingu būdu, kuris 
netikinčiam visai nesuprantamas. Į jųdviejų 
tarpusavį prisirišimą Dievo meilė įneša ne mirtį, 
o mirtį ir prisikėimą — prisirišimui suteikia 
aukštesnę prasmę. 

Tą patį tenka pasakyti apie krikščionio visus 
žemiškus interesus. Ko iš jo reikalaujama šiuo, 
kaip atrodo, prieštaraujančiu atveju, apie kokį 
kalbama, nėra tik pusiausvyra, panaši į 
rūpinimąsi sveikata ar rezignacija ligai, tarp 

ambicijos gyvenime laimėti ir ramiai priimti 
nepasisekimus, tarp protinių siekimų, entuziaz- 
mo ir indiferentiškos nuotaikos naudotis kultū- 
ra, tarp kovos už teisybę. ir atlaidumo priešams. 
Iš krikščionio laukiam šio to gana skirtingo. 
Laukiama, kad į viską žiūrėtų kito' 'oje šviesoje 
— atsistotų ne prieš daiktus ir idėjas, o prieš tą, 
kuris laukia mūsų meilės. Iš krikščionio lau- 
kiama, kad užuot žmogiško prisirišimo jis tikėtų 
meilę ir ją priimtų. Tai yra toks didelis pasi- 
keitimas, kad mūsų sielose jis niekad nebus 
užbaigtas. 

Šis antprigimtinis pasikeitimas gali būti 
palygintas su tuo, kas vyksta visiškai žmogiš- 
koje plotmėje, kai žmogus iš didelės meilės pasie- 
kia tokios pusiausvyros, kokios jis veltui siektų 
tik protu ir savo vidiniu monologų — kalbė- 
damasis mintimis ar žodžiais tik pats su savim. 
Toks atrodantis prieštaraujančiu įsipareigojimo 
ir kartu emancipacijos junginys, prisirišimo ir 
atsižadėjimo, kokių reikalaujama iš krikščionio, 
pasiekiamas tik išsilaisvinimu iš vienatvės ir 
einant bendrystėn su Dievu. Žmogus, pasilikęs 
tik su savomis jėgomis, yra persilpnas suprasti ir 
sekti elgesio kelią, kokį tikinčiajam pateikia 
Evangelija. Tai kelias, kuriuo jis gali eiti tik 
kartu su Dievu, kuris savo meilėje per tikėjimą 
reikalauja juo pasitikėti. Tikintysis, kuris yra 
sūniškai susirišęs su Dievu, bus išgelbėtas iš 
pasaulio, kuris graso jį pražudyti, ir kartu pasi- 
liks šiame pasaulyje, kai gal buvo įvairių moty- 

vų gundomas jį palikti ir užsidaryti tik savyje. 
Toks nusiteikimas ir gyvenimas nebus kompro- 
misas tarp pasaulio dvasios ir religinio išsilais- 
vinimo. Jis dalyvaus pasaulio gyvenime, tačiau 
iš meilės ir su meile Tam, kurį jis turi mylėti. Ir 
šeimos meilė susideda ne iš kompromisų tarp 
savinaudos ir altruizmo, o yra aukštesnės pri- 
gimties vienybėje, sukurtoje tikėjimo į meilę ir į 
šią meilę atsiliepimu. 

Krikščionybė įneša į mūsų gyvenimą ne tik 
abstrakčius principus. Jos gyvybės kraujas yra 
meilė, o ne tik lojalumas kokiai nors ideologijai. 
Dėl to mes ir galime, ir privalome visuose žemiš- 
kuose užmojuose dalyvauti viršgamtinėje dva- 
sioje. Taip viltis, kokią mes turime iš mūsų žmo- 
giškų pastangų, neužims teologinės vilties vietos, 
kuria mes siekiame Dievo, o taps teologinės 
vilties forma. 

Pabrėždami pakartokime, kad Bažnyčia nėra 
iš šio pasaulio, o tačiau ji yra ir šiame pasaulyje, 
ir pasauliui nėra pašalinė. Mes esame piliečiai 
kitokios viršžemiškos šalies ir vis tiek tuo pačiu 
metu ir žemės gyventojai, ir jos įvykių dalyviai, 
tik kitokiu būdu negu būtume, jeigu nepriklausy- 
tume Bažnyčiai. Priežastis, kodėl mes esame 
tokioje atrodančioje prieštaraujančia būklėje yra 
ta, kad mes esame įsipareigoję meilei. Vienintelis 
dalykas, kuris sujaukia žmonių gyvenimą, yra 
buvimas ar nebuvimas mylimojo objekto. Mūsų 
gyvenime yra Dievas, kuris yra meilė, ir to fakto 
pasėkoje žmonės mums yra ne paprastu natū- 

raliu, o kitokiu — viršgamtiniuų būdu. Tikėjimas 
pakeičia žmogaus sumišusį gyvenimą, nes į 
gyvenimą įneša gyvąjį Dievą. Pastatydamas 
žmogų asmeninio Dievo akivaizdoje, tikėjimas jį 
pastato ir žmogiškų asmenų akivaizdoje. Galuti- 
nėje išvadoje žmonių gyvenime yra tik viena 
nuodėmė — tai sąmoningai laisvai ignoruoti 
gyvąjį Dievą, laisvai pamiršti mums viską 
davusią meilę ir to išvadoje ir Dievą, ir žmones 
traktuoti kaip daiktus. Kitais žodžiais pasakius, 
yra tik viena nuodėmė — tai laisva valia pasi- 
rinktas vienumas — Dievo ir žmonių nepaisymo 
nuodėmė. 

Įsijungti į Bažnyčią, tai reiškia rasti Dievą ir 
žmones — Kristuje, su Kristum ir per Kristų. 
Bažnyčia nėra kokia filosofinė draugija ar orga- 
nizacija, kurios tikslas būtų tik pagerinti mūsų 
moralinį gyvenimą. Taip, ir šis yra jos tikslas, 
tačiau yra kiti didesni. Bažnyčia yra tąsa Kris- 
taus, kuris paviršutiniškai galvojančiam yra 
nesuprantamas ir atrodo net priešgynybė. Jis 
yra žmogus ir Dievas, yra iš mūsų, tačiau jo tėvy- 
nė yra danguje, jis yra šventumo Dievas ir tačiau 
tapo nuodėmingos žmonijos sūnumi, gyvenęs 
pilnu nuodėmės paliestu žmogaus gyvenimus, 
išskyrus tai, kad pats buvo be nuodėmės. Jis 
buvo nukankintas ir šį pralaimėjimą pakeitė į 
didžiausią pergalę. Jis prisiėmė mirtį, o tačiau 
prieš ją triumfavo, padarydamas ją perėjimu į 
naują gyvenimą. Jis nugalėjo šėtoną jo paties 
ginklais, kartu su mumis nešęs tą jungą, kokiam 

mus pasmerkė nuodėmė. Kartu su Kristum šią 
priešgynybę gyvena ir jo Bažnyčia. Joje žmogiš- 
kas susitinka su dievišku, mirtis susitinka su 
gyvenimu. Per Velykinę paslaptį Bažnyčioje 
tęsiama mirties ir prisikėlimo paslaptis. 
Dalyvaujant Bažnyčios gyvenime, mūsų 
santykiai su Šventąja Dvasia. Kas nors 
galėtų sakyti, kad mes negalime išrišti visų mūsų 
problemų tik suradę, kas yra Bažnyčia, tik bū- 
dami Dievo akivaizdoje. Tai tiesa. Kad per 
Apreiškimą Dievas mums padeda geriau pažinti 
save, kad per Bažnyčią duoda mums pakan- 
kamai aiškias taisykles išganymui, tai tas mūsų 
neatleidžia nuo pareigos ir pastangų apsispręsti 
ir pasirinkti. Gyvenimas yra tam, kad jį nau- 
dotum atradimams. Mes žinome mūsų aukščiau- 
sią tikslą, tačiau mums reikia panaudoti ir savas 
jėgas, kad nusitiestume kelią į tą tikslą. Vieny- 
bėje su Bažnyčia tačiau privalome patys ryžtis 
eiti pirmyn kiekvienas savo būdu, kurį mes patys 
turime ir suprasti, ir apsispręsti, ir tesėti. Evan- 
gelija pamoko, kaip naudoti šios žemės gėrybes 
ar apsispręsti jų atsisakyti. Bažnyčia nepasako 
atskirai kiekvienam asmeniui, kuris ir kiek gali 
turėti medžiaginių gėrybių, kuris ir kurių turi 
atsisakyti. Evangelija moko, kokioje dvasioje žiū- 
rėti į ligą, tačiau nepasako nei būdų, nei ribų, 
kaip su ligomis kovoti. Mus moko, kaip laikytis 
neteisybės atžvilgiu, tačiau nenustato ribos, iki 
kurios kuris turėtume neteisybę pakęsti, ar ir 
kokiose aplinkybėse, kokiais būdais į ją reaguoti. 

Neturto dvasia, ar taikysime ją mūsų dory- 
bėms, ar protiniams gabumams, ar medžia- 
ginėms gėrybėms, aiškiai reikalauja tam tikro 
laipsnio atsižadėjimo. Kitaip būtų neįmanoma 
naudotis šio pasaulio gėrybėmis taip, tarsi jomis 
nesinaudotume. Mes turime paskirti mūsų laiko 
valandas išimtinai tik Dievui, kad galėtume 
visada išlaikyti maldos dvasią. Mums reikia pri- 
siimti pažeminimus, kad galėtume nužemintai 
ginti mūsų teises. Mes turime atiduoti dalį mūsų 
turto, kad galėtume išmintingai valdyti likusią 
dalį, kaip Dievo nuosavybės užvaizdos. Taip ir 
Bažnyčiai reikia sielų, išimtinai pasišventusių 
tik Dievui, kad jų įtaka galėtų padėti kitiems būti 
ištikimais Viešpačiui. Bažnyčioje turi būti 
žmonių, kurie prisiimtų kaip visuomeninę parei- 
gą tyrinėti tobulumą, kad tobulybės siekimas 
būtų ne atskirų asmenų, o visos žmonijos 
reikalas. Kiekvienas turi surasti savo kelią, 
kuriuo Šventoji Dvasia jį ves, kad galėtų pasi- 
rinkti kiekvienai dienai geriausią dalyką. Atsi- 
liepti visiems bendrą šaukimą nėra tas pat, kas 
atsiliepti į individualinį pašaukimą. Tai reiškia 
dalyvauti visai visuomenei skirtame Dievo pla- 
ne, kuriame tačiau Dievas. skiria kiekvienam 
asmeniui atskirą vietą ir ypatingas pareigas. 

Dievas pastato visą Bažnyčią ir kiekvieną 
žmogų veidu į veidą prieš klausimą, ir mūsų 
tikėjimas, kurį išpažįstame, mus įpareigoja į tą 
klausimą atsakyti. Bažnyčioje, kuri yra viena, 
yra atviri įvairūs keliai. Žmonės vieni yra šau- 

kiami kurti šeimas, kiekvienam savo šeima 
rūpintis ir jai padėti, naudojant turimas žemiš- 
kas gėrybes ir kitokius būdus. Kiti yra šaukiami 
atsisakyti šeimos ir medžiaginių gėrybių, o pasi- 
rinkti vienuolinį gyvenimą. Evangelija mūsų 
nesurūšiuoja, kurie iš žmonių turi pasirinkti 
dvasinį pašaukimą, kurie moterystę ar kitokį 
gyvenimą pasaulyje. Vedusiems nenusako, 
kokius medžiaginius patogumus, kuris turėtų 
sukurti savo šeimai. Evangelija tik pasako, 
kokioje dvasioje mes turime gyventi ar pasau- 
linį gyvenimą, ar pasirinktą neturto, klusnumo, 
skaistybės įžadą. 

Dvasia yra viena. Kalno pamokslas kalba į 
visus Kristaus sekėjus. Ta pati dvasinė jėga turi 
gaivinti krikščionį pasaulietį jo profesijoje ar 
amate ir asmenį, užsidariusį vienuolyno klauzū- 
roje. Norint išspręsti atskirus konkrečius klau- 
simus ar uždavinius, reikalaujamus šios pažiū- 
ros į gyvenimą, mums reikia viršgamtinio 
sprendimo, sekančio ir iš aukštos pusiausvyros 
temperamento, bet dar daugiau iš šventumo. 

Nė vienas negali girdėti Šventosios Dvasios 
balso, jeigu kuris izoliuosis tik savyje, nes Šven- 
toji Dvasia yra šeimos Dvasia — Trejybinio 
gyvenimo danguje ir Bažnyčios dvasia žemėje. 
Istorija pakankamai aiškiai primena, kad mūsų 
kelias veikti yra tvirtai, abiem kojom stovint ant 
žemės ir širdimi danguje. Šis uždavinys mums 
yra duotas ne kaip izoliuotiems individams, o 
bendruomenei, kartu žemėje ir danguje, kas yra 

Bažnyčia. Nė vienas nesugebės spręsti, ko reika- 
lauja jo pašaukimo dvasia, jeigu nestebės atsi- 
dėjęs įvairių dvasios įkvėpimų, esančių toje 
didelėje Bažnyčios šeimoje, kurios nariu yra ir jis 
pats. 

Bažnyčioje hierarchija turi saugoti Dievo 
Apreiškimą ir jo ištikimai laikytis antgamtinėje 
nuotaikoje. Kristus patikėjo dvylikai, su Petru 
priešakyje, tikėjimą, kuriuo turi gyventi jo Baž- 
nyčia. Jis patikėjo jiems savo kaimenės — tikin- 
čiųjų vadovavimą ir pareigą juos mokyti, kaip 
pritaikyti nekintančius Dievo įsakymus kintan- 
čioms aplinkybėms. Hierarchijos uždavinys yra 
Dievo žodį aiškinti ir organizuoti priemones, tin- 
kamiausiu būdu įgyvendinti Dievišką mirties ir 
prisikėlimo planą. Pavyzdžiui, hierarchija turi 
remti socialinio pilnesnio teisingumo pastangas, 
bet nepritardama vadinami klasių kovai. Ji turi 
padėti pagal išgales pakelti žemišką gerovę, 
tačiau nuolat primindama žmonėms, kad žmogus 
sutvertas ne žemiškai laimei. 

Kad šiuose uždaviniuose pasielgtų teisingai 
pagal Dievo valią, Bažnyčios hierarchija yra 
reikalinga dialogo su visa krikščionių ben- 
druomene. Pavyzdžiui, paprastų pasauliečių 
pamaldumas į Šv. Mariją paskatino Bažnyčios 
hierarchijos autoritetus suprasti ir surasti Dievo 
mintį, kas liečia Šv. Mariją ir jos vaidmenį. 
Arba, jeigu nebūtų buvę šeimų, kuriose buvo 
brandinamas šeimos dvasingumas, Bažnyčia 
nebūtų tokia turtinga šeimos klausimais kaip yra 

turtinga dabar. Jeigu krikščionys vyrai ir 
moterys nebūtų tiek pasireiškę socialinėje veiklo- 
je, Bažnyčia gal dar neturėtų tokios socialinės 
doktrinos, kokią skelbia dabar. Toliau, Bažnyčia 
savo mokymu neišriša konkrečių šeimos ar socia- 
linio gyvenimo klausimų, liečiančių pasaulie- 
čius. Bažnyčios vardu klausimas iškeliamas, 
paaiškinama jo prasmė ir paliekama pareiga 
asmenims, grupėms, šeimoms, tautoms, visuo- 
menės klasėms išrišti tuos klausimus konkre- 
čiais atvejais. Bažnyčios gyvenimas susideda iš 
bendradarbiavimo ir pasikeitimo pažiūromis 
tarp hierarchijos ir tikinčiųjų, tarp individų ir 
įvairių bendruomenių, kurioms jie priklauso. 
Ta pati Šventoji Dvasia vadovauja ir mo- 
kančiąją Bažnyčią, ir mintį visos Bažnyčios 
kartu. Ta pati Dvasia vadovauja visai Bažny- 
čiai, kad joje būtų vykdomas mirties ir prisi- 
kėlimo darbas ir taip vienybės darbas. Šis dar- 
bas nėra pirmoje eilėje hierarchijos uždavinys, su 
kuria bendradarbiauja pasauliečiai, o bendras 
gėris visos prisikėlusios Bažnyčios, tai yra visų 
krikščionių. To pat klusnumo Dievui reikalau- 
jama iš visų, jeigu norime, kad visuose veiktų 
Dievas, tačiau iš kiekvieno reikalaujama pagal 
specifines atliekamas pareigas ir kiekvieno sąly- 
gas. Dalis krikščioniško kelio gyventi kartu išga- 
nymo paslaptį yra klusnumas, kokio reikalauja 
Dievas jo paties įsteigtam autoritetui. Tai viena 
iš konkrečių formų dalinės mirties sau kiekvieno 
Bažnyčios nario. Klusnumas tikėjimo dvasioje 

neišskiria ir netrukdo iniciatyvos, neslopina išsi- 
reiškimo laisvės. Tikrumoje iš tikinčiųjų to reika- 
laujama, tik su sąlyga, kad vyresniems pada- 
romos pastabos būtų įkvėptos nuolankumo 
Dievui, kalbančiam ir mūsų viduje, ir taip pat per 
vyresnybę. Klusnumas reikalauja, kad kiek- 
vienas žingsnis ir žodis būtų įkvėptas ne tik 
žmogiškos išminties, bet ir meile įkvėpto apsi- 
marinimo. 

Ypatingoji ir kartu įprastinė nuotaika reika- 
linga, kad Viešpaties Velykinėje — Atpirkimo 
paslaptyje būtų maldos nuotaika. Dirva, kokioje 
gema sąmoninga ir tikra malda, yra ramybė, 
kylanti iš švelnumo, iš geros valios ir iš nusi- 
žeminimo. Šis gilus ir ištikimas kelias priimti 
Dievą ir žmones yra kelias beturčių dvasioje, 
žinančių, kad dieviškoji meilė gausiai teikia 
jiems savo malonių ir laukia, kad šis meilė 
pakeistų jų gyvenimą. Tai gali būti pavadinta 
„maldos nuotaika“. Tai nuolat gyva malda, kuri 
pasireiškia pilnai sąmoningu maldos aktu, kada 
tik būna proga sielai pasijusti Dievo akivaizdoje 
ir su juo kalbėtis. Ši „nuolatinė malda“ aniems 
formalios maldos momentams suteikia pras- 
mingumo ir nuoširdumo. 

. Nuolatinis nusiteikimas dalyvauti Vely- 
kinėje paslaptyje yra pasėka Eucharistinės 
paslapties šviesos Bažnyčios gyvenime. Krikš- 
čionių bendruomenės vadai ir nariai visoje jų 
veikloje yra neatskiriami, atnašaujant mišių 
auką. Pabrėžtinas vienas iš koncelebravimo 

bruožų, telpantis Eucharistinėje maldoje, kaip ir 
visuose krikščioniškuose užsimojimuose: Norint 
vaisingai dalyvauti Komunijoje, neužtenka vien 
kunigo, tarnaujančio tikintiesiems, o yra reika- 
lingi žmonės, savo gyvenimu priimą tą Komu- 
niją. O kad tikintieji pratęstų savyje Komunijos 
pasėkas, yra būtinas jų rimtas pasiruošimas ir 
kilnios pastangos. "Tikras krikščionis yra 
žmogus, gyvenąs nuo vienos Komunijos iki kitos, 
niekad nesiliaująs būti gyvu ir sąmoningu Baž- 
nyčios nariu. 

Bažnyčios apaštalavimas. Po šių bendrų 
Bažnyčios gyvenimo bruožų pasvarstykime jos 
apaštališką misiją. 

Aišku, kad Dievas gali ir be žmogaus įvyk- 
dyti tai, į ką Jis kviečia žmogų. Pavyzdžiui, 
Dievas gali padėti suprasti paprastu mūsų proto 
apšvietimu tai, ką mums pasakyti jis pasirenka 
kitus žmones. Dievas gali išgelbėti žmoniją ir 
pasaulį ir be mūsų pastangų. Jis galėjo išgelbėti 
pasaulį ir be Bažnyčios, kaip galėjo išgelbėti ir be 
Kristaus Įsikūnijimo, be jo kančios, mirties, prisi- 
kėlimo. 

Dievas tačiau, sutvėręs pasaulį pagal mintį 
pasaulio galutinės vienybės Kristuje, norėjo mus 
išgelbėti, suvienydamas Kristuje net jau čia 
žemėje. Jis mus sutvėrė, kad visus mus surinktų 
danguje, todėl jis nori matyti mus kartu jau čia 
žemėje, mūsų meilėje jam ir mūsų tarpusavės 
broliškos meilės vienybėje. Atrodo, kad Dievas 
nori Matyti mus danguje ir kad mūsų kelias čia, 

žemėje, būtų atžymėtas vienybe, kuri bus mūsų 
kelionės užbaigoje. Šios mūsų vienybės pasau- 
lyje išraiška yra Bažnyčia. 

Kadangi Bažnyčios paskirtis yra Kristaus 
tąsa, tai jos apaštališkumas yra jos esmė. Krikš- 
čionių bendruomenėje įamžinama Kristaus 
vienybė su Tėvu. Mums yra patikėtas mūsų Išga- 
nytojo giliausias troškimas, kad jo Tėvas būtų ir 
mūsų Tėvas. Apaštališkumas, kuris yra krikščio- 
nių šeimos — Bažnyčios pareiga, yra sūniško 
lojalumo išraiška. Per Bažnyčią mes turime atsi- 
duoti. Mes žinome, kaip Dievas yra vertas 
pažinti ir mylėti, mes, kurie paskui Jėzų karto- 
jame pagrindinę maldą, kuri išreiškia visą mūsų 
kaip tikinčiųjų gyvenimo sąvoką: „Tėve mūsų, 
kuris esi danguje, teesie šventas Tavo vardas, 
teateinie Tavo karalystė, teesie Tavo valia kaip 
danguje taip ir žemėje“. Apaštališkumas yra ne 
kas kita tik pastangos įgyvendinti mumyse 
„Tėve mūsų“. 

Apaštališkas uolumas tikinčiuosiuose kaip ir 
pačiame Kristuje pagrindiniai ir pirmoje vietoje 
yra nukreiptas Tėvo garbei daugiau negu žmo- 
nių išganymui. Galėtų kam nors atrodyti, kad 
mylėti kitus dėl Dievo meilės nėra tas pat, kas 
juos mylėti dėl jų pačių. Ko nors mes nemylime 
dėl jo paties, jeigu mylime tik dėl principo. Ta- 
čiau yra visai kitaip, kai su kuo nors mes jungia- 
mės arba abu mąstydami apie tą patį asmenį ar 
asmeniniai esame su tuo, kuris myli mus ir mes 
ji. Pabandykime šią mintį paaiškinti šeimos 

pavyzdžiu. Savo brolių, seserų vaikus mes myli- 
me kitaip negų mums nežinomų tėvų vaikus, 
kuriems aukojame gal ir labai daug laiko, 
pastangų. Mūsų brolių ir seserų vaikus mes my- 
lime dėl to, kad jie yra vaikai mūsų brolių ir 
seserų. Jeigu kartu su jais yra ir jų tėvai, mūsų 
tarpusaviai jausmai su jais tampa dar asmeniš- 
kesni, visai nesumažindami mūsų jausmų nei 
šiems, nei kitiems mūsų mylimiems vaikams. 
Panašiai yra su tikinčiuoju, kuriame Dievo meilė 
žadina broliškumo dvasią artimui. 

Kristus yra tarpininkas tarp Tėvo ir žmonių 
ne ta prasme, tarsi jis būtų tik pašalinis tarp 
Dievo ir žmonių. Jis yra vienodai visiškai kartu 
su Tėvu kaip yra kartu ir su žmonėmis. Ir mūsų 
atsidavimo artimui nuoširdumas bus pagal tai, 
kiek nuoširdžiai esame atsidavę Dievui, kuris 
dalinasi su mumis visais mūsų gyvenimu. 

Apaštalavimas, reikalaudamas abiejų — 
Dievo ir žmonių — meilės, tuo pačiu metu 
suponuoja Dievo ir nuodėmės supratimą, supra- 
timą to, kas yra Aukščiausias, ir supratimą mūsų 
reikalų ir trūkumų, kuriuos tik jis vienas gali 
papildyti ar pašalinti. Apaštalavimas todėl 
esminiai skiriasi nuo grynai žmogiško auklėjimo 
ar kokio nors propagandos darbo. Apaštalavimo 
šaknys yra Dievo garbinimas. Kad altruizmas ar 
bet kokia filantropija pasikeistų į apaštalavimo 
darbą, jie turi pereiti per mirtį ir prisikėlimą: tik 
žmogiškieji motyvai turi numirti ir turi atgimti 
— prisikelti per antgamtinius motyvus. Tokia 

prasme mirtis ir prisikėlimas yra apaštališko 
gyvenimo kaip ir bendrai viso krikščioniško 
gyvenimo esminės sąlygos. 

Apaštalas turi tikėjimo dvasioje išpažinti, 
kad Dievas yra vertas visų daiktų aukos, kad jis 
galėtų užbaigti jame — apaštale savo darbą, duo- 
dantį gyvybę. Dievas yra vertas visko, įskaitant 
ir mūsų norą padaryti ką nors gero. Tada šis 
mūsų noras tampa tikru meilės aktu. Dėl Dievo 
mes turime atsižadėti mūsų natūralios ambicijos 
turėti kitiems kokios nors įtakos, kad ta ambi- 
cija galėtų būti pakeista į apaštališką uolumą. 
Kad galėtume tikti kam nors antgamtiniam, mes 
turime teologiškoje šviesoje sutikti su faktu, kad 
esame nieko neverti. Iš kitos pusės, nereikia pasi- 
duoti ir mūsų natūraliai inercijai ar nedrąsai. 
Kad galėtume imtis apaštališko darbo, pasitikė- 
dami Dievu, turi mumyse numirti šios ir kitokios 
egocentriškumo formos. 

Būti apaštalu reiškia būti kartu ir tarpi- 
ninku ir pasilikti užpakalyje. Mums turi rūpėti ne 
tai, kad kiti taptų tokiais, kokių mes norėtume, 
nors tie mūsų norai būtų ir kilniausi, ar kuo jie 
norėtų tapti, nors jų norai būtų idealūs. Mūsų 
norai, vedami Dievo ir artimo meilės, turi būti, 
kad kiti būtų tuo, ko iš jų nori Dievas. 

Darbas, koks turi būti atliktas Bažnyčioje dėl 
Dievo, yra atliekamas paties Dievo, nes tik 
Dievas gali duoti pats save, o ne mes Dievą. 
„Niekas negali ateiti pas mane, jeigu Tėvas jo 
nepatrauks“ (Jn. 6, 44), sako Kristus. O šv. Povi- 

las moko, kad nė vienas negali išpažinti Jėzaus 
Dievu, jeigu Šventoji Dvasia jam nepadės tai 
išpažinti (1 Kor. 12, 3). Bažnyčios antgamtinė 
įtaka yra galima tik per joje veikiančią Šventąją 
Dvasią. Mes galime turėti kitiems dvasinės, 
įtakos tikrai priimdami mus veikiančią malonę. 
Mes turime būti priimlūs Dievo veikimui, kad tas 
veikimas pasiektų kitus. Mes turime numirti sau, 
kad mumyse galėtų gyventi Dievas ir per mus 
vykdytų savo darbą. 

Nors Dievas galėtų vykdyti savo darbą ir be 
mūsų, nes tas darbas vis tiek yra daugiau jo 
negu mūsų, tai vis tiek iš dalies tai yra ir mūsų 
darbas. Būtų netikslu sakyti, kad Dievas padaro 
gera tik mūsų darbo proga, o ne per mūsų darbą. 
Kaip Sakramentai yra malonės priežastis, taip ir 
mes Dievo rankoje esame tikra to priežastis, o ne 
tik proga tam, kas padaroma per mus. 

Dievas nori visatos vienybę įvykdyti per 
žmonių meilę vienų kitiems, prie savęs trauk- 
damas vienus per kitus ir visus kartu išgany- 
damas. Kristus mirė, kad Bažnyčia galėtų skelbti 
Evangeliją visokiam sutvėrimui ir kad ta Bažny- 
čia galėtų tapti amžinai suvienyta vienon visa- 
ton danguje. Žodžiai, kuriais mes tikime, yra 
skirti visai žmonijai, mūsų vilties objektas yra ne 
tik mūsų asmeninis likimas, o išsipildymas Kris- 
taus maldos už visos žmonijos vienybę. 

Bažnyčia turi veikti daugeliu skirtingų būdų, 
kad padėtų pasauliui pasiekti vienybės. Jos 
pareiga skelbti Evangeliją ir užsitikrinti, kad tai 

giliai pasieks krikščionių gyvenimą. Kartu ji turi 
budėti viskam, kas gali paruošti kelius malonei. 
Štai kodėl ji turi skatinti žmonių visokias švie- 
timo pastangas. Iš kitos pusės, nors Evangelijos 
skelbimas pirmoje eilėje yra antgamtinis daly- 
kas, kurio didžiausia galia yra maldoje, tai vis 
tiek skleisti idėjas yra reikalingas ir organizuo- 
tumas, ir technika, ir visokių teisėtų žmogiškų 
priemonių naudojimas. 

Apaštalavimas ir krikščioniškas 
gyvenimas. Kokiais būdais bebūtų vykdomas 
apaštalavimas, tai jis visada išlaiko savo pagrin- 
dinį charakterį. Pirmiausia, tai yra ne šiaip sau 
strateginis užsimojimas, o tai yra Bažnyčios 
gyvastingumas. Ir kiekvieno apaštalaujančio 
gyvastingumas yra jo ryšyje su Kristaus Bažny- 
čia. Bažnyčia, mumyse gyvenąs Kristus, vyk- 
dydama mumyse ir per mus gyvybės ir vienybės 
darbą, yra ne tik išganymo priemonė. Išgany- 
mas — mūsų vilties objektas tam tikra prasme 
yra jau įvykęs. Bažnyčia yra kartu ir priemonės, 
ir tikslas, panašiai kaip žmonių bendruomenė 
yra ne tik mums padedanti priemonė, o ir kelias 
būti žmonėmis. Ir apaštalavimas yra ne tik prie- 
monė padėti kitiems pasiekti išganymo: tai yra 
krikščioniškas būdas gyventi mūsų išganymu — 
gyventi kartu. Tai ne tas pat, kas rinkti narius 
kokiai nors ideologijai, o tai yra kitų vedimas 
daugiau ar mažiau tiesioginiai Dievo akivaizdon 
tuo pačiu faktu, kad jo akivaizdoje gyvename mes 
patys. 

Buvo užsiminta, kad vaikų auklėjimas yra 
pirmoje vietoje tėvų auklėjimasis. Ir kitus auklė- 
jame tik patys auklėdamiesi. Taip yra ir su apaš- 
talavimu. Apaštalavimas reikalauja nesiliaujan- 
čių pastangų pirmoje vietoje atsiversti pačiam 
apaštalaujančiam. "Tokį atsivertimą apašta- 
lavimas suponuoja ir iš apaštalavimo jis seka. 

Broliška savitarpė pagalba nėra koks prie- 
das šeimos gyvenime, tai yra šeimos reika- 
lavimas, jos forma. Draugų savitarpė pagalba 
nėra priedas jų draugiškumui, tai yra draugiš- 
kumo reikalavimas — jo forma. Apaštalavimas 
krikščioniui nėra antraeilis — pašalinis užsi- 
ėmimas jo krikščioniškam gyvenimui. Tiesa, kad 
savitarpė pagalba gali būti sunki našta suriš- 
tiems šeimos ryšiais. Ir apaštalavimas tikintie- 
siems, susirūpinusiems savo brolių — tikinčiųjų 
ir netikinčiųjų reikalais, gali pareikalauti įvai- 
raus pridedamojo darbo. Vis tiek tačiau savi- 
tarpė pagalba šeimoje ar apaštalavimas Bažny- 
čioje tik tuo nesiriboja. Apaštalavimas nėra 
darbas šalia pareigų ribos uždėtų krikščioniško 
gyvenimo, 0 yra to gyvenimo esminė dalis. Krikš- 
čioniško gyvenimo kelyje apaštalavimas yra 
pirma ir aukščiau už viską. 

Apaštališkas gyvenimas esminiai yra Tėvo 
vaiko ir todėl Bažnyčios nario gyvenimas. Kiek- 
vienas, kuris priima savo kasdieninio gyvenimo 
tikrovę „Tėve mūsų“ dvasioje, kuris ima kiek- 
vieną savo dieną sąryšyje su asmeniniu Dievu, 
savo tėviška meile tvarkančiu visą pasaulį; kiek- 

vienas, kuris stengiasi gyventi tikėjimu taip, 
kaip ką tik esame kalbėję, visada pasiliks 
veiklaus apaštalavimo nuotaikoje. Pagal tai, 
kiek mes stengiamės sutikti savo kasdieninius 
uždavinius su gilesniu krikščionišku nusi- 
teikimu, sūnų ir brolių sielomis, tiek mes sten- 
giamės padėti ir kitiems visais mūsų veiklos bū- 
dais geriau pažinti Dievą, kurį mes tikime, 
visiems aplink mus padėsime labiau domėtis 
Dievo buvimu. Jeigu gyvensime šiuo būdu, mes 
prisiimsime naujas naštas ir rasime laiko, kuris 
tarnaus išimtinai krikščionybės plitimui ir 
įtakai. Tie apaštališki darbai savaime dažnai 
mus atves prie krikščioniško gyvenimo būdo, 
geriausiai tinkančio kiekvieno sąlygoms. 

Apaštališko darbo apimtis, kuriam mes pa- 
švenčiame mūsų laiką, pagal kiekvieno sąlygas, 
bus vienas iš kriteriumų, kuriuo galėsime spręsti 
mūsų pačių dvasinio gyvenimo vertę. 

Nereikia laikyti apaštalavimo darbu daly- 
vavimo visokios veiklos darbuose. Reiktų visiš- 
kai pamiršti išsireiškimus: padaryti, atlikti 
darbą. Mums turi rūpėti ne tik dirbti, o kartu ir 
„gyventi“ broliškai sūnišku gyvenimu. Reikia 
pastebėti, kad žmonių susivienijimui su Dievu 
mes galime pasitarnauti, dalyvaudami ir tokiuo- 
se darbuose, kur tiesioginiai apie Dievą nei 
nekalbama, nei negalvojama, jeigu tai, ką 
darome, darysime skirtingų būdu, nors ta skir- 
tinga nuotaika ir nereikalautų ypatingų pastan- 
gų ar veikimo būdo. Iš kitos pusės, galima eikvo- 

ti laiką daugybėje krikščioniškos veiklos ir toje 
veikloje neturėti krikščioniškos dvasios ar tei- 
singo supratimo apaštališkos veiklos. Šis pavo- 
jus gresia kiekvienam, kuris pasišvenčia kokiam 
nors dalykui. Viskas priklauso, kokioje dvasioje 
veikiama. 

Apaštalavime  klusnumas Šventajai 
Dvasiai. Kiek savo gyvenimo mes privalome pa- 
švęsti apaštalavimui? Kiek pasišvęsti visokiai 
veiklai ir kiek nuo jos susilaikyti? Kiek ieškoti 
pagalbos maldoje ir kiek žmogiškose prie- 
monėse? Į šiuos klausimus Evangelija tiksliai 
nieko nepasako, tačiau ji pasako, kad reikia 
apaštališkos dvasios, kurioje mes turime gyventi 
kaip krikščionys ir toje pat dvasioje panaudoti 
žemiškos veiklos būdus: būtent nusižeminimo ir 
antgamtinio pasitikėjimo, tai yra maldos 
dvasios, priešingos gundymui ir polinkiui pasi- 
tikėti tik savo jėgomis. Evangelija pamoko ir 
kaip reikia melstis: sūniško pasitikėjimo dvasio- 
je, o ne su paniekos jausmu sau kaip žmogui, ieš- 
kančiam Dievo pagalbos, ne su jausmu prarasto 
pasitikėjimo žmonėmis. Evangelija nepasako, ką 
mes turime daryti bendradarbiaudami su neti- 
kinčiais. Ji tik sako, kad svarbiausias dalykas 
yra gyventi su jais kaip su broliais, nelaikant 
savęs aukštesniu todėl, kad mes esame tikintys, o 
anie ne. 

Į tą patį klausimą, į kurį turi atsakyti kiek- 
vienas tikintis, turi atsakyti ir Bažnyčia. Kiek 
Bažnyčia bet kuriuo istorijos momentu, o ypa- 

tingai mūsų gyvenamu momentu, turi pasišvęsti 
misijų veiklai ar savo jėgas panaudoti evangeliz- 
mui tų žemės šalių, kuriose ji yra jau iš senesnių 
laikų? Iki kokio laipsnio ji privalo raginti žmo- 
giškas pastangas į civilizaciją ir raginti krikš- 
čionis joje dalyvauti ar tikinčiųjų dėmesį kreipti 
tik į dvasinius reikalus? Kiek Bažnyčia turėtų 
panaudoti žmonių technikos priemones ar jų atsi- 
žadėti, o tikinčiuosius raginti tik į maldą ir pasi- 
aukojimą? Į šiuos klausimus Evengelijoje nėra 
tiksliai apribotų atsakymų. Tačiau aišku, kad 
negalima aukoti tiesos laiko reikalavimams, kad 
žmogiškas priemones reikia vartoti prie jų nepri- 
sirišant, o jeigu atsisakome žemiškų priemonių, 
tai atsisakyti tikėjimo dvasioje, o ne su karteliu 
ar panieka. 

Šiuos klausimus tikintiesiems ir užduoti, ir 
tiksliai į juos atsakyti Kristus paliko savo Baž- 
nyčią su oficialiais mokytojais, kurių rankoms 
pavedė tvarkyti ir dvasinį apaštalavimą. Ši 
vadovavimo misija buvo pavesta Petrui, bendra- 
darbiaujant kitiems apaštalams ir jų paskir- 
tiems bei paliktiems įpėdiniams. Tačiau į šį už- 
davinį, kuris yra visos krikščionių bendruomenės 
kaip tokios, jungiasi taip pat ir tikinčiųjų pasau- 
liečių visuomenė. Kad milžiniškas darbas galėtų 
būti vykdomas, vyskupams ir kunigams, kurių 
yra per mažai ir dėl kitokių motyvų, yra reika- 
lingas ir pasauliečių bendradarbiavimas. Gy- 
vendami pasauliečių gyvenimu, tikrai brolišku 
būdu pasauliečiai gali padaryti vieni kitiems 

didelės įtakos ir savo keliu liudyti Kristų ir Evan- 
geliją. Kristus paliko Bažnyčiai hierarchiją, kad 
ji derintų apaštališką veiklą, kurioje dalyvauti 
yra šaukiami visi krikščionys. Hierarchija yra 
palikta tam, kad dvasiškija ir pasauliečiai 
apaštalavimo tikslais galėtų savo tarpe pasi- 
keisti gyvenimo patirtim, mintimis ir pasi- 
šventimo pavyzdžiais. 

Tikėjimo dvasia Bažnyčios ir jos narių 
gyvenime. Čia nebandysime smulkiai aptarti 
pasauliečių uždavinių Bažnyčioje ir išaiškinti 
visus ryšius, jungiančius pasauliečius su gany- 
tojais, viršgamtiniam gyvenimui. Čia norima tik 
atkreipti dėmesį į tikėjimą, kuris turėtų įkvėpti 
mūsų svarstymus apie Dievo planus, liečiančius 
mūsų dienų pasaulį ir Bažnyčią, svarstymus, 
kurie turėtų būti kartu ir nužeminti, ir išdidūs. 
Taigi, kokių išvadų pasidarysime? 

Bendrai pasakius, kiekvienas žmogus turi 
Dievo akivaizdoje pasidaryti savas išvadas. Aiš- 
kiai prisipažinkime, kad mums trūksta tikro 
apaštališko jausmo, atskirai paimtų mūsų 
kiekvieno yra persiauras akiratis, nes paprastai 
mes ir nesugebame, ir net atsisakome priimti ir 
kitų žmonių problemas, pasaulio ir Bažnyčios 
problemas. Mums reikia pasistengti geriau 
suprasti, kad mes esame pašaukti ne tik veikti, o 
gyventi antgamtiniu gyvenimu, kad gyventi reiš- 
kia ne tik egzistuoti, kad apaštalavimas yra 
esminis reikalas mūsų ir brolių, pašauktų gyven- 
ti mirčiai ir prisikėlimui. Nemokėdami gyventi 

mirties ir prisikėlimo paslaptimi, mes esame 
pavojuje nereikalingai apriboti mūsų siekimus, 
klaidingai siekdami būti Dievo gynėjais ar jo 
reikalų atstovais užuot buvę jo vaikai. Dėl šios 
priežasties, kai kalbame apie vaikų dvasią, 
mums gresia pavojus užmiršti, kad tai nėra 
kokia sentimentali ar neužgaulinga idealistinė 
nuotaika, o yra praktiškas, aiškus, drąsus nusi- 
teikimas, kuris iš mūsų reikalauja tuo daugiau, 
juo tikresnė yra mūsų meilė artimui. 

Visada gerai prisimintini pamokymai, kaip 
gyventi kartu parapijoje, organizacijoje, šeimoje, 
kaimynystėje, koki turi būti mūsų santykiai, kaip 
su gerais draugais, su priešingų pažiūrų žmo- 
nėmis, kadangi Kristus mirė už visus žmones, 
įsteigęs Bažnyčią, jis norėjo išganyti visus 
žmones. 

Dievo Bažnyčia, kadangi susidedanti iš 
žmonių, nėra tobula, nes žmonės — jos nariai 
nėra tobuli. Ne vienas gali būti linkęs kreipti 
dėmesio tik į tuos netobulumus. Visą Bažnyčios 
spindesį mes suprasime tik danguje. Žinome, 
kad Kristus mirė už savo Bažnyčią, kuri yra 
mūsų motina, kurios nepasisekimai, pra- 
laimėjimai mus kartais sudrumsčia. To turėtų 
pakakti, kad apramintume savo baimę ir suteik- 
tume sau pasitikėjimo malda. Tačiau tai reika- 
lauja iš mūsų taip pat nepasiduoti situacijoms, 
kurių negali toleruoti tikras tikėjimas, nepasi- 
duoti dalykams, kurie turi būti pašalinti ar nors 
pataisyti pirmiausia pačiuose mumyse. 

Mes įtikėjome asmeninio Dievo meilę mums 
ir tą meilę prisiėmėme. Mes įtikėjome Tėvui, 
kuris mus kviečia pas save, Sūnui, kuris mus 
atpirko, Šventajai Dvasiai, gyvenančiai 
mumyse. Mes įtikėjome Dievui, kuris buvo ir 
kuris yra su mumis per savo Bažnyčią. 

TREČIA DALIS 


UŽDAVINIAI, KURIE TURI 
PAVYKTI 


V 
ŽMOGIŠKO GYVENIMO PAŽANGA 
YRA KRIKŠČIONIŲ INTERESAS 


Keli klausimai. Ar savyje padorus krikščio- 
nis gali nuoširdžiai atsižadėti visokio dėmesio 
pasaulinėms gėrybėms ir žemiškai — laikinai 
pažangai? Krikščionio sprendimų vertės kri- 
teriumas turi būti kiekvieno jo veiksmo santykis 
su jo galutinuoju tikslu, tai yra siekti Dievo. 
Todėl kaip galėtų krikščionis skirti kokios nors 
vertės pasauliniams malonumams, technikos 
pažangai, moksliniams atradimams, kultūri- 
niams laimėjimams, kai šie visi dalykai atrodo 
kliudą ieškoti ir siekti vienintelio gėrio ir jam tar- 
nauti ir dėl to jie atrodo savo prigimtimi esą 
svetimi moralinei-dvasinei sričiai? Ar mokslas ir 
kultūra gali kuo nors pasitarnauti žmogaus aukš- 
čiausiam tikslui? Ar psichologiniai reikalavimai 
derinasi su šiuo logikos klausimu: ar galima nuo- 
širdžiai siekti Dievo ir vien Dievo ir kartu domė- 
tis kokiais nors žemiškais reikalais? Iš kitos 
pusės, ar galima nuoširdžiai pasišvęsti žemiš- 
kiems siekimams, jeigų esame įsitikinę, kad 

esminiai dalykai yra kur kitur ir kad šie siekimai 
yra tik antraeiliai? 

Tikrai, ar Kristus ir jo mokiniai, geriausiai 
supratę ir sekę jo keliais, nereikalauja, kartais 
labai griežtai, atsižadėti būti indiferentiškais 
pasaulio reikalams, kad siela galėtų nekliu- 
domai kilti link Dievo? Ir ar iš savo pusės istorija 
neparodo, kad pagerėjusios gyvenimo sąlygos 
silpnina dvasinius siekimus ir kad pažanga civi- 
lizacijoje paskui save neša religijos susilp- 
nėjimą? Be to, krikščionys, siekią gyventi giliu 
tikėjimu, kartais jaučiasi nepatogiai, kai jiems 
tenka vykdyti daugelį grynai žemiškų funkcijų. 
Jiems gali kartais atrodyti, kad jie yra vergai 
tokio gyvenimo būdo, kuris nėra daugiau kaip 
pusiau krikščioniškas, tai juos verčia tik puse 
širdies domėtis Dievo šaukimu. Kai jie skaito kai 
kuriuos Evangelijos puslapius ar palygina savo 
gyvenimą su gyvenimu klauzūroje, tai jų gyve- 
nimo sąlygos, kur tiek daug dėmesio tenka žemiš- 
kiems reikalams, gali atrodyti kompromisu, 
stoka logikos ir drąsos. 

Panašiai galvoja kai kurie netikintys. Kai 
kurie pasauliečiai rašytojai sako, kad krikščio- 
niškas gyvenimas esąs tik išsisukinėjimas. Anot 
jų, laukti gyvenimo po mirties tai esąs šio 
gyvenimo iškreipimas, sumenkinimas, atsisaky- 
mas šio gyvenimo malonumų, belaukiant būsimų 
kitame pasaulyje. Kai kurie marksistai mums 
priekaištauja, kad nesame pilnai šio pasaulio 
žmonės, pavyzdžiui netikę atjausti darbininkų 

vargų naštos, kad per savo tikėjimą mes neten- 
kame dalies veiklumo, pajėgumo ir laimėjimų, 
kuriuos galėtume panaudoti dabarties reika- 
lams, jeigu ateities lauktume ne kitame, o šiame 
gyvenime. 

Tačiau ar tiesa, kad krikščionių gyvenime ir 
tiksluose turi reikšmės tik išganymas ir kad 
tikintis yra tik tiek užinteresuotas socialine 
pažanga savo ir kitų žmonių reikalais, kiek tai 
turi reikšmės religijai? Ar krikščionys tik tiek 
domisi socialiniais klausimais, kiek juos pri- 
verčia nuolaidos silpnybėms, kad jie priima tik 
praktišką kelią į amžinybę, nereikalaujantį atsi- 
žadėti žemiškų gėrybių? Ar Bažnyčios taktika 
yra tik oportunistinė, ar gal net apskaičiuota 
propaganda? Ir ar tiesa, kad krikščionys, net 
veikliausi socialinių reformų siekėjai, gali tik 
dalinai atsidėti šiai veiklai? Ar jų tikėjimas 
užtemdo jiems vizijos aiškumą ir drąsą nau- 
jovėms, kurioms drįsta realistai, revoliucio- 
nieriai, besigirią esą persiėmę realia būkle ir lais- 
vi nuo metafizinių ir religinių prietarų? 

Visus šiuos klausimus peržvelkime sekančių 
minčių šviesoje. 

Ištikimybė realybei. Bažnyčia, ragindama 
praktikuoti evangelinius patarimus, visada atsi- 
sako sekti ekstremistais, kurie norėtų uždrausti 
Bažnyčiai domėtis šio pasaulio gėrybėmis ir jo- 
mis naudotis. Bažnyčia tokius smerkia ne tik dėl 
stokos jiems nuosaikumo ir vertybių nepa- 
jautimo, o pagrindinių dėsnių vardu, kuriais ir 

tie vadovaujasi, galvodami ir kitus mokydami. 

Sąmoningas krikščionis žino, kad visa, kas 
tik yra ir ką jis turi, paeina iš Dievo, ir kad visai 
tvarinijai skirta meilės dvasioje grįžti į Dievą — 
jos autorių. Čia, žemėje, mūsų pareiga ne tik my- 
lėti visomis jėgomis tą, kurio ir kuriam esame su- 
tverti, o mylėti nuoširdžiai. Jis reikalauja jį ne 
tik mylėti, o mylėti vystant visas mūsų jėgas ir 
talentus. Imkime du krikščioniu, vienodai mylin- 
čių Dievą — jeigu galima drįsti vartoti kokybi- 
nius žodžius, kalbant apie moralinės srities daly- 
kus. Dievo akyse turi daugiau reikšmės 
išauklėtas krikščionis, negu laukinis. O jeigu ano 
laukinio Dievo meilė yra tikra, tai tas žmogus 
bus linkęs ne tik meilėje stiprėti, o tapti ir žmo- 
giškai  turtingesniu, daugiau apsišviečiant. 
Teologinė meilė skatina neišauklėtą krikščionį 
siekti daugiau šviesos savo protui, lavinti širdies 
jautrumą. Tai jį skatina išpuošti savo lojalumą 
Dievui visokiais įmanomais žmogiškais tobu- 
lumais, skatina jį ir į civilizaciją. Krikščionis 
viso to sieks intuityviai tuo pačiu įkvėpimu. 
Apaštališkai nusiteikęs krikščionis, siekdamas 
atvesti žmones arčiau Dievo, tuo pačiu stengsis 
padaryti juos kuo pilniausiais žmonėmis. Jis 
stengsis lavinti visus Dievo jiems duotus gabu- 
mus, kurie gali jiems padėti pasiekti Dievą 
geriau suderintomis pastangomis pilnesnės ir 
turtingesnės asmenybės. 

Pasaulis, kuriame Dievas mus patalpino, yra 
viena iš Dievo kalbų, papildanti Šventojo Rašto 


152 


kalbą. Realybė visuma — Sutvėrėjo darbas, nuo 
kurio jis niekad nenukreipia savo akių ir palaiko 
jos egzistenciją, liudija apie jo intencijas ir viltis 
ir mums pasako jo mintis. Kad suprastume tą 
kalbą, kuria kalba apie Dievą medžiaginis 
pasaulis, mums yra reikalingas jo žodis, užrašy- 
tas ir Šventajame Rašte, ir gyvas Bažnyčios 
žodis, paaiškinantis anuos žodžius. Tačiau mes 
klaidingai suprastume dieviškąjį Apreiškimą, 
jeigu atsisakytume priimti tiesas, įrašytas 
sutvertoje visatoje, kurias Bažnyčia paėmė savo 
globon, aiškindama prigimtąją teisę. 

Tarnyba Dievui nėra kelias išsisukinėji- 
mams. Priešingai, tai yra gryniausias realizmas. 
Bažnyčia nė nebando iškelti mus į kažkokį aukš- 
tesnį egzistencijos laipsnį, nesiūlo pabėgti nuo 
mus slegiančių problemų, ko galėtum laukti pa- 
vyzdžiui iš poezijos, iš muzikos. Bažnyčia mus 
pakelia ta prasme, kad parodo, kaip mes turime 
žiūrėti į aplinkybes, kurios kartais kelia mumyse 
nerimo, į sunkenybes, kliudančias mūsų pažan- 
gą, palaikydama mus, sugebančius suprasti ir 
apvaldyti mūsų žemiškąsias sąlygas. Lojalumas 
Dievui skatina mumyse „realybės jausmą“. Kad 
būtume visiškai atviri malonei, mes turime likti 
ištikimi realybei visokiose jos formose. 

Deja, žmonės per dažnai atskiria Dievą nuo 
realaus pasaulio, užuot jį matę esantį pasaulyje, 
užuot daiktus ir žmones supratę per jį. Kadangi 
Dievą mes pastatome šalia pasaulio, vaizduoda- 
miesi jį esant kažkur nepasiekiamai toli, tai 

pasaulį pastatome vieton Dievo. Mylėti Dievą, 
tai reiškia mylėti viską, ką jis mums duoda, nau- 
dotis savais talentais ir sugebėjimais, kuriuos jis 
mums duoda kaip kelius jo meilei. Tikrai, mylėti 
Dievą tai reiškia jame mylėti visus mūsų brolius. 
Mylėti juos, kaip krikščionis turi mylėti, mylėti 
juos ne dėl ko nors šalia jų ar iš prisirišimo prie 
vieno ar kito. Juos reikia mylėti dėl to, kas yra 
kilnaus giliai žmogaus esmėje, būtent — mylėti 
juose Dievą. Todėl artimą mylėti reikia visokio- 
mis priemonėmis, kokios yra mūsų galioje, 
visomis jėgomis, visokiais mums įmanomais bū- 
dais. 

Veiksmingai mylėti Dievą tai reiškia atsi- 
liepti į balsą, kurio aidas mus pasiekia iš medžia- 
ginio pasaulio. Priimti laikinus uždavinius taip, 
kaip krikščioniui reikia juos priimti. Tai reiškia, 
nepasiduoti jiems dėl juose esančių racijų, o imtis 
tų uždavinių dėl jų pačių. Krikščioniška dvasia 
turi mus paveikti gerbti ir mylėti mums pati- 
kėtas gyvenimo naštas. Pasaulio kelyje mes su- 
stotume tarnavę Dievui, jeigų mums pavestus 
darbus atlikinėtume puse širdies, jeigu pasi- 
duotume jausmams, mus traukiantiems atlikti 
darbus ne pilnu valios atsidavimu mums tenkan- 
tiems darbams. Mūsų idealas turi būti darbą 
atlikti ne iš pareigos be malonumo, o mūsų 
pareigų darbus atlikti su džiaugsmu. 

Jeigu mes nesiektum visą mūsų būtį įdėti į 
mūsų darbus, tai neišnaudotume visų Dievo 
duotų mūsų sugebėjimų, daugiau ar mažiau 5ą- 

moningai, daugiau ar mažiau tiesioginiai atsi- 
sakytume kelių, padedančių geriau pažinti ir my- 
lėti Deivą, kuris tuos kelius pats mumyse sukūrė, 
jais praturtindamas mūsų asmenybę ir gyvėe- 
nimą. Tai būtų paneigimas vienybės, kuri telpa 
idėjoje, kad Dievas sutvėrė kiekvieną mūsų ir 
visus daiktus taip, kad mes galėtume jam sugrą- 
žinti viską, kas mes esame ir ką jis atidavė į 
mūsų rankas. 

Veidu į veidą be jokių tarpininkų būsime su 
Dievu danguje. O žemėje veidu į veidą esame tik 
su jo darbais, jo kūrinija ir vienijami su juo 
esame tik per daiktus. Klaidingai suprasdami 
Dievo buvimą su mumis, mes dažnai elgiamės su 
Dievu taip, tarsi Dievas būtų kokia abstrakcija, 
ir stengiamės jo siekti per abstrakčias sąvokas, 
nepanaudodami ir nepaisydami mus supančių 
visų realybių ir konkrečiausios realybės, kuria 
esame mes patys. Dėl šios priežasties žmonės 
dažnai gyvena ištižusiais norais, užuot gyvenę 
tvirtais pasiryžimais. Mes apgaudinėjame save, 
manydami, kad norėtume pasiekti to ar kito 
idealo, labai gerai žinome ką darytume, jeigu 
būtume mūsų įsivaizduojamose palankiose 
aplinkybėse, bet ne tose, kuriose Dievo Apvaizda 
mus patalpino. Mes apgaudinėjame patys save 
visokiausiais „jeigu“, „kad“ ir priešindamiesi 
mums tenkančiai tikrovei, užuot ėmęsi siekti to, 
ko siekti yra mūsų pareiga. Mes taip esame 
paskendę mūsų įsivaizduojamuose dalykuose, 
mūsų svajonėse, apgailestavimuose, kad tam- 

pame kurti girdėti Dievo žodį, kalbantį iš 
nedidelės vertės ir mums atrodančių apgaulingų 
dabarties momentų. Mes nepažįstame ir nesu- 
prantame Dievo labai konkretaus kvietimo, 
mums skirto per kiekvienos dienos paprasčiau- 
sias aplinkybes ir įvykius. Mes kreipiame per- 
mažai dėmesio į konkrečius dalykus, per mažai 
dėmesio į asmenis tik todėl, kad negyvename 
Dievo akivaizdoje taip, kaip turėtume gyventi. 
Mes geriau įžvelgtume mūsų laikų problemas ir į 
jas aktyviai atsilieptume, jeigų būtume giliai 
persiėmę tikrove, kad Dievas visiems žmonėms 
yra ne kokia pašalinė būtis ir kad viskas yra 
verta mūsų dėmesio, kadangi pirmoje eilėje visu 
tuo interesuojasi Dievas. Mūsų tikėjimas neturi 
padaryti mus svetimus pasauliui ir pasaulio 
svetimu mums, o jaustis su juo ir jame labai arti, 
kaip esame realiai. Tikėjimas neturi atplėšti 
mūsų nuo realybės, o joje mus paskandinti, kad 
joje surastume Dievą, esantį mumyse ir aplink 
mus. 
Viskas, kas yra mumyse, gali būti didesnės 
meilės priemonė, padedanti mums mylėti pilniau 
ir labiau, viso mūsų žmogiškumo pilnybe. Tai 
apima visus mūsų talentus, visas mūsų proto ir 
širdies jėgas, net ir mūsų silpnybes bei klaidas, 
kurias mes privalome ne tik pakelti, bet ir panau- 
doti bei pagal mūsų išgales jas taisyti. Tokiu 
būdu mes galime mylėti Dievą viskuo, ką jis įdėjo 
mumyse, meile, sekančia iš mūsų vieningumo su 
juo ir su jo kūrinija. Dievas nenori netvarkingos, 

miglotos mūsų meilės. Jis nori, kad jam ati- 
duotume realios ir konkrečios mūsų būtybės 
kiekvieną gyslelę. Gal jis nori prisirišimo jausmo 
ir jautrios, švelnios sielos, apvalytos giedriu 
tikėjimu ir vilties bei meilės jausmais. O gal jis 
nori jautraus choleriko prisirišimo, kuris stropiai 
naudoja ir antgamtines, ir gamtines priemones, 
kad taptų nuolankios, nužemintos širdies 
asmeniu. 

Viskas, kas yra šalia mūsų, gali būti dides- 
nės meilės priemone. Naudingi ir malonumai, ir 
atvangos progos, ir priemonės ar progos susi- 
telkti. Reikia panaudoti viską, kas tik gali padėti 
būti arčiau su Dievu, įskaitant ir pagerinto gy- 
venimo sąlygas, ir pažangą technikoje, ir bend- 
rai mokslą. Jeigu mes būtume pilniau persiėmę 
Dievu, tai greičiau suprastume, kaip aplink mus 
esą daiktai gali geriau padėti ir mums, ir mūsų 
broliams. Tada daugiau domėtumės įvairiomis 
mokslo sritimis, technikos pažanga. Visokių 
daiktų naudojimą žmogus gali daugeliu būdų 
padaryti naudingesniu. Tais keliais mes galime 
tapti labiau mūsų laiko ir bendrai pilnesniais 
žmonėmis. 

Mūsų religiniam gyvenimui trūksta jėgos, ir 
dėl to jis lieka mūsų realus kasdieninio gyve- 
nimo periferijoje — antraeiliu dalyku. Kadangi 
tikėjimas yra išjungtas iš mūsų įvairios veiklos, 
tai jis lieka privatus asmeniškas dalykas. Jeigu 
mūsų krikščioniškumas būtų rūpestingesnis, tai 
mes lengviau ir giliau įžvelgtume providencialią 

prasmę mūsų darbų, mūsų šeimos ir visuome- 
ninio gyvenimo. Mūsų žmogiškas jautrumas 
būtų turtingesnis, mūsų protas būtų budresnis, 
mūsų valia būtų tvarkingesnė ir tvirtesnė. Jeigu 
mes giliau atsidėtume mūsų kaip žmonių vaid- 
meniui, jeigu rūpestingiau paisytume, ko iš mūsų 
laukia Dievas pasaulio gyvenime, tai mūsų krikš- 
čioniškumas nepatirtų taip dažnai gėdos. 

Krikščioniškas gyvenimas tikintiesiems 
uždeda ir kitokių pareigų šalia religinių. Norint 
pasaulį pakreipti Dievo link, yra reikalinga ne 
tik malda, o ir veikla. Kad žmonės gyventų 
meilėje, reikia kai ko šalia meilės. Antai, yra 
prekybiniai santykiai, ekonominės sutartys, 
visuomeninė veikla. Kad būtų sukurta tarp tautų 
taika, neužtenka taikos tik melsti, ją skelbti, 
propaguoti Evangelijos dvasią nerealistiniais 
pamokslais. Reikia, kad pagal Evangeliją būtų 
rišami susipratimo ir tarpusavės pagarbos 
dvasioje techniniai ir taktikos klausimai. Norin- 
tieji, kad triumfuotų gailestingumas ir meilė, 
krikščionys turi jausti savo atsakingumą, kad to 
gailestingumo būtų paisoma visokioje veikloje. 

Konkrečiame realybės pasaulyje, kuriame 
esame Dievo patalpinti jam tarnauti, šalia reli- 
ginių problemų yra ir kitos ir jos turi reikšmės 
mūsų gyvenimui tikėjimu. Visas pasaulis yra iš 
Dievo ne mažiau kaip Apreiškimas. Krikščionis 
turi gerbti ir šioje visatoje įrašytus Dievo įsta- 
tymus lygiai taip, kaip gerbia skelbiamus Dievo 
Bažnyčioje. 

Natūralių vertybių reliatyvi autonomi- 
ja. Mūsų idealas yra suderinti prigimtį su ant- 
gamte krikščioniško gyvenimo vienybėje. Mūsų 
gyvenime viskas turi praturtinti kelią mūsų pri- 
klausymo Dievui: naudojimasis negyvais daik- 
tais, fizinis lavinimasis, mūsų proto ir emocijų 
praturtinimas, ekonominė, socialinė pažanga. 
Tačiau, kad ne visada taip yra, tai ir krikščio- 
niui yra leista rūpintis žmogiška pažanga, nors 
iš to ir nebūtų naudos religiniam gyvenimui? 

Tikėjimas leidžia kiekvienam žmogui, taigi ir 
krikščioniui, atsidėti mokslui. Tai daryti netgi 
raginte ragina, kadangi tikėjimas sako, kad 
Dievas davė žmogui protą, kad jis suprastų ir 
pažintų Dievą ir kad mokslas padės jam tikėti 
giliau ir išmintingiau. Bet ar tikėjimas leidžia 
krikščioniui atsidėti mokslui tik dėl mokslo ir 
pasaulyje moksliniai bendrauti su ateistais, kur 
mokslas nieko neduos religijai? Pagal krikščio- 
nišką doktriną, ar mokslas tik dėl mokslo, tik 
žmogiškas žinojimas turi kokios nors vertės? Ar 
techninė, ekonominė pažanga be ryšio su dvasi- 
niu gyvenimu verta dėmesio? Šis jau anksčiau 
paliestas klausimas nebuvo atsakytas tuo, kas 
iki šiol pasakyta. 

Iki šiol buvo kalbama daugiau apie išvadas, 
sekančias iš pasaulio sutvėrimo. Reikia prisi- 
minti ir kitas Bažnyčios mintis tais klausimais. 
Bažnyčia nepritaria pesimizmui tų, kurie panei- 
gia visokią natūralią vertę tokiems veiksmams, 
kurie nebūtų tiesioginiai nukreipti į bendravimą 

su Dievo malone. Bažnyčia nepritaria nuomonei, 
kad gimtoji nuodėmė taip sugadinusi visokią 
prigimtį, jog veiksmai, seką iš prigimties, 
neturėtų jokios vertės. Ką galima pasakyti 
teologinio apie natūralių vertybių reliatyvią 
autonomiją? į 

Pagal moralės dėsnius, kai kurie veiksmai 
yra savyje blogi. Jie yra klaidingi pačia savo pri- 
gimtimi ir todėl objektyviai yra smerktini, nors 
atskirais atvejais kas nors juos padarytų iš klai- 
dingo supratimo ar net gera intencija. Pavyz- 
džiui, toks savyje blogas veiksmas yra nekalto 
žmogaus nužudymas, nors tai būtų padaryta ir 
gera intencija. Šis skirtumas tarp objektyvaus ir 
subjektyvaus moralumo tinka ir savyje geram 
veiksmui. Religinis aktas, kaip pavyzdžiui 
malda, nukreiptas į Dievą savyje yra geras, o 
tačiau gali būti atliktas bloga intencija, pavyz- 
džiui prašant iš Dievo artimui nelaimės. Veiks- 
mas geras savyje padaromas niekšingu subjekto 
iškrypimu — bloga intencija. Sprendžiant 
veiksmų vertę, reikia skirti veiksmų objektyvinę 
moralinę vertę nuo veiksmo autoriaus subjek- 
tyvaus nusiteikimo. Reikia pakartotinai pabrėž- 
ti, kad vidiniai arba savyje blogo veiksmo vertės 
nepakeičia — nepadaro geru aplinkybės, kuriose 
veiksmas įvykdytas, ar veikiančiojo intencija. O 
savyje geras veiksmas gali būti iškreiptas pagal 
tai, kaip jis buvo įvykdytas. Net ir tokių dalykų 
vertė, kurie žmonių bendra nuomone yra indife- 
rentūs, priklausys nuo veikiančiojo nusiteikimo. 

Pavyzdžiui, koks nors žaidimas, kuris savaime 
yra tinkamas žmogui protiniai pailsėti, gali būti 
blogu, jeigu veikiantis teikia jam klaidingos ar 
blogos reikšmės — daro bloga, klaidinga inten- 
cija. Arba techniniai laimėjimai, darbo geresnis 
organizavimas savyje žmogui naudingi, gali 
tapti klaidingi, blogi, jeigu jie panaudojami tik 
žmogaus  pavergimui, išnaudojimui, užuot 
žmogui palengvinę. Pažanga geras dalykas, bet 
netenka pažangos prasmės ir vardo, naudojama 
blogu tikslu. Objektyviai ar abstrakčiai pagei- 
daujama pažanga konkrečiai tampa žalinga. 

Viskas, kas patarnauja žmogui papildyti 
save kaip žmogų, objektyviai imant, tinka 
žmogui padėti siekti tobulesnės harmonijos su 
Dievu. Viskas, kas užtikrina žmogui žmoniš- 
kesnį gyvenimą, gali padėti praturtinti ir krikš- 
čionišką žmogaus gyvenimą. Tikintysis laiko 
geru viską be rezervų, kas nukreipia į Dievą 
tikėjimo dvasioje. Jis pripažins autentišką vertę 
kiekvienam žmogaus laimėjimui, kuris gali 
žmogui padėti tobuliau krypti link Dievo. 

Užtat reikia daryti skirtumą tarp daiktų ar 
veiksmų tinkamumo padėti žmogui labiau 
suartėti su Dievu ir tarp daiktų vartojimo ar 
veiksmų atlikimo būdų: ar šiam tikslui padės ar 
pakenks tai, kaip daiktas vartojamas ar veiks- 
mas atliekamas. Kas konkrečiai tinka tam 
tikslui, krikščioniui viskas yra vertinga ir verta 
jo pastangų. Tai tiesa apie visokius pasaulinius 
darbus ir jais pasiekiamą pasaulietišką pažangą. 

Tie patys dalykai krikščioniui gali būti sėk- 
minga priemonė jo tikslui — suartėti su Dievu, o 
ateistas ar bet kuris žmogus, tokį tikslą sąmo- 
ningai išskiriąs, išskiria ryšį su žmogaus aukš- 
čiausiu  paskyrimu. Nepaisant tomis prie- 
monėmis besinaudojančių žmonių skirtingų 
individualinių nuotaikų, visos tos priemonės turi 
savo vidinę vertę. 

Žmogiški veiksmai, turintieji savo objekty- 
vinę vertę, yra dviejų rūšių. Vieni savo pri- 
gimtimi gali artinti žmogų prie Dievo. Tai reli- 
giniai veiksmai, nors ir jie, jeigu netinkamai 
atliekami, gali kartais savo tikslo nepasiekti. 
Kiti veiksmai gali žmogui tik palengvinti 
suartėti su Dievu. Tai veiksmai grynai pasaulie- 
tiškos prigimties. Pagal tai, kokioje dvasioje, 
kokia intencija jie yra atliekami, jie gali efek- 
tyviai padėti žmogui gyventi arčiau su Dievu, 
arba gali būti šiam tikslui bereikšmiai. Tačiau 
grynai žmogiškos vertybės, ar jos turėtų įtakos 
religijai ar ne, gali turėti teigiamos reikšmės 
krikščionių moralei, kaip priemonė žmogui ge- 
riau orientuotis į galutinį tikslą. Taigi krikščio- 
niška doktrina neignoruoja žemiškos-žmogiškos 
pažangos. Žmogaus gyvenimo sąlygų įvairūs 
pagerinimai girtini pagal natūralią teisę principe 
yra girtini ir pagal antgamtinį moralės moky- 
mą. Tokia pažanga neturi tiesioginio ryšio su 
Dievu, yra nepriklausoma nuo asmens nuotaikų, 
kuris ta pažanga naudojasi. O tačiau savo objek- 
tyvia verte yra visiškai tinkanti tarnauti žmo- 

gaus santykiavimui su Dievu. Ar kurie iš tos 
pažangos dalykų faktiniai pasitarnaus, priklau- 
sys nuo tikėjimo to asmens, kuris jais naudosis. 
Dievas visa tai paliko žmonių galioje mums 
padėti link jo eiti galimai darnesniu, tobulesniu 
keliu. Tai yra tiesa kalbant ne tik apie bet kokios 
pažangos žemišką vertę, o ir kalbant apie jos 
galutinę paskirtį, į kurią ta pažanga gali būti nu- 
kreipta. Visa tai seka iš Tvėrėjo žmogui duotų 
galių ir todėl visa tai yra verta kiekvieno krikš- 
čionio pagarbos. 

Kadangi esame krikščionys, turime vertinti 
visas priemones, kurios natūralaus proto šviesos 
pagalba gali padėti pagerinti žmogaus 
gyvenimą. Kadangi esame įtraukti į antgamtinę 
santvarką, tai turime būti nuoširdžiai lojalūs 
natūraliom vertybėm. Mokslo laimėjimai ir 
socialinio gyvenimo pažanga yra vertingi savyje, 
nepriklausomai nuo to, ką jie gali duoti teigiamo 
religiniam gyvenimui. Jie patys savyje yra verti 
krikščionių dėmesio, šalia visokių galimybių tai 
panaudoti  apologetiniams ar apaštalavimo 
laimėjimams. 

Laikais, kai taip svarbu atvesti žmones 
arčiau Dievo, Bažnyčiai leistina paraginti kai 
kuriuos kunigus ar vienuolius atsisakyti privi- 
legijos dalyvauti tiesioginėje krikščioniškoje 
veikloje, o vietoje to pasišvęsti mokslui ar rankų 
darbui. Taip elgdamiesi, jie pasitarnauja Bažny- 
čios misijai netiesioginiai kaip ir visi kiti, kurie 
kokių nors būdu prisideda pagerinti, pagražinti 

žmonių gyvenimą. Tuo jie taip pat parodo, kokią 
vertę Bažnyčia mato visokiame žmogiškame 
darbe, tuo pačiu padeda geriau suprasti ir mylėti 
Dievą. 


Bažnyčios ir tikinčiųjų užduotis. Bažny- 
čia paprastai neprisiima grynai žmogiškos atsa- 
komybės — grynai žmogiškuose dalykuose, 
išskyrus nepaprastus artimo meilės atvejus. 
Kitaip ir negali būti. Nors visi žmonių užsi- 
mojimai gali ir pagal Dievo norą turėtų prisidėti 
žmonių dvasinio gyvenimo praturtinimui, tai vis 
tiek tik griežta prasme dvasiniai darbai yra Baž- 
nyčios misijos dalis ir jos jurisdikcijoje. Kaip 
dvasiniai dalykai yra išimtinai Bažnyčios dalis, 
taip pasauliniai uždaviniai yra pasaulinės bend- 
ruomenės sritis, kurios nepriklausomybė nuo 
Bažnyčios yra aiški. Yra atskirų sričių, kurios lie- 
čia ir Bažnyčią, ir pasaulinę bendruomenę. Baž- 
nyčia kviečia pasaulinę bendruomenę tokiose sri- 
tyse bendradarbiauti. Yra darbų, kuriuos 
padaryti turi pavieniai asmenys ar grupės, 0 
netiesioginiai valstybė. Tuos asmenis ir jų veiklą 
valstybė privalo respektuoti ir reikiamais būdais 
drąsinti. Krikščionys turi teisę tokius darbus 
vykdyti krikščioniškoje atmosferoje ir per reli- 
gines organizacijas. Bažnyčia iš savo pusės gina 
tokias tikinčiųjų teises. Bažnyčia drąsina veiklą, 
kuria jos nariai vykdo palyginamai nepriklau- 
somu būdu ir nuo Bažnyčios, ir nuo valstybės 
organizacijose, kurios faktiškai yra krikščio- 

niškos, nors formaliai ir nebūtų Bažnyčios 
srities. 

Yra daug uždavinių, kuriuos reikia atlikti 
žmonijos kelyje link Dievo. Bažnyčia turi vyk- 
dyti savo darbą, teikdama savo pagalbos ir kito- 
kiomis pastangomis, kurios turi savo vertę. Baž- 
nyčia domisi socialiniais klausimais dėl dviejų 
priežasčių. Viena — šių klausimų svarba savyje 
ir individų teisių svarba. Antra, kad socialiniai 
klausimai turi įtakos ir žmonijos religinei pažan- 
gai. Tačiau Bažnyčia nesiima atsakomybės pati 
šiuos klausimus išspręsti. Tai valstybės ir pilie- 
čių teisių ir pareigų sritis. Net ir krikščionių 
tarpe buvo tokių, kurie siūlė taip apriboti Bažny- 
čios mokymą šioje srityje, kad net tvirtino iš viso 
nesant tokio dalyko kaip „Bažnyčios socialinė 
doktrina“. 

Aišku, kad tikinčiųjų kaip pasaulinės bend- 
ruomenės narių — piliečių uždaviniai siekia daug 
toliau negu Bažnyčios oficialiai prisiimtieji. 
Krikščionys privalo prisiimti įvairias laikinas 
pasaulines pareigas, turinčias ryšio su jų gyvė- 
nimo sritimis ir formomis. Kaip visi kiti piliečiai, 
taip ir krikščionys privalo imti į širdis visas žmo- 
giškas vertybes, Dievo pavestas ne Bažnyčiai, o 
jų kaip žmonių ir kaip krikščionių sąžinėms. 
Krikščionys turi tai daryti tik ypatingu būdu — 
savo tikėjimo šviesoje. Ir krikščionys privalo 
atsidėti savo pareigoms ir darbams visomis jėgo- 
mis ne vien dėl religinių pasėkų, kokių iš savo 
darbų jie belauktų, 0 savo gyvenimo neda- 

lindami į atskiras apribotas sritis. Pavyzdžiui, 
krikščionis gydytojas privalo nuoširdžiai rūpin- 
tis savo pacientų sveikata su pagarba, kokios 
reikalauja jo tikėjimas kiekvienam dieviškam 
darbui. Sveikata yra viena iš priemonių kilti 
žmogui link Dievo, ir todėl turi savo objektyvią 
vertę nepriklausomai nuo to, kaip kuris pagydy- 
tasis savo sveikatą naudosis. Ar pacientas būtų 
tikintis ar ne, šventas ar nusidėjėlis, kiekvieno 
sveikata verta rūpestingumo, kokio reikalauja iš 
gydytojo pagalba pacientui. Galimas atvejis, kad 
atgauta sveikata tik prailgins žmogaus nuo- 
dėmingą gyvenimą, tačiau tai yra antraeilis 
klausimas, kuris neliečia gydytojo kaip tokio. 
Krikščioniškas tikėjimas įpareigoja gydytoją 
praktikuoti savo specialybę kuo efektingiausiai. 
Čia nėra pavojaus konfliktui tarp jo krikščioniš- 
kos ir profesinės sąžinės. Jo krikščioniškumas ir 
profesija vienas kitą tik paaiškins. Kad gydy- 
tojui kaip gydytojui nerūpės, kaip pacientas nau- 
dosis atgauta sveikata, tai šiam klausimui jis 
nebus indiferentus kaip krikščionis. Gydytojas 
kaip krikščionis padarys, kas jo galioje, ką gali 
duoti krikščioniška meilė asmeniui, esančiam 
fiziniame ir dvasiniame reikale. Panašiai yra ir 
su kokiu nors stambiu industrialu bei jo darbo- 
vietės darbininkais. Jiems visiems rūpės ir tos 
žemiškos vertybės, kurioms jie atiduoda savo 
protines ir fizines jėgas, jiems rūpės technika, 
atiduota į jų rankas, ir džiaugsis, kad savo 
pastangomis ir darbu gali padėti žmonėms 

gyventi patogesniu būdu. O kaip krikščionims 
jiems rūpės, kad medžiaginė gerovė, kurią sten- 
giasi pakelti, galėtų patarnauti žmonių ir dvasi- 
nei pažangai. Taigi ir tikintys, ir netikintys gali 
darbuotis žmonių gerovės pažangai pilniausioje 
harmonijoje ir su vienoda energija. Tikinčiam jo 
tikėjimas teiks gilaus persiėmimo savo žemiš- 
kais uždaviniais. Žinodamas, kad žmogaus ir 
daiktų prigimtis yra Dievo kūrinys ir turi pas 
Dievą sugrįžti, tikintysis naudos visas progas ir 
žmogiškai pažangai, ir malonės veikimui. 
Sunkumai ir įvairumai, darant praktiš- 
kus sprendimus. Krikščionis gali ir privalo 
gerbti grynai natūralias vertybes, gerbti ir neti- 
kinčiųjų geras pastangas ir jose net bendradar- 
biauti. Tačiau ar neatrodo, kad praktikoje krikš- 
čionis privalėtų stengtis tame dalyvauti tiktai 
ribotai, kiek tai derinasi su Evangelijos mokomu 
atsižadėjimu? Ar nėra pavojaus, kad krikščionis, 
savo veikla visur dalyvaudamas, gali pamiršti 
Dievą ir nuolat galvoti tik apie Dievo kūrinius; 
gali tikrąjį gyvenimą tikėjimu iškeisti pavyz- 
džiui tik į labdaros darbus, savo dvasiniame 
moraliniame pakilime tapti priklausomu daugiau 
natūralių priemonių negu maldos ar natūralaus 
pasitikėjimo; gali užmiršti savo priklausomumą 
kaip tvarinio, savo natūralią menkystę, savas 
skolas Dievui; gali paskęsti dabartinio gyve- 
nimo reikaluose ir užmiršti ar net prarasti nuo- 
širdų tikėjimą ateinančiu gyvenimu; matydamas 
vertę laikinosios pažangos, ar jis neužmirš, kad 


167 


tai laikina ir ribota vertybė? Atvejai, kad ta 
pažanga besinaudoją niekad neranda Dievo, ar 
nesako, kad yra veltui visos tai pažangai pašvęs- 
tos pastangos? Tad krikščionis, dalyvaudamas 
žmonijos pažangos pastangose, ar neturėtų 
rimtai pagalvoti, kad ir savo darbu, ir pastan- 
gomis, užuot kitiems padėjęs, gali jiems tik 
pakenkti? Ar krikščionio krikščioniškumas 
nereikalauja, kad ir mąstytų, ir veiktų tik kaip 
kito pasaulio pilietis? Ar nereiktų kai ką kitaip 
surikiuoti ir, nepaneigiant natūralių gėrybių 
objektyvaus garbingumo, sakyti, kad tikintis 
turėtų dėl vertingų psichologinių motyvų pasi- 
saugoti veiklos, kuri galėtų silpninti jo ant- 
gamtinį pajautimą ir jo asmeniniame gyvenime, 
ir bendravime su kitais žmonėmis, ar vestų 
antraeilius dalykus pastatyti vieton esminių? 
Kad tikintis ir netikintis jungtų savo jėgas 
bendram darbui, aišku, kad pirmoje eilėje turi 
sutarti dėl vertybių eilės, kurios juos jungia tam 
bendram darbui, padedančiam plačiau pasi- 
reikšti žmogaus prigimčiai. Bažnyčia remia tik 
dvasiniai įkvėptą humanizmą. Tokio dvasiniai 
įkvėpto humanizmo sąvoka talpina savyje ir 
atsižadėjimo principą. Vienoks ar kitoks atsiža- 
dėjimas yra būtinas visokioje mūsų veikloje, 
jeigu ta veikla pretenduoja būti tikrai humaniš- 
ka. Net girtiniausi mūsų polinkiai yra sunie- 
kinami, jeigu jie mus veda išskirti visokius kitus 
motyvus, o pasilikti tik prie pomėgių. Lojalumas 
savo šeimai ar tėvynei, teisingumui ar kultūrai 

tampa išsigimusiu, jeigu tampa netolerantingu, 
nepalieka vietos kitokių formų pasireiškimui. Net 
ir motina savo meile negali būti egoistiškai siau- 
ra tik savo vaikams, o turi būti pasiruošusi paro- 
dyti meilės ir kitiems. Apie tai jau buvo užsi- 
minta, kalbant apie reikalą individo labą 
palenkti visuomenės labui. Suabsoliutinti bet 
kokį žemišką gėrį reikštų degraduoti ir tą gėrį, ir 
save. Tai būtų beatodairiška psichologinė nepu- 
siausvyra ir moralinė degradacija. 

Atsižadėjimą reikia praktikuoti visuose daly- 
kuose, kad tarp jų išliktų pusiausvyra. Dalykų 
reikia siekti, paisant jų objektyvios vertės. Jie 
nėra visi vienodai vertingi, o mūsų pajėgumas 
valdyti save yra ribotas. Net mūsų savisauga 
reikalauja kiekvienam dalykui skirti jam deramą 
vertę. 


Šis natūralus apsimarinimo reikalavimas 
turi savo pagrindą ir Apreiškime. Ką sako 
Apreiškimas apie mūsų kaip atpirktų nusidėjėlių 
sąlygas, daug šviesos duoda mūsų padarytoms 
išvadoms iš svarstymo, kas mes esame. Bažny- 
čia pasmerkė vadinamus Illuminatus, skelbu- 
sius nevaržomas nuolaidas instinktams. Pa- 
smerkė vadinamus  Įkvėptuosius, perdaug 
pasitikėjusius žmogaus natūraliu gerumu. Šiuos 
ir daug kitų atmesdama Bažnyčia sekė savo ste- 
gėjo — Kristaus mokymu, telpančiu ir jo žodžiuo- 
se, ir kryžiaus kelio pavyzdyje, kuriuo jis grįžo 
pas Tėvą. Antgamtinės santvarkos griežti reika- 

lavimai sutinka su tuo, ko žmogus išmoksta ste- 
bėdamas konkrečias gyvenimo realybes. 

Nors antgamtinė sritis derinasi su natūralia 
sritim, tai antgamtinės srities reikalavimai 
siekia daug toliau. Apreiškimas sako, kad pagal 
antgamtinę tvarką mirtis yra tik kelias pasiekti 
gyvenimą. Kentėjimai yra pradžia džiaugsmo, 
ištyrimai paruošia kelią į palaimą. Apreiškimas 
sako, kad Kalvarijos pralaimėjimas ir visi tie 
pralaimėjimai, kurie yra šio Kalvarijos pralai- 
mėjimo tąsa, Dievo akyse turi vertę, nepaly- 
ginamą su žmogiškomis pastangomis. Tai mus 
įveda į nematomų realybių pasaulį, kur dabartis 
nublanksta į visiškai nežymią realybę prieš atei- 
tį, kokia yra pažadėta mūsų vilčiai. Tame 
nematomam pasaulyje didelės vertybės, kokias 
žmogus paveldės, padeda mums suprasti, kad 
žemiški pasisekimai yra tik klaidingai atrodą 
dalykai. Ši tiesa teikia pasauliui naujas dimen- 
sijas, negriaudama to, ką mūsų protas supranta 
apie pasaulį. Tai nėra priešinga žmogiškai pa- 
žangai, tai mus tik kviečia ramiai priimti ir 
pažangos trūkumus, o kartais tuos trūkumus, 
palyginus juos su visa realybe, kuria mums paro- 
d-yti gali tik apreiškimas, vertinti daugiau negu 
pažangą. 

Kristus kalbėjo apie esminius dalykus, pa- 
brėždamas žmogiškos išminties ribotumą ir 
mokydamas mus suprasti atsižadėjimo vertę net 
tokių dalykų, kurių pageidauti mes turime teisę. 
Jeigu mes gyvename jo šviesoje, tai prisiimame 

visokią atsakomybę kaip žmonės. O jeigu esame 
susirūpinę pirmoje eilėje sekti mūsų proto dik- 
tantus, tai rizikuojame pasirodyti perdaug 
„Iišmintingais“, kad ką nors suprastume apie 
tikros meilės galią. Neturintieji tikėjimo, o 
klausą tik savo proto, yra pavojuje savo racio- 
nalizmu išduoti protą. Pavyzdžiui, stengiantis 
pramatyti ir užtikrinti ateitį, galima patekti į 
godumo pavojų. Silpno tikėjimo ar visai be tikėji- 
mo žmoguje grynai žmgiškos dorybės lengvai 
gali pavirsti ydomis, kadangi pirmenybę jie 
skiria savo ego — sau pačiam. 

Vienintelis kelias išsilaisvinti iš savo ego- 
centriškumo ir pasivesti Dievui yra tik spon- 
taniškas ir laisvas pasiaukojimas. Žmogus 
negali būti priverstas jėga nei tikėti, nei atsi- 
žadėti teisėtų aspiracijų daugiau negu sako svei- 
kas protas. Todėl krikščionis negali reikalauti 
krikščioniško atsižadėjimo iš tų, kurie netiki, 
arba kad ir tikinčius savo brolius jėga priversti 
priimti tokius atsižadėjimus. Tikintysis, galė- 
damas ir privalėdamas būti Evangelijos apaš- 
talu, neturi teisės paneigti žmonių gyvenimo pa- 
gerinimo tik todėl, kad tie, kurie tuo pagerintu 
gyvenimu naudosis, nepasinaudos siekti Dievo. 
Tiesa, kad krikščionis negali būti indiferentus 
tikėjimo pažangai, tačiau jis privalo remti 
pastangas padaryti pasaulį žmonėms geresne 
vieta ir žemišku atžvilgiu. 

Civilizacija gali išlaikyti savo pusiausvyrą 
tik su sąlyga, kad kartu su medžiagine pažanga 

darys pažangą ir žmogaus širdis. Išsivystytų 
kenksminga disharmonija, jeigu civilizacija 
siektų rišti žemiškas problemas tik žemiško švie- 
timo pakėlimuų, jeigu susirūpinimas medžia- 
giniais dalykais vestų į nepaisymą dvasinių 
dalykų. Pusiausvyros stoka šiose srityse gali 
pasiekti labai giliai ir turėti visuomenei sunkiai 
pataisomos didelės žalos. Kad medžiaginė 
pažanga tikrai būtų žmoniška, ją turi lydėti ir 
dvasinės įtakos stiprėjimas. Tiesa, kad artimo 
meilė, labdara niekad neatstos ekonominės ir 
socialinės atskirų šalių ir visos žmonijos 
pažangos, tačiau yra daug didesnė blogybė tik 
materialinė pažanga, o bedvasėje visuomenėje. 

Techninė pažanga padeda pilniau išsivystyti 
ir išsilaisvinti žmogaus aukštesnėms galioms, 
nors tai pareikalauja protinio darbo aukos. Žmo- 
gaus natūralių galių išvystymas gali padėti jam 
pagilinti ir religinį gyvenimą, nors kartais tai 
gali apsunkinti religijos praktikavimą. Juo 
komplikuotesnis balansas tarp skirtingų jėgų, 
tuo jis tampa jautresnis. Auklėjimas, moky- 
masis atskleidžia galimybes ir tokiems minčių 
išklydimams, kokių neturi analfabetas. Sielos 
auklėjimas didina žmogaus jautrumą dvasinėms 
kančioms ir padaro jį labiau pažeidžiamu. 
Kunigo gyvenimas reikalauja didesnio budrumo 
negu pasauliečio. Kontempliatyvų gyvenimą gy- 
venančio asmens dvasinis sveikatingumas reika- 
lauja daugiau atsargumo negu asmens atviro 
veikliam gyvenimui. Tai tinginystės patarimas 

priešintis medžiaginei pažangai todėl, kad ta 
pažanga reikalauja auklėti ir lavinti žmogaus ir 
aukštesnes galias. Yra taip pat klaida nepritarti 
žmogaus natūralių talentų ugdymui, kadangi tai 
pareikalauja naujų pastangų vystyti asmens ir 
religinį gyvenimą bent iki tokio pat laipsnio, kiek 
išvystomi talentai. Gali būti atvejų, kad objekty- 
viai, tai yra savyje geras kuris nors civilizacijos 
elementas, vystomas netinkamai kurios nors 
vietos ar laiko aplinkybėms, gali būti nepagei- 
daujamas dėl būdo, kuriuo vystomas, gali tapti 
žalingas religiniam gyvenimui. Priežastis gali 
būti ta, kad religija, kadangi yra kartu ir dieviš- 
ka ir žmogiška, tokia kaip ji kurioje šalyje yra ar 
kaip kuriuo laiku praktikuojama, gali patirti 
kokios nors neigiamos įtakos. Tokiais atvejais 
kuris nors krikščionis gali būti pateisintas, kad 
nesidomi žemiškais rūpesčiais, o savo pastangas 
daugiau nukreipti siekti tik religinės pažangos, 
būtinos geresniam panaudojimui ir žemiškų 
vertybių. Jeigu tokios pastangos kartais atrodytų 
nevykusiomis ir nesėkmingomis, tai dėl to ne- 
būtų už ką kaltinti krikščionį kaip tokį ar jo 
tikėjimą humanizmo kliudymu ar bent nepa- 
lankumu humanizmui. 

Greitai besikeičiančiame pasaulyje reika- 
laujama daugiau veiklos ir iš Bažnyčios, tačiau 
taip tampa didesni ir jos laimėjimai. Šių dienų 
dirbtuvės darbininkas yra daugiau žmogus negu 
ankstesnių laikų vergas, pagrįstai prileidžiant, 
kad panašiai didesnė ir sąmoningesnė yra ir jo 

meilė, kad jis geriau tinka būti tuo, ko iš 
žmogaus laukia Dievas. Todėl, darant civilizaci- 
jai pažangą, Bažnyčia negali atsisakyti prisiim- 
ti ir jautresnių uždavinių, kadangi jos pareiga 
raginti žmones kaip tokius vystyti pažangą. 

Pašaukimų įvairumai. Yra analogijos tarp 
religijos reikalavimų ir pasaulio pažangos ir 
žmogaus dvasinės pažangos pasaulyje, daran- 
čiame pažangą. Ir viena, ir antra sritis yra to 
paties žmogaus. Abiem atvejais žmogus yra šau- 
kiamas daugiau pasišvęsti moralinių vertybių 
pirmavimui negu tik medžiaginei pažangai. Kad 
civilizacija laikytųsi deramam lygyje, visuo- 
menei yra reikalingi asmens, kurie būtų specia- 
liai pasišventę dvasiniam gyvenimui. Jeigu 
kylančioje civilizacijoje krikščionybė nori kles- 
tėti, ji privalo turėti žmonių, kurie būtų evan- 
gelinio tobulumo pavyzdžiai. Negalima kaltinti 
Bažnyčios už tai, kad ji drąsina vyrus ir moteris 
praktikuoti pasaulio aukštesnio laipsnio atsi- 
žadėjimą, atsisakyti lengvo gyvenimo, neapsi- 
svaiginti begaudant technikos pažangą, palie- 
kant antroje vietoje net meną, bendrai žemišką 
kultūrą. Tarp kitų dalykų, iš tokių žmonių yra ta 
nauda, kad jie žemėje liudija Dievą. 

Vienuolis nėra indiferentus pasauliui, klau- 
zūron jis užsidaro ne iš paniekos savo broliams. 
Jis žino, kad Dievas yra vertas jo visos būties, 
visiško lojalumo ir atsisakymo visko kito. Jis 
taip pat žino, kad Dievo ieškojimas suteikia pras- 
mės viskam kitam, kad krikščioniškas gyve- 

nimas, pilnas kasdieninių pareigų, yra gy- 
venimas, pilnas prasmės pas Dievą ir gausus 
nuopelnais. 

Bažnyčia nuolat primena savo nariams 
evangelinius patarimus ir moko, kad religinis 
luomas vidiniai yra pranašesnis už pasau- 
lietišką gyvenimą. Bažnyčia tačiau aiškiai sako, 
kad žmonijai yra būtini ir visi kiti luomai. Tai 
žino taip pat ir tas mistikas, kuris parašė gra- 
žiausius puslapius apie sutvertųjų daiktų nieki- 
numą ir apie būtinumą radikalaus savęs atsi- 
žadėjimo, siekiant tobulumo. Evangelija, 
Bažnyčia ir šventieji visi sutaria, reikalaudami iš 
žmogaus visokiose gyvenimo sąlygose ne- 
niekinti nieko, kas yra Dievo sutverta, bet ir 
netapti vergu kokiu nors prisirišimu, kuris galėtų 
būti tik instinktyvus polinkis siekti malonumų. 

Vienintelė krikščionims griežtai draudžiama 
prisirišimo forma yra prisirišimas prie savęs — 
egoizmas. Meilė juo kilnesnė, tuo galingesnė. 
Žmogų pakelianti meilė nemonopolizuoja sielos 
kam nors vienam, o jai suteikia galią skirti savo 
meilę daug kam. Taip yra, kai žmogus myli 
Dievą. Ši meilė nepadaro širdies verge, o ją išlais- 
vina. Žmogaus artimumo. su Dievu savijauta 
nesunaikina ir neužstelbia kitų širdies polinkių, o 
juos tik pakelia, sukilnina. Krikščionių bend- 
ruomenės nariai visi privalo turėti bendrą vieną 
dalyką — ar jie būtų darbininkai, ar sėkmingi 
verslininkai, veikėjai, ar mokslo žmonės, būrio 
vaikų motina, ar Dievui pasišventusi mergelė — 

tai būti laisvais nuo egoizmo. Krikščioniškas 
gyvenimas pasaulyje yra įsipareigojimų ir savęs 
užmiršimo gyvenimas. Kiekvienas turi mokėti 
skirti deramą vietą ir medžiaginėms, ir dva- 
sinėms gėrybėms, kiekvienas pagal savo sąly- 
gas ir pagal laisvę, reikalingą sielos reikalams. 
Kurio nors luomo pasisekimas ir ypatingas nusi- 
teikimas tame luome nėra tik pusiausvyroje tarp 
nuolaidų egoizmui ir tarp atsižadėjimo praktikų, 
o pastangose, kad gyvenimas būtų kiek įma- 
noma didesnė meilė ir kuo mažiausia egoizmo. 

Kiekvienas gyvenimas yra reikalingas ir 
darbo, ir poilsio. Poilsis nėra nuolaidžiavimas 
ištižimui, o priemonė sėkmingai dirbti. Įtemptų 
pastangų valandos turi būti balansuotos su 
atvangos momentais. Malonumai nesiektini 
mūsų jausmingumo patenkinimui, o kaip 
pagalba išlaikyti pusiausvyrą ir pajėgumą atsi- 
žadėti savęs. Giliau įžvelgus, krikščioniui siekti 
malonumo reiškia atsigaivinti ryžtingumo pa- 
stangose. Tie patys kriteriumai galioja ir renkan- 
tis gyvenimo kelią, ir gyvenime visokią veiklą. 
Tie pasirinkimai turi būti vadovaujami inten- 
cijos kiek įmanoma tobuliau tarnauti Dievui 
pagal sugebėjimus, kokių kuriam Dievui davė, 
pagal aplinkybes, kokiose kurį patalpino: niekad 
savanaudiškai suktai — neskaičiuojant ir nema- 
tuojant, kokią dalį atiduoti Dievui ir kokią savo 
instinktams. Tik šia prasme galima sakyti, kad 
krikščionis laikiniems dalykams pasišvęs tiek, 
kiek jam leidžia krikščioniškas supratimas. Tai 

nereiškia, kad krikščionis negalėtų turėti ir 
kitokių interesų, o vien tik religinius. 

Ir Evangelija, ir Bažnyčia yra labai 
realistiškos. Jos abi duoda tuos pačius įsakymus 
visiems, bet reikalauja juos taikyti skirtingais 
būdais pagal kiekvieno sąlygas. Aukos dvasios 
reikalaujama ir iš turtuolių, ir iš vienuolių. 
Tačiau asmeninis pajėgumas, patirtis, skir- 
tingas tinkamumas ir pareigos yra skirtingi, 
kiekvienas tai prisitaikys savo keliui, išlaiky- 
damas savo sprendimų laisvę. Nė vienas negali 
praktikuoti tik bendrai  atsižadėjimo, o 
kiekvienas pasirenka jo gyvenimo sąlygoms 
tinkantį būdą. 

Tiesa, kad religinis luomas yra savyje tobu- 
lesnis už gyvenimą pasaulyje. O tačiau sąmo- 
ningas pasirinkimas gyvenimo pasaulyje Baž- 
nyčios požiūriu nereiškia rezignacijos ar 
kapituliavimo silpnybėms ar aplinkybėms, o gali 
būti drąsus Dievo pasirinkimas tokiose konkre- 
čiose aplinkybėse, kurios reikš Dievo valią. 
Vyskupo pašaukimas yra daugiau savyje ir turi 
būti tobulesnis negu kunigo, o tačiau niekas 
negali  priekaištauti kunigui, nesiekiančiam 
vyskupystės. Bažnyčia nešaukia visus kunigus 
tapti vyskupais, nė visus pasauliečius tapti 
vienuoliais. Bažnyčia reikalauja kiekvieną būti 
tuo ir tokiu, kuo ir kokiu Dievas nori, kad jis 
būtų. 

Iš visų krikščionių denominacijų Katalikų 
Bažnyčia reikalauja daugiausia negu kuri kita. 


177 


Vienuolynų bendruomenėse ji oficialiai ir su 
didžiausiu atsidėjimu ir griežtumu organizuoja 
gyvenimą pagal evangelinius patarimus. Tik 
Katalikų Bažnyčia reikalauja kunigų celibato. O 
tuo pačiu metu ji yra priimtiniausia religija viso- 
kiais gyvenimo aspektais. Jeigu ji priimtų tik 
tikinčiuosius, pasiryžusius atsisakyti pasaulinio 
gyvenimo, ji netektų daugelio dabar turimų kelių 
suprasti Kristaus mokslui, skirtam įvairiems 
gyvenimo keliams. Rankų darbininkas turi natū- 
ralesnį ir gilesnį supratimą kai kurių krikščio- 
niškų tiesų negu intelektualas. Kai kuriuos Evan- 
gelijos aspektus konkrečiau ir tiksliau supranta 
šeimų tėvai ar profesionalai negu vienuoliai. Ir 
pasaulyje gyvenant, yra kelių rūpintis Dievo 
reikalais. Apaštaliniame veikime, ypatingai 
gelbstinti individams jų dvasiniuose reikaluose, 
pavyzdžiui, norintiems tapti katalikais kitati- 
kiams, Bažnyčia neskiria ir neįsako visiems to 
paties uždavinio. Bažnyčia reikalauja kiek- 
vienam būti tuo ir ten, kur Dievas nori, ir tokiu 
būdu, kokio iš kurio nori Dievas. 

Joks krikščionis negali laisvai apsiriboti tik 
būtinai privalomais dalykais, įsakmiai ir iš 
principo atsisakydamas siekti didesnio 
tobulumo. O tačiau kokiu nors konkrečiu atveju 
reikia taip pasielgti, kaip reikia tuo atveju, o ne 
svajoti apie negalimą tobulumo atvejį. 
Kiekvienas turi nuoširdžiai persiimti jam skirtu 
vaidmeniu, nepamiršdamas bendro ryšio su 
krikščionišku gyvenimu ir kartu neprarasdamas 

drąsos ir nuotaikos dėl ribotumo sekančio iš jam 
pavesto uždavinio. 

Kiekvienas krikščionis turi suprasti savo 
kelią ir praktikuoti jam sėkmingiausią atsi- 
žadėjimą savęs, kokio reikalauja jam skirtas 
pašaukimas. Savo gyvenime jis turi sugebėti 
skirti, kas yra jam būtina ir ką galima laisvai 
pasirinkti. Sprendimą jis turi daryti garbingai, 
drąsiai, nuoširdžiai ir jo laikytis. Tai yra 
įmanoma tik Evangelijos šviesoje ir su malonės 
pagalba. 

Krikščionis tesės tik tada, jeigu jam padės 
Bažnyčia. Bažnyčia privalo visiems priminti, 
pagal kiekvieno aplinkybes, jų laikinų uždavinių 
vietą ir vertę, jų galutinį tikslą, kurio pagrindas 
yra antgamtiniame gyvenime. Pasitaikius 
progai, Bažnyčia privalo kiekvienam priminti ir 
kliūtis, kylančias pasaulyje iš nuodėmės, ir 
reikalą bei būdus iš nuodėmės išsilaisvinti savęs 
atsižadėjimo keliu. Kai Bažnyčia mato, kad 
Dievo malonės darbas trukdomas klaidingu dva- 
singumu, ji gins tai, kas teisingai priklauso 
pasauliui ir natūralioms dorybėms. Bažnyčia, 
paraginta pasaulinėje visuomenėje esančio skur- 
do ir vargo, ne tik primins, o tvirtai reikalaus 
visuomenės veiklos tai pašalinti ar bent pagal 
išgales tai sumažinti. Kai materializmas niekina 
pasiaukojimo ir atsižadėjimo gyvenimą, Bažny- 
čia krikščionims primins nuodėmės realumą ir 
Atpirkimą per kryžių. 

Šie visi prisiminimai yra būtini, ir visais 

laikais būna sunkumų ištikimai sekti Bažnyčios 
skelbiamas tiesas. Mes esame nuolatiniame 
pavojuje pamiršti mus saistančius krikščioniš- 
kas pareigas laikinų dalykų atžvilgiu, o pabrėžti 
tik pareigą gyventi tikėjimu. Esame taip pat 
linkę pamiršti, kad laikinųjų problemų rišimas 
savyje yra už religijos srities ribų. Nors socialinė 
pažanga padeda ir krikščionims, tai tie, kurie iš 
Bažnyčios atsitraukė, grįžta į ją atgal, tik jeigu 
domisi ne vien socialinėmis problemomis, o pirm 
visko krikščionišku ir atsižadėjimo dvasia, 
kokios reikalauja Bažnyčia. 

Žvilgsnis į praeitį. Buvo kalba apie tai, 
kad Kristus ir jo Bažnyčia smerkia savęs ieš- 
kojimą — visokį egoizmą, kad ragina budėti prieš 
bet kokius prisirišimus, kurie krikščionį paraly- 
žuoja, nors atrodytų duodančiais laisvės iliuzijų. 
Evangelija pabrėžia ir darbo reikalą, bet labiau 
pabrėžia neturto dvasią, kaip pabrėžia išmintį ir 
kitas žmogiško žinojimo praktiškas dorybes. 
Evangelija giria neturtą ir kentėjimus. Tačiau, 
kalbėdama apie ligonius, ji neduoda nieko kito, 
tik moko, kaip iš kentėjimų patirti dvasinės 
naudos. Kristus davė duonos jį sekusioms 
minioms, vestuvėse šeimininkams ir svečiams 
davė vandenį perkeistą į vyną, kurio ten buvo 
pritrūkę. Mums pavyzdžiu duoda gailestingą 
samarietį, kuriam rūpi nelaimingo artimo ne tik 
dvasinis gėris, o panaudoja visas jam įmanomas 
priemones padėti jo kūno negalėse. Tame paly- 
ginime Kristus nesakė, kad būtų buvę geriau 

sužeistąjį pamokyti, kaip panaudoti žaizdas ir 
skausmus dvasiniam apsivalymui. Priešingai, jis 
labai pagyrė samarietį už paaukotą laiką ir jam 
įmanomas priemones palengvinti artimui jo 
laikinoje būklėje. 

Pirmieji Kristaus mokiniai sekė jo pavyz- 
džiais. Šv. Petras, pirma atsiprašęs, kad neturi 
pinigų išmaldai, paralitikui grąžino sveikatą. Šv. 
Paulius uoliai pasistengė surinkti medžiaginės 
pagalbos vargstantiems krikščionims Jeruzalėje. 

Kai nauja Kristaus religija pasklido toli ir 
plačiai, buvo daug ginčų, kaip žiūrėti į graikų ir 
romėnų to laiko kultūrą ir moralę. Kai kurie to 
meto rašytojai skelbė, kad krikščionims nedera 
ta kultūra domėtis. Laimėjo „humanistų“ 
nuomonė. Tertulionas gyrė krikščionis, kad jie 
nepaskęsta pasaulyje, tai praktikoje jo laikais 
krikščionys vykdė gyvenime aktyvų vaidmenį 
visose ano laiko gyvenimo srityse. Bažnyčia 
niekad nesiliovė organizavusi ir skleidusi 
medžiaginės pagalbos veiklos. Viduramžiais ji 
nesitenkino tik išmaldas dalinti, o siekė toliau, 
organizuodama agrikultūros pažangos 
priemones, ir ėmėsi daugelio kitų darbų žmonių 
medžiaginės gerovės tikslais. Ji visada globojo 
meną ir dalyvavo visose intelektualinės veiklos 
srityse. Ir mūsų laikais, užuot išnaudojusi 
asmenų ir kitokius rezervus tiesioginio apaš- 
talavimo darbui, ji ir toliau vis skatina ir remia 
kultūrinius ir mokslinius tyrimus, šioms sritims 
skirdama ir kunigus, ir vienuolius. Nors Baž- 

nyčia ne visais laikais yra rodžiusi vienodo susi- 
domėjimo žmonių žemiškomis problemomis, nors 
dabartinį jos susirūpinimą didžiosiomis socia- 
linėmis problemomis sukėlė didelėje dalyje 
religinė krizė, kylanti iš vadinamų visuomenės 
klasių skirtumų, vedančių į kruvinus konfliktus, 
vis tiek tai parodo, kad Bažnyčia nesiriboja tik 
dvasiniais žmonių reikalais. 

Savo istorijos eigoje Bažnyčia tuo pačiu metu 
skatino ir statė pavyzdžiais šventuosius, kurie 
skelbė ir iki heroiško laipsnio praktikavo atsi- 
traukimą nuo pasaulio, panieką kūnui ir net indi- 
ferentiškumą kultūrai. Ar čia nėra Bažnyčios 
nenuoseklumas? 

Galima prileisti, kad visais laikais Bažnyčia 
turėjo ir savo silpnybių. Joks katalikiškiausias 
istorikas negalėtų to paneigti. Bažnyčios nariai 
yra ne angelai ar vien tik nekalti šventieji. 
Tačiau Bažnyčia parodė praeityje ir rodo tiek 
būdų suprasti ir praktikuoti Evangelijos idealus, 
kad žino, jog dieviškas mokymas begaliniai 
viršija tai, ką gali apimti kuri nors istorinė epo- 
cha, žmonės ar sistemos. Ji žino, kad ji niekad 
nesiliaus ieškoti ir atrasti jai patikėtų turtų 
naujų gabalėlių, niekad nesiliaus tobulinusi savo 
supratimo įvairių naujų galimybių. Niekad 
nebuvo ir nebus vieno galutino nekintančio 
krikščionybės tipo, kurį ateities amžiai turėtų tik 
pasisavinti — nukopijuoti ir tik jo laikytis. Krikš- 
čionybė yra perdaug turtinga, kad ji galėtų išsi- 
semti kurioje nors epochoje. Krikščionybė 

gyvena laike, ir kiekvienu istorijos tarpu ji 
atranda ir įgyvendina atskiras Dievo planų 
dalis, daugiau ar mažiau tobulai, pagal laikų 
idėjinį turtingumą ir jų trūkumus. Kai kalbame 
apie krikščionybę, tai kalbame apie žmones. 
Kaip visko, taip ir krikščionybės vis pilnesnis 
supratimas ir taikymas gyvenime sustotų tik 
tada, jeigu nedarytų pažangos žmogaus protas ir 
sustotų vietoje jo veikimas. 

Išvados. Amžiams slenkant, vis pilniau ir 
tiksliau pasireiškia Bažnyčios mokymo vertė ir 
teisingumas. Sau neprieštaraudama, ji pabrėžia 
tiesas, kurias žinoti žmonijai dabar reikia labiau 
negu reikėjo anksčiau. Tikėjimo lobiai buvo aiš- 
kinimo objektas hierarchijos, teologų, šventųjų ir 
eilinių krikščionių, kurie mokė religijos kitus, kad 
patys ją suprato ja gyvendami. Neklaidingumas 
mokyme turi savo ribas. Jo objektu yra tik kai 
kurios tiesos. Jos aiškinamos ne klaidingu 
mokymu, o krikščioniškų mąstymu ir gyvenimu 
jos integruojamos į pasaulio pažiūras, aiškinant 
įvairių epochų problemas. Šis krikščioniškas 
paveldėjimas apima skirtingas pažiūras, kaip 
pavyzdžiui šv. Augustino ar šv. Tomo Akvinie- 
čio, ir skirtingą Bažnyčios organizacijos formą, 
kuri dabar nėra tokia pat, kokia buvo prieš eilę 
šimtmečių ir ateityje gali būti vėl kitokia. 

Klausimai, kuriuos svarstome, siekia toli už 
ribų, nubrėžtų Bažnyčios neklaidingų mokymu, 
ir tie klausimai ne visi būtų priimtini Bažnyčios 
aprobuotiems atskirų laikų krikščionims moky- 

tojams. Pavyzdžiui, šv. Augustinas gal būtų 
nepritaręs nuomonei, kad krikščionims galima 
domėtis mokslu dėl paties mokslo — be tiesio- 
ginio religinio tikslo, ar kad valstybė yra visiš- 
kai nepriklausoma savo srityje. Šv. Augustinas 
buvo jo laiko krikščionis ir atspindėjo savo laiko 
kultūros ir mentaliteto būklę. Po jo krikščionių 
bendruomenė gyveno ir mąstė toliau. Aptardama 
ir aiškindama savo tikėjimą, ji nuėjo tolimą 
kelią. Šv. Tomas Akvinietis daugiau įžvelgė į 
grynai moralinės veiklos sritį ir vertę ir tai 
veiklai priklausančią reliatyvią autonomiją. 
Kultūros evoliucija ir santykiai tarp Bažnyčios ir 
valstybės įkvėpė jo mokinius tęsti jo mintis 
toliau. Jeigu, bendrai paėmus, kai kurios šian- 
dieninės pozicijos nėra tokios, kurios buvo seno- 
vėje ar viduramžiais, tai nėra už ką kaltinti 
krikščionių minčių, kad jos vystėsi, o nesustingo 
vietoje. Toks kaltinimas būtų istorinės nuovokos 
jausmo stoka. Taip pat nėra už ką kaltinti šv. 
Augustiną, ar viduramžių mokytojus, kad jie 
nepažino mūsų laiko problemų, nes jų laikais kai 
kurių iš jų visai nebuvo, į kitas žiūrėta kitaip 
negu šiandien. 

Mūsų laikais Bažnyčios pateikiama doktrina 
palieka vietos labai skirtingoms nuomonėms 
krikščionybės praktiškai orientacijai ateities lai- 
kams. Kas nors galėtų reikalauti viską aiškinti, 
pirmenybę skiriant Dievui, jo atpirktiems nusi- 
dėjėliams, atsižadėjimui pasaulio. Kiti gal norėtų 
pabrėžti krikščionių pareigą atsidėti sprendimui 

savo laiko problemų, sekant evangelinius princi- 
pus ir natūralią teisę atitinkančius kelius. 
Abiejose šiose kryptyse yra šis tas gero bendro, 
yra ir skirtingo. Būdami mūsų laiko krikščionys, 
mes privalome mąstyti, veikti, melstis taip, kad 
su nepajudinama pagarbia ištikimybe tikėjimo 
turiniui, su sūnišku lojalumu mūsų laiko Bažny- 
čios direktyvoms, su pagarbia meile visam dva- 
siniam jos paveldėjimui ir su budriu dėmesiu 
mūsų laiko problemoms sugebėtume suprasti ir 
priimti malonės apšvietimus bei įkvėpimus ir 
krikščionybės istorijon įrašytume tokį puslapį, 
kokio Dievas laukia iš mūsų dabar. Tas puslapis 
talpins tas pačias dogmas, tą patį dorovės 
mokslą, dvasinius apaštališkus idealus, kaip ir 
ankstesni tos istorijos puslapiai, bet jis bus 
pritaikytas ir praktiškai vykdomas anksčiau 
nežinotais būdais, nes Dievas Bažnyčiai anks- 
čiau niekad nedavė to paties šimtmečio, kuriame 
mes gyvename. Dievas reikalauja ir mūsų laiko 
žmones, kaip reikalavo ir mūsų protėvius, nuolat 
naujinti harmoniją tarp amžinųjų principų ir 
besikeičiančio pasaulio. Šios harmonijos 
siekimas nėra oportunizmas, o yra klusnumas 
amžiniems principams. 

VI 
GYVENIMAS IR MIRTIS KRISTUJE 


Gyventi kaip prisikėlę žmonės. Krikščio- 
nys, vienydamiesi su Kristum mišių aukoje, 
esame dalyviai Velykinės paslapties. Mūsų krikš- 
čioniškieji susitikimai mums padeda pastoviau 
numirti patiems sau ir tapti Jėzaus Kristaus 
gyvenimo dalininkais. 

Kaip prisikėlusio Kristaus nariai krikščio- 
nys turi gyventi prisikėlusiųjų, tai yra ant- 
gamtiniu gyvenimu. Jie privalo veikti, tačiau ne 
vien pagal prigimtį. Jie privalo siekti ne savo 
valios, o Dievo valios, kas padeda žmogui 
numirti savo menkavertiškoms užgaidoms ir 
klaidoms, o gyventi logiškai ir prasmingai. 
Gyvendami krikščionys turime siekti, kad mu- 
myse vyktų Dievo valia, užuot rinkęsi gyvenime 
tik savus siekimus ir užuot gyręsi galį jų pasiekti 
vien savo jėgomis. Krikščioniui reikia tikrai 
norėti Dievo valios. Gyventi Kristuje ir norėti, 
kad jis tikrai gyventų mumyse, tai reiškia siekti 
aktyvaus pasyvumo. Tai reiškia leisti Dievui 

veikti mumyse pagal jo valią, o mums būti tai 
valiai klusniais ir visiškai atsidavusiais jo tar- 
nybai. Tačiau tai nereiškia būti inertiniais-ne- 
veikliais. Praktikuoti „šventą indiferentiškumą“ 
nereiškia būti indiferentu. Tai tik reiškia nusi- 
kratyti žmogiško susirūpinimo ir vengti kvie- 
tizmo, tai reiškia stengtis gyventi dangišku gyve- 
nimu, bet su sveika baime, kad nenupultume į 
„angelizmą“ — į iliuziją, kad neva esame jau 
pilnai tobuli. Krikščionys turi būti kartu ir 
idealistai, ir realistai, kartu mistikai ir pragma- 
tikai, kartu maldos ir veiklos žmonės. Reikia 
pasitikėti antgamtinėmis priemonėmis ir kartu 
uoliai naudoti visas žemiškas priemones, reikia 
gyventi maldos dvasioje ir kartu apsižiūrėti, kad 
malda netaptų pretekstu išsisukinėti nuo darbo. 
Mes turime siekti Dievo, bet kartu domėtis ir 
žmonėmis, dirbti iš Dievo meilės, bet kartu ir su 
malonumu, kad galime dirbti, su meile darbui. 
Krikščionys turi būti mirę ir tačiau gyventi, 
įsipareigoję ir tačiau laisvi, viskuo domėdamiesi 
ir viską imdami širdin, o tačiau prie nieko nepri- 
sirišdami. Žmogus  stokotų krikščioniško 
autentiškumo, jeigu tuo pačiu kartu jis nepai- 
sytų ir viršgamtiškumo, ir prozaiškos realybės 
reikalavimų. Taip reikia skelbti savo laiko krikš- 
čionybę ir taip gyventi, jeigu norime tapti skel- 
bėjais tokio pamaldumo ir rūpestingumo 
moralės, kuris vestų į krikščionišką atsivertimą. 

Bet ar tokia programa nėra tik miražas ir be- 
prasmių skambių žodžių grandinėlė? Kaip skir- 

tingai atrodo tas pat gyvenimas, vaizduo- 
jamasis abstrakčiai ir praktikuojamas realybėje, 
pažvelkime į vieno mūsų laiko žinomo asmens 
išgyvenimus, iš kurių yra daug ko pasimokyti 
kiekvienam besiryžtančiam nuosekliai pilnes- 
niam krikščioniškam gyvenimui. 

Tėvo Leonce de Grandmaison, S.J., 
kova su savim už save. (Tėvas Leonce de 
Grandmaison yra vienas iš ryškiųjų mūsų laiko 
Jėzaus Draugijos kunigų, gyvenęs 1868—1927 
metais, dvasinis rašytojas, pedagogas, visuo- 
menininkas. Kas čia seks iš jo gyvenimo, yra 
panašu daugelio asmenų išgyvenimams, kurie 
ryžtasi religiniam luomui. Tas jų ryžtas pra- 
džioje atrodo daug dramatiškesnis, negu vėliau 
realiame gyvenime.) 

Tėvo Leonce de Grandmaison atsi- 
davimo Dievui malda. Kad šią jo maldą čia 
minėsime ir panagrinėsime, motyvai yra tie, kad 
kiekvieno krikščionio gyvenime atsidavimo 
Dievui problema yra labai panaši. 

Vienų savo rekolekcijų užrašuose (lapkričio 1 
d.) jis rašo: „„Atskirame lapelyje čia prijungiu 
savęs pasiaukojimą Dievui, padarytą šio mąs- 
tymo metu. Jaučiuosi tarsi vynuogė spaustuve. 
Nuo tada, kai prieš 15 metų, bevaikščiodamas 
Mans laukuose, pasiryžau stoti į Jėzaus Drau- 
giją, jokia malda man nekainavo tiek kaip ši. Šio 
mano pasiaukojimo kiekvienas žodis, kuriuos 
ištarti buvau verčiamas mane užvaldžiusius 
vidinės jėgos, kurį padariau su karteliu, tačiau 

nesuardžiusiu mano ramybės, tiesiog plėšė mano 
širdį. Atrodė, kad, kiekvieną žodį tariant, mane 
degino karšta geležis, apvalė mano skonį nuo 
žemiškų prisirišimų liekanų. Aiškiai mačiau, kad 
aš pats vienas nesu pajėgus tokiai aukai ir nejau- 
čiau meilės tam, kuris man tai diktavo... Viskas, 
ką aš galėjau, tai pasiduoti, tarti AMEN, 
užmerkti akis ir atsiduoti — ne kaip švelniai my- 
limas vaikas, o kaip tarnas, atgailautojas, tarsi 
jausdamas kirčius ant nuogos nugaros, palai- 
komos malonės jėgos, o tačiau nejausdamas jos 
veikimo, veikdamas grynai tik iš tikėjimo, prieš 
visokius žmogiškus išskaičiavimus. Tuo įspū- 
džiu gyvenau visą vakarą — nuolankus, bet 
širdyje kraujuojąs. 

Sekančią dieną, lapkričio 2, sugrįžau į savo 
kambarį penktą valandą mąstymui, tvirtai pasi- 
ryžęs nieko neatsisakyti, ko Dievas reikalautų, o 
paaukoti jam viską be išimties, ir prisiminiau 
Generalinio Vyresniojo De Senis žodžius: „Išvyk- 
damas karo tarnybai, aš pats save pasmerkiau 
mirčiai. Jeigu Dievas norės kitaip, tai mane 
išsaugos“... Ir aš pramačiau, kad teks per- 
gyventi žiaurią vidaus kovą. Vakar ištarti mano 
pasiaukojimo žodžiai iš mano pusės buvo be 
jokio antgamtinio ar natūralaus patraukimo, o 
priešingai — su didele baime, nes supratau, kad 
natūraliai kalbant, tai buvo fantastiška ir 
nelogiška. Štai to mano pasiaukojimo turinys: 
„Mano Dieve, priimu iš tavo rankų šį tobulumo 
gyvenimą — visiško savęs atsižadėjimo, kraš- 

tutinio tyrumo, kurį velnias rodo man kaip mirtį, 
kuris tikra prasme ir yra mirtis. Taigi, aš prisi- 
imu gyventi toliau tik Tau, gyvendamas tyrą 
gyvenimą, atsižadėdamas (kiek tai liečia mane) 
natūralių malonumų, bet kokio prisirišimo, proto 
ir draugysčių įtakos, aš prisiimu visišką ar 
dalinę auką, kada ir kaip Tu parinksi, visokio 
mano sugebėjimo, talento rašymui, filosofijai, 
teologijai, istorijai, mokymui ir dvasiniam vado- 
vavimui. Prisiimu taip pat visokią auką mano 
dabartinių ir būsimų draugysčių, visokio skonio 
menui ar intelektualiniams dalykams. Kitais 
žodžiais (jeigu tai bus Tavo malonumui), pri- 
siimu gyventi su vidutiniais žmonėmis ir toli nuo 
tų, kurie yra man brangūs, apsuptas paprastų ir 
atstumiančių dalykų, turėdamas tik menkos 
įtakos į daugelį vulgarių asmenų ir dažnai būti 
keičiamas vis kitai vietai, kitoms pareigoms. 
Toliau, sutinku nesiekti poilsio ir jokio malo- 
numo žemiškuose dalykuose, džiaugsmo sutver- 
tame grožyje ir matyti mano gyvenimą padengtą 
tais pelenais, kurie užgesina visokį žmogišką 
pasitenkinimą. Todėl sutinku atsižadėti savo 
gimtos šeimos, malonumo būti arti su jais 
mintimi ir širdimi, sutinku atsižadėti savo drau- 
gų iki to, kad ir artimiausiam iš jų būčiau toks 
tarsi daugiau neegzistuočiau žemėje ir visuose 
dalykuose taip elgtis, kas liečia mano jausmus, 
tarsi jie man daugiau neegzistuotų. Taip aš pasi- 
žadu tarnauti Tau tobulu intencijos tyrimu tarp 
bandymų, nepasisekimų, senatvėje ar ligoje, be 

jokios žemiškos pagalbos, išskyrus mano vyres- 
niuosius, atlikdamas menkiausius uždavinius, 
užmirštas ir apleistas net tų, kurie mane vertino 
ar buvo mano draugai. Ir tai visa prisiimu, kad 
galėčiau Tau tarnauti tyra intencija ir didesnei 
Tavo garbei, ne todėl, kad aš būčiau beširdis, o 
kad tikiu ir žinau, jog Tu gali atlyginti ir 
sugrąžinti šimteriopai tiems, kuriuos mylėti yra 
mano pareiga ir kuriuos myliu, kuriems tačiau aš 
pats mažai ką padarysiu. 

Priimu gyvenimą be paguodos ir be Tavo 
ypatingos malonės aplankymų, o taip kaip darau 
šį vakarą, verčiamas ir spaudžiamas, verčiamas 
ne meilės traukimo, o tik iš grynos pareigos ir tik 
iš noro pildyti Tavo valią. Prisiimu būti Tavo 
traktuojamas ne kaip sūnus, o kaip tarnas, ne 
kaip draugas, o kaip atgailojantis nusidėjėlis, 
pasiruošęs būti plakamas. Laikau atsukęs savo 
nugarą kirčiams, kaip skaudūs man jie bebūtų. 
His ure, his seca... in flagella paratus sum... 
(Mane degink, mane plaki... esu smūgiams pasi- 
ruošęs...) 

Aš prisiimu šį aukos gyvenimą, nors man tai 
atrodytų neįmanoma, visiškai virš mano jėgų, 
virš ir beveik priešinga prigimčiai. Priimu tai 
grynu, tyru tikėjimu, pasitikėdamas, kad, ko 
reikalausi, duosi ir jėgų, atitinkančių Tavo reika- 
lavimus, ir ne paguodų, o drąsos ištverti iki galo. 
Noriu būti laimingas tokiame gyvenime, laiky- 
damas jį viršijančiu mano nuopelnus. Ir taip aš 
visiškai atsiduodu Tau, mano Dieve ir Viešpatie 

Jėzau, per Tavo Motinos rankas, prašydamas 
Tavo meilės, Tavo malonės ir ne kitokio atly- 
ginimo, o Tavęs paties“. (Iš Pėre Leonce de 
Grandmaison, par J. Lebreton, S.J., Paris 1932, 
psl. 126—128). 

Ką Tėvas Leonce de Gradmaison veikė betar- 
piai po tų jų rekolekcijų ir po tokio padaryto pasi- 
aukojimo? O gi jis vėl, kaip iki tol, pasišventė 
literatūrai, filosofijai, teologijai, istorijai, moky- 
mui, dvasiniam vadovavimui. Jis nenutraukė 
ryšių su savo šeima, su draugais, jis neprarado ir 
nepalaidojo savo intelektualinio ir meniško 
skonio, džiaugdamasis prisiimdavo paguodas. Ar 
tai reikštų, kad tas jo padarytas pasiaukojimas 
buvo tušti žodžiai, kuriems jis būtų buvęs neiš- 
tikimas? Priešingai, jo gyvenimas išlaikė negin- 
čytinai gražų antgamtinį vieningumą. Norint tuo 
įsitikinti, užtenka paskaityti jo biografiją ir dva- 
sinio turinio jo raštus. O dar ryškesnis at“ 
sakymas yra dvi palygintos jo fotografijos, 
telpančios minėtoje T. J. Lebreton parašytoje jo 
biografijoje. Viena iš jų — jauno jėzuito, ryžtingų 
veidu, sakančiu, kad pažįstąs skonį, ir antroji — 
ramus veidas subrendusio vienuolio, atsi- 
žadėjusio savęs ir atsidavusio Dievui. Kokia tad 
anos T. Leonce de Grandmaison maldos prasmė? 

Klusnumas dvasiai. Pirmiausia verta 
pastebėti, kad čia pakartotas T. Leonce de 
Grandmaison pasiryžimas buvo ne tik ir gal ne 
tiek „rekolekcijų pasiryžimas“, padarytas kokio 
nors stoiško ypatingo momento nuotaikoje. Tai 

buvo malda: sielos pokalbis su Dievu ir tos sielos 
nuotaika Dievo akivaizdoje buvo tikrai tai, kas 
vadinama „aktyviu pasyvumu“. Pasvarstykime 
kai kuriuos žodžius atskirai. 

„Verčiamas ir spaudžiamas, verčiamas, ne 
meilės traukiamas, o iš grynos pareigos ir tik iš 
noro pildyti Tavo valią. Viskas, ką aš galėjau 
padaryti, tai pasiduoti, tarti AMEN, užmerkti 
akis ir atsiduoti... veikdamas tik iš gryno 
tikėjimo. Mano Dieve... aš priimu... atsiduodu 
Tau“... 

Tai nėra tik geros valios įkvėptas pasi- 
ryžimas pakeisti kelią, nėra tik eilinis dvasinių 
pratybų aktas su nusiteikimu sutelkti savo jėgas 
savęs apvaldymui ir viršyti savo natūralų pa- 
jėgumą. Tai yra atsidavimo ir pasidavimo aktas. 
Tai būdingas epizodas gyvenime pasidavimo 
Dievui, veikiant Dievo malonei, o ne vien pasi- 
ryžimas, pastangos patobulinti save. Šv. Teresės 
žodžiais tariant, tai pasidavimas „dvasinėje 
sausroje su kartelių, kuris tačiau neišskiria 
ramybės“. 

Be to, T. Leonce de Grandmaison šį pasi- 
davimo aktą padarė tik po prašymo: „Viešpatie... 
įkvėpki man antgamtinės išminties, kurios man 
reikia“. Šio įkvėpimo šviesoje jis suprato, kad yra 
visiškai neįmanoma tik rinktis — priimti ar atsi- 
sakyti. Tą pasiaukojimą jis padarė, „kadangi 
reikėjo padaryti“. Tai buvo jam „padiktuota“ 
malonės. 

Meilės aktas. Šis atsidavimas Dievui, 

nejaučiant į tai jokio patraukimo, buvo tikras 
meilės aktas. Jo pagrindas buvo supratime, ko 
reikalauti iš mūsų Dievas turi teisę, o ne vaiz- 
duotėje apie kliūtis, kokias reikės nugalėti, norint 
pasiekti visiško savęs atsidavimo. Šio akto 
tikslas buvo ne pasiekti savo sielos didybės, 
stiprybės ar pusiausvyros, o priklausyti Dievui, 
trokštant vien tik pildyti jo valią. Jis siekė paties 
Dievo, o ne kokių nors iš jo dovanų, malonių. 
„Atsiduodu Tau, mano Dieve ir Viešpatie Jėzau, 
per Tavo Motinos rankas, siekdamas ne kitokio 
atlyginimo, o tik Tavo malonės“. 

T. Leonce de Grandmaison siekimas buvo ne 
tapti „šiuo tuo“. Jis buvo įkvėptas ne ambicijos, 
o tik noro užleisti sieloje vietą meilės ir šven- 
tumo Dievui. Jis norėjo „neatsisakyti nieko“, ko 
Dievas pareikalautų. Jo motyvas buvo ne išdi- 
dumas. Kad jis ryžosi būti toks kietas sau, tai 
buvo ne iš malonumo save kankinti. Jis tarsi 
pasmerkė save mirčiai ne iš malonumo mirti. 
Nereikia taip pat manyti, kad jis buvo koks 
liguistas, nenormaliai linkęs į depresiją ar 
kentėjimus. Krikščioniškumas, kuris T. Leonce 
de Grandmaison randa sau būdingą išraišką, 
smerkia visas anas neigiamybes, reikalaudamas 
tik savęs atsižadėjimo. Mylėti Dievą — tai sutikti 
numirti sau. Ši tiesa tinka visokiai meilei. 
Žmonės veda vienas antrą paprastai ne iš pamė- 
gimo ar noro savęs atsižadėti, tačiau kiekvienas, 
eidamas  moterystėn, labai klystų, jeigu 
nesuprastų, kad tuo įsipareigoja atsižadėti savęs. 

Ir moterystė, kaip visokia meilė, yra vienas iš 
būdų, kuriais Dievas reikalauja numirti sau, ko 
mes siekiame tuo ne tiesioginiai, o natūraliai tai 
priimame, apie tai net negalvodami, nes mūsų 
visas dėmesys yra meilei, kurią jaučiame širdyje. 
Nesuskaičiuojama daugybė vyrų tapo drąsiai 
pasišventusiais žmonų vyrais, apie tai net nepa- 
galvoję, o tik didelės meilės vedami. O tų pačių 
vyrų daugelis būtų tapę savanaudžiais, nuo- 
bodžiautojais ir gal net tinginiais, jeigu nebūtų 
drįsę ir pasiryžę aukotis — jeigu būtų likę nevedę. 
Panašiai vyksta susitariant gimdyti kūdikius: 
gimdytojams tai reiškia atsisakyti bent dalies 
abipusės ramybės. Tačiau, kai vedusiųjų meilė 
aukojama šiam tikslui, tai ji atgyja nauja ugnimi 
tėviškos ir motiniškos meilės formoje. Gimdyti 
daugiau kūdikių — tai atsakyti dalį meilės jau 
anksčiau pagimdytiems. O tačiau, kai vaikai turi 
brolių, seserų, jie yra tėvų mylimi ne mažiau, o 
tik šiek tiek kitokiu būdu. Skirti dėmesio sveti- 
miems vaikams, ar jų net prisiimti prie savo 
vaikų, tai reiškia apvaldyti ir apmarinti gal per 
didelę meilę, kokios tėvai galėtų turėti savo vai- 
kams. Tačiau meilė savo šeimai tuo nepanai- 
kinama, o tik tam tikra prasme pajvairinama. 
Visokioje meilėje telpa abu: mirtis ir 
prisikėlimas. Visokia meilė žmogų viena prasme 
numarina, kita prasme atgaivina. O tai yra 
nepalyginamai dar teisingiau, kalbant apie 
Dievo meilę. Tėvas Leonce de Grandmaison 
parašė aukščiau cituotą pasiaukojimą ne todėl, 

kad jo protas būtų buvęs užsidegęs kokia nors 
ypatinga mintimi, o tik dėl to, kad jo širdis degė 
meile tam, kuriam jis aukojasi. 

Čia kalbama ne apie jausminį prisirišimą, ne 
apie sentimentų pakilimą ar tik grynos valios 
veiksmą, o visos asmenybės atsidavimą Dievui. 
Tėvo Leonce de Grandmaison žodžiais, jo malda 
sekė iš jo „širdies“, o ne iš jausmų emocijos. 
Priešingai, emocijos nuo pat pradžios prieš- 
taravo tam aktui. Jis pats sako, kad tai jį „vertė“ 
ne meilės patraukimas, o tik gryna pareiga ir 
troškimas vykdyti Dievo valią. Jis pasisako 
neturįs į tai nei natūralaus, nei viršnatūralaus 
patraukimo. Aišku, buvo viršnatūralus patrau- 
kimas, bet be jokio reiškinio, pagaunamo kūno 
jausmais. Tai jis nori pasakyti, kai tvirtina, kad 
jis aukojasi su didele baime. Jis taip pat suprato, 
kad įsipareigoja kažkam nelogiškam. O tačiau jis 
negalėjo pasielgti išmintingiau. Taip yra visų 
žmonių gyvenime. Kai iš mūsų proto eilinės 
veiklos plotmės mes pereiname į gilesnę plotmę, 
tai prieiname prie proto sprendimų ir patrau- 
kimų, kurie yra verti pavadinti protingais, nors 
jie ir labai skiriasi nuo paviršutinės išminties ir 
paviršutinės logikos lygio. Čia troškimas at- 
siduoti, kilęs iš pačių intymiausių būtybės gel- 
mių ir turįs objektu ne kokį nors abstraktų 
idealą, o asmeninio Dievo valią, yra meilės gėris 
dviejų gyvų būtybių, dviejų asmenų ir kartu skir- 
tingas nuo ištikimybės tik kokiam nors principui 
ar įstatymui. 

Tik meilė įgalina mus neliguistam apsimari- 
nimui. Jeigu pats pasiaukojimas būtų tikslas 
savyje, o ne meilės išraiška, jeigu numirti pačiam 
sau būtų ne iš meilės, o tik numirti betiksliai, tai 
visas atsižadėjimas, apsimarinimas būtų be- 
prasmis. Tai būtų, natūraliai kalbant, nelogiš- 
kos vaizduotės pasėka. Jeigu tai būtų ne iš 
meilės, būtų aiškiai egoistinis, o gal net prieš 
prigimtį. Tačiau T. Leonce de Grandmaison pasi- 
aukojimo motyvo šaltinis yra pats Dievas. Dievo 
širdis įkvepia žmogaus širdį noru aukotis jam. 

T. Leonce de Grandmaison šiam savęs atsi- 
žadėjimui ryžosi ne tik iš asmeninės pažiūros į 
savo santykius su Dievu. Jis mąsto apie Dievo 
meilę jam pačiam ir kitiems žmonėms. Jis taip 
pat jautė atsakingumą ir to, ko Dievas gali laukti 
iš jo apaštalavimo kitų žmonių labui. Jis jautėsi 
šaukiamas tam pasiaukojimui ne vien tam, kad 
jis pats galėtų pilniau pasiaukoti Dievui, o kad 
galėtų tyresne intencija tarnauti kitiems. Tik 
pasiaukojimas aukštesnei meilei padeda be 
ypatingo skausmo atsisakyti kitokios meilės. 
Krikščioniško  apsimarinimo tikslas yra ne 
liautis mylėjus, o įsigyti didesnės meilės Dievui ir 
tiems, į kurių tarpą jis mus pasiųs. Krikščioniš- 
kas pasiaukojimas neveda į izoliaciją. Per pasi- 
aukojimą mes su meile pavedame Dievui tuos, 
kurie mums yra brangūs, trokšdami jiems gero, 
kokio gali duoti tik vienas Dievas. Mes tampame 
priemone tokio gero siekti. Tokiu būdu apvalome 
savo troškimus veikti į kitus, kurie galėtų būti 

žemiški, sumaišyti su savęs ieškojimu, lengvai 
suteršiami jausmingumu ar bent stoka nusi- 
žeminimo ir išminties. „Aš tai prisimu, kad 
galėčiau tarnauti Tau gryna intencija ir didesnei 
Tavo garbeinetodėl, kad aš būčiau beširdis, betkad 
tikiuiržinau,jog Tugaliatlyginti, sugrąžinti šimte- 
riopaitiems, kuriuos ašprivalaumylėtiirmyliu, ku- 
riems aš mažai kuo galėčiau padėti“. Šis gilus 
nusiteikimas, visą žmogišką būtį pavedantis 
tikėjimo dvasios veikimui, nėra nekentimas savęs 
ar neturėjimas meilės kitiems. Tai antgamtinė 
Dievo, artimo ir savęs meilė. Tai dieviškos meilės 
atgarsis žmogaus sieloje, tai Šventosios Dvasios 
veikimas, kuris mūsų sieloms duoda žodžių, kurių 
autoriai esame ne mes. 

Santykis tarp Dievo ir vadovaujamos sielos 
yra meilės paslaptis, bet kartu ir gailestingumo 
paslaptis. T. Leonce de Grandmaison pasineria 
aklu pasitikėjimu tame, kas atrodė tamsi naktis 
— nežinia. Tačiau, panašiai kaip šv. Paulius, jis 
žinojo, kuo pasitikėjo, ir suprato nesąs vertas tos 
meilės. Jis atsisakė ko nors prašyti, o vien tik 
paaukojo save. Jis neužmiršo, kad Dievo meilė 
negali būti tik paviršutinio prisirišimo paro- 
dymas, o nusidėjėliui, kurį jis nori išvaduoti, 
stato griežtus reikalavimus. Jis išpažįsta, kad iš 
Atpirkimo jis gavo viską, ko Dievo akyse jis buvo 
vertas, ir norėjo labiau suartėti su Dievu kaip 
atpirktas žmogus. Jis iš anksto sutiko su viskuo, 
ko Dievas tik pareikalautų iš atgailojančio nusi- 
dėjėlio, kokiu save jis laikė. Jis nesiartino prie 

Aukščiausiojo žmogiškai akiplėšiškai ar suktai. 
Jis pergerai suprato, kas yra šventumo Dievas ir 
kas yra jis pats. Tikrai antgamtinėje jo nuo- 
taikoje tilpo ir antgamtinės atgailos dvasia: ,,Aš 
sutinku būti traktuojamas ne kaip sūnus, o kaip 
tarnas, ne kaip draugas, o kaip atgailaujantis 
nusidėjėlis, pasiruošęs būti plakamas“. Tai 
žodžiai, panašūs į tuos, kuriuos Evangelija deda į 
sūnaus palaidūno lūpas. Žvilgsnis į save kaip į 
nusidėjėlį, kai žinome, kad buvome atpirkti, veda 
ne į nusiminimą, o į viltį. Žmogus, pasiekęs 
savos menkystės ir Dievo geresnio pažinimo, 
tampa pajėgus ramiai ir net su džiaugsmu imtis 
"dalykų, atrodančių negalimais. „Aš prisiimu šį 
aukos gyvenimą, nors tai man atrodo neįma- 
noma, visiškai virš mano jėgų, virš ir beveik 
prieš prigimtį... Noriu būti laimingas tokiame 
gyvenime, nors jį laikau labai toli virš mano 
nuopelnų“. 

Atsiliepimas į meilę — pažinti Tėvo 
širdį. Tik tikėjimo dvasia gali kurį nors paragin- 
ti imtis tokių žygių, kurie žmogiškai atrodo 
negalimi. Tik Dievo meilė — meilė slypinti ir 
nusidėjėlio širdyje, prisimenant Dievo 
gailestingumą, padaro ištvermę besąlygine, kuri 
žmogaus nežalojo, o jį tik papildo. Kadangi tokia 
meilė žmoguje yra tik Dievo darbas, tai mes 
privalome, jeigu galime drįsti to siekti, būti tikri 
Dievo meilės, kuris truputį savo širdies įdeda į 
žmogaus širdį. T. Leonce de Grandmaison malda 
visiškai perimta tikėjimu, o ne jausmais, savo 

drąsa ir pasitikėjimu buvo stebėtina. Jis suprato 
darąs nepaprastą auką. Jis sutiko ją daryti, nes į 
ją tikėjo: „Ją priimu su grynu ir tyru tikėjimu, 
pasitikėdamas, kad jeigu Tu jos reikalauji, tai 
duosi ir stiprybės pagal Tavo reikalavimą“. Ir 
užbaigia šiais paprastais žodžiais: „Aš pasivedu 
Tau“. 

Tokia nepaprasta drąsa buvo žmogaus, kuris 
drįso tikėti meile, drįso rimtai priimti Dievo 
šaukimą ir pasitikėti jo malone. Savimi jis 
nepasitikėjo, kaip pakartotinai pats sako, ir tai 
buvo jo tvirtybės šaltinis. Kad nuo to šaukimo jis 
nesitraukė ar jo neiškreipė, o aklai pasidavė jo 
reikalavimams, kad jam duoto uždavinio nesu- 
redukavo į mažas aukeles savo pasirinkimu ir 
savo nuožiūra, pagrindas buvo tas, kad į 
šaukimą jis reagavo ne kaip dosnus žmogus, o 
kaip giliai tikintis. 

T. Leonce de Grandmaison nežinojo, kur 
Dievas jį veda, kokių kančių teks patirti naujai 
pradedamam kely, ar kokių pralaimėjimų teks 
patirti, vykdant atrodantį neįmanomu savo 
pasiryžimą. Tačiau jis troško tik vieno: „Pildyti 
Tavo valią“. Šia valia jis pasitikėjo tikroje ramy- 
bėje, apvalytoje nuo visokių žmogiškų paguodų. 

io teologinio gyvenimo gelmėse jis atsidavė į 
Dievo rankas visiškoje ramybėje. Jis drįso 
ramiai galvoti, kad Dievas pakankamai jį myli, 
jeigu šaukia savo draugystėn, nors ir per tokį 
apsivalymą, jeigu Dievas parodė jam tiek savo 
dėmesio, kad iš jo daug ko tikisi, tai pasėkoje 

Dievas savo gailestingumu pagal savo reika- 
lavimus duos ir malonės. Jis drįso ramia viltimi 
melstis, kad vyktų Dievo valia, nes jis žinojo, kad 
ta Dievo valia — tai jo atleidžianti meilė. Nepai- 
sant, kas beįvyktų, jis buvo pasiryžęs bendra- 
darbiauti su Dievo meile, kuri ir uždega, ir nu- 
ramina. Teveikia Dievo valia nekliudoma. 
Sukrėstas, bet blaivus, jis buvo tikras, kad nebus 
apviltas. Jis atsisakė visų savo minčių, ir čia yra 
jo pasiaukojimo esme. Jis daugiau niekad nesi- 
kreips į Viešpatį, ką nors nutylėdamas ar sąly- 
godamas. Vietoje to jis ištarė besąlyginį AMEN 
tam meilės darbui, kurį norėjo jo širdyje įvykdyti 
šventumo Dievas. Jis suprato, kad Dievas pakan- 
kamai jį mylėjo, kad patrauktų prie savęs ir 
užvaldytų jo širdį čia, žemėje, ir amžinybėje. 

T, Leonce de Grandmaison suartėjo su trans- 
cendentiniu Dievu, su neapimamu, kuris yra 
Meilė ir Gailestingumas, kuris yra kartu ir 
baisus, ir guodžiantis, transcendentinis, nes 
begalinė Meilė ir mūsų visiškai neapimamas, 
tyra ir visa apimanti Meilė. Atpažinęs savo 
Dievą ir savo Tėvą, jis turėjo drąsos nevengti jo 
žvilgsnio ir neuždaryti savo ausų jo balsui. Jo 
atsakymas buvo pilnas pasitikėjimo, nors ir dre- 
bančiu balsu ištartas: „teesie Tavo valia“. Jo 
jausmai ir protas sumišo, bet jo teologiškas gyve- 
nimas atvėrė jo sielą Mokytojo veikimui ant- 
gamtinės ramybės dvasioje. Kaip jis pats sako, jo 
dvasinė būklė buvo aukščiausios įtampos, buvo 
gąsdinanti, tačiau neslegianti, buvo kažkas 

neįprasto, nes buvo sukelta visos eilės reika- 
lavimų, kuriuos prisiimti natūraliai būtų reikėję 
ne visus kartu, o mažiau tragišku būdu — vieną 
po kito, mažesniais pasiaukojimais. Tai supras- 
damas, jo dvasinis vadovas jam patarė „visus 
šiuos pasiaukojimus, jau padarytus ar kokius dar 
tektų padaryti vėliau, priimti visus kartu, nei- 
nant į jokias smulkmenas“. Ši įtampa negalėjo 
tesėti ilgai ar pasilikti nuolatiniu jaudinimosi 
šaltiniu. Jo susijaudinimą ir jo baimę turi užval- 
dyti ramybė ir pamažu perimti visas jo galias. 

Keliai tos ramybės siekiant. T. Leonce de 
Grandmaison svarstė sėkmingiausias jam 
prieinamas priemones, kad įgyvendintų prak- 
tikoje šį visa apimantį jo pasiaukojimą. 
Apsiraminęs jis apsisprendė, kaip jis sako, 
visiškai pasitikėti. Pirmiausia jis apsisprendė 
stengtis būti Dievo akivaizdoje. „Kadangi Dievo 
šviesoje, kurioje stengiuosi laikytis, Dievas yra 
kuo jis yra, o aš esu kuo jis nėra, taigi būdamas 
tvarinys, visiškai paeinantis iš Dievo, turiu būti 
visiškai jo: kadangi be mano nuopelnų — veltui 
pakeltas į dievišką sūnystę ir palaimintas iš to 
sekančiomis privilegijomis, tai aš jam priklau- 
sau ir turiu būti jam lojalus sūnus, rūpestingas 
savo Tėvo garbe ir bėsistengiantis tapti jam 
panašių; kadangi esu atpirktas mūsų Viešpaties 
Jėzaus Kristaus, kuris buvo už mane išduotas, 
tai turiu priklausyti Dievui kaip vienas iš- 
gelbėtųjų iš amžinos mirties laisvai pralieto 
kraujo kaina nekalto mano vyresniojo brolio Jė- 

zaus Kristaus; kadangi esu nusidėjėlis, naudojau 
Dievo malonę prieš jį patį ir dėl to, kad esu neiš- 
tikimas, tai privalau priklausyti Dievui kaip 
atgailotojas, kuriam atleista tik iš gryno gai- 
lestingumo, ir privalau būti pasiruošęs smū- 
giams, kokių esu vertas; kadangi, nepaisant 
mano nedėkingumo, Dievas pašaukė mane jo 
intymion draugystės ir dalintis jo mylimo Sū- 
naus gyvybe ir darbu, padarydamas mane 
vienuoliu, kunigu ir Jėzuitu, tai dėl to aš privalau 
priklausyti Dievu, kaip mūsų Viešpaties 
mokinys“ (Lebreton. o.c. p. 129). 

Gailestingojo Dievo meilės šviesoje T. Leonce 
de Grandmaison atidžiai pažvelgė į save: 
pirmiausia į tai, kas yra bendro kiekvieno 
žmogaus sąlygose, paskui į tai, ko jį pamokė 
patirtis apie jo paties trūkumus, tada jis priėjo 
prie praktiškų pasiryžimų. 

„Kadangi tyrai tarnauti Dievui iki dabar aš 
buvau trukdomas tam tikro menkavertiškumo, 
kuris mane vertė bijoti malonės ir abejoti jos 
veiksmingumu ir labiausiai mano prisirišimu 
prie natūralios ir žemiškos laimės, prisirišimu, 
mane nuvedusiu faktinai ir mano troškimuose 
siekti ramybės ir malonumų sutvertuose daly- 
kuose, žmogiškose tiesose, grožyje ir prisiriši- 
muose, mažai ką bendro turinčiuose su Dievu; 
kadangi ši nuotaika pavirto nuolatiniu kartelių, 
suprantant, kad mano širdis niekad neras žemėje 
tos pilnos ramybės, kurios ji trokšta; kadangi ši 
mano nuotaika nuvedė mane į aistringą prisi- 

rišimą prie mokslo, literatūros, meno, žmogiškos 
pagarbos, besimaišančios tarp Dievo ir manęs 
paties net ir maldos metu, kurstydami mano 
ambiciją ir norą patikti žmonėms, mano savi- 
garbą ir pasitenkinimą žmogiškomis paguo- 
domis ir keldami perdidelę natūralią baimę, kad 
galiu tuos malonumus prarasti, ir susirūpinimą, 
kad neturiu jų pakankamai; kadangi šis prisi- 
rišimas prie sutvertų daiktų kelia manyje di- 
džiausią susirūpinimą mano kaip vienuolio atei- 
timi ir gali būti man kliūtimi siekti šventumo, 
kurio reikalauja mano pašaukimas ir kuriam, aš 
tai žinau, Dievas mane pašaukė, kadangi, apy- 
tikriai sprendžiant, Dievas pašauks mane gyve- 
nimui, kuriame aš turėsiu atsižadėti šių mano 
prisirišimų, neatsižadant mokslo, bendravimo ir 
prisirišimų, mane išvedusių į gyvenimą, kur aš 
turėsiu siekti sėkmės, prie to neprisirišdamas, 
visomis savo jėgomis atsidėti mano mėgiamiems 
darbams, bet netampant jų vergu, labai mylėti, 
bet mylėti tik tyrai; ir kadangi tai reiškia gyventi 
apsuptam ugnies ir joje nesudegti, būti pasau- 
lyje ir būti ne pasaulio; kadangi man labai trūks- 
ta tvirtybės, kokios visa tai iš manęs reikalauja; 
kadangi, viso to nepaisant, mano pašaukimas 
vis tiek reikalauja iš manęs visa tai prisiimti 
ramiai ir net su džiaugsmu viską, kas, Dievo 
apvaizdai tvarkant, vyks mano gyvenime 
(sveikata, užsiėmimai, nepasisekimai, pralai- 
mėjimai, atsiskyrimas, nedėkingumas, klaidos, 
dvasinė sausra, apleidimas); ir kadangi mano 

vieno jėgų nepakanka tyrai tarnauti Dievo gar- 
bei: 

Tad pasiryžtu nužemintai maldauti Dievą ir 
pasitikėti ypatingomis malonėmis, kurių esu 
reikalingas, kad tesėčiau šiame nesavanaudiš- 
kame, džiaugsmingame, sūniškame atsidavime. 
Aišku, ši malonė yra sugebėjime matyti kiek- 
viename Dievo patvarkyme mano atžvilgiu labai 
išmintingą ir tėvišką jo ranką ant manęs ir 
visuose mano darbuose bei prisirišimuose matyti 
garbę ir meilę Tėvo, Mokytojo, Aukščiausio Drau- 
go, vienintelio visiškai patenkinančio Gėrio, kurį 
myliu. Jis yra tas, kurio aš noriu sau, kurio noriu 
kiekvienam kitam, ypatingai tiems, kuriuos 
mylėti labiau už kitus yra mano pareiga. Jeigu to 
nedaryčiau, mano vargai ir prisirišimai būtų 
nuostolingi man ir kitiems. Tačiau pasitikint, 
kad Apvaizda išlaikys mane šiose tyrose inten- 
cijose, aš patirsiu neapsakomų malonumų ir sau, 
ir kitiems, patirsiu niekad nesibaigiančio gėrio. 

Visa tai trumpai pakartojant, aš esu reika- 
lingas šio džiaugsmingo atsižadėjimo malonės, 
mylinčio ir drąsaus nesavanaudiškumo, taip pat 
intymios draugystės su mano Viešpačiu, su 
mano Dievu, šių malonių šaltiniu. Tik Jėzus 
Kristus gali man duoti šiuos dalykus, tik Šven- 
toji Dvasia gali juos man perduoti ir saugoti. 

Norėdamas bendradarbiauti su malone, aš 
ryžtuosi melstis, nes malda yra vienintelė 
sėkminga priemonė pasiekti šios dieviškos drau- 
gystės. Todėl aš bandysiu — ir šis yra konkretus 

mano rekolekcijų pasiryžimas — įgyvendinti 
labiau negu iki šiol šią vienybę su Dievu Tėvu ir 
Sūnum ir Šventąja Dvasia, ryte mano mąstyme 
sužadinant didesnį atsipalaidavimą ir visko pa- 
vedimą Dievui ir šventose mišiose, kurios mane 
tikrai sujungia su Dievu: ryžtuosi šį susivieni- 
jimą panaujinti dažnai, įsakmiai ir nuolatine 
intencija, pakeldamas širdį link Dievo, į jį kreip- 
damasis ar mintimis, ar net ir žodžiu, malda, 
sutikimo žodžiu, pareiškimais, kad Dievą statau 
pirm visko, atsipalaiduodamas nuo sutvertų 
daiktų, aukojant Dievui mylimus asmenis ar 
daiktus, kad apvalyčiau visas mano pastangas, 
mano prisirišimus gailesčiuų, nusižeminimu, 
padėka, prašymu“. (Lebreton, o.c. p. 129—131). 

io vienuolio mintys yra vertos dėmesio. Jis 
pirmiausia žvelgia į savo praeitį ir randa, kad jo 
dvasiniame gyvenime jam kliudydavo du daly- 
kai. Vienas — tai savotiškas menkavertiškumas, 
kurio pasėkoje buvo „sausas malonei ir abe- 
jingas jo veikimui“. O antras — „kartu nede- 
rantis mano prisirišimas prie mano natūralios ir 
vienuoliškos laimės“. Žvelgdamas ateitin, jis 
pramatė, kad ši antgamtinės dvasios stoka gali jį 
nukreipti nuo šventumo, į kurį Dievas jį šaukia. 
Jis taip pat pramato, kad realiame gyvenime 
aplinkybės pareikalaus iš jo dvejopo atsipalai- 
davimo. Dvasioje jis turės atsisakyti veiklos 
teikiamo malonumo ir kartu ramia siela ir 
džiaugsmingai priimti Apvaizdos skiriamas 
gyvenimo sąlygas, priešingas jo natūralioms 

aspiracijoms. Kelias, kuriuo eiti gali jam tekti, 
bus „drąsus ir su meile priimtas savęs atsiža- 
dėjimas“. Tai bus virš jo natūralių išgalių, tai 
reikalaus „ypatingos malonės“, kurios reikia 
prašyti ,,su nusižeminimu ir pasitikėjimu“. O tai, 
kaip jis sako, gali būti vaisius tiktai „intymios 
draugystės su mano Viešpačiu“. Todėl iš vienos 
pusės jo pasiryžimas turi būti siekti šios vie- 
nybės su Dievu maldoje ypatingais momentais — 
ypatingai mąstyme ir šv. mišiose, kur jis steng- 
sis pasiekti „didesnio atsipalaidavimo nuo su- 
tvertų dalykų, didesnio pasitikėjimo ir sūniško 
atsidavimo, atsižadant visų daiktų, juos pa- 
vedant Dievui“. Iš kitos pusės, kiekvienos dienos 
eigoje reikia vis pakartoti šią visų sutvertų 
daiktų atsižadėjimo ir prisirišimo prie Dievo 
nuotaiką. 

Tai yra ne vien gražūs žodžiai. Jie parašyti 
ne kokio laikino dvasinio pakilimo momentu, 
kuris rytoj galėtų nepasikartoti. Tai žodžiai 
tiksliai išnagrinėjusio save. Jis supranta savo 
užsimojimo turinį ir vertę ir šviesiai, šaltai 
svarsto konkretų pritaikymą savo pasiryžimo 
priklausyti Dievui. Iš plačių akiračių jis pereina 
prie praktiškų sprendimų derinimo su Dievo 
planu ir stengiasi viską svarstyti realiai. Jis 
pakyla į antgamtinę sūnystę. Nors nevertas 
Dievo malonės, kurią daug kartų jis panaudojęs 
blogai, nukreipdamas prieš Dievą, jis turi būti 
„kaip Viešpaties mokinys“. Kaip turėtų reikštis 
jo ištikimybė kasdieninio gyvenimo praktikoje? 

T. Leonce de Grandmaison nesirenka. Jis ir 
vėl seks tai, kas bus jam pasakyta. Jis paten- 
kintas, jausdamas Dievo šaukimą ir jį pri- 
derindamas prie savo temperamento, prie savo 
praeities, prie jam tenkančios veiklos. Jo 
kasdieninė nuotaika visada bus klusnumas. Jis 
nesikėsina susikurti „savą“ šventumo planą. Jis 
stengsis būti lankstus pasivesti Dievo planui. To 
plano smulkmenų jis nežino, bet jaučia, kad jam 
liepiama priimti jį aklai. Jo pagrindinė nuotaika 
yra nužemintos maldos nuotaika. Jis pasiduoda, 
žinodamas, kad šis pasidavimas yra daugiau 
Dievo veikimas jame negu jo paties ir kad šio 
dieviško veikimo vaisius turi būti ištvermė. 

Iš tolesnių jo žodžių atrodo, kad pradžioje 
kilęs jo susijaudinimas ir baimė jau nurimo. Jis 
rodo mažai dėmesio aukos sunkumui, o daugiau 
Dievo gerumui, kuris į tai jį veda. Jis mato, kad 
iš vienos pusės jis turi prašyti malonės matyti 
Dievo tėvišką gerumą, kaip kilmę visko, kas su 
juo vyksta, gi iš kitos pusės — žiūrėti į Meilės 
Tėvą kaip į tikslą, į kurį yra nukreiptos visos jo 
pastangos. Visuose jo dalykuose esminė realybė 
yra meilė. Kad jis galėtų visiškai atsiduoti 
Dievui, jis turi atsiliepti į meilę to, kuris teikiasi 
jį šaukti šventumo gyvenimui, nutildydamas 
visas jo žemiškas ambicijas ir natūralius troš- 
kimus. 

Galvoti vien apie Dievą nereiškia, kad reiktų 
užmiršti artimą. Tai reiškia mylėti artimą, 
norint, kad ir jis surastų Dievą. „Jis yra, kurio aš 

trokštu sau, kurio trokštu kiekvienam, ypatingai 
tiems, kuriuos mylėti daugiau už kitus yra mano 
pareiga. Jeigu malonė išlaikys manyje šią tyrą 
intenciją, aš laimėsiu sau ir jiems neapsakomų 
nenykstančių gėrybių“. Kaip praėjusių dienų 
maldoje, jo pasirinkimas lieka žmogaus, pasi- 
šventusio apaštališkam gyvenimui. Viskas nu- 
kreipia į asmeninio šventumo ir apaštališko 
darbo sėkmingumą. Iš sekančio sakinio mūsų 
dėmesio verti dar šie žodžiai: ,Kadangi teisingai 
17 tikrai tarnauti ir mylėti, kuriuos mylėti ir ku- 
riems tarnauti yra mano natūrali pareiga ar iš 
dėkingumo, ar iš savaime kilusios draugystės, tai 
turiu juos mylėti dvasiniu ir dieviškų jausmu, 
laisvu nuo visokio egoistinio priedo ir skirtu 
tesėti amžinai“. Čia jis parodo aiškesnį ir 
ramesnį supratimą, ką reiškia antgamtinis natū- 
ralus prisirišimas. Jo ankstesnės maldos kai 
kurie išsireiškimai buvo šiurkštoki. Jis kalbėjo 
apie šį gyvenimą, apie visišką savęs atsi- 
žadėjimą, ,kurį velnias laiko prie manęs kaip 
mirtį ir kuris yra mirtis“, „natūraliai fantastiška 
ir neišmintinga“. Jis sakė, kad radikali auka jam 
buvo „virš ir beveik prieš prigimtį“. Jis tada pa- 
liko Dievui atlyginti tiems, kuriuos jis paaukojo 
kartu su savim, kadangi jis pats mažai ką galėtų 
jiems padaryti. Dabar jis mato jau daug aiškiau, 
kad šis atpildas nebus priedas už jo dvasinį atsi- 
žadėjimą, o kad prisirišimų apvalymas panai- 
kina tik tai, kas galėjo būti žalingo jo artimui ir 
kad mylėti dvasiniai reiškia mylėti tikrai. Jis 

jau supranta, kad jo padarytas atsižadėjimas 
ateityje nebus gyvenimas, nepatiriant nieko, kas 
atitiktų jo natūralias aspiracijas. Jam aišku, kad 
norėti tik Dievo tarp jam malonių darbų yra virš 
jo jėgų. Jis mato, kad būtina tam sąlyga yra 
„intymus bendravimas su Dievu“. Ši vidaus 
drama galutinai išsiriša, aiškiai supratus, kad 
gyvenime pirmoji vieta priklauso maldai. Jis 
nepajėgia nugalėti savo menkystės jausmo, paly- 
ginto su Dievo malone, ir savo prisirišimo prie 
tvarinių kitaip, tik betarpiu kontaktu su Dievu, 
vis panaujinant „pagarbų pasitikėjimą“ ir 
„Sūnišką atsidavimą“, taip pat „atsipalaida- 
vimą nuo visų sutvertų daiktų“. Jis taip pat 
supranta, kad ši draugystė su Dievu yra taip pat 
dovana, „kurią tik Jėzus Kristus gali man iš- 
gauti, tik Šventoji Dvasia gali ją suteikti ir 
išsaugoti“. Galutinai jis supranta, kad jo siela 
turi tą dovaną lojaliai priimti. 

Taigi, kaip T. Leonce de Grandmaison 
supranta, pagrindinė problema yra ta, kad tikra 
malda ir santykis su Dievu turi tuo pačiu metu 
apimti kelis dalykus: „intymų bendravimą, pasi- 
tikėjimą, sūnišką atsidavimą, atsipalaidavimą 
nuo sutvertų daiktų, pasiaukojimą, gailestį, 
dėkingumą ir maldavimą“. Tie dalykai turi būti 
gilūs ir tam tikra prasme nuolatiniai. Susi- 
tikimas su Dievu, pradedant dieną, turi būti 
tiesioginiai ir netiesioginiai dažnai pakartotas 
dienos bėgyje. Didžioji pareiga ir kartu jėga yra 
gyventi maldos gyvenimu. Tai susivienijimas su 

Dievu Tėvu ir Sūnum ir Šventąja Dvasia, vyk- 
domas drąsiai suprantant, ir kas yra Dievas, ir 
kas žmogus, kurį Dievas šaukia dieviško sūniš- 
kumo gyvenimui. Šis intymumas su Dievu žmo- 
gui užtikrina džiaugsmingo atsidavimo ir nesa- 
vanaudiškos meilės pastovią nuotaiką, kas yra 
to intymumo antraeilė pasėka. Tik tokiu būdu 
gali būti įmanoma pasiekti ko nors virš žmogiš- 
kų jėgų, būtent: „labai mylėti ir mylėti tyrai, 
priimti ramiai ir net su džiaugsmu visokius Ap- 
vaizdos patvarkymus“. Taip Dievo akivaizdoje 
bus nugalėtas menkavertiškumo jausmas ir per 
daug natūralus prisirišimas prie sutvertų daiktų. 
Taip triumfuos tikėjimo dvasia ir tikrai viršgam- 
tiniai veikimo būdai. 

T. Leonce de Grandmaison dabar pasijunta 
pasiliekąs prie tų pačių uždavinių, kurie buvo 
prieš tai, tik jiems atsiduodamas dabar jau 
kitokioje dvasioje. Jis vėl grįš prie „mokslo, drau- 
gysčių, meilės“, jis vėl dalyvaus auklėjimo darbe, 
jis vėl mokys, vėl dvasiniai vadovaus, jis veiks 
viską, kas jam patinka, bet viską matys naujoje 
šviesoje ir viską atliks su gilesniu atsidavimo 
jausmu. Jis ne mažiau mylės savo darbą, bet iš 
darbo patiriamas malonumas bus apvalytas nuo 
žmogiškų priemaišų. Liks visur ir žmogiškas 
elementas, tačiau pakeistas. Viskas pereis per 
mirtį ir prisikėlimą, kurių šaltinis visada bus 
surastas Dievuje per maldą. Tai bus "kartu Dievo 
darbas jame ir jo paties darbas per prisikėlimą 
malonei. Tai bus darbas, atliekamas nesuardo- 

moje vienybėje, iniciatyva visada bus Dievo, bet 
siela stengsis visada su tuo sutikti. Tai bus gyve- 
nimas, kuriamas kartu, kuriame žmogus nedarys 
nieko, jeigu Dievas neveiks kartu su juo, ir 
kuriame Dievas nedarys nieko be žmogaus akty- 
vaus lojalumo. T. Leonce de Grandmaison nesi- 
kėsina pilnai suprasti šią Dievo ir žmogaus bend- 
radarbiavimo paslaptį. Jam pakanka tą paslaptį 
tikėti, žinoti, kad jis gali pasitikėti malone; ir 
jeigu jis tikrai yra priklausomas tos malonės 
paslapties, tai jis paskęs pasitikėjime ir atsi- 
davusioje maldoje. Dabar jis yra jau ramus, atsi- 
leido visa jo įtampa, jis jau drąsiai pasiryžęs 
antgamtiniams uždaviniams, kaip jis pats sako 
(lapkričio 5 d. užrašuose): 

„Kas liečia tvarinių net naudojimą, tos 
didelės mintys, tos kilnios Dievo vaikų mintys 
padės man būti laisvu nuo visokio savęs ieško- 
jimo. Aš noriu matyti visus tvarinius kaip Dievo 
darbą, jo tvarinius, jo draugus, jo priemones, jo 
meilės paveikslus ir skelbėjus. Tvarinius mylėti 
Dievuje reiškia norėti, kad jie visada pasiliktų su 
nesiliaujančiu Gėriu, su aukščiausia Meile; siekti 
jų pagalbos ir jiems padėti, siekiant šio Gėrio; 
suprasti, kad be šios dvasiškos perspektyvos aš 
kenkiu jiems, jie gali pakenkti man. Aš priimsiu 
be baimingo tyrinėjimo ir malonumus, ir skaus- 
mus, kurie man per juos ateis, mano darbuose, 
draugystėse, bet džiaugsmus apvalysiu, skaus- 
mus pašvęsiu dažnu kreipimusi į Dievą, pareikš- 
damas, kad esu ir pasiliekų atsidavęs į jo tėviš- 

kas rankas, ne tik todėl, kad taip privalau, bet ir 
mano laisvu pasirinkimu ir iš meilės, ir kad taip 
prisimu iš anksto visus jo laisvos ir aukščiau- 
sios apvaizdos patvarkymus, prašydamas pada- 
ryti mane per tuos patvarkymus visada ati- 
tinkantį jo vienatinio Sūnaus aukščiausią 
pavyzdį visokio dieviško sūniškumo šiame 
pasaulyje ir žmonių teikiamą Dievui visokią 
garbę. Mano kančia ir darbas padarys mane 
panašų Jėzui, gyvenusiam žemėje, ir mano siela 
malonės pagalba vidiniai bus panaši jo sielai; 
sielai Sūnaus, Apaštalo ir žmogaus Draugo“. 

O prie šio jo pareiškimo jo biografas T. 
Lebreton prirašo šį komentarą: ,,Paskutinę turėtą 
baimę išblaško galutinis žodis: Dievo malonė. 
Žmogus negali pasitikėti tik savo jėgomis, gyven- 
ti tokiu savęs atsižadančiu gyvenimu ir laisve 
nuo visokių žemiškų prisirišimų. Tačiau Dievo 
malonė gali į tai mus nuvesti“. 

Dabar T. Leonce de Grandmaison aiškiai 
mato tikslą, kurio jis siekia, Mokytoją, kuris jam 
vadovauja, ir jėgą, kuri jį ragina. Tolesni jo mąs- 
tymai parodo dar daugiau šviesos ir pasi- 
tikėjimo. 

Dievo vaikai ir Jėzaus mokiniai. Beskai- 
tant, kas iki šiol buvo pasakyta apie T. Leonce de 
Grandmaison, ne vienam gali kilti mintis, kad 
tai vieno kito, gal tik reto vienuolio išgyvenimai, 
o mums, eiliniams krikščionims, tai nei aktualu, 
nei įdomu, nei praktiška. Tačiau gyvenimo prob- 
lema, kaip ją pavaizduoja T. Leonce de Grand- 

maison, yra tokia pat kiekvieno krikščionio 
gyvenime. Ją turi atvirai sutikti ir šių dienų 
kiekvienas krikščionis, kuriam rūpi gyventi savo 
tikėjimu. Tikinčiųjų ne tik elito dabartis yra 
reikalaujanti. Ji reikalinga autentiško krikščio- 
niškumo: ne pakrikusio, kuris krikščionį 
nukreiptų nuo savo kaip žmogaus pareigų, ji 
nenori pasaldinto krikščioniškumo. Ji reikalauja 
gyventi krikščioniškumu, priderintu prie laiko 
reikalų ir aspiracijų, o tačiau ne kompromisais ir 
derybomis nuvertinta religija. Šis klausimas, 
kurį krikščionių elitas supranta, liečia visus 
tikinčiuosius, visų žmonių tikslas yra tas pat, 
kiekvienam turi rūpėti, kaip to tikslo siekiama. 

Krikščioniškas humanizmas nėra kokia nors 
spiritualizmo forma. Krikščioniška socialinė 
veikla yra daugiau negu tik asmenybės žemiško 
pakėlimo forma ar programa. Krikščioniška 
moterystė yra daug daugiau negu moterystė, tik 
šiek tiek pakylanti virš vulgaraus pasitenkinimo 
lygio. Krikščioniškas auklėjimas yra daug 
daugiau negu tik humaniškumas. Tų visų sričių 
esminė dalis turi būti įsipareigojimų ir atsiža- 
dėjimo derinimas. Krikščioniško humanizmo 
žymė yra ta, kad jame telpa tikra mirtis žmogiš- 
kai pusei ir kartu gyvas interesavimasis 
kiekvienu žmogumi. Krikščioniška socialinė 
veikla gali pagerinti dirbančiųjų klasės būvį, tik 
gilinant neturto dvasią tų, kurie naudojasi page- 
rėjusiomis darbo ir gyvenimo sąlygomis. Tikin- 
tysis gali siekti moterystės krikščioniško idealo 

tik tada, jeigu vedusiųjų Dievo meilė viršija jų- 
dviejų meilę vieno kitam. Krikščioniškas auklėji- 
mas tik tada yra vertas tokio vardo, jeigu jau- 
nuoliai yra auklėjami vystyti savyje 
krikščioniškų reikalavimų supratimą ir 
vykdymą. 

Tokios pusiausvyros siekimas būtų apgau- 
lingas ir neįmanomas, jeigu siektume tik pusiau- 
svyros, 0 ne ištikimybės gyvajam Dievui. 
Psichologiškai yra didelis skirtumas save klausti 
tik, ar kuris konkretus atvejis yra geras ar 
blogas, ir klausti, ar tai derinasi su Dievo balsu, 
kuris mus myli ir kuriam mes esame pašvęsti. 
Tačiau reikia mums žengti pirmyn dar vieną 
žingsnį. Turime tikėti ne tik į Dievo balsą, o ir į 
jo malonę. 

Per šiuos asmeninius santykius su gailes- 
tingumo Dievu mylime save, tiksliau pasakius, 
būdami artimai susirišę su Jėzum Kristum per 
maldos nuotaiką, žemiškų uždavinių imamės ant- 
gamtiniu būdu ir sveikai atsipalaiduojame nuo 
tvarinių. 

Jeigu  pasitenkinsime tik išpažindami 
abstrakčią moralę ir Dievo įstatymus statysime 
vieton paties Dievo, mes galėsime surasti krikš- 
čionių humanizmo ir socialinės pažangos prin- 
cipų, tačiau nepasieksime krikščioniško huma- 
nizmo ir Bažnyčios socialinio mokymo, koki jie 
yra savyje. 

Marksizmas turi daug patrauklių aspektų ar 
Jehovos liudininkai yra labai dinamiški, tačiau 

krikščionybės neprilygstamas elementas yra tas, 
kad krikščionys išsigelbėjimo ir išganymo siekia 
meilėje ir meilės skatinami. Krikščionys nesame 
tik gynėjai kurios nors ideologijos, o esame 
žmonės, mylį visa savo širdimi. Todėl į viską mes 
žiūrime skirtingoje šviesoje. Mes esame kartu ir 
giliai įsipareigoję, ir tačiau atsižadėję, domimės 
žmogiškomis realybėmis ir kartu išsilaisvinę iš 
visų praeinančių dalykų. 

Mums reikia suprasti, kad Dievas yra vertas 
būti mylimas ir kad mes turime skleisti Dievo 
garbę, jo garbinimo ir maldos dvasią, kas 
suteikia krikščioniškai moralė nesikeičiantį 
charakterį, ypatingai moterystės ir darbo krikš- 
čioniškam supratimui. 

Mes esame ne tik aiškintojai žmogaus 
teorijos, moralės principų, žmogiškos dvasios 
filosofijos. Pirmoje vietoje ir aukščiau už viską 
mes esame Tėvo vaikai ir Kristaus mokiniai. 
Išganytojas gyvena mumyse mūsų gyvenimu, ir 
mes mūsų gyvenimu gyvename kartu su juo. 
Mūsų tarpe ir kiekviename iš mūsų yra prisikėlęs 
Kristus. Mes juo tikime, juo pasitikime. Esame jo 
pamokyti, kad įstatymo saugojimas ir tiesos gy- 
nimas turi eiti iš širdies. Pirmas įstatymas yra 
mylėti Dievą visa širdimi, visa siela, visomis 
jėgomis. Mes privalome mylėti Dievą ir būti jo 
malonės tarpininkai, kad jis būtų plačiau 
mylimas. Tik tada mes galėsime saugoti kaip rei- 
kiant ir kitus įstatymus. 

Mūsų Dievas egzistuoja asmeniniai. Tai yra 

esminis dalykas. Mes negalime rišti mūsų klau- 
simų tik mūsų proto idėjomis ir tik mūsų valios 
sprendimais. Mes negalime būti autentiški krikš- 
čionys be kompromisų ir be savų prietarų, be 
savų menkysčių kitaip kaip tik vienybėje su Kris- 
tum. Pavyzdžiui, jeigu moterystė yra kokia ji turi 
būti, tai abu vedusieji mato aiškiau, kiek prisi- 
rišimo ir kiek atsižadėjimo juodu privalo turėti 
materialiniams dalykams. Vienybė tarp vyro ir 
moters didelėje dalyje susideda iš dosnaus ir 
gerai išbalansuoto neturto dvasios. Iš kitos 
pusės, jeigu šioje srityje juodviejų tarpe nėra su- 
tarimo, tuo atveju juodu bus dar mažiau pasi- 
laisvinę nuo prisirišimo prie medžiaginių dalykų. 
Pasėkoje atsižadėjimo pasėkos bus sunkesnės ir 
stokos moralinės jėgos. 

Tai yra tiesa, kalbant apie visokį krikščio- 
nišką gyvenimą. Tik mūsų asmeninė vienybė su 
Dievu, esančiu mūsų gyvenime, padės mums, 
gyvenantiems pasaulyje, nebūti pasaulio. Mes 
turime gyventi su Kristum, kuris mirė ir vėl prisi- 
kėlė, džiaugdamiesi mums parodytu Dievo gai- 
lestingumu ir atsiduodami malonei, neužmirš- 
dami jo reikalavimų ir neabejodami, kad jis 
mums padės. 

Yra neįmanoma turėti sveiką nuovoką, kiek 
mes turime nusileisti prigimčiai ir ko turime jai 
atsakyti, jeigu nepasiliksime per malonę atmo- 
sferoje vienybės su Dievu. Kadangi be šios vie- 
nybės mūsų abstraktūs, metafiziški ar psicho- 
logiški svarstymai gali būti apgaulūs, tai reikia 

pakilti į aukštesnę plotmę, kad suprastum teisin- 
gus ir konkrečius malonės kelius, kurie, nepanai- 
kindami prigimties, reikalauja numirti ir tapti 
prisikėlimo dalininkais. 

Kaip mums pasekti keliu, panašiu į T. 
Leonce de Grandmaison? Būsime ant gero kelio, 
priimdami krikščionišką tikėjimą, laikydamiesi 
Kristaus atneštos vilties ir laikydamiesi 
įstatymų, kurių pirmasis ir svarbiausias yra 
meilė. Tai yra teologinio gyvenimo eiga, kokio 
reikalauja antgamtinė meilė ir net paprasčiau- 
sias teisingas tikėjimas, kuris yra tos pačios 
prigimties kaip ir mistikų patiriamas santykiau- 
jant su Dievu. Taigi ir mažiausias tikrai gyvos 
meilės laipsnis yra ta pati Dievo meilė, kurią 
išpažino ir kuria gyveno ir patys didžiausieji 
šventieji. Dievas nereikalauja, kad visi tikintieji 
pasiektų vienodo aukšto tobulumo laipsnio, 
tačiau jis reikalauja visus eiti tuo pačiu keliu, ta 
pačia kryptim. Yra kiekvieno žmogaus asme- 
ninis interesas pasiekti kiek įmanoma aukš- 
tesnio tobulumo. 

Visų tikinčiųjų pašaukimas yra Dievą pažin- 
ti ir jį mylėti, būti lojaliais šventumo Dvasiai 
Jėzaus Kristaus asmenyje ir Jėzaus paliktu keliu. 
Visi esame ar būsime gundomi priimti Jėzaus 
pamokymus, nepasiduodant pačiam Jėzui, būti 
tik principų žmonėmis, užuot mylėjus Jėzų ir 
buvus jo mylimais. Jeigu pašvenčiame mūsų 
gyvenimą kokiam nors reikalui, bet nepasiduo- 
dame Dievui, tai mes išpažįstame žmogaus sąvo- 


218 


ką ir idealą individualinio ar kolektyvinio 
progreso, kuris esminiai nesiskiria nuo metafizi- 
niais dėsniais pagrįstų filosofinių sistemų. Tuo 
atveju mes jau nebūtume vadovaujami antgam- 
tinės srities principų ir aiškiai nesuprastume, 
kaip suderinti įsipareigojimą ir neprisirišimą. Iš 
kitos pusės, jeigų mes duodamės savo sielą 
pripildyti tikėjimu, viltimi ir meile ir būti val- 
domi Dievo, kuris leido mums gyventi ir numirti, 
tai suprastume, kad T. Leonce de Grandmaison 
problemos buvo tokios pat, kokios yra ir mūsų, ir 
kiekvieno krikščionio problemos. Ir paprasčiau- 
sio krikščionio, vargingai tęsiančio savo 
egzistenciją pasaulyje, ir tobuliausio vienuolio, 
priklausančio  griežčiausiam ordinui, pašau- 
kimas pagrindiniai yra vienodas. Dievas gali 
pareikalauti iš kiekvieno, panašiai kaip iš T. 
Leonce de Grandmaison, mylėjusio mokslą litera- 
tūrą, mokymą, dvasinį vadovavimą to viso atsi- 
žadėti ir palaidoti savo vienuolyno ar kitokio 
gyvenimo tyloje. Kito jis gali reikalauti pasilikti 
pasaulyje. Yra žmonių, kurie visame savo 
gyvenime niekad nė nebandė ar bandydami 
nepajėgė taip atsistoti Dievo akivaizdoje, ką 
viena proga padarė T. Leonce de Grandmaison. 
Dievas tačiau reikalauja kiekvieną pagal kiek- 
vienam duotą šviesą ir pagal ypatingus Apvaiz- 
dos veikimus spręsti ir veikti tuo pačiu pagrin- 
diniu klusnumu malonei. Iš visų krikščionių 
reikalaujama gyventi antgamtiniu gyvenimu ir 
atsiduoti Kristui, jį sekti Kristaus pirmiesiems 

mokiniams duotu įkvėpimu, per kurį jie pažino 
Jėzų kaip tikro gyvenimo davėją net pat pra- 
džioje jo viešo pasirodymo. Iš visų yra reikalau- 
jama tęsti savojo gyvenimo atsivertimą, kurie po 
Sekminių įtikėjo į Kristaus prisikėlimą ir jo 
buvimą krikščionių bendruomenėje, bekeliaujan- 
čioje amžinosios bendruomenės link danguje. 
Gyventi  prisikėlusio Kristus antgamtiniu 
gyvenimu tai gyventi malonėje antgamtinės 
meilės nuotaikoje. Iš kiekvieno krikščionio labiau 
už visa kita reikalaujama meilės, pagrįstos tikėji- 
mu ir tveriančios viltyje. Tačiau šis palaimingas 
nusiteikimas yra vaisius malonės, kurią priimti 
mes turime rimtai ir su kuria bendrauti reikia 
maldos keliu, nusižeminusio dvasios beturčio 
maldos keliu, kuris žino savo Tėvo širdį ir 
supranta savo reikalus. Kiekvieno krikščionio 
sielos nuotaika turėtų būti Marijos „teesie pagal 
Tavo žodį“. 


220 


KETVIRTA DALIS 


PRALAIMĖJIMUS PAVERSTI 
LAIMEJIMAIS 


VII 
KANČIOS PROBLEMA 


Kentėjimų religinė problema. Problema, 
kurią žmogui tenka nuolat ir jautriai sutikti, yra 
kaip žiūrėti į kentėjimus. Savaime pasisiūlo du 
atsakymai: vienas yra grynai biologinės pri- 
gimties, kitas yra vidinio gyvenimo. 

Pirmas atsakymas yra: naikinti tą blogį kaip 
tik įmanoma. Dalinai mums atsako ar nors pade- 
da mokslas, padėdamas mums geriau suprasti, 
kaip elgtis su medžiaginiais dalykais ir savo 
kūnu. Tačiau tai duoda tik dalinius atsakymus. 
Medicinos mokslo pažanga niekad nepasieks to, 
kad taptų nereikalingi savęs valdymas ir nuo- 
taika kilniai kentėti. Net ir pasaulyje, kuris, 
moksliniai kalbant, yra tobulai sutvarkytas, 
visada bus įvairių įvykių, kokius žmonės laiko ir 
vadina nelaimėmis, visada bus ligų, visada bus 
mirtis, t.y. kūniškos gyvybės užbaiga. Žmogus 
visada klaus ir visada lauks atsakymo, kokia yra 
žmogaus kentėjimų ir nelaimių vertė. 

Kentėjimas mokslo žmoguje mūsų neatpa- 
laiduoja nuo siekimo tokio aiškumo, kuris paten- 

kintų mūsų širdį ir sielą. Filosofų uždavinys 
nagrinėti blogio problemą, ir kiekviena filo- 
sofinė sistema skiria svarbią vietą kentėjimų 
kilmės ir jų reikšmės klausimui. Tų, kurie priima 
buvimą vieno ar kelių dievų, valdančių pasaulį, 
klausimas, kaip reaguoti į įvairias nelaimes, 
priklauso kito klausimo: kokiu tikslu Aukščiau- 
sia Būtis, kurios žmogus priklauso, siunčia ar 
nors leidžia bandymus-kentėjimus, nelaimes? 

Taigi, kentėjimų problemą turi svarstyti ir 
visokia religija. Tikrumoje, daugelis religijų tik 
tuo klausimu yra pagrįstos, o primityvios religi- 
jos ir yra tik priemonė, kaip panaudoti nema- 
tomas jėgas kentėjimams nugalėti. 

Kentėjimų problema domina ypatingai tuos, 
kurie turi gero visagalio Dievo sąvoką. Šiuo keliu 
ir krikščionys privalo spręsti šį klausimą. Krikš- 
čionybės steigėjas pats yra Kentėjimų vyras, 
prikryžiuotas, miręs, prisikėlęs iš mirties, didelis 
kentėtojas, kurio kančia nuvedė jį Tėvo dešinėn. 
Jo mokslas sujungia palaiminimus su mirtimi 
sau, jo gyvenimas pateikia programą veiklai, jis 
nori, kad mes sektume juo per bandymus į garbę. 
Jo išganingas darbas yra atidaryti kelius, 
kuriais mes galime juo sekti. Krikščionybė mums 
pasako, kad kentėjimai yra nuodėmės pasėka. 
Angelų ir žmogaus nuodėmė tiek palietė ne vien 
žmogų, o visą pasaulį, kad žmogaus protui per- 
sunku tai suprasti, net pažinti. Žmogaus nuo- 
dėmė ne tik jį atskyrė nuo Dievo, o sužalojo ir 
kūninę jo prigimtį. Žmogus tai laisvai prisiėmė, 

nes Dievas buvo jį įspėjęs, kad nuodėmę-neklus- 
numą seks pasėkos, kurias savo kalboje mes va- 
diname bausmėmis. Atpirkimu Kristus grąžino 
žmogui galimybę grįžti ir būti su Dievu, tačiau 
Atpirkimas nepanaikino fizinių-medžiaginių 
nuodėmės pasėkų. Mes kiekvienas patiriame tų 
pasėkų ne kaip bausmę už mūsų asmenines nuo- 
dėmes, o kaip pasėką angelų, pirmųjų žmonių ir 
daugybės nuodėmių daugelio žmonių. Mes 
nesame linkę svarstyti nuodėmes pasėkų nei 
mums patiems asmeniniai, nei žmonijai bendrai. 
Krikščionybė moko, kaip nekaltas asmuo turi 
prisiimti pirmųjų žmonių nuodėmės pasėkas ir 
kaip iš jų pelnyti sau gero. Kentėjimų prisi- 
ėmimą krikščionybė laiko priemone nugalėti nuo- 
dėmę Kristaus aukos dėka ir net nugalėti pačius 
kentėjimus, kurie nuodėmingam žmogui tampa 
moralinio pakilimo priemone. 

Prieš nagrinėdami krikščionišką atsakymą, 
trumpai pažvelkime, ko mes galime laukti iš 
mūsų proto iš vienos pusės ir tikėjimo iš kitos 
pusės. 

Protas ir tikėjimas. Mūsų kentėjimai būtų 
didelis priekaištas krikščionių suprantamam 
Dievui, jeigu dieviškas gerumas ir žmogui tenką 
ištyrimai būtų aiškiai nesuderinami. Reikia 
sutikti, kad šis klausimas nėra tiek aiškus, kad jį 
kiekvienas lengvai suprastų. Mums skersai kelio 
stovi klausimas „kodėl“. Šis klausimas mus per- 
sekioja ir tik žmogiško atsakymo į jį neturime. 

Neišrišamas? Taip žmogaus protui šis klau- 

simas dažnai atrodo, ir jeigų mūsų tikėjimas 
mūsų neapgauna, tai, bendrai imant, turėtų atro- 
dyti taip: atsakymas į klausimus, sekančius iš 
Dievo veikimo ar jo kelių santykiuose su mūsų 
pasauliu, turinčiu amžiną paskyrimą, negali 
paaiškėti svarstomas be ryšio su Atpirkimo 
paslaptim. 

Taip, filosofija gali mus apšviesti, bet jos 
nepakanka mūsų tikėjimui. Tikrumoje filosofija 
negali mūsų patenkinti, nes žmogaus gyvenimas 
vyksta sąryšyje su dieviška iniciatyva, sekančia 
iš mūsų neužtarnautos jo meilės mums, kuri filo- 
sofijai yra nepasiekiama. Netikinčiam kentė- 
jimai ir iš jų sekąs papiktinimas negali baigtis 
tik pasaulio supratimu be ryšio su religiniu įsi- 
tikinimu. Priešingai, kai netikintis piktinasi 
kentėjimais, jam reikia parodyti krikščioniško 
tikėjimo aspektą, kurio jis gal niekad nepažino ar 
užmiršo. Jeigu netikintis nori suvokti gyvenimo 
prasmę, visų pirma jam turi būti parodytas tikėji- 
mo Dievas, o ne tik Pirmoji Būtis, kurią jis gali 
surasti ir savo protu. Jeigu paliktas vienas sau 
žmogaus protas nepajėgia suderinti Dievo ir su- 
tverto pasaulio trūkumų, jeigu tik tikėjimas gali 
nuraminti sielą, jaudinamą kentėjimų, tai šis 
faktas tvirčiau kalba už tikėjimą negu už prie- 
kaištus tikėjimui. 

Krikščioniui būtų keista procedūra aiškinti 
kentėjimus be ryšio su Kristum ar bandyti tei- 
sinti Dievą, aplenkiant žmogaus nuodėmę ir 
Atpirkimą. Ar nesame gundomi lengvai taip 

pasielgti? Prarandame iš akių ir minties faktą, 
kad konkreti santvarka, kurioje mes gyvename, 
mus šaukia į antgamtinį gyvenimą. Mes protau- 
jame, užsimiršdami, kad turime tikėjimą, 
sakantį, ne tik kad Dievas yra, o primenantį ir 
Atpirkimą. Tikėjimas gali mums padėti priimti 
atsakymą į kentėjimus, kurie šaukiasi krikščio- 
niškos aukščiausios paslapties — nuodėmės ir 
atpirkimo paslapties. Krikščionybės duodamo 
atsakymo į kentėjimų problemos klausimą pri- 
ėmimas užbaigia maištavimą, kylantį iš kentė- 
jimų paslapties. Tikėjimas neturi tikslo pateikti 
tokios doktrinos, kuri paaiškinta padarytų 
nereikalingu tikėjimo aktą. 

Tačiau net ir neieškant paslapties, telpan- 
čios kentėjimų būtinume, krikščioniška doktrina 
mums padeda geriau suprasti ir priimti Dievo 
mintis. Žinoti matematikos teoremą ir žinoti ar 
pažinti kurį nors asmenį nėra tas pat. Supra- 
timas derinasi su paslaptim ir gali daug padėti, 
jeigu paslaptim daugiau domimės. Savo artimą 
geriau pažįstame, matydami jį kaip asmenį, 
labai skirtingą nuo daiktų, turintį įgimtų talentų, 
kuriuos žmogui gali duoti vien tik Dievas. Taip 
yra ir kalbant apie Dievą. Juo geriau jį supran- 
tame ne tik kaip pirmąją priežastį pasaulio išaiš- 
kinimui, o kaip tą, kuris mus myli stebėtinu ir 
paslaptingu būdu, tuo geriau suprantame ir jo 
veikimą. Ir tai ne tiek dėl to, kad giliau įžvelgė- 
me jo veikimo motyvus, kiek dėl to, kad tobuliau 
derinasi su juo mūsų siela. 

Protas gali mums padėti atspėti, kas yra 
Dievo širdyje, t.y. Dievo mintis ir valią. Protas 
gali paruošti kelią priimti Dievą, kuris yra Meilė 
ir kuris nepanaikino kentėjimų, duodamas tačiau 
mums galimybės iš kentėjimų susirinkti dvasinių 
turtų. Vis tiek tačiau tai suprasti vien protas gali 
tik nepalyginamai silpniau negu tai pasako 
Dievo apreiškimas. 

Gera yra būti išmintingu, kad geriau supras- 
tume „gyvąjį Dievą“, bet nepalyginamai yra 
geriau būti panašiu Dievui. Krikščioniškas 
atsakymas į kentėjimų problemą nėra mokslinis 
atsakymas, bet nėra ir sentimentalus. Norint jį 
suprasti, reikia ne vien aštraus proto ar paviršu- 
tiniškos emocijos, o reikia visos asmenybės 
bendradarbiavimo. Priimti kentėjimų faktą 
reikia daugiau negu tik protauti ir jausti. Reikia 
deramu būdu būti ir gyventi. Šis yra kelias, 
kuriuo ne tiek įrodymais, kiek dvasiniu bendra- 
vimu išmokstame priimti kentėjimus. Kad galė- 
tume kitiems padėti suprasti Viešpatį, reikia būti 
su juo. Kitiems padėdami priimti meilės Dievą, 
kuris nepanaikino kentėjimų, mylėdami Dievą, 
turime suprasti ir mylėti kenčiančius. Mes 
negalime ką nors įtikinti krikščionių supran- 
tamo Dievo buvimu kitaip, tik išmokydami Dievą 
mylėti. O išmokyti kitus mes galime tiek, kiek 
patys mylime tuos, kuriuos norime mokyti, ir tą, 
kurį siūlome mylėti. 

Tiesa, kad kentėjimai nėra visa Dievo prob- 
lema. Krikščioniško atsakymo į kentėjimų prob- 

lemą teisingumas nėra vienintelis klausimas, 
kurį reikia svarstyti, vertinant mūsų tikėjimo 
pagrindus. Tačiau kitų bendresnių klausimų čia 
neliesime. Užteks pastebėti, kad nei netikintis, 
kuris nori suprasti krikščionišką pasaulio 
aiškinimą, nei tikintis, varginamas kentėjimų 
problemos, nesugebės priimti Kristaus dvasios 
kitaip, kaip visiškai pasivesdamas Kristui. 
Toliau pasvarstykime kai kuriuos žmogaus proto 
keliamus klausimus. 

Kentėti su kuo nors ir už ką nors. Visi 
sprendimai apie pasitaikančius šiame pasaulyje 
įvykius turi savo vertybės laipsnius. Todėl, jeigu 
norime suprasti ką nors iš Dievo darbų, yra 
svarbu suprasti, kas Dievo akyse yra esminio, 
t.y. kas yra esminio savyje, o ne pagal momento 
mūsų įspūdį. Vertybės, kurių siekia Dievas tva- 
rinijoje, yra moralinės vertybės. Palygintos su 
šiomis, visokios kitos vertybės Dievui yra tik 
priemonės ir tik tokiomis turėtų būti ir mums, 
Net filosofija negali mums pasakyti, kaip 
konkrečiai pasako patirtis, kad išbandymai-ken- 
tėjimai dažnai būna turtų šaltinis. Dvasios 
triumfai mums yra tik tiek verti, kiek jie mums 
kainavo. Kančia reikalauja iš mūsų pusės pa- 
stangų, kurių mes nebūtume parodę ir iš savęs 
nebūtume reikalavę, jeigu nebūtų tekę kentėti. 
Daug sielų savo dvasinį pakilimą yra skolingos 
kentėjimams. Galima net pasakyti, kad kančia 
yra nepakeičiama nieku kitur ir kilnų tikslą 
asmuo laisvai pasirenka kančią, net mirtį ir jau- 

čiasi tuo laimingesnis ar moraliai nors pasi- 
tenkinęs, juo daugiau teko pakentėti dėl pasi- 
rinkto tikslo. 

Evangelija patvirtina ir praplečia proto 
išvadas. Kristus mums primena, kad negali būti 
didesnės nelaimės, kaip prarasti savo sielą, t.y. 
išganymą ir kad ją išgelbėti galima tik visa kita 
naudojant jos išganymui. Kristus davė mums 
pavyzdį pats savo asmeniu. Jis paliko mums 
priemones jo klausyti ir juo pasekti. Jis kentėjo, 
kad ir mes galėtume pakelti panašius kentė- 
jimus, kad mes mokėtume iš savo kentėjimų 
patirti naudos. 

Krikščionybė padeda kentėjimus įprasminti 
ir tokiu būdu duoda mums tai, ko kenčiant 
labiausiai reikia. Ji atpalaiduoja mus nuo mūsų 
pačių, grąžindama mums motyvus gyventi ir 
veikti, t.y. atsiduoti. Neviltis yra nesugebėjimas 
pasistengti. Mes esame nuo to apsaugoti, jeigu 
surandame ar turime raciją norėti mūsų nelaimę 
pergyventi. Net ir nelaimė gali įgyti savo vertę, 
kai ji padaroma atsižadėjimo objektu. Krikščio- 
nys turi tą privilegiją visada turėti ką paaukoti, 
ką mylėti. Kraštutinė nelaimė yra mirtis. O 
tačiau ir jos nelaikome nelaime, kai žmogus savo 
gyvybę atiduoda už laisvai pasirinktą kokį nors 
kilnų tikslą, pvz., už ištikimybę Dievui, už savo 
tautą, tėvynę, net už vieną asmenį, kaip mūsų 
laikais yra padaręs kapucinas vienuolis Maksi- 
milijonas Kolbe, prisiimdamas mirties bausmę 
vietoje pasmerkto nekalto darbininko belaisvio. 

Krikščionybė, pateikdama mums užsimojimų 
ir išbandymų prasmę, pakelia mūsų dvasią, gai- 
vina mūsų pasitikėjimą. Kristus kentėjo, kad 
mes galėtume suprasti mums tenkančius kentė- 
jimus. Mes galime ir turime būti jo pergalės dai- 
lininkais prieš kančią ir mirtį. 

Bet kam tokia aukšta kaina ir tiek daug nuo- 
stolių? Jeigu kančia suprasta, kaip ką tik kalbė- 
ta, įgyja prasmę, tai ta prasmė pateisina Tą, 
kuris paties žmogaus užtrauktus kentėjimus 
paliko, jų nepanaikino žmogų atpirkdamas. 
Tačiau ar nėra ko stebėtis tuo, kad Dievas mums 
leidžia, kad mūsų moraliniai laimėjimai tiek 
daug kainuotų? Be to, žmogų iškelia, išaukština 
ne patys kentėjimai, mūsų išbandymai, o tai kaip 
mes juos priimame. Be to, savo prigimtimi 
kentėjimai gali mus gaivinti, bet gali ir nužudyti. 
Faktas, kad nors kentėjimai daug sielų apvalo, 
tai daug ir tokių, kurias kentėjimai palaužia. 
Kodėl Dievas toleruoja mažų vaikų kančias, 
kurie dar nesugeba savo kančioms suteikti jokios 
vertės? Kodėl leidžiama kentėti tokiai daugybei 
suaugusių, kokiose sąlygose jie kenčia dėl 
paveldėtų trūkumų, dėl stokos išauklėjimo, nesu- 
gebančių išnaudoti savo kentėjimų ar net 
išvengti iš to sekančios žmogaus degradacijos? 
Kam tiek daug veltui kančių, skaudžių kančių? 
Palyginus su visokiais iš kančių sekančiais pra- 
laimėjimais, moralinių triumfų, atrodo, yra tiek 
mažai. Kas gali išaiškinti, kodėl Dievas žmogaus 
išaukštinimui turi panaudoti tokias priemones, iš 

kurių seka tiek daug nuostolių? 

Taip, mes esame menki teisėjai tokių 
nuostolių. Mes mažai žinome apie žmogaus 
sąžinę, kad negalime spėlioti apie Dievo spren- 
dimą tuo momentu, kai yra sprendžiama žmo- 
gaus amžinybė. Ir vis tiek yra tikėjimo tiesa, kad 
kieno nors gyvenimas gali baigtis nepataisoma, 
nepakeičiama nelaime, nes pragaro esimas yra 
dogma. Kaip mes galime sutikti, kad Dievas, 
būdamas meilė ir visa žinantis, galėtų būti 
autorius pasaulio, kuriame blogis ir dar toks 
piktybinis blogis, taip labai sumišęs su geru? 

Protas gali atsakyti tik tiek, kad begaliniai 
geras Dievas gali būti visokio sutverto gėrio pra- 
džia ir kad ši tiesa turi viršyti visokį abejojimą, 
kylantį iš mūsų susitikimo su blogiu. Tai 
teisingas atsakymas. Bet jeigu apsiribotume tik 
proto išvadomis, liktume tik filosofinių ginčų pai- 
niavoje. Šaltakraujiškas žiaurių faktų stebė- 
jimas ir svarstymas tik žmogaus protu visada 
paliks abejojimų. 

Čia pravartu pastebėti, kad Dievo darbų 
vertės nereikia spręsti iš žmogiškų statistikų. 
Dievas neduoda mums paruošto dangaus be 
mūsų pastangų, nes mes turime laisvos valios 
dovaną. Jis laukia, kad mes patys jį tarsi susi- 
kurtume — užsitarnautume. Dievą pasirinkusių 
laimėjimas tarp kovų, pavojų yra pakankama 
racija sutverti pasaulį, nors ir atrodytų, kad jame 
yra daugiau pralaimėjimų, negu laimėjimų. Kas 
nors galėtų daryti priekaištą, kad Dievui nedera 


232 


reikalauti tokios kainos, kokią žmogus turi 
užmokėti už Dievo pramatomą gerą. Žmogaus 
protui gali tai atrodyti tiesa, tačiau nėra jokio 
prieštaravimo leisti visiškai laisviem tvariniam 
pralaimėti, jeigu jie patys tai pasirenka ir taip 
apsisprendžia. 

Tačiau ar šie svarstymai gali pašalinti viso- 
kią baimę iš mūsų protų ir širdžių? Kad šios 
mintys galėtų turėti mums reikiamos įtakos, mes 
turime jas svarstyti nužemintai, su pagarba 
paslapčiai, kaip dera kiekvienam stojančiam 
Dievo akivaizdon. Mes negalime kėsintis taip 
suprasti Dievo kelius, kaip daroma su fizinėmis 
medžiaginėmis problemomis. Žmogus negali 
artintis Dievo link tokioje nuotaikoje, kokia yra 
bendraujant žmogui su žmogum. Tai ne tik 
moralinės srities reikalavimas, o ir proto išvada. 

Kristaus kryžius. Dievą surasti, pažinti 
žmogus gali ir savo protu, bet be Apreiškimo 
pagalbos žmogui yra persunku Dievą suprasti. 
Ką Dievas pats pasako apie savo transcenden- 
ciją ir apie kelius jį mylėti, geros valios žmogui 
padaro galimu tai, kas neįmanoma filosofui, 
pasikliaujančiam tik savo protu. Paprastas 
tikintysis gali tam tikra prasme atspėti Dievo 
apvaizdą ir, susipažindamas su Dievo keliais, 
konkrečiai įsitikinti visišku pasitikėjimu, kokio 
yra vertas žmogaus dangiškasis Tėvas. 

Apreiškimas mums parodo veikiantį Dievą. 
Apreiškimas pasako, kur Dievas nori mus vesti, 
kaip jis atsiliepia į mūsų reikalus ir baudžia 

mūsų priešinimąsi. Apreiškimas pasako, kad 
blogo šaknis yra nuodėmė. Aišku, kad mūsų 
natūralus ryšys su pirmuoju žmogumi, su gim- 
tąja ar paveldėtąja nuodėme ir jos pasėkomis 
mus giliai paskandina paslaptyje, bet ta paslap- 
tis mums baigiasi mūsų dalyvavimu Kristaus 
pergalėje prieš nuodėmę, prieš jos pasėkas, kan- 
čias ir mirtį. Dievas, kuris mums paliko krikščio- 
nybę, yra Dievas, kurio kiekvienas veiksmas mus 
pripildo užtikrinimu. Tai tiesa, kalbant apie 
visus kelius, kuriais mūsų ištyrimus jis padarė 
savais savo sūnaus asmenyje. 

Mes galime pasikliauti Dievu, kuris pats taip 
pilnai įsijungė į žmogiškų kančių dramą. Mes 
galime būti tikri, kad Dievas myli tais pačiais 
būdais, kuriais Kristus mus mylėjo, myli dabar. 
Mes galime suprasti nekalto žmogaus kančių 
problemą, žiūrėdami į nekaltą Kristų ant kry- 
žiaus. Mes galime pilnai pasitikėti tuo, kuris 
laisvai pasirinko mirtį ant kryžiaus, norėdamas 
išgelbėti žmones jų sunkioje kovoje prieš save 
pačius ir prieš juos slegiančias jėgas. Ar galėtų 
kas nors nekęsti žmogaus, prikryžiuoto už gryną 
atsidavimą kitiems? Ar galime abejoti gai- 
lestingumu to, kuris už mus leidosi nuvedamas į 
Golgotą? Kryžiaus akivaizdoje krikščionis randa 
ramybę, čia jis randa atsakymus į savo visokius 
„kodėl“. Tie atsakymai į jo klausimus nėra toki, 
kaip mokykloje egzaminų metu; tai atsakymai, 
panašūs į tuos, kokių vaikas laukia iš tėvo į savo 

galvosūkius: daugiau suraminimo negu patei- 
sinimo ar įtikinimo. 

Kančia gali būti nenugalima sunkenybė 
neturinčiam tikėjimo. Priešingai, krikščionis žino 
pakankamai apie Dievą, kad pateisintų savo juo 
pasitikėjimą. Tai krikščioniškai suprastas 
Dievas, kurį mes turime ginti, kai mums daromi 
pikti užmetimai, o ne atsakinėti tik filosofinėmis 
išvadomis. Mes galime parodyti, kad protas 
nepateikia tokių užtikrinimų, kurie leistų 
padaryti Dievui priešingas išvadas, o vienas 
protas parodo tik tiek, kad jis vienas nepajėgia 
rasti pilnai patenkinančių atsakymų. Tada mes 
galime parodyti, kad krikščionybė duoda atsaky- 
mus ir parodo, kad tie atsakymai turi savo svorį 
šalia proto racijų, kurios pajėgia kalbėti tik 
pačios už save, už savo vertę. 

Tačiau, kad krikščionių atsakymas į kančių 
problemas būtų priimtas, kad tas atsakymas 
būtų suprastas, siela turi būti priimli, kad ji 
galėtų pažadinti pasitikėjimą kituose, ji pati turi 
būti sugebanti pasitikėti. 

Kristus nugalėjo  kentėjimus. Kristaus 
mokslas ir gyvenimas sako, kad kentėjimai yra 
neišvengiami, bet kartu moko surasti juose 
džiaugsmo. Ankstyvų krikščionių raštai buvo 
pergalės šauksmas tarp pagonių nevilties ir klai- 
kios rezignacijos. Kristus nugalėjo ir nuodėmę, ir 
iš jos sekančius kentėjimus, jis nori, kad ir mes 
būtume jo pergalės dalininkais. Netrukus ir mes 

būsime kentėjusio Kristaus garbingumo dali- 
ninkais. Dabar apšviesti ir stiprinami tikėjimu, 
viltimi ir meile, kaip Dievo vaikai, per jo mirtį 
jungiamės su juo priimti Tėvo valią. 

VIII 
DIEVIŠKASIS TĖVIŠKUMAS IR 
ATPERKAMIEJI KENTĖJIMAI 


Teisingumo ir meilės paslaptis. Dievas 
galėtų apsaugoti mus nuo kentėjimų. Tačiau, 
kadangi nuodėmės sužalotai prigimčiai jie yra 
neišvengiami, tai jis norėjo jais pasidalinti su 
mumis. Mūsų tikėjimo centrinė paslaptis yra 
paslaptis Dievo, tapusio žmogumi, Amžinojo 
Tėvo Sūnaus, tapusio Adomo vaiku ir kartu su 
mumis patyrusio nuodėmės pasėkas, kad mes 
galėtume pereiti iš nuodėmės psaulio į šventumo 
pasaulį. 

Kai mąstome apie nuodėmę ir Atpirkimą, ar 
turėtume vaizduotis nepermaldaujamą Dievą, 
kuris savo kerštą ar pyktį išlieja ant To, kuris 
sutiko būti mūsų vietoje? Kai kalbame apie Kris- 
taus kančią, ar turėtume joje matyti konfliktą 
tarp dieviškos meilės ir dieviško teisingumo, 
kuris pirmavo prieš visokias kitas racijas? 
Šventas Raštas arba Apreiškimas neleidžia taip 
galvoti. Tai buvo meilės Dievas, kuris sutiko 
leisti Kalvarijos auką todėl, kad Kristus pats 


237 


pasirinko laisvai. Šv. Paulius vartoja labai stip- 
rius žodžius, kalbėdamas apie Dievo reika- 
lavimą už mūsų nuodėmes. Dievo mintis ran- 
dame ir pas Izaią pranašą, kalbantį apie 
persekiojamą Teisingąjį. Tas pačias mintis ran- 
dame Naujame Testamente, kur kalbama apie 
Kristaus auką. Norint į šias mintis įžvelgti, 
reikia pakilti virš mūsų įprasto ir beveik instink- 
tyvaus būdo mąstyti. Reikia giliau žvelgti į tą 
mūsų žmogiško patyrimo dalį, kuri daugiau 
priklauso sielos gyvenimui. 

Ar Dievas gali kentėti? Pirmiausia, kaip mes 
galime kalbėti apie galintį kentėti Dievą ir apie 
tai, kad jį liečia mūsų nuodėmės ir mūsų 
nesėkmės? Yra dvejopas laisvumas nuo kančių. 
Vienas seka iš vidinio neturto, antras iš dvasios 
turtingumo. Pirmasis yra inertinės medžiagos ir 
gyvybių artimų inertinei medžiagai. Antrąjį 
mums parodo šventieji. Šventų žmonių asmeny- 
bė neturi nieko bendro su nepaisymu ar indi- 
ferentiškumu, tai nėra jautrumo stoka. Savo 
draugų menkystę šventasis jaučia geriau ir 
giliau už kitus. Jis juos supranta, jaučia, visa tai 
priima. Jis išgyvena tai kartu su anais nelai- 
mingaisiais. Žmonių kentėjimai sukelia jame ne 
tik begalinę gerą valią, o jį jaudina iki sielos 
gelmių. O tačiau dėl to jis nepraranda savo 
giedrios nuotaikos. Dalinimasis kitų silpny- 
bėmis jo sielos nekeičia. Jį tai kartu ir giliau 
paliečia ir mažiau sukrečia negu kitus. 

Eikime iki kraštutinumo ribos, pakalbėkime 

apie šventųjų nuotaikas danguje. Jie yra 
vieningi su mumis ne tik kaip mūsų vargų ste- 
bėtojai, o daug giliau negu mūsų artimiausi ir 
tobulume daugiausia pažengusieji mūsų drau- 
gai čia, žemėje. O tačiau jie nesiliauja buvę palai- 
mintieji. Panašiai galima sukurti nors silpną 
idėją Dievo nuotaikos mūsų atžvilgiu. Jis 
laimingas, ir niekas negali jo laimės paliesti, jai 
kaip nors pakenkti, o tačiau visi jo veiksmai 
išganymo istorijoje rodo, kaip giliai mūsų 
likimas liečia jo būties gelmes. Prisiminkime 
Šventame Rašte išsireiškimus, aprašančius jo 
nesiliaujančią meilę, jo jausmingą sekimą 
žmogaus, bėgančio nuo jo malonės. Šv. Jono 
Apreiškimo knygoje ir kitur galima pasiskaityti 
apie Dievo „raides“ ir skausmingus šauksmus. 
Dievas yra neapsakomai jautrus viskam, kas 
liečia mus. Įvykiais, kuriuose mums tenka daly- 
vauti, Dievas jaudinasi giliau ir daugiau už tuos 
visus danguje ir čia, žemėje, kurie mus myli. Ir 
tuo pačiu metu jis yra džiaugsmas, kurio niekas 
ir jokia būtis negali užtemdyti. Jis mums padarė 
daug daugiau už tuos, kurie buvo ar yra prie 
mūsų prisirišę. Jis ėjo nesuabejodamas ir to nesi- 
gailėdamas iki pat pabaigos Kalvarijos kalno 
aukos. Ir jis nevaidino „tarsi taip būtų“. Jis 
viską prisiėmė taip, kaip būtų prisiėmęs, jeigu 
mūsų nelaimės tikrai būtų buvę jo nelaimės. Jo 
veiksmai parodė, kad į mūsų kančias jis nežiū- 
rėjo kaip koks pašalietis. Negalima taip pat 
manyti, kad jo nuotaikos buvo tik paviršu- 

likimo nepaliestas. Ir tačiau tuo pačiu metu, kai 
Dievo Sūnus mirė ant kryžiaus, Dievas nesiliovė 
buvęs amžinosios laimės Dievu. Jis buvo, yra ir 
visada bus tas, kuriam nieko netrūksta, o kuris 
tačiau žmogaus nebuvimą su juo jautė taip, kad 
jam atgauti jis atidavė kentėjimams savo Sūnų. 
Dievas amžinai yra pilnybė, kuriame nėra nei 
pasikeitimo, nei sumažėjimo, nei padidėjimo, o 
tačiau jis taip labai mūsų pasigenda, kad mūsų 
susigrąžinimui jis nusprendė mums nesupran- 
tamą kraštutinį kelią. 

Atpirkime dieviškas savęs nepaisymas. 
Su Dievo laisvumo nuo kančių klausimu rišasi 
kitas klausimas — Dievo veikime savęs nepai- 
symas. Pažvelkime į šį klausimą iš to paties taš- 
ko, iš kurio žvelgėme į Dievo laisvumą nuo 
kentėjimų. Kai mes norime ką nors išgelbėti, 
mūsų troškimas padėti nejučiomis tampa per- 
sunktas noru ko nors pasiekti. Kai kitam 
padėjome, jaučiamės laimingi ne tik dėl to, kad 
kitam padėjome jo reikale, o ir dėl to, kad kažko 
pasiekėme, esame patenkinti patys savimi, tam 
tikru būdu pasipildėme, atlikdami tokį darbą. Ką 
nors veikiant artimo labui, tai patarnauja ir 
mums, ir tokiu būdu mūsų savęs nepaisymas gali 
lengvai išsigimti į pasitenkinimą. Net į gražiau- 
sias labdaros iniciatyvas lengvai įsiskverbia 
savas pasitenkinimas. 

Šventam asmeniui yra lengviau negu mums 
rūpintis kitais tik dėl jų, savęs tikrai nepaisant. 


240 


Tai ypatingai pasireiškia, kad šventas asmuo 
šioje savo veikloje sutinka nedėkingumo ar 
nesėkmės. Tokiais atvejais mes gal netektume 
drąsos,noro aukotis. Daugiau išsilavinusiam 
asmeniui mažiau rūpi iš egoizmo ar jaustis nepa- 
tenkintam, jeigu tie, kuriems jis padėjo, užmiršta, 
ką yra jam skolingi, kai jie yra jau nereikalingi 
pagalbos. 

Šiais palyginimais vėl grįžkime prie Dievo, 
Atpirkimu jis padarė mums neįtikėtinus dalykus, 
kad mus išgelbėtų, ir vis tiek jis yra mūsų 
nereikalingas būti tuo, kuo jis yra. Mus išgelbė- 
damas, jis neturėjo ką sau laimėti. Į Atpirkimą 
nereikia žiūrėti taip, tarsi būtų įvykusi pergalė 
Dievo, laimėta prieš jam padarytą blogį. Reikia 
labai pabrėžti paslaptingą Dievo nesavanaudiš- 
kumą ir parodyti, kad iš Atpirkimo tik mes vieni 
esame laimėję, o ne Dievas, kad tai yra didesnė 
labdara už visokią žmogaus vaizduotei įmanomą 
filantropijos idėją. Savo laime Dievas visiškai 
nepriklauso savo tvarinijos. Jokiu atžvilgiu 
negalima jo lyginti su mumis, ką mes be- 
jaustume ar ką apie jį begalvotume. Jis visiškai 
veltui padarė nepalyginamai daugiau gero, negu 
švenčiausias žmogus. Mūsų nelaimėse mus 
užjausdamas labiau negu bet kokis žmogus, jis 
yra absoliučiai nuo žmogaus nepriklausomas. Iš 
mūsų išganymo jis nelaukia praturtėjimo savo 
laimėje, jis mus myli kaip niekas kitas ne dėl 
savęs, o tik dėl mūsų pačių. 

Kaip Dievas supranta nuodėmę. Iki šiol 

kalbėjome apie kentėjimus, pirmiausia atžvilgiu 
to skirtumo, koks yra tarp Dievo transcenden- 
cijos ir nupuolusio žmogaus. Žmogui įmanomu 
būdu pamąstykime apie nuodėmę, svarstydami 
skirtumą tarp instinktyvių žmogui ir šventų 
asmenų nuotaikų. Tai šiek tiek padės geriau 
suprasti tą, kuris vienas yra Šventas — Dievą. 

Bandykime įsivaizduoti minios nuotaiką 
žmogžudystės scenoje. Ką pergyvena tai matę ir 
ten esą žmonės, kai pro juos yra vedamas kalti- 
ninkas.  Pasibiaurėdami to žmogaus nusi- 
kaltimu, jie kartais šaukia jam mirties ar reika- 
lauja kitaip žiauriai jį nubausti. O tačiau šiame 
nusikaltime jie įžiūri ne ką daugiau kaip pasi- 
kėsinimą prieš biologinę gyvybę. Jie galvoja 
mažai, o gal ir visai negalvoja apie nužudyto as- 
mens nekaltumą. Jie ne vienas net nenuvokia, 
kaip tas veiksmas yra priešingas esminiam doro- 
vės dėsniui, ar kaip tas veiksmas pažemina tą 
asmenį, kuris tai padarė. Kad taip yra, kaip čia 
sakoma, įrodo faktas, kad ta pati minia 
nereaguoja, bent panašiai, į nekaltų kūdikių 
žudymą — abortus. Anuo pavaizduotu minios 
elgesiu žmogžudžio atžvilgiu minia jaučia savi- 
saugos reikalą, kaltininką nubaudžiant patiems 
apsisaugoti nuo panašaus likimo. Minios reakci- 
ja seka ne tiek iš noro ginti teisę ir tvarką, kiek iš 
baimės sau patiems panašaus likimo. Tai giliai 
savanaudiška reakcija. Tuo pačiu metu ten pro 
šalį eina šventas asmuo. Jis į žmogžudystės 
piktybę įžvelgia giliau, jis aiškiau įsigilina į šios 

žmogžudytės moralinės netvarkos reikšmę. Tuc 
jis labiau jaudinasi negu kiti, bet yra ramus. Jis 
pasipiktinęs daug labiau, bet kitokiu būdu. Jo 
pasibiaurėjimas neragina jo į smurtą. Jis taip 
pat nori, kad kaltininkas būtų nubaustas, tačiau 
jo noro pagrindas yra skirtingas. Jis galvoja ne 
apie savo savisaugą, o apie artimą ir apie patį 
nusikaltėlį kaip apie jo paties piktadarybės auką, 
apie nusikaltėlio nuodėmę, apie nusikaltimą 
Dievui. 

Bandykime pakilti mintimi prie visokio šven- 
tumo Autoriaus — Dievo. Tik jis vienas pilnai 
supranta nuodėmės blogybę, tik jis vienas gali 
suprasti netvarkos pražūtingą žalą žmogui. 
Šventas žmogus supranta geriau už kitus ir aiš- 
kiai daug geriau negu pats žmogžudys nusi- 
kaltimo veiksmo visą baisią žmogišką reikšmę. 
Nuodėmės piktybę Dievas supranta nepalygi- 
namai geriau negu mes patys. Joks žmogus 
negali pilnai to suprasti. O Dievas, kurio įkvėp- 
tas žodis mums pasako jo pasibiaurėjimą 
nuodėme, vis tiek į šią baisią nuodėmės realybę 
atsiliepia daug gailestingiau, negu sugebėtų atsi- 
liepti bet kokia nors ir švenčiausia mirtinga 
būtybė. Kaip sako Dievo vardu pranašas Ozeas: 
Jis yra Dievas, o ne žmogus, Jis yra šventas (11, 
9). 

Kaip Dievas supranta nusidėjėlį? Kaip tik 
vienas Dievas gali suprasti, kas yra nuodėmė, 
taip tik jis vienas gali suprasti nusidėjėlį. Dar 
prisiminkime aną minios reakciją, sukeltą 

matytos žmogžudystės. Minios pyktis gali 
lengvai virsti užuojauta. Pvz. viešoji nuomonė 
dažnai yra linkusi pateisinti moterį, nužudžiusią 
savo vyrą, kuris ją kankindavęs. Advokatai yra 
labai patyrę kriminalinėse bylose apeliuoti į pri- 
siekusiųjų teisėjų — jury jausmus. Jie dažnai 
apeliuoja į jų ginamojo nelaimingą jaunystę ar į 
tragediją, kokia būtų jo šeimai kaltojo pasmer- 
kimas. Dalyvių jausmai tokiu būdu pasidalina į 
troškimą keršto — bausmės ir užuojautą kaltojo 
asmeniui ir jo likimui. Jeigu jų tarpe būtų šven- 
tasis, kuris kaltininką gerai pažįsta, jis į reikalą 
pažvelgtų teisingoje šviesoje ir nusiteiktų gal 
labai skirtingai negu kiti. 

Kitas atvejis. Yra skirtumas tarp vaikų 
meilės ir jų gadinimo. Savo vaikus gadinantieji 
yra linkę į perdėtą, beprasmį jausmingumą, kurį 
jie laiko meile, kartais pertraukiamą, paįvai- 
rinamą netvarkingų pykčio pasireiškimu. Prie- 
žastis ta, kad šie vaikus gadinantieji jausmai ir 
veiksmai kyla daugiau iš instinkto negu iš 
dvasingumo. Tikra meilė padaro asmenį ir švel- 
nesniu, ir kartu daugiau reikalaujančiu. Tikra 
meilė mylintį įkvepia mylimąjį auklėti. Vaikus 
gadinantieji vadovaujasi ne vaiko meile, o egoiz- 
mu. Tikrumoje jie siekia savo malonumo, kai 
vaikus čia glamonėja ir čia vėl kitokiu veiksmu 
jie elgiasi visai priešingai, negu reikalauja tikra 
meilė ir iš jos sekantis teisingas auklėjimas. Kas 
tikrai myli savo kūdikį, tas giliau įžvelgia ir į 

kūdikio klaidą, ir imasi tinkamų priemonių su 
meile jį pataisyti. 

Mes esame pusiau nuolaidūs, pusiau griežti, 
ir todėl be sveikos pusiausvyros paprastai nu- 
krypstame per toli tai į vieną, tai į kitą pusę. 
Kartais mes nesame reikiamai griežti tik todėl, 
kad per mažai mylime. Jeigu sveikai mylėtume, 
rastume būdų daugiau reikalauti, nebūdami 
šiurkštūs. Kai asmuo pažengia šventume, jis 
padaro pažangos ir artimo meilėje, ir tei- 
singume. 

Vėl bandykime šį mūsų palyginimą taikyti 
Dievui. Dievas yra begaliniai gailestingas. Jo 
supratimas nusidėjėlio nėra nė truputį užtemdy- 
tas egoizmu. Jis vienintelis yra geras ir 
vienintelis teisingas. Iš tikro jis yra teisingumas 
ir gerumas. Kadangi jis yra absoliučiai laisvas 
nuo egoizmo, tai gali nesvyruodamas reikalauti 
teisingumo. Jis yra vienintelis tobulas auklėtojas 
ir vienintelis neturįs silpnybių teisėjas. Jo reaga- 
vimas į nuodėmę paslaptingai sujungia gailes- 
tingumą ir teisingą bausmę. Jo meilė nusi- 
dėjėliui yra tokia galinga, kad joje nėra jokio 
polinkio į klaidingą gailestingumą, o vis tiek 
švelnesnė už visokią žmogišką meilę. Šventas 
Raštas mums pavaizduoja paradoksišką Dievą. 
Jis negali būti matuojamas mūsų žmogiškais 
mastais. Jo valia mus išgelbėti yra ir absoliuti, ir 
nepalyginamai nuoširdesnė už mūsų visokį troš- 
kimą, kokiu mes galėtume gelbėti savo brolį. 

Taip kartu jis yra ir baisus Dievas, ir gailes- 
tingumo Dievas. 

Pamąstykime vieną palyginimą. Pažvelkime 
į Kristaus įvykdytą Atpirkimą kiek konkretesniu 
būdu, pradėdami pavyzdžiu iš žmogaus patirties. 
Jeigu kas išeikvotų mūsų jam paskolintus 
pinigus ir dėl savo netikusio elgesio negalėtų 
skolos grąžinti, mes galėtume būti tiek dosnūs ir 
skolą jam dovanoti. Tačiau galėtume būti dar 
dosnesni. Galėtume jam dar paskolinti, jį 
padrąsinti, jam patarti, kad jis gyventų san- 
tūriai, kiek reikalinga jo pareigos atlikimui — 
atsilyginimui, kol jis atsigaus ir grąžins abi 
skolas. Tada mes pareikalautume teisingai atsi- 
teisti. Panašiai Dievas pasielgė su mumis. Jis 
davė savo Sūnu, kad per jį būtų atlygintos mūsų 
skolos. Tiktai Kristus — Dievas žmogus gali su- 
prasti ir įvertinti kiekvieno nusidėjėlio sąlygas, tik 
jis vienas žino, kad yra nuodėmė, ir gali Dievui 
atlyginti, kiek nuodėmė reikalauja. 

Nelieskime ginčų, kuriais savo tarpe skiriasi 
teologai, svarstydami Kristaus nuopelnų pri- 
gimtį. Kiekviena tų teorijų turi savo teigiamų 1r 
silpnų pusių. Dievo teisingumas lieka žmogaus 
protui peraukšta tema — paslaptis. Jo ir tel 
singumas skiriasi nuo žmonių teisingumo. Turi- 
me tiek suprasti, kad Atpirkimas jokia prasme 
nėra keršto apmaldymas ar kieno“nors užsitar- 
nautos bausmės pakeitimas kuo nors, kas ap- 
malšintų Dievo rūstybę visai žmonių giminel. 
Dievo gailestingumas nėra nesuderinamas nė su 

griežtumu ar teisingumu, o vienas kito reika- 
lauja. Dievas neveikia instinkto impulsų įtakoje, 
Jis yra nuo to laisvas, jis yra gryna dvasia. 

Dievas Tėvas ir žmogumi tapusio Sū- 
naus mirtis. Kalbėjome bendrai apie Dievą, 
apie žmogaus nuodėmę. Pažvelkime į Atpirkimo 
paslaptį giliau santykyje tarp Tėvo ir žmogumi 
tapusio Sūnaus. Nėra nauja nuomonė, kad 
Dievas nenorėjo Kristaus mirties, o tai tik tole- 
ravo. Ankstyvų laikų krikščionys šią mintį įsak- 
miai pabrėždavo. Kalbant tiksliai, tą patį galima 
pasakyti ir apie visus skausmus ir mirtį. Pats 
žmogus yra tas, kuris savo veiksmu-nuodėme 
pasirinko ir nuodėmės pasėkas. Dar daugiau — 
Dievas sutiko tokiu būdu nubausti žmoniją už 
Adomo nuodėmę, tik žinodamas, ko per savo 
mirtį pasieks įsikūnijęs Žodis — Išganytojas. 
Taigi, skirdamas bausmę už Adomo nuodėmę, 
Dievas žinojo, kokiu būdu įvyks Atpirkimas. 
Dievas pažadėjo reabilituoti žmogų tuo pačiu 
metu, kada žmogus nusidėjo ir užsitraukė už tai 
skirtą bausmę. 

Žmogaus kentėjimai ir mirtis yra daugiau 
pirmųjų žmonių veiksmo pasėka negu Dievo. Dar 
daugiau žmogaus veiksmo negu Dievo yra Kris- 
taus mirtis ant kryžiaus. Ano meto kruvina 
žmonių civilizacija nuėjo iki tokio kraštutinio 
žiaurumo su Kristum. Su jais kartu tame veiks- 
me dalyvavo visi ir visų laikų žmonės, kurie per 
nuodėmę tapo ir tampa šėtono aukomis ir bend- 
radarbiais. Kai Kristus sutiko tapti mūsų nuodė- 

mingos šeimos nariu, kad mus išgelbėtų, jis prisi- 
ėmė viską, kas galėjo sekti iš tokio pasirinkimo. 
Jis žinojo, kur tai jį nuves, ir kryžiaus link jis ėjo 
nuo pat įsikūnijimo. Tai buvo jo paties pasi- 
rinkta — tai žinodamas, jis su tuo sutiko. Kad 
Tėvas tiesioginiai nenorėjo įsikūnijusio Sūnaus 
mirties, tai su jo pasirinkimu sutiko, atsižvelg- 
damas į tai, kas buvo žmogus, ir žinodamas, 
kokios būtų pasėkos žmonijai be Mesijo. 

Žinoma, čia išsireiškiame žmogiškai — nevy- 
kusiai. Dievui nėra laiko, todėl sakyti, kad jis 
„žinojo iš anksto“, kas „turės“ įvykti, yra 
žmogiški pasakymai. Iš kitos pusės, Dievas nėra 
tik stebėtojas nors ir imliausias, kuris pra- 
matytų įvykius iš anksto. Tai, kas vadinama 
predestinacija, žmogaus protui yra paslaptis 
daugiau negu Dievo visažinojimas. Kas čia 
norima pabrėžti, tai kad Tėvas nepasmerkė 
mirčiai savo Sūnaus — Išganytojo. Tai padarė 
žmonės. Ir vis tiek, kai Sūnus prisiėmė mirtį, tai 
jis prisiėmė ne vien žmonių sprendimą, o prisi- 
ėmė ir Tėvo sutikimą — valią. 

Savo pasirinkimui ir Tėvo sutikimui klusnus 
iki mirties Kristus atpirko pasaulį — žmoniją per 
mirtį ant kryžiaus. Šiuo keliu jis laimėjo žmogui 
galimybę pasinaudoti jo Atpirkimu — laimėti 
išganymą. Jis mus išlaisvino kruvina auka, tuo 
išpirkdamas žmogaus padarytą nuodėmę. Tai 
neprieštarauja Tėvo meilei savo Sūnui ar dieviš- 
kam gailestingumui žmonių giminei, už kurių 
Sūnus šį permaldavimą — atpirkimą pasirinko ir 

įvykdė. Cia nėra jokio keršto klausimo, o yra tik 
meilė tiek didesnė už visokią žmonių meilę, kad 
mes negalime, to palyginti su jokiu žmonių darbu 
ir vienu kartu tai suprasti visokiais atžvilgiais. 

Mūsų kaip pasigailėtų nusidėjėlių 
laikysena. Svarstant Atpirkimo paslaptį, reikia 
pabrėžti sekančius dalykus. Neieškokime išim- 
tinai teisinio žmonių žodyno, kurio žodžiai 
nekeltų mumyse paslapties sąvokos, o siektume 
tik paprastu mūsų žodynu ir mūsų įprastu keliu 
išaiškinti mūsų skolos Dievui klausimą. Venkime 
taip pat išsireiškimų, kurie keltų mintį, kad 
Atpirkime Dievas užvedė sąskaitų knygą, kur 
vienoje pusėje būtų surašyti Kristaus kančios 
nuopelnai, o kitoje kurio nors asmens nuodėmės, 
kurias tas asmuo turi išpirkti. Taip pat reikia 
vengti, kad nenukryptume į kokį nors Tėvo ir 
Sūnaus kruviną dekretą, kuris temdytų Tėvo 
meilę ir nežadintų sūniško atsidavimo. Vienu 
žodžiu, besvarstydami antgamtines tiesas, neda- 
rykime to tik žmogišku būdu. 

Nereikia niekad užmiršti, kad iš Kristaus 
mirties Tėvas neturėjo jokios naudos. Iš to viską 
laimime tik mes. Mes, žmonės, neturime tokio 
saiko, kuriuo galėtume palyginti abiejų — Tėvo ir 
Sūnaus — nesavanaudiškumą, dosnumą ir norą 
mus išgelbėti — išganyti. To nėra kaip palyginti 
ir su didžiausiu, tyriausiu žmonių pasiaukojimu. 
Reikia viską privesti iki kraštutiniškos ribos, 
kiek čia žemėje galime sugebėti suprasti absoliu- 
tų pasibiaurėjimą nuodėme ir absoliučią meilę 

nusidėjėliui. Turime suprasti mūsų pačių 
menkystę ir mūsų menką nuovoką šios išga- 
ningos meilės paslapties. Prie mūsų Atpirkimo 
Dievo eikime su nusižeminimu, kuris padėtų 
mums suprasti mūsų reikalus ir mums derančią 
vietą. Dievą garbinkime kaip pasigailėti nusidė- 
jėliui. 

PABAIGA 


IX. 
KAIP ATPIRKIMAS PAKEITĖ 
PASAULĮ 


Mes gyvename tarp pilnos gailestingumo 
praeities ir ta praeitimi užtikrintos ateities. 
Kiekvienas žmogaus dieviškas pasipildymas yra 
žingsnis pirmyn kelionėje, kurios niekas negali 
sustabdyti. Seno Testamento įvykiai buvo pra- 
našystės to, ką duos Naujas Testamentas. Nau- 
jasis Testamentas yra tik pradžia. Juo pradėta 
Išganymo era, kuri baigsis tik danguje. Prieš 
mus buvo stebėtinų įvykių, tačiau stebėtiniausi 
dar tik ateina. Mes esame palaikomi kartu ir 
dėkingumo, ir laukimo. Gyvename kaip Tėvo vai- 
kai, mūsų maldose jungdami dėkingumą, prašy- 
mus ir vieni kitus įvkėpdami. 

Kai Kristus vaikščiojo žemėje, tuo metu 
pasaulis ėjo per lemtingą laikotarpį. Dabar mes 
gyvename laikus, kuriais buvo įsteigta kara- 
lystė. Mes esame nariai naujos šventos tautos. 
Kaip Atpirkimas pakeitė pasaulį? Pasaulis 
išviršiniai yra tas pat kaip ir prieš mus. Kada 
nors viskas ir išviršiniai pasikeis. Net medžiaga 

savu būdu dalyvaus naujame dvasiniame 
gyvenime. Įvyks Atpirkimo išsipildymas, visuo- 
tinis prisikėlimas, Kristaus visiškas viešpata- 
vimas ir dvasioms, ir kūnams. 

Iki šiol šis pasikeitimas yra tik vidinis. Kris- 
tus valdo sielos gelmes, ko nei mes patys savyje, 
nei kiti, gyveną kartu su mumis, kaip atrodo, 
pilnai nesuprantame. Mūsų tikrasis „aš“ mums 
yra dar paslėptas. Mes negalime matyti tikro 
savęs nė tiek, kiek matome savo veidą, o kiti, iš 
šalies mus stebėdami, gali tik labai bendrai 
numanyti, kas mes esame mūsų viduje. Tikro- 
sios realybės yra nematomos. Jas šiek tiek 
įžvelgti vienintelis kelias yra tikėjimas. 

Mes tapome Tėvo vaikais kartu su Jėzumi 
Kristumi. Tačiau būdami ir žmonių vaikai, 
kuriais natūraliai esame, mes ir toliau daug ko 
nepajėgiame, kenčiame ar kentėjimų vengiame 
pagal mūsų žemiškas išgales. Išskyrus kai kurias 
pasėkas, Atpirkimas nepakeitė mūsų žmogiškų 
galių. Kristaus darbas nepakeitė darbo įstaty- 
mų, nepanaikino kančių, šiek tiek pakeitė žmogų 
ir tokiu būdu jo darbo ir pastangų gyventi tikslą. 
Kristus nepakeitė mūsų galių inertinės medžia- 
gos ir aplinkybių atžvilgiu, žmonių realybių 
atžvilgiu, nuo kurių mes kasdien priklausome. 
Bet Kristus pamokė, kaip mes turime į visa tai 
žiūrėti, ir krikščioniška moralė aiškiai turi įtakos 
į civilizacijos vystymąsi nuo tada, kai Jėzus Kris- 
tus pasirodė žemėje. Įvykių eiga šiek tiek, tačiau 
iki šiol dar tik šiek tiek atspindi tą pasikeitimą, 

kuris malonės įtakoje vyksta žmogaus sieloje. 

Yra šis tas gilesnio ir labiau paslėpto. 
Atpirkimo pasėkos vyksta giliai, ko niekas 
negali išmatuoti, ir tai pilnai suprasime tik 
danguje. Laimėjimai ir pralaimėjimai, kentė- 
jimai ir laimė įgavo naują reikšmę, kurios dabar 
negalime pilnai suprasti ir žinoti, išskyrus tiek, 
kiek suprantame antgamtiniu būdu, teologinių 
dorybių — tikėjimo, vilties ir meilės keliu. 
Atpirkimu įvykdytą pasikeitimą daugiausia 
suprasti gali tik gyvenantieji tikėjimu, viltimis ir 
meile. 

Pakeitimai, kurie žmogiškai atrodo 
beprasmiai. Pirmiausia, kentėjimų pakeitimas. 
Kristaus šviesa ir galia kentėjimus gali labai 
apriboti. Mūsų gyvenimas yra mažiau nuodi- 
jamas neišvengiamais ištyrimais kaip ligos ir 
kiti, negu savimeile, jausmingumu, nesusipra- 
timais, nesantaikomis. Stebėkime patys save ir 
kitus aplink mus. Mūsų gyvenime skaudžiausias 
dalykas yra ne ligos, o vienų kitiems neprieteliš- 
kumas tokia daugybe būdų, nustatančių vienus 
žmones prieš kitus: politinės, rietenos, komer- 
cinės varžybos, socialiniai konfliktai, 
ideologiniai skirtumai, nesuderinami tempera- 
mentai. Pasaulis jau dabar būtų žymiai mažiau 
žiaurus, jeigu žmonės liautųsi pažeidinėję vieni 
kitus, taip daugeliu būdu klaidingai vieni kitus 
teisdami. Jeigu mes tikrai atsiverstume, tai 
išvengtume daugybės bausmių, sekančių iš gim- 
tosios nuodėmės, kurios kasdien dar vis padi- 

dinamos daugybe asmeninių nuodėmių. Visi 
esame ir kankiniai, ir aukos visos tos nesan- 
taikos, kuri žalojo mūsų kaip žmonių gyvenimą. 
Atpirkimas skirtas stiprinti žmogų, pakei- 
čiant jo elgesį, tačiau Atpirkimo veikimas yra 
galingesnis ir siekia giliau. Kristus ne tik prisi- 
ėmė žmogaus prigimtį, jis tapo žmonių giminės 
nariu ir Adomo vaiku kaip ir mes. Jis patyrė 
mūsų likimą, buvo nesuprastas, patyrė ne- 
prieteliškumo, net skaudžią nenatūralią mirtį, o 
žmonių rankų prikaltas prie kryžiaus. Jis patyrė 
ir pralaimėjimą net iki to, kad tapo žmogiškai 
nenaudingas, prikaltas prie medžio, nuo kurio 
kiek ir ką kalbėjo, tuo gal nieko nelaimėjo, išsky- 
rus šalia jo prikaltą piktadarį. Kurie kadaise 
prielankiai jo klausėsi, iš tolo stovėdami, kraipė 
galvas, mąstydami ir net kalbėdami, kad turbūt 
bus apsigavę jį sekę. Net apaštalai buvo sumišę. 
Triumfavo tik jo priešai. Buvę jo laimėjimai jam 
pačiam, kaip žmogui, pavirto niekais, kaip 
žmogus jis neturėjo jokios ateities. Atrodė, kad 
laikinieji jo laimėjimai tapo visiškai ir galutinai 
sunaikinti. Jis pats, kaip galėjo žmonėms atro- 
dyti, tapo jau niekam tikęs. Iš žmonių rankų 
Kristus patyrė visišką sunaikinimą. Pergyveno ir 
galutinį sunaikinimą — žmogiškos gyvybės 
pabaigą, nors tame sunaikinime būtų buvę ir 
daug laimėjimų. Jis išgyveno agoniją ir mirtį. 
Bet jis pakeitė nuodėmių pasėkų gilią ir 
nematomą reikšmę. Jis suteikę prasmę tiems 
dalykams, kurie žmonių akims neturi jokios 

vertės. Jis nugalėjo šėtoną jo paties ginklais. Jis 
nugalėjo nuodėmę ir jos pasėkas. Pačiu pralai- 
mėjimo momentu jis tampa nugalėtoju, pra- 
laimėjimą paversdamas pergale. Jo kelionė į Kal- 
variją buvo kartu paskutinis žingsnis ir į 
pralaimėjimą, ir į triumfą. 

Ką Kristus padarė sau pačiam, tai vyksta 
mumyse. Krikščioniškame gyvenime nieko nėra 
be prasmės. Jeigų mūsų veiksmai perimti tikė- 
jimu, jie visi tampa naudingi. Mūsų kentėjimai 
kuria mūsų galutinę laimę, mūsų mirtis yra 
mirties pergalė ir mus įveda į amžiną gyvenimą. 
Visi dalykai, atrodą neigiamais, tampa pozityvūs. 
Atpirkimas pakeitė mūsų kentėjimus. Kas pir- 
miau žmogų slėgė, dabar yra mūsų naudai. 
Užuot mus sunaikinę, jie tampa turtas mūsų 
rankose. Jeigu būtume tikrai logiški, jeigu mūsų 
mintys būtų pilnai įkvėptos tikėjimo dvasia, 
nebūtų vietos mūsų nusiminimui ir baimei. 

Kristus nuėjo tą patį kelią, kurį mes einame. 
Jis nešė mūsų nuodėmingų sąlygų naštą ir viską 
atnaujino. Jis neša su mumis ir mumyse mūsų 
nelaimes. Jo malonės dėka, kas atrodė vykstą 
mūsų nelaimei, iš tikro veikia mūsų naudai. Kas 
pasaulio akims atrodo beprasmiu, tampa ver- 
tingu dalyku Dievo akyse. Žvelgiant į realybės 
gelmes, nėra nieko beprasmio mokiniams to 
Žmogaus, kuris mirties keliu nuėjo į Prisikėlimą. 

Pasėkos žmogiškoms vertybėms. Per 
Atpirkimą įgauna naują prasmę ir žmogiškos 
vertybės. Malonės įtaka privalo turėti ir turi savo 

pasėkas žmogaus sielai. Atpirkimas skatina 
pažangą natūraliose dorybėse, krikščioniška 
civilizacija grindžiama teisingumu ir taika. Kris- 
taus pergalė turi savo įtaką ir medžiaginės 
pažangos srityje. Pareiga ir meilė įkvepia 
žmones imti į širdį laikinuosius uždavinius ir 
tikinčiųjų praktiškos pastangos veda kurti geres- 
nį pasaulį. 

Tačiau Atpirkimas kaip nematomai pakei- 
čia dalykus, kurie yra beprasmiai ir tik žemiško 
lygio, taip pakeičia ir tuos, kurie turi žmogišką 
prasmę savyje nepriklausomai nuo antgamtiš- 
kumo. Išganytojo darbas, kuris pakeičia mūsų 
pralaimėjimus, pakeičia ir mūsų laimėjimų 
aspektą. Šis pakeitimas, matomas tik tikėjimo 
akimis, yra tikrai reikšmingas. 

Žmogiškoji pažanga, net moralinėje srityje, 
daugiau nėra tai, ką pasaulyje mes labiausiai 
vertiname. Nors yra realios vertybės kūno ir 
sielos sveikata, kultūra, dosnumas, talentingos 
pajėgios asmenybės, sugebančios apvaldyti ir 
pačios save, įgyvendinti kokį nors didesnį darbą, 
visi šie dalykai tikrumoje yra labai antraeiliai. 
Pirmas dalykas yra būti Tėvo vaikais, o visa kita 
turi būti valdoma troškimo gyventi kaip reikia 
Tėvo vaikams. Bažnyčia nuoširdžiai mus ragina 
būti vaikais, turėti vaikų sielą. To ji reikalauja ir 
iš inteligento, iš energingo, aukštai išlavinto, 
sugebančio milžiniškus užsimojimus, suradusį 
elektrą, radarą, televiziją, sprausminį motorą, su- 
skaldžiusį atomą. Bažnyčia ramiai skelbia, kad 

visokia iniciatyva, veikla yra niekas be vaiko 
dvasios. Ji primena, kad Dievo akyse nesvarbūs 
skirtumai tarp šių viršžmogių iš vienos pusės ir 
laukinių, stokojančių išminties ir medžiaginių 
gėrybių iš kitos pusės, jeigu puikybė uždaro širdį 
malonei. Svarbiau, kurio siela yra atviresnė. 

Aiškiai pasakius, Kristus viskam parodė 
kitokią prasmę ir davė kitokį mastą, kuris nesi- 
derino su žemiška išmintimi, kurioje mes gyve- 
name, kuri mus supa. Kai į pasaulį, į realybės 
gelmes žiūrime tikėjimo akimis, tai pasaulio 
dimensijos tampa visai kitokios. Gyventi pagal 
Kristų, pagal tiesą, pagal realybę reikia visiškai 
pakeisti perspektyvas. Mes turime būti liu- 
dininkais tos nematomos realybės, tarp žmonių 
pasirodyti tokiais, kurių akys mato šį tą dau- 
giau, negu tik viršinį daiktų kevalą, šiaip taip 
apčiuoptą jausmais ir protu. Mes turime elgtis 
atitinkančiai mūsų tikėjimo dvasiai. 

Taigi mes turime gyventi tikrai mirę sau, 
gyventi nauju gyvenimu. Mūsų būklė yra tų, 
kurie prisikėlė iš mirties. Mišių auka — Kristaus 
perėjimo per mirtį ir Prisikėlimo atminimas, 
„tikėjimo paslaptis“ — turi mus kasdien grąžinti 
į tą pačią Prisikėlimo gyvenimo perspektyvą. 

X 
KLUSNUMAS MŪSŲ PAŠAUKIMUI 


Dievas yra iniciatyva. Gyventi krikščio- 
nio gyvenimų — tai gyventi, žinant, kad esame 
mylimi. Dievas ne tik myli, jis yra Meilė, veikli 
Meilė. Būdamas Meilė, Dievas yra iniciatyva. 
Kiekviena mūsų pastanga su juo suartėti paeina 
iš jo. Viskas, kas yra mumyse vertingo, yra jo 
patrauklumo vaisius. Per visą pasaulio istoriją ir 
mūsų gyvenime ta Dievo iniciatyva nesiliauja. 
Dievas visada buvo pirmasis mylėti. Jis pasi- 
renka laisvai neįtakojamas jokios kitos jėgos. 
Krikščioniška pažanga turi būti nuolatiniame 
bendradarbiavime su Dievo dovanomis kaip 
pasitikintis atsiliepimas į jo kvietimą, prisirišęs 
atsidavimas jo malonei. 

Dievo dvasia yra mumyse. Jos atnaujinami, 
mes esame Trejybės esimo dalininkai. Klusnūs 
Dievo įkvėpimams mes drįstame kartu su Jėzu- 
mi kreiptis „Tėve mūsų“. 

Šventoji Dvasia žmonėms nediktuoja. Ji 
mūsų klausia, mus šaukia, sukelia mūsų atsaky- 
mus, nekalbėdama pati mūsų vietoje. 

Krikščioniškas gyvenimas nėra vykdymas 
plano, kurį Dievas būtų nubrėžęs be mūsų, o yra 
išvystymas siekimų, kuriuose jis nori mūsų išra- 
dingo bendradarbiavimo. , 

Apvaizda mūsų neatpalaiduoja nuo rūpi- 
nimosi ateitimi, dieviškoji iniciatyva neveda 
mūsų į pasyvumą, dieviškas veikimas nepadaro 
nereikalingų mūsų veikimo. 

Mūsų kaip žmonių žymė, imant tikėjimo 
šviesoje, nėra tokia, kad mūšų visokia pažanga 
būtų vadovaujama kieno kito ta prasme, kad tai 
atleistų mus nuo kuriamosios iniciatyvos. Mūsų 
visi uždaviniai tačiau turi būti atliekami vieny- 
bėje su Dievu ir su žmonija jos gyvenimo kelyje 
kaip meilės darbas, kuriam mes esame pakvies- 
ti, neturėdami į tai jokios teisės, to neužsitar- 
navę. 

Asmeninė misija. Prisiminkime, kaip tikisi 
tėvas, kad jo vaikui gerai pavyks kokia nors 
karjera. Jeigu sūnus yra pranašus ir intelektu- 
aliniai ar veiklos gabumais, tai jis prasiveržia iš 
vidutiniųjų tarpo ir pasiekia gražaus visuo- 
meninio prestižo. Bet jeigu savo sėkmę jis panau- 
doja išdidumui ir savanaudiškumui, tada jo 
tėvas apsivylęs sako: „Tikrai turiu kuo juo 
didžiuotis, o tačiau tikėjausi ko nors geresnio. Jo 
gabumai, energija yra vertingi, bet jis nėra tikrai 
tas, kokio aš iš jo laukiau“. 

Profesorius gali būti patenkintas perdavimu 
kitiems savo žinojimo, vadovaująs gali būti 
patenkintas perdavimu vaisingų veiklos metodų, 

tačiau tėvas nori šio to daugiau. Tėvas džiaugsis 
ne mažiau savo sūnumi, negu profesorius ar 
kokio nors dalyko vadovas savo mokinių imlumu 
ir sugebėjimais. Savo sūnaus sėkmingumo tėvas 
nori skirtingu būdu negu kiti svetimi asmenys. 

Dabar pažvelkime į sūnui tenkančią misiją. 
Jis gali pasišvęsti karjerai, patartai jo tėvo, ir 
imtis jos atsakomybės kartu su tėvu. Tėvo jaus- 
mai sūnaus pasirinkimui šiuo atveju bus skir- 
tingi nuo tokio atvejo, jeigu jo sūnus tokį pat 
darbą pasirinktų be ryšio su tėvu, ar vykdytų tik 
direktyvas tėvui svetimo instruktoriaus. 

Taip mūsų krikščioniškas tikėjimas moko 
kalbėti „Tėve mūsų“ ir per tai viską matyti ki- 
tokioje šviesoje. 

Dievo norai mūsų atžvilgiu. Mūsų 
gyvenimo problemos mums patiems yra 
asmeninės. Mes net perdažnai taip galvojame, 
tarsi pasaulyje būčiau tik aš vienas, kai klausiu, 
ar kuri nors mano nuotaika yra išmintinga ar ne, 
teisinga ar ne. Tačiau taip žiūrėti į dalykus yra 
perdaug pagoniška. Tikras krikščioniškas būdas 
klausti save yra: Ar ši mano nuotaika sutinka su 
Viešpaties dvasia, ar derinasi su Tėvo šaukimu. 
Mūsų gyvenime yra šis tas daugiau negu tik 
principai. Yra Tas, kuris mus myli gilia ir reika- 
laujančia meile. Kokios reikšmės ta meilė turi 
mums? Ji mums liepia peržvelgti savo sielą šioje 
šviesoje, kai ryžtamės ar bendrai veiklai, ar pa- 
vieniam smulkiam darbui. Taip save klausiant, 
šviesa perims viską, kas tik turi ryšio su mūsų 

ryžtu. Aišku, kad, norint atspėti Dievo valią 
mūsų atžvilgiu, reikia svarstyti, kas yra išmin- 
tinga ir kas yra neišmintinga, naudinga ar tuš- 
čia, ar derinasi su mūsų tinkamumu, ar gal yra 
priešinga mūsų savybėms. Tačiau mūsų mąs- 
tymo kryptis ir išvada, kokią pasidarysime, bus 
žymiai pakeisti, jeigų mąstysime vienybėje su 
Dievu, užuot mąstę tik vieni sau: su dėkingumu 
mūsų neužsitarnautai Dievo meilei, užuot tik 
svarstę, kaip pasiekti laimėjimų; maldos dva- 
sioje, užuot pasilikę vieniši tik patys su savim. 

Kitų akivaizdoje. Kiekvieno mūsų pašau- 
kimas yra dalis šaukimo visai Dievo tautai, visai 
žmonijai. Mūsų paskirtis kaip žmonių ir misija 
kaip krikščionių gali būti įvykdyta tik bendro- 
mis pastangomis. Mes esame pašaukti dalyvauti 
visiems bendrame uždavinyje. Norint suprasti tą 
šaukimą, kurį Dvasia nori, kad kiekvienas asme- 
niniai išgirstume, reikia kreipti dėmesio ir į kitų 
reikalus, jų galimybes, reikia skaitytis su mūsų 
aplinkos reikalavimais ir aspiracijomis, su 
kuriomis esame neišvengiamai surišti. Nė vienas 
žmogus nekuria gyvenimo tik vienas sau ir nė 
vienas nepasiruošia dideliam darbui, jeigu 
nuoširdžiai -nenori kurti kartu su kitais ir 
kitiems. 

Priimant savąjį pašaukimą. Kai krikščio- 
nis svarsto, kokį jis turėtų pasirinkti kelią, tai 
galvoja apie savo pašaukimą. Savo sprendimus 
jis turi daryti maldos dvasioje, pradėdamas 
mintimis apie Dievą, jo tėvišką meilę ir pratęs- 

damas savo svarstymus iki artimo — dabar jam 
artimų ir tolimų žmonių, su kuriais jį riša ir riš 
žmoniškumo ir krikščioniški ryšiai. Tokioje 
atmosferoje reikia klausti save apie savo gabu- 
mus, troškimus ir reikalus. Esminis dalykas yra 
ne tapti kuo norėtum ar kuo norėtų tave matyti 
žmonės aplink tave, o ko laukia iš tavęs Dievas. 
Esminė sąlyga, kurios turime paisyti, yra 
pasakyta Viešpaties maldoje: „Teesie Tavo 
valia“. Kad su Dievo valia bendradarbiautum, 
reikia tą valią žinoti, o tuo tikslu reikia pažinti 
mūsų Tėvo širdį. Su šiuo troškimu reikia siekti 
suprasti save ir pasaulį, kuriame gyvename. 

Tikėti didelę meilę. Realistinis jausmas 
reikalauja, kad dėmesio teiktum ir matomam, ir 
nematomam, kad turėtume ne tik širdį, o ir protą. 
Vizijos aiškumas reikalauja ne tik didelio 
dėmesio, o ir paslapties jausmo. Sveikas protas 
sako, kad galime pasitikėti ne tik savimi, o ir 
kitais. Matyti dalykus kaip jie yra, reikia turėti 
ne tik savo proto, o ir tikėjimo akis. Kad supras- 
tume save ir kitus, reikia būti maloniu savo 
artimui, kuris yra tos pačios Dievo meilės objek- 
tas kaip ir mes patys. 

Mistikai nėra svajotojai, o yra regėtojai. 
Žmogus, mintimi ir širdimi kalbąs su Dievu kaip 
asmuo su asmeniu, yra toks pat realistas, kaip 
kiekvienas realiai esame pasaulio dalelė. Kad 
išvengtume aklumo, reikia naudotis ta pačia 
šviesa, kurioje save, pasaulį ir Dievą mato 
mistikai. 

